
Jelen  tanulmányban  czélul  tűztem  ki  Gyulai  kritikája  alapjá- 
nak, aesthetikai  nézeteinek  kimerítőbb  tárgyalását.  Az  utóbbi  évek 
Gyulaival  foglalkozó  termékei  (Riedltől  és  Angyaltól)  egész  életére 
és  működésére  kiterjeszkednek,  de  a kis  terjedelemre  szabott,  külön- 
ben értékes  dolgozatokban  kritikája  magyarázására  nem  sok  hely 
jutott  s ezekkel  Gyulai  iránt  való  kötelezettségünket  befejezettnek 
nem  gondolhatjuk.  Mert  kétségtelen  Gyulai  kritikai  pályájának  iro- 
dalomtörténeti fontossága,  még  ha  tekintetbe  vesszük  is  azt  a 
néhány  ellenséges  hangot,  mely  inkább  jelszavakon  vagy  hevenyé- 
ben odavetett  véleményeken  alapul,  mint  lelkiismeretes  tanulmá- 
nyozáson. 

Méltó  és  érdemes  feladat  tehát  az  ő többoldalú  és  eredmény- 
ben gazdag  működésének  a kitűzött  irányban  való  vizsgálata.  Az 
aesthetikai  érzés  úgy  is  számot  tart  erre,  mint  az  emberi  léleknek 
legsajátosabb  vonása,  vagy  kiművelve,  mint  aesthetikai  meggyőző- 
dés, a közre  való  hatása  miatt.  Gyulai  aesthetikai  felfogása,  nem- 
csak kritikáját  jellemzi,  hanem  költészetét  és  másfajta  dolgozatait 
egyaránt,  aesthetikai  értékmegáliapításai  pedig  uralkodnak  az  iroda  • 
lomban. 

Figyelembe  vettem  dolgozatomban  a jelentéktelenebb  hírlapi 
közleményeken  kívül  mindazt,  a mit  Gyulairól  írtak,  első  sorban 
azonban  a saját  munkáit,  melyek  nagyobbrészt  ki  vannak  adva 
(Kritikai  dolgozatok,  Bírálatok,  Dramaturgiai  dolgozatok  t— II., 
Emlékbeszédek  í— II.,  Vörösmartyról,  Katonáról  stb.),  részint  pedig 
az  egykorú  lapokban  találhatók.  Mindeniket  annyira  használtam, 
a mennyire  a tárgy  általánossága  megkívánta;  a fontosabb  dolgokra 
természetesen  több  gondot  fordítottam. 

Eljárásomat  magyarázza  az,  hogy  inkább  a tanítvány  szere- 
pére vállalkoztam:  első  a megértés  és  magyarázás  s ez  úton  egyéni- 
ségébe mélyebb  bepillantást  nyerni.  ítéletünk  biztosabb  lesz  akkor, 
ha  megállapításai  helyébe  jobbat  és  értékesebbet  tudunk  tenni. 
Korának  közelsége  ezt  a munkát  későbbre  tartja  fenn. 

Kolozsvár,  1912.  május. 


BORBÉLY  FERENCZ. 


BEVEZETÉS. 


„Nekünk  az  irodalom  és  művészet  több,  mint  más 
szerencsésebb  nemzeteknek,  nemcsak  a műveltség 
és  szellemi  élvezet  kérdése,  hanem  a nemzetiségé 
és  nemzeti  lété  egyszersmind."  (Emlb.  II.  28?.  1.) 

Brunetiére  az  irodalmat  nem  tartja  a nemzetiség  oly  lényeges 
tényezőjének,  mint  az  általános  felfogás,  mivel  a nemzeti  egység 
megalakulása  megelőzi  az  irodalomét.  Bizonyítékul  veszi  a franczia 
és  angol  irodalom  fejlődését.  Viszont  Carlyle  Shakespeare  nagy- 
ságát hangsúlyozva,  oly  szoros  összekötő  kapcsot  vél  benne  látni, 
mely  a jövőben  politikailag  szétváló  angol-szász  fajban  az  egységes 
közérzést,  a nemzeti  egységet  fenn  fogja  tartani.  És  tiltakozik  az 
ellen,  hogy  ezt  fantasztikus  felfogásnak  tekintsék.  Gyulai  fentebbi 
Kijelentését  nemcsak  pályája  kezdetén  vallotta,  hanem  jóval  azon  túl, 
mikor  irodalmunkat  behatóan  nemcsak  megismerte  és  értékelte 
önmagában  és  közéletünkre  kihatásában,  hanem  egy  jelentős  korát 
át  is  élte.  Brunetiére  irodalom-értékelése  egyoldalú,  mert  csak  a 
kezdetre  van  tekintettel,  s nem  vette  figyelembe  hatását,  melyet 
minden  kor  szellemi  termékeivel  magára  és  a későbbi  századokra 
gyakorol.  Az  irodalom  vesz  hatást,  de  csak  azért,  hogy  hatásosab- 
ban visszaadja.  Carlyle  jóstehetségként  néz  az  utókorra,  Gyulai  is 
kevésbé  volt  a jelen  embere,  mint  hogy  ne  lássa  a jövőt  s ne  ily 
czéllal  legyen  az  irodalom  munkása. 

Az  az  eredményekben  gazdag  pálya,  mely  Gyulaival  bezárult, 
igen  szerény  kezdetre  néz  vissza.  A kik  őt  a tekintély  magaslatán 
látták  és  talán  nagyságának  súlyát  is  érezték,  alig  követhetik  ide. 
Próbáljuk  mégis  néhány  vonással  a fiatal  Gyulai  lelki  és  szellemi 
képét  megrajzolni,  később  bízvást  magára  hagyhatjuk,  úgy  is 
megtaláljuk. 

Vitatkozhatni  azon,  hogy  az  ember  mily  hajlamokkal  és  tehet- 
ségekkel születik,  de  nem  sok  eredménynyel,  mert  sokkal  kisebb 
és  bizonytalanabb  tapasztalat  áll  rendelkezésünkre,  hogy  az  igazságot 
megállapíthatnók.  Gyulai  tizenhét  éves  korában  lépett  fel  az  iro- 
dalomban,1 huszonöt  éves  korában  kezd  nagyobb  szerepre  jutni, 
de  első  lépésétől  fogva  oly  szilárdság  jellemzi  útján,  mintha  az 


1 Athenaeum  1842. 


— 6 — 


irodalmon  kívül  semmi  sem  léteznék  reá  nézve.  Soha  még  gondo- 
latban sem  látunk  meghasonlást,  mely  kitérítené  és  más  téren 
keresne  érvényesülést.  Meg  van  elégedve  magával  s e belső  meg- 
elégedettség nem  enged  a külső  benyomásnak,  mely  határozatlan, 
bizonytalan  jövőt  tár  eléje. 

Pályája  Kolozsvárról  indul  ki,  mely  akkor  (1830—1850) 
Erdélynek  úgyszólva  irodalmi  központja  volt  s Pest  mellett  is 
számot  tett.  Előkelő  írói  körrel  rendelkezett,  melynek  nem  egy 
tagja  később  országos  nevezetességgé  vált.  Nem  művelték  mind 
a költői  irodalmat,  de  élénk  pártfogásra  és  meleg  talajra  talált 
náluk.  Kazinczy  törekvései,  Kölcsey  idealismusa,  Vörösmarty 
ragyogó  költőisége  belopóztak  különösen  az  ifjabb  szivekbe  s 
megtermékenyítették  a költészet  múzsájának.  Már  az  iskolák 
padjain  kezdődik  e művelet,  mikor  az  öntudat  még  nem  eléggé 
fejlett,  mikor  homályos  vágyak  szállnak  a fakadó  keblekbe,  mikor 
elpattan  az  első  dal  s idealismusa  ellenállhatatlanul  ragadja  az 
ifjúi  lelket  a maga  fényesebb,  pompásabb  birodalmába.  Az  iskola 
akadálytalanul  érvényesülést  enged  a tehetség  ily  megnyilatkozá- 
sának. de  az  élet  küzdelmei  sokat  lesorvasztanak  az  ifjúi  törek- 
vésekből, a vaskényszerűség  gyakran  hajt  a neki  tetsző  irányba  s 
a reményekkel  tele  kezdet  örökre  a feledésbe  merül.  Gyulai  az 
iskolában  erős  ösztönzést  nyert  a jövőre  nézve,  de  hamar  túlesett 
ifjúsága  szép  idején  s fejletlenül  jutott  a világba,  hogy  vele  nehéz 
harczát  megvívja.  Az  élet  érzéketlensége  gyakran  okozott  keserű 
órát  neki,  fejlődésére  hatással  volt,  de  magasra  törő  lelke  és  vágyai 
megtartották  a kitűzött  úton. 

Kétségtelenül  költői  hajlammal  lépett  a nyilvánosság  elé  s 
költői  tehetségével  akart  magának  érvényesülést  szerezni.  Mutatja 
ezt  költői  munkássága,  mely  fellépése  első  tizedében  túlnyomó, 
de  bizonyítják  saját  nyilatkozatai  is,  melyeket  egyik-másik  barátjá- 
nak tett.  Igen  érdekesen  ír  Pákhnak  1851-ben:  „Én  már  tisztába 
jöttem  magammal.  Az  élettől  nem  sokat  várok.  Jólét,  boldog  családi 
élet  számkivetvék  ábrándaimból.  Nem  vagyok  életunt  s nem  dicse- 
kedhetem  nagy  csalódás  ütötte  sebekkel,  mert  félve  reméltem  mindig 
s a szerelemről,  bár  csaknem  vallásos  kegyelettel  fogadtam,  soha 
sem  hittem,  hogy  boldogítson.  De  gyermekségem  első  benyomásai, 
rideg  ifjúságom,  azon  kevés  tapasztalat,  mit  az  életben  tettem,  saját 
természetem  vizsgálata  elhitették  velem,  hogy  mindezeket  bírva,  nem 
lehetek  boldog,  ha  a költészetnek  nem  élhetek.  Ezért  főczélom,  a 
többi  másodrangú  dolog,  melyeket  nem  vethetek  meg,  de  értök 
küzdeni  nincs  erőm.  Érte  képes  vagyok  tűrni,  nélkülözni,  lemon- 
dani. Meglehet,  csalódni  fogok  s talán  jobban  tenném,  ha  egy 
nőért,  egyszerű  házi  életért,  melyet  egyedüli  nyugodt  boldogságnak 
tartanak  s nem  ok  nélkül,  vagy  jóllétért,  mely  élvezni  engedi  az 
élet  örömeit  s több  effélékért  ktizdenék,  mint  egy  eszméért,  mely 
körülményeink  közt  annyi  önmegtagadást  kíván  s tehetségemnél 

fogva  nem  rendkívüli  sikert  biztosít.  Meglehet,  évek  múltán  ez 
eszme  is  elhagy.  . . , de  arra  gondolni  sem  akarok."1 

Ritkán  nyilatkozik  ily  őszintén  Gyulai,  lelke  legtitkosabb 
részeibe  ritkán  engedett  bepillantást.  A kételkedés  egy  pillanatra  a 
jövő  reménytelenségét  hozza  elébe,  de  a költészetbe  vetett  erős  hit 
megvigasztalja.  Több  aggodalmat  okoztak  neki  foglalkozásai,  melye- 
ket nemcsak  nem  szeretett,  de  költői  hivatásától  is  elvonták.  Titkári 
szerepe  Telekinél  ólomsúlylyal  nehezedik  rá,  szeretne  szabadulni 
tőle.  Midőn  1853-ban  újra  Pestre  kerül,  akkor  sem  tud  egészen  a 
költészetnek  élni,  az  irodalomból  sem  lehetett  megélni,  tanítóskodnia 
kell,  azonkívül  szerkesztősegéd,  kritikus  és  polemikus  s csak  azután 
költő.  A következő  évben  egy  új  lap  megindítását  tervezgetik  és  a 
szerkesztést  neki  kellett  volna  vállalnia,  aggódva  gondol  reá,  húzó- 
dik tőle,  végre  sem  fogadja  el.  Egyik  Aranyhoz  írt  levelében  úgy 
okolja  meg,  hogy  nincs  kedve  hozzá,  amúgy  is  sajnálja,  hogy 
egyéb  foglalkozással,  a mit  nem  szeretett,  megölte  költői  tehetsé- 
gének jobb  részét.2  A jövőre  az  a terve,  hogy  tanítást  csak  délután 
vállal,  így  délelőttjét  egészen  a költészetnek  szentelheti.  Ott  kisért 
tehát  minden  gondolatában  az  a szándék,  hogy  költő  legyen.  De 
a körülmények  mindegyre  megzavarják.  „Az  én  költői  törekvéseimet 
még  mindig  üldözi  a sors.  Mióta  Pesten  vagyok,  egyetlen  költe- 
ményt, egyetlen  beszélykét  nem  írhattam  nyugalomban,  zaklatás 
nélkül.  A kéziratért  jövő  nyomdainas  kopogásának  még  emléke  is 
borzaszt  s néha  munka  közben  eszembe  jutván,  hogy  aligha  készen 
lehetek  a kiszabott  időre,  megzavarodom  s képtelen  vagyok  dol- 
gozni. így  dolgoznom  fáj  s nem  dolgoznom  sehogy,  még  inkább 
fájna.  Most  is  annyi  eszme,  terv  sírját  hordom  lelkemen,  ■ s ha 
elgondolom,  hogy  egyetlen  egy  müvemre  sem  lehetek  még  elég 
büszke,  az  idő  telik,  mélyen  elkeserülök.“3 

Az  a keserv,  úgy  látszik,  lelke  mélyéből  fakad,  mintha  meg- 
inogna a tehetségébe  vetett  hit  s fél,  hogy  nehány  év  múlva  egéaz 
szén  ki  fog  ábrándulni.  Ez  az  idő  sohasem  következett  be,  de  ^ 
önmegfigyelés  nem  volt  oknélküli  s az  eredmény  nem  alaptalan, 
teremtés  nála  nehezen  ment,  költészete  nem  fakadt  oly  elevene11’ 
frissen  és  életerősen,  mint  az  igazi  költőknél  szokott.  A könnyűség 
nem  volt  sajátja,  erőszakolnia  kellett  magát,  azért  maradtak  eszmé^ 
tervei  csírák.  Ilyen  dolog  miatt  tiltakozik  Lessihg  a „költő“  név 
ellen,  mit  jogtalanul  adtak  neki,  Bajza  talán  épen  Lessing  után 
indult  s ő sem  találta  meg  lelkében  azt  az  éltető  forrást,  mely  a 
valódi  költő  sajátja.  Mintha  ugyanazok  a dolgok  ismétlődnének’ 
nem  csoda,  ha  Gyulait  olykor  ilyen  kínzó  gondolatok  lepik  meg- 

1 Nyugat  1911.  733.  1.  (Gyulai  levele  Pákh  Alberthez.) 

2 Arany  hátrahagyott  iratai  IV.  44.  1.,  v.  ö.  még  Csengerynek  Aranyhoz 
írt  levelét  (u.  o.). 

3 Aranyhoz  1854.  szept.  6.  (U.  o.  41.  1.) 

Vannak  ihletett  perczei,  de  ha  tollat  ragad,  az  öntudatosság  lesz 
teljes  mértékben  úrrá  rajta  s igy  költeni  a legnehezebb,  legkinzóbb. 
Nem  azt  jelenti  ez,  hogy  a költők  öntudat  nélküliek,  hanem  a túl- 
ságos öntudat,  a túlságos  műgond  nem  segíti  elő,  egy  cseppet 
sem  könnyíti  a költést,  hanem  a legnehezebbé  teszi.  A mellett 
Gyulai  nem  ok  nélkül  kívánja  a költőktől,  hogy  saját  élményeik- 
ből írjanak  vagy  legalább  csak  olyat,  a mit  teljesen  átgondoltak, 
átéreztek.  Magától  sem  kívánhatott  kevesebbet,  pedig  élettapaszta- 
latot nem  gyűjtött  bőven,  sőt  sokkal  kevesebbet,  mint  a mennyi 
elég  lett  volna.  Goethéről  mondják,  hogy  minden  müve  tapasztalat 
eredménye,  de  Goethe  hajszolta  is  az  életet  érte.  Gyulai  egyénisé- 
gével ez  nem  egyezett  meg,  mindig  sokkal  inkább  befelé  élt,  mint 
kifelé,  szívesebben  mélyedt  el  önmagába,  mint  a külvilág  benyo- 
másait keresse.  Mennyire  összefügg  ez  azzal,  a mit  a költésről 
mond:  „Az  élet  zajában,  a szenvedélyek  viharai  között  nyerjük 
bizonyosan  a nagy  benyomásokat,  főeszméket,  de  a feldolgozás  a 
magány  azon  ritka  óráié,  midőn  átérzünk  örömet,  bánatot  a nélkül, 
hogy  tulajdonképen  szenvednénk  vagy  örülnénk,  midőn  a látkörre, 
melyben  előttünk  az  élet  megjelen,  sem  fény,  sem  köd  nem  száll, 
hogy  más  színre  fesse,  mint  a milyen,  midőn  lelkünk  kinyugodva, 
szabadon  azon  éber  álmot  alussza,  melyben  ábránd  és  való  költé- 
szetté olvad. ul  S ez  reá  nézve  a legjellemzőbb. 

Az  önmagába  mélyedés  keresése  productiv  tehetségét  semmi 
esetre  sem  emelte,  hanem  ennek  hátrányára  gyarapította  reproductiv 
hajlamát,  elvonta  a teremtéstől,  de  alkalmasabbá  tette  a terem- 
tettnek megvizsgálására,  újjáteremtésére,  mert  mi  lehet  a bírálat, 
ha  nem  visszateremtés  abból  a czélból,  vájjon  nem  történt-e  hiba 
a költői  mű  létrejötténél. 

A kritikai  hajlandóság  kifejlődése  kapcsolatban  állott  nála  oly 
tulajdonságokkal,  melyek  a kritikusban  okvetlenül  megkívántainak. 
Jelleme  szilárd,  hajthatatlan,  minden  körülmény  közt  ki  meri  mon- 
dani meggyőződését  s igaznak  tartott  ítélete  mellett  ingadozás  nél- 
kül kitart.  Őszinte,  majdnem  az  igazságtalanságig,  szívós,  kifogy- 
hatatlan energiával  rendelkezik.  Szellemén,  egész  lényén  valami 
egészséges  józanság  és  szerénység  ömlik  el,  mely  megkap  az  írá- 
saiban. Elveihez  szigorúan  ragaszkodik,  szempontja  magas,  ízlése 
nemes  és  komoly,  itélőtehetsége  mély  és  biztos.  Csak  időre  van 
szüksége,  hogy  teljesen  kifejlődjék  s előttünk  álljon  az  ..első  sor- 
ban kritikai  tehetség*.  Annyira,  hogy  költészetében  is  mindenütt 
nyomára  akadunk.1 2 3 

idővel  a Gyulai  neve  a magyar  irodalomban  összenőtt  a 

1 Pákh  Alberthez  1851.  (Nyugat.  1911.  735.  1.) 

2 Riedl,  Gyulai  Pál.  (O.  K.  1598—99.  16.  1.) 

3 V.  ö.  a költésről  a fentebb  adott  nézetével  és  Riedl  véleményével. 
(U.  o.  17.  1.) 


— 9 — 


kritika  fogalmával.  Mindenesetre  a kritika  classicus  művelője,  ki 
legfőbb  hivatottsággal  bírt  arra,  hogy  az  írás  művészetének  fényt 
és  ragyogást  küzdjön  ki. 

Gyulai  kritikai  pályájának  kezdetén  nem  hagyhatjuk  figyelmen 
kívül  azt  a külső  körülményt,  melyet  irodalmi  viszonyainkban  a 
szabadságharcz  idézett  elő.  A nagy  csapás  után  némaság  borult 
az  irodalomra  is.  Nemcsak  a fájdalom  zsibbasztotta  meg  az  írók 
lelkét,  hanem  a határozatlanság,  iránytalanság,  mely  közéletünkre 
reáfeküdt.  A jobb  irók  elszéledtek,  az  irodalmi  központ  gazdátlanul 
maradt.  Senki  sem  tudta  a jövőt,  senki  sem  tudott  tanácsot  adni. 

Ilyen  körülmények  közt  a journalistika  tért  legelőbb  magához 
s igyekezett  az  üresen  maradt  helyet  elfoglalni  és  a szépirodalmat 
is  úgy  ahogy  pótolni.  Elég  hivatása  és  tehetsége  azonban  e fel- 
adathoz nem  volt.  A napi  élethez  kötve  és  gyakran  változó  sze- 
szélyeihez simulva,  biztos  alapot  nem  adhatott.  Hiába  hangzott  el 
egy-egy  felhívás,  a nevezetesebb  írók  és  költők  hallgattak,  más- 
részt elegen  sem  voltak  az  üresen  álló  helyek  betöltésére.  De 
valakinek  csak  kellett  írri  s e valakik  az  irodalom  értékét  és  tekin- 
télyét nagyon  megnyirbálták.  Megdöbbentő  kép  tárul  elénk,  ha 
1850 — 53-ból  egy-egy  év  szépirodalmi  termékét  nézzük.  Néhány 
kiemelkedő  költőn  és  írón  kivül  kontármunkák  teszik  az  irodalmat 
s önálló  becsű  munka  alig  jelenik  meg.  Két  műfajt  művelnek  csupán, 
a lyrát  és  drámát.  A sok  lyrai  termék  kritikában  napvilágra  jutása 
elsekélyeshette  a műfajt;  jól  jegyezte  meg  egy  korabeli,1  hogy  a 
sok  lyrai  ömlengés  irodalmi  kiskorúságunkat  mutatja.  Drámát  is 
írtak  elég  bőven,  de  nyomdáig  kevés  jutott  a folytonos  színpadi 
bukás  miatt.  Eredmény,  hogy  a közönség  kegye  elfordult  az  iro- 
dalomtól s író  és  olvasó  (vagy  nem  olvasó)  egymást  vádolták  a 
bajokért. 

A kik  igazán  szívükön  viselték  az  irodalom  ügyét,  korán  lát- 
ták a fenyegető  veszedelmet  s szóval  és  tettel  legyőzésére  töreked- 
tek. Arany  Vcjtina-levelei  már  1850-ben  maró  szatírával  ostorozták 
a hívatlan  költőket;  a kiválóbb  irók  csoportosulnak,  hogy  együtt 
nagyobb  erővel  lépjenek  fel.  Szilágyi  Sándornak  sikerült  először 
össszegyűjtenie  őket  irodalmi  vállalatai  köré ; de  elvtelensége,  ízlés^ 
telensége  és  kritikátlansága  ép  annyira  ártott  minden  nemesebb 
törekvésnek,  mint  a mennyit  használt  buzgósága.  A Pesti  Röpivek, 
melylyel  még  legtöbb  eredményt  érhetett  volna  el,  hiszen  munka- 
társai közé  tartozott  Arany,  Tompa,  Csengery  Antal,  Kemény 
Zsigmond,  Gyulai,  Kovács  Pál,  Kuthy,  tíz  heti  fennállás  után  meg- 
szűnt (1850  okt.  6. — decz.  8.).  A szerkesztő  inkább  csak  a közked- 
veltségre törekedett,  ízléstelen  rovatokat  nyitott,  első  és  utolsó  rangú 
írók  egymás  mellé  kerültek,  úgy  hogy  a jobbak  és  elvek  után 
indulók  czikkei  mintegy  kikivánkoztak  lapjából. 

1 Talán  épen  Gyulai.  (Pesti  Napló  1851.  261.  262.  sz.) 

E szépirodalmi  hetilap  különben  arról  is  nevezetes,  hogy  állandó 
rovatot  nyitott  a kritikának  s e rovat  vezetője  és  írója  Gyulai  volt. 

Kritikát  írni  ez  időben  koczkázatos  vállalkozás  volt.  Az  iro- 
dalmi helyzet  szigorú  megítélést  kívánt  s a kritikusnak  félnie  kel- 
lett, hogy  ez  érzékeny  korban  gyógyíthatatlan  sebeket  üt.  Ezért 
tétovázik  a kritika  s indul  ingadozó  lépésekkel  útjára.  Történik 
egy-egy  felszólalás,  melynek  még  visszhangja  sincs  s azután  csak 
magukban  forrnak  a lelkek.  Korábbi  kritikusaink  is  tanácstalanul 
állanak.  Részben  nem  könnyen  tájékozódnak,  részben  köti  őket 
irodalmi  multjok  s ezért  nehezen  tudnak  a jelenbe  behelyezkedni. 
Gyulai  még  1851-ben  is  így  ír:  „Az  öreg  apák  sok  előítéleteikkel, 
sok  tudományukkal  mozognak,  munkálkodnak  hatás  nélkül.  Én 
becsülöm  őket,  a miért  becsülni  kell,  de  hiányzik  bennök  a szellem, 
mely  teremt  és  hat.  A jobbak  nyugalomra  mentek,  Eötvös  és  Erdélyi 
pedig  azért  állanak  a múlt  szélén,  mert  várják  a jövendőt.  Jövendőt 
készíteni  a feladat,  jövendőt  az  irodalomnak,  jelent  a közönségnek, 
hogy  ne  essék  kétségbe  a jövendő  felől.®1  A kor  gyakorlati  irányá- 
nak gyakorlatibb  embere  volt  szüksége,  ki  megértse  a kort,  belőle 
merítse  gondolkozása  átfogó  szellemét  s rejtett  kívánságának  tudjon 
szolgálni.  Gyulai  e munka  megkezdésére  1850-ben  épen  alkalmas 
időben  érkezett  Pestre. 

Eddig  az  ország  irodalmi  közpotjától  távol  jobbára  szépiro- 
dalmi műveivel  hívta  fel  magára  a figyelmet.  Bármennyire  sikerült 
ez  neki,  nem  elégítette  ki,  vágyott  az  irodalom  művelőivel  sze- 
mélyes ismeretségbe  jutni,  hogy  ez  úton  is  megkísértse  nagyobb 
munkakör  elnyerését.  Szilágyi  iskolatársa  volt  s a Pesti  Röpivek- 
ben  felajánlott  hely  szerencsés  alkalomnak  látszott  erejét  teljes 
mértékben  kimutatni. 

Az  Irodalmi  Élet  czímü  részt  vezette  a lapban  s összesen  öt 
bírálatot  adott  a tájékoztatón  kívül.  Bár  látszik  belőlük  a kezdő 
kritikus,  meglep  a merész  hang,  a szilárd  erkölcsi  alap  és  vezető 
szempontjainak  biztossága.  Meg  van  győződve,  hogy  nagy  szükség 
van  „szigorú  és  józan®  kritikára,  mert  „jeleseink  nagy  része  vissza- 
vonulva él,  a középszerűség  csiripol  és  erőszakoskodik.  Dudva 
kezdi  lepni  az  eddig  csinos  kertet  s minden  lépten  szilaj  állatok 
lábnyoma  látszik.®  Nem  mulatságot,  hanem  hasznot  igér,  nem 
elmésséggel  akar  hatni,  hanem  okkal.  Szigorú  és  lelkiismeretes 
igyekszik  lenni,  főként  a dolog  komolysága  miatt.  Ekkori  készült- 
ségére jellemző  a saját  nyilatkozata:  „Nekünk  igen  kevés  erőnk 
van,  mi  mint  szakférfiak,  nem  tanultuk  az  aesthetikát,  kevés  aesthe- 
tikust  forgattunk,  külföldön  sem  utazhatánk  s inkább  csak  némi 
ízlés  és  néhány  nagy  költők  műveiből  vont  elvek  birtokában 
vagyunk.  “2  Nem  is  egy  egész  évvel  később  hivatkozik  újból  arra, 

1 Gyulai  Pákhoz.  (Nyugat.  1911.  701.  1.) 

2 Pesti  Röpivek.  27.  1. 

hogy  a mit  rosszul  tudott,  elfeledte  — czélzással  az  öregekre  — 
s ha  nincsenek  tisztult  eszméi,  vannak  sejtelmei,  a melyek  ritkán 
csalják  meg.1  A tisztult  eszméket  a későbbi  évek  voltak  hivatva 
előhozni,  ekkor  még  inkább  ízlésére  támaszkodott  és  sejtelmeire,  a 
miben  kritikája  költőiségét  látjuk,  mikor  Isten  tudja  honnan  jövő 
benyomások  vetődtek  fel  lelkében. 

A Pesti  Röpivek  bírálataiban  csak  a napilapoknál  akar  többet 
adni  és  komolyabb  ellenőrzést  gyakorolni  az  irodalomban.  Az  alap- 
hangot a kor  adja : tűrhető  jelent  alapítni  és  biztosabb  jövőre 
nyújtani  reményt.  Tiltakozik  a politika  mindent  átfogó  szerepe  ellen 
s űj  eszményekkel  serkenti  az  írókat.  Legyenek  ők  a nemzet  hal- 
doklásának első  megakadályozói.  Az  irodalom  czélját  kritikai  pályá- 
jára is  jellemzőleg  általánosságban  már  kitűzi:  eddigi  törekvéseinket 
a nyelv,  a külső  forma  megalkotása  jellemezte,  ezután  kötelességünk, 
„hogy  a külalaknak  belértéket  adjunk,  szellemi  fensőségünkkel 
terjeszkedjünk,  szóval  teljes  díszében  megteremtsük  a nemzeti  művelt- 
séget, mely  nemzetiségünk  erősebb  támasza  minden  politikai  intéz- 
ménynél és  a szabadságnak  biztosabb  záloga,  mint  egyelőre  látszik."2 
Ez  a kívánság  a művészet  követelésével  is  megegyezik  s a belső 
formának  nemzeti  szellemben  vett  megalkotásáért  Gyulai  végig 
küzdött. 

A bírálandó  művek  közt  nem  sokat  válogathatott  s abszolút 
rossz  munkáról  is  kénytelen  írni.  A lyrában  bensőségesebb,  igazabb 
lelki  világot  kiván,  a Hölgyfutár  fűzfapoétáit  kizárja  az  irodalom- 
ból ; a regény-  és  drámaíróknak  ajánlja  életünknek  jellemzőbb, 
lényegében  való  felfogását.  Egyedül  Pálffy  Albertról  szól  elismerés- 
sel3 s e vonzalom  iránta  később  is  megmarad.  Oly  könnyű,  kellemes 
írónak  tartja,  kit  mindenki  szívesen  olvas,  de  kételkedik,  hogy  a 
tiszta  aesthetikai  gyönyört  nyújtaná,  mert  műveiből  a gyönyört 
keltő  benyomás  kevés  ideig  tart.  Szerinte  a költői  léleknek  mélyebb 
benyomást  kell  tennie,  a gyönyör  több  nemével  illetni  s magokat 
szórni  el,  „melyek  öntudatlanul  lelkünkre  hullanak  s virágzásba 
jőnek",  íme  az  igazi  költői  hatás  önmegfigyelésen  alapuló  meg- 
határozása. E hatás  szempontjából  szükségesnek  tartja,  hogy  a 
költőket  ne  csak  nemi,  hanem  abszolút  tekintetben  is  összehason- 
lítsuk. Egy  drámai  bírálatában4  a népszínművek  általános  iránya 
ellen  szólal  fel.  A külsőségeket  eléggé  kimerítettük,  most  a népélet 
belső  feltüntetésének  kell  következnie.  ,,A  népélet  valódi  természetes 
folyamával ; az  emberi  szív  — ez  e költészet  örök  forrása  — jó 


1 Pákhnak  írja  1851.  aug.  2.  (Nyugat.  1911.  731.  1.) 

2 Pesti  Röpivek.  90.  1. 

3 Egy  földönfutó  hátrahagyott  novellái.  I — II.  köt.  Pest,  1850.  (Pesti  Röp- 
ivek. 123—126.) 

4 Pesti  Napló.  1851.  333.  sz'.  (Szigeti  József  Violájáról.)  A gyűjteményes 
kiadásokba  nincs  felvéve,  valamint  a Pesti  Röpivek  bírálatai  sem  egynek 
(Alföldi  színműtár)  kivételével, 

és  rossz  szenvedélyeivel,  a magyar  erényeivel  és  bűneivel/  Csak 
azt  jegyzi  meg,  hogy  erre  teremtő  költői  tehetség  kell,  a ki  tanul- 
mányozni sem  restek  Elég  korán  látta  tehát  népszínmüvünk  bajait 
is  s igyekezett  termékenyebb  irányban  megmutatni  az  útat. 

Gyulai  e bírálatai,  merész  hangja  mindenesetre  feltűnést  kel- 
tettek az  irodalmi  központban  s többeknek  ismeretségét  és  vonzó- 
dását szerezték  meg  számára.  Ekkor  ismerkedett  meg  Pákh  Alberttel, 
Csengerv  Antallal,  kik  mindent  elkövettek,  hogy  Pesten  fogják  a 
fiatal  és  lelkes  segítő  társat.  De  a viszonyok  semmi  megélhetési 
forrással  nem  kecsegtettek,  a titkári  állást  Gyulai  nem  hagyhatta 
el  s 1851  tavaszán  kénytelen  volt  visszatérni  Erdélybe  Gernyeszegre. 
Szomorúan  hagyta  el  a fővárost,  de  azzal  a reménynyel,  hogy  ősz- 
szel újra  visszatérhet.  Reményén  felül  még  egy  évvel  kellett  meg- 
toldani gernyeszegi  tartózkodását.  Beletörődve  sorsába,  költői  álmai- 
nak élt  s kritikai  pályájára  folytatta  az  előkészületeket.  Érezte,  hogy 
ez  Pesttől  elszakadásával  nem  maradhat  félbe,  de  azt  is  érezte, 
hogy  nem  volt  eléggé  felkészülve,  midőn  e pályára  lépett.  Ekkor  fog- 
lalkozott behatóbban  a dramaturgiával,  tanulmányozta  Shakespearet 
és  magyarázóit,  Schlegelt  és  Gervinust,  de  teljes  önállósággal  álla- 
pítja meg  felfogását.  Már  túl  volt  azon  a koron,  hogy  az  elméletek 
megronthatták  volna,  a mint  maga  megjegyzi.  Ekkor  foglalkozott 
részletesebben  irodalmunk  történetével,  főleg  Toldy  alapján,  de 
önállóan  is  és  oly  kedvvel,  hogy  1852-re  feldolgozását  Ígéri  egy 
kötetben.1  Ebből  ugyan  semmi  sem  lett,  de  mégis  fontosnak  kell 
tartanunk  tanulmányait  kritikájára.  Az  irodalom  történetének  beható 
ismerete  képesítette  a múlt  biztos  felfogására,  mely  szüksé- 
ges volt,  hogy  a jelent  és  a jövőt,  mit  annyiszor  emleget,  hatá- 
rozottabban láthassa.  Ez  a történeti  alap  bizonytalanabbá,  inga- 
dozóbbá csak  a közvetlen  múltnál  lett,  Petőfinél  és  a költészet 
népies  irányának  fellépésénél.  A ki  itt  megtalálta  a jellemző,  a 
lényeges  vonásokat,  az  az  irodalom  lelkének  ad  kifejezést,  maga 
is  az  irodalom  fontos  tényezőjévé  válik.  Két-három  év  s Gyulainak 
sikerül  a Petőfi  életének  megírásával. 

Pesten  1851 — 52  szerkesztői  vajúdásokkal  telt  el,  míg  végre 
Pákhnak  1853-ban  sikerült  a Szépirodalmi  Lapokat  megindítnia. 
Gyulait  ekkor  újból  Pesten  találjuk,  hol  nem  feledték  el,  Pákh 
örömmel  fogadta  maga  mellé,  alkalma  nyílt  megismerkedni  Arany- 
nyal, a mi  egész  életére  nagy  befolyást  gyakorolt. 

Dolgozott,  mint  költő,  de  nagyobb  sikert  aratott  kritikai 
működésével. 

E pályán  Gyulai  mellett  kétségtelenül  jeles  egyéniségekkel 
találkozunk,  de  egyik  sem  oly  eredeti,  typikus  képviselője  a kriti- 


1 Pákh  Újabbkori  Ismeretek  Tárába  kellett  irodalmunk  összefoglalását 
adnia,  a mit  később  el  is  készitett.  Más  czikkeket  is  dolgozott  ide,  így  Mikest 
Heine-t.  (L.  Pákhkal  váltott  leveleit.  Nyugat.  1910,  1911.) 

kának,  mint  ő.  Legfélelmesebb  művelője,  Bajza  elnémult  a forra- 
dalom viharja  után.  Erdélyi  Jánosnak  legfőbb  hátránya,  hogy  az 
irodalmi  központból  elkerült  s az  irodalmi  jelenségeket  minden 
vonásával  nem  figyelhette  meg  s igy  hozzászólásai  csak  nagyobb 
időközökben  történhettek.  A mellett  inkább  hajlott  az  elmélet  felé, 
elméleti  tudása  tette  kritikussá  is,  de  mélyen  járó  elvont  fejtegetései 
nem  voltak  könnyűek  s így  nagyobb  olvasó  körre  sem  számíthattak. 
Gregussnál  szintén  az  elmélet  volt  túlnyomó  s e szerint  igazodott 
kritikája  is.  Közös  hátránya  volt  mindkettőnek,  hogy  idegen  mintá- 
kat véve  vezérül,  bár  eszméik  termékenyítők,  rendszerük  merev,  a 
külföldi  iskola  hatása  meglátszik  minden  lépésükön,  a hazai  iro- 
dalom nem  hatja  át,  nem  melegíti  fel,  nem  individualizálja  ismere- 
tüket, érzésüket  és  gondolkozásukat.  Kritikánkat  korábban  is  jellemzi 
e vonás,  de  már  a kortársaknál  megnyilvánul  az  óhaj,  hogy  nem- 
zetibbé váljon. 

Zavart  okozott  egy  más  körülmény  is,  hiányzott  az  irodalmi 
helyzetnek  biztos  felfogása.  Toldy  az  ötvenes  években  még  tel- 
jesen a régi  iskola  híve,  költészetünk  fénykorát  Vörösmartyval 
bezárja ; Greguss  nagy  elméleti  ismerete  mellett  a legtévesebb 
nézetet  vallja  Petőfiről.  A „népiesség*  fogalma  körül  különböző 
nézetek  merültek  fel ; nem  fogják  fel  eléggé  a jelentőségét  vagy 
inkább  jelentéktelennek  tartják.  Senki  sem  hangoztatta  jobban  a 
népköltészet  fontosságát  a műköltészetre  nézve,  mint  Erdélyi,  de 
azután  a műköltésben  nem  méltányolta  eléggé.  Nem  ad  neki  kellő 
aesthetikai  alapot,  hanem  a müfilozófust  jellemzően  inkább  a fej- 
lődés elvét  alkalmazza  rá,  szükségképeni  haladásnak  tartja,  mert  a 
költészet  határait  terjesztette,  de  afelől  kétségben  hagy,  vájjon  maga- 
sabb fokot  képvisel-e  a korábbi  költészettel  szemben.  A népies  jelző 
egyforma  alkalmazása  Petőfire  és  lelketlen  utánzóira,  a művészieden 
és  formátlan  népieskedőkre,  igazságtalan  és  jogtalan  is,  mert  nagy 
lyrai  költőnknek  hitelét  rontotta.  Az  igazi  művészetnek  a kontár 
munkától  elválasztása  égető  szükségnek  tűnt  fel,  hogy  így  meg- 
mentsék a művészetet  s kifejezőinek  a méltó  helyet  juttassák.  Ez  a 
törekvés  megnyilatkozik  Gyulai  első  nagyobbszabású  dolgozatá- 
ban, mely  Petőfiről  szól  s oly  messze  kiható,  hogy  írója  egész 
pályájához  megadta  a döntő  lökést.  Jellemző  Gyulaira,  hogy  midőn 
e dolgozatot  két  helyről  is  visszautasították,  csak  azért  sajnálja, 
hogy  az  utolsó  szakasz  Petőfi  utánzóiról  szól  s egyet-mást  róluk  mái 
régen  el  akart  mondani.1  Még  hevesebben  folytatta  a harczot  az 
utánzók  és  népieskedők  ellen  az  1855-ben  megjelent  Szépirodalmi 
Szemle  czímü  dolgozatában. 

Az  általános  felfogás  úgy  szokta  tekinteni  Gyulait,  mint  a 

1 A Pesti  Napló  előre  biztosította,  hogy  megveszi  a dolgozatot,  de  azután 
visszautasította  azzal  a megokolással,  hogy  igen  hosszú,  hogy  Petőfi  nem  is 
\ olt  oly  nevezetes  egyéniség,  hogy  megérdemelje.  Jókai  sem  íogadta  el  közlésre, 
mert  félt  a czenzurától.  (Gyulai  levele  Aranyhoz  1853.  nov.  16.  L.  Arany  hátra- 
hagyott iratai  iV.) 

ki  költészetünk  népies  irányát  igazolta.  E nézet  inkább  ennek  a 
kornak  a történetéből,  mint  Gyulai  munkáiból  van  elvonva.  Petőfi 
és  Arany  ugyan  ez  iránynak  legpregnánsabb  kifejezői,  Gyulai  kritikai 
működése  elválhatatlanul  kapcsolódik  e két  nagy  költő  működésé- 
hez, mégis  Gyulai  nem  annyira  a népies  irányt  nézte  bennük, 
hanem  koruknak  megfelelően,  mely  az  ő kora  is  volt,  a művészet 
legmagasabb  kifejezését  látta  műveikben.  A művészetnek  vannak 
általános,  örök  szabályai,  melyek  egy  népnél  sem  hagyhatók  el, 
ezeken  belül  nyilatkozhatnak  meg  a nemzeti  vonások ; ilyen  a 
népiesség  is,  mely  ifjító  forrásként  kínálkozik  mindig  a mükölté- 
szetnek,  nemcsak  a jelenben,  hanem  minden  időben.  Nálunk  is 
elősegítette  költészetünknek  egyénibbé,  nemzetibbé  válását  s ennél- 
fogva egy  magasabb  fokot  segített  létrejönni. 

Gyulai  egész  kritikájának  szigorú  alapját  az  aesthetika  teszi. 
A széptani  szempontok  vezetői  minden  ítéletében.  Iskolája  azon- 
ban nem  egészen  a külföld,  mint  legtöbb  kritikusunknak.  Az 
aesthetika  elvont  fejtegetőit  nem  igen  kedvelte,  nem  vett  át  tőlük 
rendszert  sem  s igy  szellemét  sern  nyűgözte  le.  Szívesebben  olvas- 
gatta azokat  az  írókat,  kik  alkalmazták  a széptani  nézeteket,  a 
kritikusokat,  tőlük  módszert  tanult,  a bírálatra  bőven  talált  eszmé- 
ket, elveket,  miket  gondolkozásán  átszűrve,  sajátjává  tett.  Átvételein 
soha  sem  látszik  meg,  hogy  szenvedőlegesek  volnának,  tárgyán  feltét- 
lenül uralkodik,  erős,  biztos  logikája  rendszert  épít,  hová  az  anyagot 
maga  hordta  össze,  maga  rendezte  s maga  tudatosan  bánik  is  vele 
s alkalmazza  szükség  esetén.  Mesterei  első  sorban  a nagy  költők,  a 
kik  nemcsak  az  ízlését  fejlesztették  és  nemesítették,  hanem  alapul  szol- 
gáltak elvek  elvonására,  alapul  az  irodalmi  színvonal  megalkotásához. 

Aesthetikai  elveit  nemcsak  alkalmazza  irodalmunk  műveire, 
hanem  adott  esetekben  ahhoz  a különleges  eljáráshoz  fordul,  mit  a 
műbírók  a remekművekkel  szemben  szoktak  követni,  mikor  nem  az  a 
fő,  hogy  a mübíró  bíráljon,  hanem  hogy  tanuljon,  tanulmányozzon, 
vizsgálja  a művészet  azon  örök  törvényeit,  melyek  annál  kifejezőbben 
öltenek  testet,  minél  nagyobb  tehetség  vagy  épen  lángész  a költő, 
így  járt  el  a nagyokkal,  Petőfivel,  Aranynyal,  Katonával  szemben, 
kikben  ő leginkább  megértette,  ízlése  megérezte  azokat  a sajátsá- 
gokat, melyek  a kiváló  tehetségeket  jellemzik.  E nézetein  és  fejte- 
getésein úgy  érzik,  mintha  egyedül  róluk  lennének  elvonva  s nem 
volnának  oly  uralkodó  elvek,  melyek  máshol  is  megnyilatkoztak. 
Az  idegen  íz  nem  érzik  rajtuk,  tovább  hivatkozva  rájuk,  mintha 
nemzetibbé  vált  volna  kritikánk,  magyarrá  aesthetikai  gondolko- 
zásunk. Ha  hozzátesszük  Gyulai  öntudatos,  fejlett,  nemes  egysze- 
rűségű stílusát,  el  kell  ismernünk,  hogy  ő volt  az,  a ki  a magyar 
kritikát  művészetté  is  tette. 

Aesthetikai  felfogását  áthatotta  történeti  érzéke.  Bizonyosan 
merevvé  és  igazságtalanná  vált  volna,  ha  nem  hódol  a történeti 
szellemnek,  ha  az  elmúlt  embereket  ugyanazzal  a szemmel  nézi, 

mint  a jelenéit.  Irodalomtörténetünk  gyakran  int  erre  s az  irodalom 
kritikusának  önként  alkalmazkodnia  kell  hozzá.  így  állította  be 
Bessenyeit,  Kazinczyt,  Kölcseyt  és  különösen  a kisebb  költőket  a 
saját  korukba,  tekintetbe  vette  a tényezőket,  melyek  hatottak  rájuk, 
melyek  segítségével  költészetük  megfejthető  és  magyarázható.  Ritkán 
tévedt  a rég  múltba,  többször  kényszerűségből,  kora  eseményeit 
azonban,  még  ha  múlttá  váltak  is,  mindig  a saját  szemüvegén  keresz- 
tül tekintette.  Történeti  érzéke  is  öntudatos  volt,  a mi  a saját  nyilat- 
kozataiból tűnik  ki.  A költészet  saját  korának  kifejezője,  a kor  hatása 
alól  a remekművek  sem  vonhatják  ki  magukat  s mivel  az  eszmék, 
érzések  változnak,  az  ízlés  módosul,  a jelen  széptani  elveit  szigo- 
rúan alkalmazva  a múltra,  jogtalanságot  követnénk  el.  Tehát  itt 
magasabb  szempontra  — úgymond  — a történeti  szempontra  kell 
emelkednünk,  mely  a múltat  a jelennel,  a jelent  a jövővel  köti 
össze.1  A történetbe,  mint  rámába  helyezi  bele  a múlt  alakjait  s így 
működésüknek  megfelelő  helyre  állítja,  ha  műveik  a széptan  tör- 
vényeinek nem  felelnek  is  meg.  De  nála  a történeti  szempont  nem 
jelenti  azt,  hogy  a nagy  emberek  árnyoldalait  is  bálványoznunk  kéll.2 

Térjünk  át  e kritika  aesthetikai  alapjának  vizsgálatára.  Tájé- 
kozásul említem,  mivel  e kritika  túlnyomóan  a költészeti  irodalomra 
vonatkozik,  tárgyalásomban  a műfajok  (lyra,  epika,  dráma)  alapján 
haladok.  A fejlődésre  igy  nem  lehettem  kellő  figyelemmel,  ezt  majd 
olvégzi  az  életrajzíró,  de  ajánlta  e módot  főként  az  anyag  könnyebb 
áttekinthetősége. 


1 Emlékbeszédek.  II.  179.  és  109.  1. 

2 Emlékbeszédek.  I.  25.  1.  Kazinczyról. 


A LYRAI  KÖLTÉSRŐL 


Gyulai  első  ifjúságának  álmait  Vörösmarty  mellett  Petőfi  köl- 
tészete ragyogta  be  s nem  is  hagyta  el  többé.  Múzsája,  mely  sze- 
rettei közül  egyedül  kisérte  végig  hosszú  életén,  mindig  vissza- 
emlékezett rá,  s ez  emlékek  mily  kedvesek,  mutatja  az,  hogy  édes 
melegséggel  szól  Petőfiről  s tisztelő  megkülönböztetéssel  más 
emberektől.  Nagysága  elismertetésének  megalapozója,  egyéniségé- 
nek, költői  jelességeinek  oly  biztos  és  mély  megállapítója,  hogy  a 
később  keletkező  nagy  Petőfi-irodalom  innen  kelteztető.  Azóta  a 
kis  patak  hatalmas  folyóvá  növekedett,  de  a partok  mentén  biztosan 
visszamehetünk  a forráshoz,  melyet  Gyulai  dolgozata,  Petőfi  Sándor 
és  lyrai  költészetünk  képvisel. 

Kezdhetnők-e  méltóbban  e fejezetet,  mint  e kiváló  és  nagy- 
hatású essayjével,  mely  tömör  és  legjellemzőbb  méltatása  halhatat- 
lan lyrikusunknak?  írója  ezzel  kezdi  meg  mélyreható  munkásságát 
az  irodalomban ; másrészről  a lyrikusokról  mondott  későbbi  kriti- 
káiban Petőfi  szolgáltatta  a színvonalat  a fejlődés  menetének, 
általában  a tehetségek  megítéléséhez. 

E dolgozat  sem  tárgya  miatt,  sem  a műfaj  szempontjából 
nem  kimerítő,  azt  is  mondhatnék,  bizonyos  tekintetben  egyoldalú, 
Petőfi  költészetének  csak  kiváló  részeit  tünteti  fel  s hallgat  gyen- 
géiről. Tervszerűen  járt  el  így.  Czélja  volt  kiemelni,  tisztán  állítni 
oda  a nagy  közönségnek  egy  sokat  szidott,  megtépett  költői  nagy- 
ságot, ki  életét  és  vérét  áldozta  hazájáért,  ki  legmagyarabb  volt  az 
összes  költők  közt,  ki  zsenialitásban  minden  előzőt  felülmúlt; 
igazolni  egy  költői  irányt,  mely  a nép  kebeléből  nőve  fel,  legki- 
fejezettebb  képviselőjét  benne  látta,  azt  az  irányt,  mely  a művészi 
érdekek  egyesítésével  leginkább  megfelelt  nemzetiségünknek,  tisz- 
tázni azt  a fogalomzavart,  mely  aesthetikai  felfogásunkban  a népies 
körül  keletkezett,  szabad  tért  nyitni  ez  irány  másik  hatalmas  kép- 
viselőjének, Aranynak.  Mindez  nehéz  és  súlyos  feladat  volt,  sok 
ismeretet,  helyes  érzéket,  tiszta  meggyőződést  és  nagy  merészséget 
kívánt.  Csak  akkor  látjuk  mindezt,  ha  a korábbi  Petőfi-birálatokat 
tekintjük ; személyeskedés,  folytonos  gáncs,  a kifogások  egész  raja 
ömlik  el  e kritikákon,  alig  egy-kettő  akad,  a mely  tárgyilagosan 
és  méltányosan  ítéli  meg  a hirtelen  nagy  kedveltségre  jutott  költőt. 
Legtöbbet  érők  Pulszky  és  Eötvös  bírálatai,  kiknél  érintve  találunk 

oly  tulajdonságokat,  melyek  a jövő  kritikusnak,  Gyulainak  kifejté- 
sére és  elismertetésére  várnak.  Lehetett-e  jobban,  szerencsésebben 
megoldani  e feladatot,  mint  Gyulai  tette,  alig  dönthető  el. 

Lyrai  költőt  igazságosan  csak  önmagából  lehet  megítélni. 
Gyulai  ezt  egyenesen  Petőfire  alkalmazva  mondja.  Példája  már  a 
magyar  irodalomban  is  akadt,  Kölcsey  ilyen  szempontból  bírálta 
meg  Csokonait.  Csakhogy  itt  még  egészen  csírájában  van  a dolog 
és  Kölcsey  idegen  mintára  alkotta  meg  ítéletét,  mely  ha  egy-egy 
részében  sikerült  is  volt,  egészében  igazságtalan  maradt  Csoko- 
naival szemben.  Kritikánk,  mint  az  irodalmi  műfajok  legtöbbje, 
idegen  szempontok  és  idegenből  jövő  aesthetikai  szabályok  jármá- 
ban nyögött.  Eredetibbé  válására  szintén  felhangzott  az  óhaj.  Ha 
az  utánzásból  kiszabadult  irodalmunk  s önálló,  eredeti  tehetségek 
léptek  fel,  szükség  van  önálló  s lehetőségig  eredeti  szempontú  s 
széptani  elvekkel  és  szabályokkal  fellépő  mübírálatra.1  Eötvös  ezen 
kívánsága  csak  évek  múlva  vált  valóra  s állt  elő  ilyen  kritikus  a 
Gyulai  személyében. 

Petőfi  1854-ben  már  a múlté,  Gyulai  1847-ig  rajzolta  meg 
pályáját  s itt  semmi  sem  akadályozta,  hogy  életét  és  egyéniségét 
a legapróbb  részletekig  szét  ne  szedje  s költészetét  belső  élete 
visszatükrözésének  ne  tüntesse  fel.  Lássuk  nagyobb  vonásokban 
fejtegetését. 

A lyrai  költésben  az  egyéninek  kétségtelenül  joga  van,  több 
joga,  mint  bármely  más  költői  műfajban,  csak  az  a fő,  eredeti, 
érdekes,  értékes  és  költői  legyen  az  egyéniség.2  Petőfi  az  volt. 
Szegényen  kidobva  került  az  élet  árjába,  ott  hánykódott  a küzdel- 
mek és  szenvedések  közt,  félreismerte  önmagát  s küzdött  oly  pálya 
után,  melynek  tehetsége  semmiképen  sem  felelt  meg.  De  nem  önczél 
vezette,  egy  nagyobb,  magasztosabb  czél,  a művészet  útján  szol- 
gálni hazáját.  A genius  kitörése  volt  ez,  mely  a hétköznapi  világ- 
ból kiragadta,  gyors  érvényesülésre  sarkalta,  s óriási  tehetsége  volt 
az,  mi  az  örvényekbe  sülyedéstől  megóvta.  Vájjon  midőn  az  őrhelyen 
dideregve  verset  csinált,  gondolt-e  arra,  hogy  elfojtott,  de  ki-kitörő 
lelke  megtalálta  az  érvényesülés  terét,  gondolta-e,  hogy  benne  mily 
erő  lakik  dalolásra  és  éneklésre  s benne  rejtőzik  az  ország  jövő 
csalogánya.  Öntudatlan  megnyilatkozás  volt  ez  s valóban  a költé- 
szet az  a terület,  hol  egyéniségét  minden  korlátozás  nélkül  adhatta. 
Egyénisége  az  ifjúság  ideálja,  de  sokkal  eredetibb,  mint  bármely 
magyar  ifjúé.  Modorát  a maga  meggyőződése  útján  fejlesztette  és 
állapította  meg  s mintegy  öntudatlanul  óvakodott  a mások  ráerő- 
szakolásaitól,  nehogy  meghamisítsa  magát.3  A népből  szakadva 
ki,  az  élet  országútját  járta,  de  nem  a közönséges  emberekkel 


1 L.  Eötvös  Józsefnek  Petőfiről  szóló  bírálatát.  (Összes  munkái  12.  köt.) 

2 Kritikai  dolgozatok  49.  I. 

3 Kritikai  dolgosatok  23.  1. 

együtt ; származására  büszke  és  mindig  demokrata  maradt,  bár  a 
szenvedések  kálváriáját  járta  ; költői  hóbortja  a bizarr  felé  hajtotta, 
szertelen  becsvágya  a feltűnésre  s e közben  különcczé  vált.  Lel- 
kesültségét  szeszély  és  szertelenség,  önzetlenségét  elbizakodás 
kisérte,  phantasiáját  a reális  élet  ismerete  kötötte  meg,  fájdalma 
olykor  pessimismusba  merül,  de  a komor  sötétségen  is  felülemel- 
kedik s a humor  kedves  derűje  ömlik  el  lelkén.  Őszintesége  néha 
kíméletlen,  önmagával  szemben  túlhajtott,  érzései  féktelenül  nyi- 
latkoznak ; haragja  fellengző,  de  egy  csomó  szelíd  érzelem 
kiséri,  bizonyos  naivság  s önmagát  épen  akkor  találja  meg,  ha  ily 
formában  nyilatkozik.  A hazát,  családot,  nemzetet,  baráti  kört  meg- 
éneklő  érzések  senkinél  tisztábban  nem  hangzottak  fel,  mint  nála. 
Szertelenségei  épen  úgy,  mint  kiváló  tulajdonságai  lángelméje  követ 
kezményei,  s minden  kinövései  mellett  is  egyénisége  vonzó,  sze- 
retetreméltó, mintegy  varázszsal  vonja  be  költeményeit,  erőteljesen 
és  öntudatosan  jelenik  meg  a korábbi  finomkodó,  mesterkélt,  üres 
és  unalmas  költészettel  szemben,  hol  a széptani  szabály  azt  köve- 
telte, hogy  a költő  vetkőzzék  ki  egyéniségéből  s valami  közös 
jelleget  öltsön  magára.  Petőfi  jelleme  sokkal  eredetibb,  önállóbb, 
mint  hogy  ezt  megtegye.  Neki  a költészet  nem  csupán  művészet, 
hanem  életszükség  volt,  maga  az  élet.  „Benne  minden  íz  egy  költő 
volt.  Iskolában,  őrhelyen,  színpadon,  úton,  útfélen,  nyomorban, 
kényelemben  költött.  Ez  volt  gazdagsága  szegénységében.  Reggel 
fájdalmait  panaszolta,  este  már  pajkos  dal  lebegett  ajkain.  Viszon- 
tagságos élete  kifogyhatatlanul  újabb  meg  újabb  anyagot  szolgál- 
tatott költészetének.  Aczél  kedélye  soha  sem  veszté  el  ruganyosságát. 
Minden  nyomás  dalt  pattantott  elé.  Mintha  minden  csak  azért  tör- 
ténnék vele,  hogy  megénekelje.  Mintha  minden  érzést  csak  azért 
érezne  át,  hogy  dalok  forrása  legyen. íme  az  igazi  lyrikus  tehet- 
ség, mely  soha  sem  tagadja  meg  magát 

De  Petőfi  költészete  nemcsak  egyéniségének  hű  feltüntetője, 
hanem  „azon  eredeti  magyar  szellem  “ visszatükrözője,  mely  oly 
erőben  és  fényben  egy  magyar  költőnél  sem  jelent  meg  ; legma- 
gyarabb  valamennyi  magyar  költő  között,  érzése  és  gondolkozása 
annak  érzés-  és  gondolatvilágában  olvad  fel.  Lángoló  hazaszeretete 
nemcsak  ünnepélyes  alkalmakkor  jelenik  meg,  hanem  lappangva 
kiséri  folyton  folyvást  s öntudatlanul  reá  tér  szerelmes,  bor  és 
másnemű  dalaiban  is,  hangja  fájó,  sírva  vígadó,  mint  a népdalla- 
moké, mely  „oly  ismerős,  oly  bájos,  oly  szent,  mert  a hazát  jelened". - 
Milyen  találó,  a mit  később  mond  Gyulai,  Petőfi  költészetét 
a magyar  népköltészet  eszményének  nevezi,  mely  múltúnkban, 
épen  mint  Petőfinél,  csak  a lyrában  nyilatkozott,  szorosan  össze- 
függött a kor  eseményeivel  és  érzésével  s hangulatának  hű  kifeje- 


1 Petőfi  Sándor  és  lyriai  költészetünk.  (Kr.  d.  11.  1.) 

2 Kritikai  dolgozatok  20.  1. 

zője.  így  vált  Petőfi  egyéniségével  és  költészetével  egyaránt  esz- 
ménynyé ; mindkettőben  egyenetlenségek  is  vannak,  abban  nagy 
erényei  mellett  hibák,  költésében  ezzel  párhuzamosan  nagy  kiváló- 
ságai mellett  gyöngeségek,  de  e hibák  és  gyöngeségek  felolvadnak 
izzó  fajszeretetében  és  korlátokat  nem  ismerő  lángelméje  csapon- 
gásában.  Mintha  azt  mondaná  Gyulai,  a nagy  világosság  mellett 
ott  van  a nagy  sötétség;  nem  menti  a költőt,  de  kiválóságaival 
gyengéit  takargatja. 

Petőfi  jellemét  és  egyéniségét  Gyulai  sok  lélektani  ismerettel 
és  kedvvel  vizsgálja,  szétszedi  sajátságait,  hogy  részletesebben  lássa, 
majd  ismét  összerakja,  hogy  egységben  tüntesse  fel  az  olvasó  előtt. 
Fejtegetése  egyéni  és  szigorúan  alkalmazott,  a czél  kitűzésében 
úgy  látszik  Eötvös  bírálata  volt  reá  hatással.  Abban  is  követi  Eötvöst, 
hogy  a legnemzetibb  költőnek  tünteti  fel  Petőfit.1  Költészetéből 
Gyulai  bővebben  tárgyalja  első  sorban  dalait,  azután  táj-,  csend- 
élet- és  genreképeit,  festő  (leíró)  költeményeit  és  néprománczait. 
A mennyiben  máshol  ezekről  bővebben  is  szólott,  nem  szorítkozom 
csupán  az  említett  dolgozatra,  hanem  ezekre  is  kiterjeszkedem.2 

Petőfi  mindjárt  fellépése  után  dalaival  szerezte  meg  hírnevét 
s az  elismerések  leginkább  ez  oldalról  indultak,  a bírálók  különö- 
sen népdalait  dicsérték.  Naiv  felfogás,  erős  compositio3  jellemzi  eze- 
ket, mégis  írójuk  csak  álnév  alatt  merte  világgá  bocsátani.  Igen, 
mert  a népies  oly  mértékben  nyilatkozott  meg  bennök,  a hogy 
szokatlan  volt,  tehát  ellenzésre  találhatott.  Eddigi  népdalainkon 
Gyulai  szerint  legtöbbnyire  tudós  íz,  űri  leereszkedés,  mesterkéltség 
érzett  meg,  a nép-nemzeti  elem  még  nem  tűnt  fel  bennök  tisztán 
és  erőteljesen  s inkább  csak  a külsőségekre  szorítkozott. 

Érdekes  lesz  egy  pillantást  vetnünk  a népiesnek  nem  térfog- 
lalására a költészetben,  hanem  hogy  kritikusaink  hogyan  vették  be 
aesthetikai  elveik  közé. 

Kazinczyék  nemcsak  közönynyel,  hanem  ellenségesen  viselked- 
tek a népiessel  szemben  s művészi  törekvésük  egészen  a külföldről 

1 Eötvös  József  „Petőfi  költeményeiről".  (Összes  munkái  12.  köt.  29.  1.) 

2 Érdemesnek  tartom  felemlítni  Gyulai  azon  dolgozatait,  melyek  főtárgya 
Petőfi:  Petőfi  és  lyrai  költészetünk.  Új  Magyar  Muzeum  1854.  és  Gyulai  Pál  Kriti- 
kai dolgozatok  1854 — 1861.  — Petőfi  jellemrajzához.  Vasárnapi  Újság  1866.  — 
Arany  János  és  Petőfi  Sándor  . . . Vasárnapi  Újság  1893.  — Petőfi  szülőváro- 
sáról. Pesti  Napló  1857.  10.  25.  sz.  — Petőfi  költeményei  s az  írói  tulajdonjog , 
Pesti  Napló  1874.  236.  sz.  — Petőfi  és  Prielle  Kornélia.  Pesti  Napló  1879.  — 
Petőfi  életéből.  Szépirodalmi  Figyelő  1862.  — Petőfiről.  Hon  1877.  259.  sz.  — 
Petőfi  és  a m.  tudom.  Akadémia.  Fővárosi  Lapok  1877.  — Petőfiről.  Ellenőr  1877. 
438.  sz.  előadás  után  Sümegi  K.  — Petőfi  és  Klapka.  Nemzet  1882.  52.  sz. 
— Petőfi  élete  és  költészete , Gyulai  előadásaiból!  Budapesti  Hirlap  1882.  248. 
sz.  — Petőfi  dalairól , felolvasás.  Egyetértés  1883.  357.  sz.  — Kiadta  Petőfi 
Sándor  Vegyes  müveit  183° — 49.  három  kötetben.  Pest,  1863.  Előszóval.  — 
Lásd  még  egyetemi  előadásait.  Aranynyal  kapcsolatban  is  mindig  hivatkozik 
reá.  Petőfi  életírója  igen  gyakran  utal  Gyulai  közléseire. 

3 Kritikai  dolgozatok.  8.  1. 

táplálkozott.  Ámde  a népies,  térfoglalása  után  a németeknél,  a mi  a 
naiv  eposzok  fejtegetésével  vette  kezdetét,  nálunk  is  hódít.  Kölcsey 
már  hirdeti,  hogy  csak  ennek  alapján  fejlődhetik  igazi  magyar 
költészet,  Bajza  megállapítja  a népdal  elméletét,  Erdélyi  elméletben 
és  gyakorlatban  melléje  szegődik,  Petőfinek,  Tompának,  Aranynak 
méltányló  elismerője1,  de  a népiesnek  eszméje  nem  jelenik  meg  oly 
uralkodóan  aesthetikájában,  mint  Gyulainál.  Erdélyi  a korábbi 
költészetet  szűk  mederben  szépen  csergő  kis  pataknak  hívja,  mely- 
nek ürességét,  szabályosságát  meguntuk;2  az  újabb  költői  irányban 
pongyolaságot  és  gondatlanságot  is  lát,  de  hajlandó  megbocsátni, 
sőt  haladásnak  venni,  mert  a népies  útján  szűk  körű  költészetünkbe 
új  tárgyak  is  kerültek.  De  nála  sehol  sem  emelkedik  ki  az 
a szempont,  mely  az  enervált  költészet  felfrissítőjének,  új  életre 
hozójának,  főforrásának  a népköltészetet  állítja  oda,  mint  Gyulai  s 
azután  Arany.  Gyulai  azokat  az  aesthetikai  tanokat,  melyek  még 
Erdélyinél,  a műphilosophusnál  is,  mereven  nyilvánultak,  meg- 
törte a népnemzeti  eszmével,  módosította  a nemzeti  szellem  meg- 
nyilvánulása szerint,  a nélkül,  hogy  a költészet  állandó  szabályait 
megcsorbította,  vagy  örök  érvényét  megtagadta  volna.  A népiesnek 
és  művészinek  küzdelme  ezután  is  folyt.  Toldy  eleinte  egyáltalán  nem 
rokonszenvezett  ez  iránynyal,  Greguss  is  gyakrabban  látta  meg 
hibáit,  mint  előnyeit.  Arany  1856-ban  minden  dolgát  szerényen 
kísérletnek,  jobbra-balra  tapogatózásnak  mondja3.  Gyulainak  még 
1879-ben  is  hangoztatnia  kell  s külföldi  hasonló  példákkal  igazolnia 
a népnemzeti  irány  fensőbbségét. 

Mit  köszön  Gyulai  szerint  a műköítés  a népköltészetnek? 
Szilárdabb,  szélesebb  alapot,  új  tárgykört,  nagyobb  önállóságot, 
eredetiséget  és  felfrissített  nyelvet.  Ez  a felújítás  azonban  a népies 
alapján  úgy  történt,  hogy  a régi  alapok  és  eredmények  megmarad- 
tak. Oly  széptani  elvek  nyomultak  be  a költészetbe,  mik  eddig  csak 
a legnagyobb  írók  műveiben  voltak  feltalálhatok.  E mozgalom  több 
hatás  eredménye  s előbb  a lyrában  kezdődött,  minthogy  ebben  a 
leggazdagabb  költészetünk;  a népdalok  szolgáltak  forrásul,  általuk 
eredetibb  s nemzetibb  alakot  és  tartalmat  nyert  a műkölté- 
szet, naivság,  egyszerűség,  kedélyesség  és  humor  ömlött  el 
rajta.  Műfajai  a dal,  románcz,  festő  költemények  és  genreképek. 
Később  kezdte  átalakító  munkáját  az  elbeszélő  költésben,  benyo- 
mult a színműbe,  hozzáfogott  müprózánk  átalakításához  s minde- 
niket  nemzetibbé  varázsolta.  Formákkal  gazdagított,  a nyelvet  ere- 
detibb sajátságaiban  mutatta  s az  irodalomnak  az  élettel  szoro- 
sabb összefűződését  eszközölte.  A népies4  iskola  új  hódítás,  az 


1 V.  ö.  e költőkről  adott  kritikáit,  Egy  századnegyed  a magyar  irodalom- 
ban, A magyar  lyra  a forradalom  után  1863-ig. 

2 Pályák  és  pálmák  313.,  343.  1.  Gyulainál:  „finoman  semmiskedő,  mes- 
terkélten üres  és  szabályosan  unalmas  költészet."  (Krit.  d.  20.  1.) 

8 Arany  levele  Erdélyihez.  Pályák  és  pálmák  498. 

4 Gyulai  szerint  ez  a szó  nem  meríti  ki  a fogalmat. 

irodalomnak  egy  magasabb  fázisa,  bár  sok  salakkal  merült  fel ; 
kitünőbb  részeiben  a művészit  nem  tagadja  meg,  ellenkezésbe  sem 
jut  vele,  a hiba  az  eddigi  bírálóknál  ott  van,  hogy  csak  külsőségei- 
ben tekintették  s nem  a lényegét.  Ellentmond  Gyulai  annak,  hogy 
nálunk  a népies  eszme  pusztán  naivságot  jelentene,  „közel  rokon- 
ságban van  a költészetnek  tisztán  nemzeti  fejlődésével  s részint  kép- 
viseli, részint  érinti  azon  eszméket,  melyeket  a széptan  egyéni  és 
jellemző  nevek  alatt  ismerV  Ez  röviden  összefoglalva  Gyulai 
szerint  a népies  nemzeti  irány  térfoglalása  és  egyben  fontossága, 
mit  ennyire  tisztán  egyetlen  kritikusunknál  sem  látunk  feltüntetve.1 2 

A népies  benyomulása  a lyrával  kezdődött,  mely  Gyulai  szerint 
legtöbb  eredetiséget  mutat  fel  nálunk  az  összes  műfajokkal  szem- 
ben. Mestere  Petőfi,  kit  Gyulai  fedetlen  fővel  tisztelt  meg  s csak 
arról  az  oldaláról  méltatott,  a miben  „valóban  nagy,  kitűnő  és 
szeretetreméltó.  “3 

Helyesen  jegyezte  meg  a Petőfi  bírálókkal  szemben,  hogy 
helytelenül  tettek,  midőn  a költő  gyengéit  és  szeszélyeit  támadták 
meg,  mivel  neki  egy  nemzeti  szellemben  érző  aesthetikusra  lett 
volna  szüksége,  a ki  öntudatra  emelje  azt,  a mi  a költőben  és  közön- 
ségben öntudatlanul  élt : a művészit  nemzeti  alapon. 

Dalaiban  megkapja  a költés  őserejét.  Bennök  a nép  érzülete, 
gondolkozásmódja,  nyelve  a maga  szellemében  tükröződik ; dalai 
mutatják  a népdalok  szaggatottságát,  melyek  a nyugatiakkal  szem- 
ben egységüket  nem  az  eszmében,  hanem  a hangulatban  találják 
meg ; az  érzések  a természet  képein  át  tükröződnek ; festői  és  szí- 
nes, könnyedén  s természetesen  folynak  versei.4 5 

Röviden  így  jellemzi  Gyulai  Petőfi  dalait.  Később,  midőn 
bővebben  foglalkozva  a népköltészet  sajátságaival,  a népdal  egész 
elméletét  megállapította,  részletesebben  szól  arról  is,  mennyiben 
vette  át  Petőfi  azoknak  tulajdonságait. 

A dal  főkellékei  szerinte  a rövidség,  érzelmesség  és  dalol- 
hatóság ; van  benne  valami  az  óda  hevéből  s az  elégia  nyugalmá- 
ból. Formája  a legegyszerűbb  s kellemes  érzés  hatja  át.  Gyulai 
hasonlata : „olyan,  mint  a szemünkbe  szökkenő  könny,  mint  az 
ajkon  kicsattanó  fütty “. 

A népdalok  három-félék  : tisztán  népi  eredetűek,  melyekben 
a népszellem  irodalmi  hatás  nélkül  közvetlenül  nyilatkozik  ; félnépi 


1 Kritikai  dolgozatok  114.  1. 

2 Gyulai  a népies  irány  fejlődéséről  több  helyen  szól.  Kritikai  dolgozatok- 
ban Petőfinél,  Szépirodalmi  szemléjében  Aranynál,  Vörösmarty  életrajzában  s 
több  emlékbeszédében  és  megnyitójában. 

3 Kritikai  dolgozatok  113.  1. 

4 Kritikai  dolgozatok  58 — 59.  1. 

5 Petőfi  dalairól.  Gyulai  Pál  felolvasása.  Egyetértés  1887,  357.  sz. 

eredetűek,  a nép  közt  élő  költőktől  származnak,  melyeket  a nép 
többé-kevésbé  változtatással  fogad  el,  de  azért  az  irodalmi  hatás 
megérzik  rajtuk ; ismert  müköltők  dalai,  melyek  az  átvétel  után 
szintén  változást  szenvednek.  Az  aesthetikusra  nézve  fontos  a meg- 
különböztetés, de  nem  mindig  könnyű,  mivel  az  irodalmi  hatás 
csak  részben  vehető  észre,  majd  az  alapeszmén,  majd  a belső 
formán,  majd  a nyelven,  néha  a kétféle  hatás  megzavar  s eredetét 
nem  tudjuk  megfejteni.  A valódi  népdal  fősajátsága  az  egyszerűség 
és  közvetlenség,  mit  Gyulai  szerint  inkább  érezni,  mint  magyarázni 
lehet  és  sokkal  kevésbé  utánozható,  mint  a külső  vagy  belső  forma. 

A népdal  belső  formáiról  ezeket  mondja : őseredeti  belső 
forma,  mely  az  irodalmi  ízléstől  távol  áll,  a gondolatritmus ; néha 
az  egész  dal  rokon  eszmék  haladványos  egymáshoz  sorozása,  ez  az 
összerakó  mód,  mely  olykor  úgy  változik,  hogy  a gondolat  külön- 
bözőképen fejeződik  ki  az  érzés  vagy  szeszély  csapongásával  s 
váratlan  fordulattal  véget  ér.  Némely  dalforma  drámaisággal  fejezi 
ki  az  érzést,  vagyis  a dal  kísérete  drámai  mozzanatoknak.  Máskor  az 
eszmetársítás  ellentéttel  vegyül,  a nagy  és  szép  felkelti  a jobban 
tetsző  kisebb,  egyszerűbb  képzetét,  a rossz,  a fájdalmas  a jobbat 
és  kedvesebbet.  Ez  utóbbi  formák  az  irodalmi  ízléstől  leginkább 
eltávolodnak  s kétségtelen  bizonyítékai  a népi  eredetnek. 

A naivság  meg  lehet  a müköltőben  is,  de  magasabb  fokon ; 
a nép  a legegyszerűbb  eszközzel,  a természettel  éri  el  a művészit, 
a müköltő  pedig  a művészet  segítségével ; amaz  természetesebb, 
mert  csak  magának  énekel,  ez  mesterkéltebb,  mert  közönsége 
igényeit  is  figyelemmel  kiséri ; azon  sajátságos  népies  szellem  ömlik 
el,  mely  a formákat  megeleveníti,  a gondolatmenet  árnyalataira,  a 
nyelvre  és  verselésre  egyaránt  hatással  van,  ezen  minden  körülmé- 
nyek közt  az  irodalmi  hatás  lehellete  érzik. 

Ezen  jellemző  sajátságok  megállapítása  és  az  éles  határ- 
vonalak kijelölése  után  mégis  bevallja  Gyulai,  hogy  a népköltésben 
nyilvánuló  szellem  korának  vizsgálatával  sem  juthatunk  el  az  eredeti 
megnyilatkozásig,  tehát  a dalok  eredeti  formáihoz.  Megakadályozza 
ezt  a gyakori  változás  is,  mely  a változatoknak  nagy  számát  hozza 
létre,  igen  sokszor  értéktelen  összefoldozott  dolgokot,  melyek  a 
nép  alakító  tehetségében  való  hitet  könnyen  megingathatják,  pedig 
a meg  nem  romlott  népdalok  valódi  aesthetikai  becsű  compositiót 
árulnak  el.1 

Szerinte  Petőfi  dalai  a népdal  legtöbb  sajátságát,  a drámai 
haladást,  az  érzésnek  egy  körülményből  vagy  gondolatból  szövé- 
sét, a természet  képeinek  az  érzelembe  olvasztását,  az  eszmetársí- 
tást, a kezdősorok  festőiségét,  ellentéteket,  hasonlatokat,  nagyítást 
feltüntetik,  de  a maga  lelkén  átszűrve,  nemes  és  magasztos  érzel- 

1 Magyar  népköltési  gyűjtemény  1872.  Szerkesztette  árany  László  és 
Gyulai  Pál.  Az  575 — 583-ik  oldalokon  a Dépdal  elméletét  összefoglalva  adja.  — 
Ugyanez  kis  változtatással  : Fővárosi  Lapok  1872.  1.  sz.  (Magyar  népdalokról.) 

met  ad  hozzá,  mely  őszinteségéből  táplálkozik  s művészi  egyszerű- 
séggel nyilatkozik.1 

Gyulai  szerint  Petőfit  dalainak  nagy  hatása  bátorította  arra, 
hogy  ezek  szellemét  öntse  el  egyéb  költeményein  is.  Közülök 
bővebben  szól  táj-,  csendélet-  és  genreképeiről  s néprománczairól. 
Petőfit  mindenikben  eredetinek  és  genialisnak  találja,  melyeket  inkább 
tanulmányozásra,  mint  megítélésre  tart  méltóknak.  Gyulai  valóban 
többször  hangoztatta,  hogy  a nagy  költőkre  nem  szabad  idegen 
mintákat  alkalmaznunk,  hanem  belőlük  kell  elvonnunk  a szabályokat. 

Ámde  Gyulai  Petőfi  költészetének  nemcsak  kiemelte  népies 
oldalát,  hanem  aesthetikai  fontosságúvá  is  tette  és  főleg  nem  a 
népiességét  becsülte  meg,  hanem  költőiségét.  Midőn  az  érzés  igaz- 
ságát és  őszinteségét  hangsúlyozta,  akkor  a nagy  lyrai  költők  egyik 
fősajátságára  mutatott  rá.  Szerinte  kétszeres  követelmény  ez  a 
népies  költővel  szemben,  hogy  ne  váljon  lenézőjévé  vagy  üres 
utánzójává  annak  az  alapnak,  melyet  követ.  S metsző  gúnynyal 
szól  a Petőfit  követő  poétákról,  kik  a népiest  csak  külsőségeiben, 
úri  leereszkedéssel,  őszinte  érzés  és  költői  tehetség  nélkül  művelik, 
csak  játszanak  a néppel  s értéktelen  tájköltészetet  alapítnak  meg.  Az 
igazi  népköltő  képét  Gyulai  épen  Petőfiről  rajzolta  meg.2  Bár  mi 
meghaladottnak  látjuk  a népköltő  elnevezést  s már  Gyulai  felfogása 
sem  fedi  a nevet,  mint  e korra  jellemzőt  megtartottuk. 

A nagy  lyrai  költőt  látja  Petőfiben,  midőn  tárgyválasztását 
vizsgálja.  Minden  érintés  egy  húrt  pattintott  meg  a költőben,  körü- 
lötte minden  egy-egy  költemény  szülő  oka  volt.  Az  elhagyott, 
unalmas  magyar  puszta,  a legegyszerűbb  tárgyak  helyet  találtak 
költészetében,  s rajtuk  képes  volt  a költőiség  varázsát  elönteni. 
Hogy  mélyebben  lát  a közönséges  szemnél,  a jellemzőt  egy  pillan- 
tásra felfogja,  tárgyainak  új  jelentést  tud  adni,  mind  oly  sajátságok 
Gyulai  szerint,  melyeket  az  eredeti,  teremtő  elmék  vallanak  a 
magukénak. 

Érdekes  néhány  szóval  összefoglalni,  mi  a Gyulai  nézete  a 
lyrai  költészetben  a formáról.  Carlye  azt  mondja,  hogy  a dalnak 
ép  úgy  megvannak  a szabályai,  mint  a tragédiának.  Gyulai  is 
hasonló  véleményen  van : mint  egyéb  műfajoknál,  a lyrai  költés- 
nél is  szigorúan  megkülönböztet  belső  és  külső  formát.  Riedl 
Frigyes  Gyulai  nézetét  a belső  formáról  így  foglalja  össze : „A 
költeménynek  legyen  valami  tartalmi  befejezése,  ne  csak  vége : 
legyen  meg  benne  a gondolatnak  vagy  érzésnek  kerekdedsége,  a 
benne  kifejezett  érzésnek  mintegy  egészet  alkotó  szerkezete."3  Ez 


1  V.  ö.  Petőfi  dalairól.  Egyetértés  1883.  357.  sz.  — Az  őszinteség  és  egy- 
szerűség hangoztatása  Salamon  í erencz  hatására  mutat,  ki  1858-ban  Petőfi 
újabb  költeményeiről  így  kezdi  bírálalát:  Petőfi  lyrájának  legszebb  tulajdonsága 
az  őszinteség  és  egyszerűség.  (Irodalmi  tanulmányok  I.  179.  1.) 

2 Kritikai  dolgozatok.  58.  1. 

3 Budapesti  Szemle  1910.  175.  1, 

összefoglalás  első  felének  homályosságát  eloszlatja  a második  fele. 
Gyulai  legrövidebben  „a  felfogás  és  kivitel  egységét*  hangsúlyozza 
a belső  formánál,  a mit  máskép  a stílus  szabatosságának  nevez.1 
Bizonyításul  felhozza  Petőfi  dalait,  melyek  egyöntetűek,  a gondolat 
együtt  születik  a formával,  mintha  máskép  nem  is  lehetne ; a gon- 
dolat könnyen  fakad,  fölösleges  nincs  benne,  nem  egy  csoport 
érzelmet,  hanem  egyetlen  érzést  fejez  ki,  s mint  a nagy  költők 
szokták,  a legmélyebbről  meríti,  a legjellemzőbb  alakban  érzékíti 
meg  s a hangulat  egységét  nem  bontja  meg  oda  nem  illő  érzések- 
kel és  gondolatokkal.  Petőfi  táj  -,  csendélet-  és  genreképeit,  nép- 
románczait  hasonlóan  remekeknek  látja.  Megragadja  figyelmét  a fel- 
fogás és  kivitel  eredetisége.  A tárgyat  czéljának,  eszméjének  meg- 
felelő oldalról  tekinti ; érti  a megválasztás  titkát,  a lényegest,  jel- 
lemzőt emeli  ki  oly  módon,  hogy  megragad  az  olvasó  lelkében  ; 
az  eszmét,  az  érzést  a tárgy  sugallja,  hangulata  ebben  olvad  fel  s 
igaz,  őszinte  volta  mindig  a legkellemesebb  hatást  idézi  elő.  Egy- 
séget visz  a tárgyba  s művészi  módon  kikerekített  egészet  ad.2 

A külső  forma  az  úgynevezett  technikai  rész.  Itt  is  Petőfit 
védve  a forma  és  alaktalanság  vádja  ellen,  kezelését  könnyednek, 
lehelletszerűnek  mondja,  az  idegen  származású  mértékek  helyett 
az  eredeti  magyar  formákat  juttatja  diadalra  oly  változatossággal 
és  könnyűséggel,  mint  senki  előtte.  A régi  csillogó,  majd  szenve- 
délyes, majd  szónoki,  a mindenesetre  túlfinom  conventionalis  nyelv 
helyett  a népnyelv  alapján  új,  költészetéhez  illőbb  egyszerű  nyelvet 
teremtett.  Ez  is  gazdagítása  a költészetnek.3 

Petőfi  ódáit,  politikai,  epikai  költészetét,  prózáját  s fordításait 
csak  érinti,  mint  a melyek  említett  jelességeitől  messze  elmaradnak. 
Értékes  részei  a dolgozatnak,  melyek  a Petőfi  nyomdokában  haladó 
népies,  igazában  a tájköltészetet  alkotó  költők  ellen  szólnak.  Szép- 
tani  szempontból  tekinti  őket  s árnyoldalait,  értéktelenségét  mutatja 
ki,  nem  pedig  fényes  oldalait  vagy  kiválóságát,  a mit  annak  néz 
az  irányeszméket  és  divatot  kedvelő  napi  sajtó. 

Ha  Gyulainak  Petőfiről  adott  essayje  vezéreszméjét  tekintjük, 
azt  körülbelül  a következőkben  találjuk  meg.  Petőfi  hatalmas  költői 
egyéniséggel  volt  megáldva,  költészetében  a népies  nem  önmagában 
és  önmagáért  jelent  meg,  hanem  forrása  költészetének,  alkotó  tehet- 
sége az  onnan  merített  anyagot  és  szellemet  művészivé  emelte  s általa 
költészetünk  határait  kiterjesztette  és  így  a népiest  aesthetikai  és  iro- 
dalomtörténeti fontosságra  emelte. 

A kritikusból,  látjuk,  tanulmányozó  lett,  a ki  inkább  fejteget, 
mint  ítél  s eredményeit  a lyrai  költészet  jellemzőjéül  állítja  fel. 
A bizonyítás  e módja  azonban  nem  szokatlan,  az  újabb  ala- 


1 Kritikai  dolgozatok  59.  1. 

2 Kritikai  dolgozatok  54 — 57.  1. 

3 Kritikai  dolgozatok.  61.  1. 

pokon  vizsgáló  kételkedhetik  ugyan  eredményeiben,  mint  a me- 
lyek nem  alapulnak  Petőfinek  összes  költői  müvein,  de  érzéket- 
lenül nem  haladhat  el  mellettük.  Azt  is  el  kell  ismernie,  hogy 
haladás  a korábbi  mübirálatokkal  szemben,  melyek  Petőfi  költésze- 
tét csak  népiesnek  látták,  s nem  becsülték  azon  az  alapon,  melyen 
Gyulai.  Annyira  nem,  hogy  a népies  szó  nemsokára  irányt  jelen- 
tett, mely  a népiesben,  az  alantiban  látta  a tökéletest.  Nem  vették 
észre,  hogy  a hazafiság  fénye  kápráztatta  el  szemüket,  a népiesség 
nem  érdem,  tisztán  aesthetikai  becse  nincs,  az  tehetség  nélkül  nem 
művészet  s Petőfit  hivatottság  és  rátermettség  nélkül  utánozzák  ez 
irány  követői.  Az  irány  ellenségei  közt  nem  áll  az  utolsó  helyen 
Gyulai,  sőt  a fogalmak  tisztázásában  legtöbbet  neki  köszönhetünk. 

Vessünk  egy  pillantást,  milyen  példa  vagy  példák  lebegtek 
Gyulai  előtt,  midőn  Petőfi  költői  tehetségét  bizonyítni  s a nép- 
költészetnek  a műköltészetbe  való  felvételét  igazolni  akarta.  Azt 
említi,  hogy  az  irodalmi  mozgalmak  haladása  megítélésében  figyel 
az  idegen  irodalmakra  is,  a mennyiben  a fejlődés  sokban  hasonlóan 
történik.  Itt  legközelebbi  a német  és  franczia  irodalom,  melyekre 
hivatkozhatott.  A tízeknek  vagy  decemvireknek  különválásával,  kik 
a divatlapokat  otthagyva,  külön  szépirodalmi  lapot  szándékoztak 
kiadni,  oly  szakadást  vesz  észre  irodalmunkban,  mint  a francziák- 
nál  a modern  romanticizmus  vagy  a németeknél  az  „Ifjú  Német- 
országé keletkezésénél.  De  természetes,  hogy  az  egyéni  színezetet 
adó  különbséget  szigorúan  kiemeli.1  A népies  alapján  sikerül  az  iro- 
dalmakat nemzetibbé,  eredetibbé  tenni,  maga  a folyamat  általános 
európai  irányzat ; a franczia  romantikusok  a népköltészetre  támasz- 
kodtak, példa  rá  Béranger,  Petőfi  kedvelt  költője,  kitől  gyakran  fordí- 
tott; a németeknél  Herder  a népköltészet  eredetiségét  hirdeti,  ennek 
alapján  teremti  meg  Goethe  a német  dalt  és  balladát ; az  angolok- 
nál Burns  szintén  a népköltést  veszi  alapul,  hasonlóan  Scott  Walter, 
Moore  s bizonyos  tekintetben  Byron  is.2  A tájköltészet  elítélésénél 
is  hivatkozik  a külföldi  népköltészetekre;3  Petőfi  költői  egyénisége 
kifejtésénél  a világirodalom  nagyjaira  hivatkozik,  Shakespearere, 
Byronra,  Shelleyre,  Lenau-,  Béranger-  és  Heinere,  a két  utóbbi 
szerinte  mélyebb  nyomot  is  hagyott  a költő  lelkén,  az  előbbiek 
inkább  külső  viszonyokban,  egyéniségük  kitöréseiben  mutatnak  hason- 
lóságot Petőfivel. 

Mindez  ismeretek  egységbe  olvadva  irányították  Gyulait  nézete 
kifejtésében.  Különösebben  Macaulay  Byronjának  hatása  költötte 
fel  figyelmünket.  Byron  és  Petőfi  sorsa  jellemüknek  és  helyzetük- 
nek különbözősége  mellett  hasonlóságot  is  tüntet  fel,  az  irodalmi 


1 Kritikai  dolgozatok  37.  1. 

2 Emlékbeszéd  Kriza  fölött.  Ugyané  nevek  kevés  kivétellel  előfordulnak 
Erdélyi  Jánosnál,  Pályák  és  pálmák  321.,  324.  lapjain,  szintén  a népiessel 
kapcsolatban,  tehát  ismerhette  Gyulai. 

3 Kritikai  dolgozatok  65.  1. 

viszonyok  az  angoloknál  és  nálunk,  mintha  megegyezést  mutatná- 
nak vagy  Macaulaynál  és  Gyulainál  a két  költő  egymás  mellé 
állítva  látszik  rokonnak.  Gyulai  szerint  Petőfi  előtt  s pályája  kez- 
detén is  a lyrában  hagyomány  ura>kodott  s ennek  keretein  belül 
unalmas  üresség,  néhány  ifjú  költő  új  korszak  után  vágyott,  biz- 
tosat senki  sem  tudott,  a jövőt  csak  sejtették,  a forrongó  eszmék 
határozatlan  vágyakban  küzdöttek,  míg  teljesedtek  Petőfi  eredeti 
egyéniségének  fellépésével;1  Macaulay  az  angol  irodalomtörtén  t 
1750— 80-iki  részét  a legsajnálatosabbnak  nevezi,  a költészet  gyenge 
és  gépszerü,  unalmasan  egyhangú  lett,  míg  a nagyok  bámulata 
bizonyos  forrongást  nem  keltett  a lelkekben,  homályos  vágyat  valami 
új  és  eredeti  után  s ennek  az  óhajtott  jövendőnek  lett  legnagyobb 
és  legeredetibb  költője  Byron.2  Macaulay  egy  elnyomott,  Gyulai 
egy  még  kellően  nem  értékelt  nagy  költőt  akart  diadalra  juttatni. 
Meddő  dolog  volna  azonban  tovább  fűznünk  ez  összevetést.  Itt  és 
amott  az  anyag,  a tartalom  más,  legföllebb  a felfogás  és  kivitel 
vallanak  rokonságra.3 

Gyulai  Petőfi-essayjének  bevezetésében  inkább  adatainak, 
mint  széptani  nézeteinek  helyességére  hivatkozik.  Ma  fordítva  áll  a 
dolog,  adatai  sok  részben  elavultak,  de  aesthetikai  felfogása  ural- 
kodóvá vált.  Hatása  már  ugyanabban  az  évben  mutatkozott,  midőn 
Erdélyi  János  is  méltánylóbb  elismerője  lett  Petőfi  költészetének. 

Még  egy  év  sem  múlt  el  Petőfi  költői  nagyságának  meg- 
alapozása óta,  Gyulai  nagyszabású  bírálatát  (Szépirodalmi  Szemle) 
adta  ki  a Budapesti  Hírlapban,  mely  sok  tekintetben  kiegészítője 
a Petőfiről  szóló  dolgozatnak.  Tovább  folytatja  a népies  eszme 
tisztázását,  a népies  irány  kárhoztatását,  általában  igen  hű  tükre  a 
Petőfi  után  virágzó  lyránknak.  Lássuk  azokat  az  elveket  fejte- 
getéseiből, melyek  alkalmazásuk  mellett  bizonyos  általánosságban 
maradnak. 

A kisebb  lyrai  költőkkel  foglalkozva,  különösen  a tehetség 
és  tanulmány  nélkül  utánzó  költőkkel  szemben  korán  felmerült  a 
tehetség  és  tanulmány  viszonyának  kérdése.  Annál  inkább,  mint- 
hogy Petőfiről  is  olyasféle  vélemény  volt  elterjedve,  élete  körül- 
ményei azt  látszottak  erősíteni,  hogy  tanulmányra  nincs  szűk  égük 
a költőknek,  kik  a nélkül  is  kevésbe  veszik  a tanulmányt  s a 
doctus  poétától  nagyon  hamar  készek  megtagadni  a lángelmét,  a 
költői  tehetséget.  Tehetség  és  tanulmány  viszonyának  tárgyalása 
sehol  sem  szükségesebb,  mint  épen  a lyrikusokkal  kapcsolatban. 

A tehetség  Gyulai  szerint  is  kétségen  kívül  az  emberrel 
születik,  de  és  ezt  többször  hangsúlyozza,  a körülmények  és  Viszo- 


1 Kritikai  dolgozatok.  40—41.  1. 

2 Macaulay:  Byron.  (0.  K.  65.  sz.) 

3 Gyulai  a következő  évben  már  idéz  is  Macaulay  Byronjából  és  hasz- 
nálta később  egyik  megnyitójában  (A  költészet  lényegéről). 

nyok  nagyon  befolyásolják,  el  is  nyomhatják  azt  csírájában,  ellen- 
kező esetben  fejlesztőleg  hathatnak.  Mi  ez  a fejlesztő?  A tanul- 
mány. S mi  az  a tanulmány?  A költészet  lényegéből  következik: 
az  élet,  maga  a költő  s a világirodalom  nagy  szellemei.1  Itt  megint 
Petőfit  hozza  fel  mintaképül,  ki  ezt  az  iskolát  kijárta  s nem  épen 
semmi  nélkül  emelkedett  akkora  hírnévre.  „Az  élet  sokoldalú  s 
élénk  benyomásai  nélkül  nincs  költészet;  ha  a költő  nem  tanul- 
mányozza saját  benső  élete  és  tehetsége  fejlődését,  nem  emelked- 
hetik  s a világ  nagy  költői  nem  azért  írtak  remekeket,  bölcsei  pedig 
nem  azért  gondolkodtak  művészetről,  hogy  épen  azok  merjék  meg 
vetni,  kik  a világnak  új  remekeket,  a bölcseknek  pedig  új  anyagot 
óhajtanának  nyújtani.  Tudomány-  és  művészetben  egykép  minden 
új  csak  a régi  alapján  emelkedhetik.  Egy  bizonyos  genialitás,  egy 
bizonyos  eredetiség  magában  a legnagyobb  szegénység."2  A költé- 
szet tárgya  a természet  s az  emberi  szív,  tehát  az  élet,  hogy  tudja 
a költő  ezt  visszaadni,  ha  nem  ismeri.  A természetnek  s emberi 
szívnek  örök  szabályai  vannak  s az  a lángész,  ki  e kettőbe  leg- 
mélyebben bele  tudott  merülni  s változhatatlan  törvényeit  leginkább 
ki  tudta  fejezni. 

A lángelme  ritka,  az  irodalom  összeségét  nem  az  ő müvei 
teszik,  előtte  és  utána  kisebb  tehetségek  vannak,  kik  a talajt  elő- 
készítik vagy  a nagy  elmék  közt  a kapcsolatot  fenntartják.3  Ha  a 
lángelmét  is  a tanulmány  termékenyíti  s a kor  viszonyai  és  eszméi 
küzdelmének  hatása  alatt  fejlődik,  mennyivel  inkább  szüksége  van 
a tehetségnek  tanulmányokra,  az  élet  iskolájára.  Az  élet  benyomá- 
sokat, anyagot  nyújt,  ezért  Gyulai  a magyar  kritikusok  közt  leg- 
szigorúbban követeli,  hogy  a költő  a maga  élményeiből  írjon,  tehát 
a mit  maga  közvetlenül  vagy  közvetve  átélt,  tapasztalt  vagy  tanul- 
mány tárgyává  tett  s átérzett.4  A valódi  költőnek  minél  nagyobb 
szív-  és  elmebeli  tehetséggel  kell  bírnia,  hogy  az  életet  annál 
mélyebben  megismerje,  a maga  lelkén  keresztül  lássa  s a maga 
elméjével  dolgozzék  rajta. 

A kiváló  műremekek  tanulmánya  szintén  fontos  iskolája  a 
költőnek.  Itt  nyilatkoznak  meg  legkifejezőbben  a költészet  tárgyá- 
nak örök  törvényei.  A kifejezés  módjának,  művészetének  is  vannak 
változhatatlan  szabályai,  melyeket  a költőnek  munkával  és  műgond- 
dal kell  elsajátítnia,  hogy  a tárgyat  egészen  hatalmába  tartsa,  rajta 
uralkodni,  azt  alakítni  tudja. 

A műremekek  tanulmányozása  képesít  a formáéi zékre,  e tanul- 


1 Kritikai  dolgozatok.  52.,  138.  1. 

2 U.  o.  — V.  ö.  a tehetség  és  a tanulmány  viszonyát  Horatius  De  arte 
poetica  : „ego  nec  stúdium  sine  divite  véna  nec  rude  quid  prosit  videó  ingenium“. 
(jr  akran  visszatérő  kérdés  az  íróknál. 

3 V.  ö.  Arany  hasonló  néz n é\el. 

4 Kritikai  dolgozatok,  251.  s több  helyen.  Arany  balladáinál  is  htng- 
súlyozza  hogy  a kőltő  azt  adja,  a mit  ni'ga  is  átérzett. 

mányt  elősegíti  a fonnák  tudománya,  a széptan,  mely  nem  önké- 
nyes valami.  „A  forma  és  technika  szabályai  a dolgok  és  a nyelv 
belső  természetén  alapulnak,  költők  alkotják  meg  előbb  tapoga- 
tódzva, aztán  biztosabban  s a műbölcsész  csak  nyomukban  járva 
fejti  ki  teljes  rendszerré. líl  Gyakorlat  és  küzdelem  kell,  úgymond 
Gyulai,  míg  a forma  titkait  elsajátíthatja  a költő,  a mint  kezdetben 
is  a gyakorlat  és  küzdelem  hozta  létre  a forma  művészetét.  E tekin- 
tetben a költészet  és  a képzőművészetek  nem  különböznek  egy- 
mástól, mindenik  hosszú  tanulmányt  és  küzdelmet  kíván  törvé- 
nyeinek, tulajdonságainak  ellesésére.  A kritikus  bosszankodva  kiált 
fel  benne,  honnan  van  az,  hogy  sehol  sincs  annyi  kontár,  mint 
épen  az  irodalomban.1 2 

A forma  tanulmányával  van  kapcsolatban  a compositio.  Két- 
ségtelenül a legnehezebb  dolog  a művészetben,  a művészi  érték 
legelső  fokmérője,  melynek  szabályait  nem  lehet  megállapítni,  a 
tárgy  természete,  a kifejezés  módja  hozza  magával.  Tanulmánya  a 
legnehezebb,  de  ha  megküzdünk  vele,  igen  eredményes.  S miben 
áll  az?  „Az  alapeszmének  tökéletes  megérlelése,  hogy  jól  tudjuk, 
a mit  mondani  akarunk ; kifejtése  a kifejezések  árnyalatai  és  sza- 
vak súlya  iránti  érzéknek,  hogy  igen  jól  tudjuk  elmondani,  a mit 
akarunk."3  Ez  tehetségünk  s gondolataink  tanulmányozása,  ered- 
ménye, hogy  semmit  sem  bízunk  a véletlenre,  a művet  alkotó 
részeket  egy  pillantással  áttekinthetjük  s ha  az  eszme  nem  tiszta, 
a hangulat  nem  határozott,  még  nem  fogunk  az  íráshoz.4 

Öntudatosan  alkotó  művészetet  kíván  tehát  a költőtől,  de  nem 
annyira  szabályt,  hanem  inkább  módot  ajánl  ennek  az  elérésére. 
Akár  a műremekek  tanulmányozása,  akár  az  aesthetikusok  vezették 
a műalkotás  lefolyásának  vizsgálatára,  kétségtelenül  saját  tapasz- 
talata is  hozzájárult  nézete  kialakulásához.  Ezért  nyomul  oly  elő- 
térbe az  alkotás  öntudatossága,  mely  benne  is  megvolt  s szorul 
háttérbe  a fantázia  szárnyaló  ereje,  melyből  már  kevesebb  jutott 
neki.  Elvei  különben  saját  költői  tehetsége  megítéléséhez  is  támasz- 
tékul szolgálnak  épen  azért,  mert  saját  lelkén  bocsátotta  át  s köz- 
vetlen tapasztalataival  élénkítette. 

Gyulai  így  megkülönböztet,  de  nem  szigorúan  lángészt  és 
tehetséget.  A lángésznek  nem  állít  iskolát,  mivel  inasként,  gyor- 
sabban, könnyebben  tanul,  mint  a közönséges  ember;  de  kiemeli, 
hogy  az  sem  lett  önként  és  semmiből  csupán  az  istenadta  alapra 
támaszkodva,  a mint  azt  Petőfinél  is  igyekezett  kimutatni.  Csak 
természetes  ezután,  hogy  a tehetségnek  a hosszú  és  fáradságos 
tanulmányt  ajánlja. 


1 Kritikai  dolgozatok  226.  1. 

2 U.  o. 

3 U.  o.  173.  1. 

4 U.  o. 

Érdekes,  a költői  tehetség  felfogásában  miként  nyilatkozik  a 
nő-írókról.1  Véleménye  nem  hízelgő  rájuk  nézve  és  sokkal  többre 
becsüli  bennök  a nőiességet,  mint  íróságot.  Mint  nőkről  oly  finoman 
és  rajongással  szól,  hogy  szinte  bálványozni  látszik  őket;  meg- 
fordítja a képet,  mikor  a költőt  és  írót  vizsgálja  bennök  s oly 
hátrányait  tünteti  fel,  melyek  igen  alkalmasak  a nőt  a tisztelet  esz- 
ményi alapjáról  az  ellenkező  pontra  levonni.  Fejtegetése  nagyobb 
részt  socialis  irányú,  mélyen  betekint  a női  lélekbe  s így  a legbiz- 
tosabb alapon  dolgozva,  bizonyítja  be  állítása  igazságát. 

A nő  foglalkozási  körét  a természet  határozza  meg,  az  jelölte 
ki  helyét  a társadalomban  is.  Azokon  a téreken,  hol  a férfiú  forog, 
járhat  ugyan,  de  tehetségei  nem  képesítik,  hogy  vezető  szerepre 
emelkedjék.  A női  lélekben  a fogékonyság  az  uralkodó,  nem  az 
alkotó  erő,  önként  következik  tehát,  hogy  új  útat  törni  nem  tudnak. 
A mint  így  van  ez  más  pályákon,  hasonlóan  a művészetben  és 
irodalomban,  melyet  eddig  nagy  eszmével  még  nem  gyarapítottak. 
Tehetségűk  tehát  nem  az  alkotó,  inkább  a visszateremtő  művé- 
szetekre alkalmas : a színészetre,  előadó  zenére  s énekre.  A nő  köre 
minden  tekintetben  korlátolt,  kitartó  munkára  alkalmatlan,  azért 
alkotása  részleteiben  s nem  egészében  sikerül.  „Nem  bírnak  elég 
nyugodtsággal  a mély  és  közvetlen  intuitiora,  nincs  elég  erejök  az 
akarat  és  lelki  tehetségek  összpontosítására,  pedig  e nélkül  semmi 
nagy  nem  születik.  Innen  legsikerültebb  műveikben  is  mindig  észre- 
vehető bizonyos  habozás,  lágyság,  egyformaság,  töröttség,  meg- 
hasonlás“.2 3  Hivatása  nem  teszi  alkalmassá  a lyra,  eposz,  dráma 
művelésére,  bár  a lyrára  fogékonysága  van,  de  korlátoltsága  itt  se 
tűri  a nagyobb  szárnyalást,  emelkedést  s ezzel  együtt  a 1 ormai  erő 
kifejtését.  Leginkább  a novellák  és  regényhez  vonzódhatik,  de  egy 
bizonyos  határokat  itt  sem  léphet  át ; helyzete,  hajlama  és  kedélye 
mese  és  beszélyke  írására  képesíti,  kölönösen  gyermekek  és  fiatal 
leányok  számára  s itt  szerencsésebben  működhetnek,  mint  a férfiak. 
Komikum  és  humor  szintén  nem  a női  lény  sajátsága;  mindkettő 
széles  látókört,  sok  tapasztalatot,  nagy  emberismeretet,  szilárd  meg- 
győződést s objektivitást  kíván  s ezek  mind  legkevésbé  sajátjai  a 
nőnek.8  A nő  csak  elmés,  finoman  játszva  ironikus,  a mi  kisebb 
mulatságos  genre-ban  helyén  van  ugyan,  de  a komikumot  és  humort 
megrontja. 

Ilyen  formán  Gyulai  a nő  szerepét  a költészetben  elég  szűk 
térre  szorítja,  A magas  szempont  kitűzésére  nem  a magyar  iroda- 
lom szolgáltatott  példát,  nálunk  nem  volt  oly  nagy  írónő,  bár  a 
sok  nem  hiányzott,  hogy  e tekintetben  mintául  szolgálhattak  volna. 
A külföldre  megy  hát,  a franciáknál  megtalálja  George  Sandot, 

1 írónőink.  Kritika  dolgozatok  272 — 307.  1.  Flóra  költeményei  s Szendrey 
Júlia  fordított  meséi  bir  latában. 

2 Kritikai  dolgozatok  276.  1. 

3 Kritikai  dolgozatok  286.  1. 

századának  e zseniális  asszonyát,  a német  irodalomban  Hahn-Hahn 
Ida  grófnőt,  kiknek  pályája  egymást  kiegészítve,  ő neki  is  alapot 
adtak  nézetei  elmondására,  melyek  az  ide  készülőket  megtaníthat- 
ják e pálya  veszélyeire.1  Nem  mondhatjuk,  hogy  Gyulai  nézetei 
azóta  is  sok  változtatásra  vagy  módosításra  szorulnának,  ma  is 
ép  oly  érdeklődéssel  olvashatja  bárki,  mint  egy  félszázadda!  ezelőtt. 
Akkor  hatalmas  tiltakozás  volt  az  ellen,  hogy  a nőírókat  kedve- 
zésekkel mesterségesen  szaporítsák  az  irodalomban. 

A Petőfi  korabeli  költők  közül  bőven  és  érdekesen  írt  Tom- 
páról és  mintegy  ki  is  mutatta  helyét  irodalmunkban.  Benne  a 
vallásos  színt,  a természet  szeretetét  s az  allegóriák  iránti  hajlamot 
emeli  ki.  Petőfi  hatását  különösen  egy  nehány  népdalában  látja, 
de  erős  politikai  színezetűvé  szerinte  nem  vált,  inkább  a búskomoly, 
olykor  fájdalmas  hang  uralkodott,  mely  néha  a gúnyba  is  átcsapott 
(„Csalánok"),  de  a humorig  nem  emelkedett.  Népregéiről  és  mondái- 
ról elismeri,  hogy  bennök  sokszor  eredeti  és  új,  költői  hangulatai 
elragadok,  leleményessége  kifogyhatatlan,  festőisége  gazdag,  nyelve 
gyakran  bűbájos,  de  sokszor  mellőzi  a néphagyományok  szellemét 
s képzelődésével  pótolja,  a naiv  relfogás  helyett  a természetet 
alkalmazza  és  erkölcsi  felfogását  viszi  a költeménybe.  Az  erkölcsi 
irányt  nem  rója  meg,  de  azt  kívánja,  hogy  ne  külön  jelenjék  meg. 
hanem  a költői  czéllal  összeolvasztva  és  a művészi  formába  bele- 
illesztve. A virágregékről  meg  épen  azt  tartja,  hogy  nem  bírják 
meg  az  erkölcsi  czélzatot.  Magát  a genret  is  elítéli  Gyulai,  mint  a 
melyben  a virágok  nem  a maguk  természetének  megfelelően  jelen- 
nek meg.2  Elfogadja  itt  Schmidt  Julián  nézetét,  hogy  ha  a költő  a 
virágok  titkos  költői  életét  megérzékíti,  hálásak  vagyunk  érte,  de  ha 
ezt  nem  adja,  természetüket  meghamisítja,  elismerésünkre,  igazo- 
lásunkra számot  nem  tarthat.  Részben  alkalmazza  ezt  Tompára, 
mert  ő költői  érzékével  gyakran  eltalálta  a helyes  útat,  de  már 
utánzóiról  nem  bánja,  ha  teljesen  ki  is  maradnak. 

Általában  Tompa  erős  költői  egyéniségét  nem  tagadja  meg, 
nem  állíthatja  értékét  tekintve  Petőfi  mellé,  de  az  utánzók  színtelen 
körébe  sem  teszi.  Tompa  szerinte  abban  mutat  gyöngeséget,  miben 
a legnagyobb  költők  leginkább  kiválnak,  a conpositioban.  Költői 
alakítása  nem  elég  művészi,  tárgy,  eszme,  érzés  bőven  akad  nála 


1 V.  ö.  Planche : George  Sand  (Portraits  littéraires.  Bruxelles,  1836.  II. 
köt.)  és  Sand  emlékiratait.  Egyébként  kritikai  mértéke  a nőkkel  szemben  nem 
o’y  szigorú,  a miben  Maculay  elvét  követi.  (L.  Dramaturgiai  dóig.  I.  313.  1.) 
Itt  Bulyovszkynéról  ír,  de  egybeesik  időre  az  „írónőink- -ről  adott  bírálatával. 

2 Kritikai  dolgozatok  154 — 5.  1.  A virágrege  különösen  a német  irodalom- 
ban volt  kedvelt  s a visszahatás  is  ott  támadt  túlhajtása  ellen.  Gyulai  egy 
párat  idéz  ezen  írók  közül,  így  Schulze  Ernőt  (Die  bezauberte  Rose  1818), 
Grandville  „Élő  virág ai“-t,  Andersen  regéit.  Nyomukban  a költők  közt  egész  moz- 
galom indult  a virágok  életének  kiaknázására,  a mit  a kritika  ellenszenvvel  foga- 
dott. Gyulai  idézi  is  Schmidt  Julián  nézetét. 

s mindig  érdekesebb,  a mit  elmond,  mint  a hogy  elmondja.1  Érde- 
kes még  Tompánál,  a mit  az  allegóriáról  s fes*ő  költészetről  mond  el. 

Az  allegória  szerinte  a szónoklatban  s a költészetben  egyaránt 
megjelenik.  Nem  utalja  kizárólag  a rhetorikába,  mint  sokan  teszik, 
mivel  a keleti  költészetnek  egyik  alapja  s a nyugatiban  is  kitűnő 
művekben  jelenik  meg.  Az  allegória  hasonlat,  még  pedig  „meg- 
elevenedett vagy  kiszélesült  hasonlat".2  Csak  az  a fő,  hogy  meg- 
bírja a tartalmat:  a gondolattal  összhangzásban  legyen,  epikai  alak- 
ban tudjon  történetté  válni  a lyrában  pedig  olvadjon  az  érzésbe.3 
Tompánál  épen  az  a baj,  hogy  az  alak  nem  bírja  meg  a tartalmat; 
e hiba  különösen  virágregéiben  érezhető,  lyrai  költeményei  közt 
vannak  jobban  sikerült  allegóriák  is. 

A festő  költészet  szerinte  a lyrához  tartozik,  csakhogy  festő 
jellege  miatt  e megkülönböztető  névvel  jelöljük;  a költészet  határát 
átlépi,  ha  a költő  festővé  válik,  mivel  ekkor  önmaga  a czél,  pedig 
eredetiben  a festés  csak  eszköz  a költői  czél  megvalósítására. 
Nálunk  ennek  régi  és  új  irányát  különbözteti  meg.  A régebbiek 
puszta  leírások  költői  érték  nélkül  vagy  annyira  lyraiak,  hogy  attól 
el  sem  választhatók.  Szerinte  mind  a kettő  hiba.  Az  új  irányt  Petőfi, 
Arany  és  Tompa  művelte  ki.  Petőfi  költészetének  egyik  legkiválóbb 
oldala  a festőiség,  melynek  alapja  a közvetlenség,  naiv  fogékony- 
ság a természet  iránt  s a szülőföld  mély  szeretete.  Eszme  és  érzés 
uralkodik  ilynemű  költeményeiben  s azt  is  akar  ébreszteni ; fogé- 
kony a jellemzetes  iránt  s költői  kedélye  valósággal  bearanyozta 
tárgyait.  Gyulai  csudálkozik  is,  hogy  ez  oldaláról  Petőfit  nem  mél- 
tatták eléggé  kritikusai.  — Arany  epikus  tehetségénél  fogva  a 
plasticitást  juttatja  érvényre,  nála  nem  a hangulat  lehel  életet  a 
képbe,  amint  Petőfinél,  hanem  inkább  a képből  kerül  fel  a hangu- 
lat. — Tompát  erős  természetszeretete  majdnem  ráteremti  a festőköl- 
tészet művelésére,  van  is  több  sikerült  festő  költeménye,  de  Petőfi 
és  Arany  mögött  marad.  A compositio  művészetét  nem  bírja  egé- 
szen, a jellemzeteshez  nincs  annyi  érzéke,  mint  Petőfinek,  a plasti- 
citáshoz  sem  ért  úgy,  mint  Arany.  Alapeszme,  érzés  kevésbé  tud 
érvényre  jutni,  inkább  hajlik  az  általánoshoz,  azért  inkább  elmosó- 
dott, mint  biztos  vonású  a kép. 

A festő  költészet  s különösen  a mi  festő  költészetünk  tárgya- 
lásakor Gyulai  idegen  mintákat  is  szem  előtt  tartott.  így  a Hugó 
Victor  és  Freiligrath  festő-költészetét,  mely  annyi  utánzóra  talált  az 
európai  irodalmakban.  És  e két  íróra  nézve  elfogadja  Planche 
Gusztáv  és  Schmidt  Julián  nézetét.  Planche  azt  tartja,  hogy  Hugó 
keleti  színes  világa  a gondolattól  és  érzéstől  megvált  íyra,  Schmidt 
Freiligrathról,  hogy  minden  képzeletet  ingerlő  dolgot  szeret  össze- 
halmozni, de  érzést  kelteni  bennünk  nem  tud.  Gyulai  igaz  érzést, 

1 V.  ö.  Kritikai  dolgozatok  157.,  176.  1. 

2 Kritikai  dolgozatok  159.  1. 

3 U.  o. 

teljes  lyraiságot  kíván.  Egyébiránt  szerinte  a mi  festőköltészetünk 
s ez  az  európai  irány  nem  rokon  egymással.1 2 

A legújabb  lyráról  (1855)  Gyulai  nem  sokat  tart.  Petőfi  köl- 
tészetét csak  külsőségeiben  fogták  fel,  a népiességet  félreértették, 
s így  a tehetség  és  önállóság  nélküli  utánzás  conventionalis  köl- 
tészetet hozott  létre  conventionalis  talommal  és  formával,  hol  a 
művészetet  mesterkedés,  az  ihletet  affectatio  helyettesíti.  Közben 
alkalmat  vesz  magának  elmondani,  ki  a nagy  költő,  a tehetségnek 
tanulmányra  van  szüksége,  a költészetnek  örök  törvényei  vannak, - 
melyeket  a költőnek  el  kell  sajátítnia,  a mesterkedő  tájköltőkkel  szem- 
ben kiemeli,  hogy  a népköltészet  nem  valami  külön,  eltérő  költés 
a mtíköltészettől,  a műköltésnek  nem  ellentétje,  a költészet  fogal- 
mába mind  a kettő  egyesül  s így  a költészet  szabályai  arra  is 
vonatkoznak.3 

Az  utánzók  átvették  Petőfitől  a világgyűlölő  hangot,  a mi 
Petőfi  egyéniségéhez  sem  talál.  Gyulai  szerint  nála  idegen  költők 
pillanatnyi  hatása  volt.  a követők  s a kritikusok  ezt  világfájdalom- 
nak nevezték.  Gyulai  kimutatja,  hogy  nem  az,  a magyar  köl- 
tészetben nincs  is  meg  az  igazi  világfájdalom.  S itt  alkalmat  vesz 
legalább  nagy  vonásaiban  meghatározni  s ezt  annál  biztosabban 
teszi,  minthogy  a közelálló  tragikummal  nálunk  akkoriban  legmélyeb- 
ben foglalkozott  s iránta  fogékony  érzéke  volt. 

A világfájdalmat  szigorúan  elkülöníti  az  elégiái  hangtól  s a 
tragikumtól.  Az  elégia  a megsebbzett  szív  kitörése,  mely  nyilatko- 
zásával enyhülést  nyer;  „a  tragikum  az  erkölcsi  világrenddel  küzdő 
egyén  bukása,  tehát  tévedéseink  s szenvedélyeink  rajza“.4  A világ- 
fájdalom a túlzott,  de  meghasonlást  előidéző  eszményiség  költé- 
szete, melynek  jellemzője  a kételkedés,  tagadás,  kétségbeesés,  a 
fájdalom,  gyűlölet,  vigasztalhatatlanság.  Mindenesetre  érdekesebb 
lesz,  ha  Gyulait  magát  idézem : „A  világfájdalom  a nagyon  is 
magas  s épen  azért  mélyen  megtört,  szenvedélyesen  telhetetlen  s 
épen  azért  korán  blazirozott  eszményiség  költészete,  melynek  az 
élet  nem  lehet  öröm  és  összhang,  hanem  ellentét  és  kielégíthetet- 
len szenvedély;  mert  végtelenbe  veszett  vágyai-  és  határozatlan 
eszményeinél  fogva  mindenütt  csak  azt  látja,  minek  nem  kell  lennie 
és  elkeseredésében  hirdetni  kénytelen,  hogy  az  ember  sorsa  bol- 
dogtalanság, s annál  nagyobb,  minél  mélyebb  szívvel  és  maga- 
sabb szellemmel  bír.  A világfáj  dalom  egy  elpazarolt  vagy  szeren- 
csétlen élet  benyomásaiból  táplálkozó  kétely,  mely  felbonczolta 
érzéseinket  és  szenvedélyeinket,  erkölcsi  és  társadalmi  fogalmainkat 

1 Kritikai  dolgozatok  162  — 3.  1. 

2 Maculayra  is  hivatkozik,  mint  tekintélyre  s mint  ő Bvron-jában, 
Gyulai  is  hangoztatja  a költészet  örök  szabályait.  V.  ö.  Kritikai  dolgozatok 
222—5.  1.-t. 

3 Kritikai  dolgozatok  186. 

4 kritikai  dolgozatok  196. 

s kétségbeesett  eszményeink  dőresége,  erényeink  nyomorultságá, 
tévedéseink  és  bűneink  végzetszerűsége  fölött.  A világfájdalom 
a pessimismus  költészete,  mely  a megsértett  erkölcsi  érzület  bús- 
komoly vagy  humoros  hangulatában  mintegy  örömét  leli  az  embert 
gyöngeségeiben  mutatni  fel,  mely  nem  zavarja  ugyan  össze  az 
erőt  a gyöngeséggel,  az  erényt  a bűnnel,  de  egyiket  a másik  nélkül 
nem  tudja  képzelni ; nem  kétkedik  ugyan  az  eszmékben,  de  igen 
a tényekben  s az  emberi  dolgokban  elvesztvén  hitét,  bölcs  Sala- 
monnal kiált  fel : minden  hiúság  a nap  alatt ! A világfájdalom  a 
tagadás  költészete,  mely  se  eszmék-,  se  tényekben  nem  hisz,  egyet- 
len tényleges  eszméje  és  érzése  sincs  és  a szentet  és  szentségte- 
lent,  a nemest  és  nemtelent,  a fönségest  és  aljast  összezavarván, 
a démoni  gúny  és  ájtatos  lelkesülés  közt  hánykódva,  érezni  akar, 
mikor  már  nem  érezhetni,  sírni,  midőn  kaczag  és  kaczagni,  midőn 
sír  s elvégre  is  a cynismus  frivol  iróniájában  nyugszik  ki.  A világ- 
fájdalom a kétségbeesés  költészete,  a blazirtság,  embergyűlölet, 
életundor,  tagadás,  cynismus  különböző  árnyalataiban.  Alaphangja 
és  véghatása  mindig  a vigasztalhatatlanság."1  Ilyen  világfájdalomra, 
mely  filozófiai  műveltséget,  magas  eszményiséget  s mély  kedélyt 
kíván,  nálunk  példa  nincs,  legkiválóbb  képviselői  Byron,  Balzac, 
Thackeray  és  Heine,  mint  Gyulai  mondja.2  E meghatározásra  bizo- 
nyosan hatással  volt  valamelyik  külföldi  aesthetikus,  talán  több 
is,  hiszen  Gyulai  szereti  több  oldalú  tanulmány  után  kifejteni  a 
maga  nézetét.  A világfájdalmat,  általában  a fájdalmat  nem  zárja  ki 
a költészetből,  mit  nálunk  sok  kritikus  akart,  mert  nem  kívánhatni, 
hogy  a költő  képmutatóan  mást  énekeljen,  mint  a mit  érzése  sugall. 
Másrészt  nem  okvetlenül  dicséri,  csak  mint  egyik  megnyilvánuló 
életjelenséget  nézi  a költészetben. 

A mi  lyrikusainknál  az  ilyen  világfájdalom  helyett  mesterke- 
dés, affektáltság  uralkodik  költői  eszme  és  tartalom  nélkül ; a síró 
ritmus,  mely  a szóvirágok  bokrétáit  ringatja  (Tóth  Endréről.  Kri- 
tikai dolgozatok  204.  1.).  Ezt  Gyulai  jellemzően  dagálynak  nevezi, 
mert  a csillogó  képek  és  hasonlatok  semmit  sem  takarnak,  gondo- 
lat vagy  tartalmi  emlék  nem  marad  utánok.3 

Petőfi  utódai  közt  legélesebben  Tóth  Kálmánt  bírálta.  Nem 
menthetjük  ití  a kritikus  Gyulait  némi  elfogultságtól.  Bár  e költő 
egyénisége  legelbizakodottabb,  Petőfi  több  sajátságát  nem  épen 
tehetség  nélkül  vette  át.  De  Gyulai  útját  akarta  állni  lyránk  elfaju- 
lásának, midőn  tehetséget,  tanulmányt,  szabályt  megvetve,  unos- 
untig  énekelték  magukat  s a csömörlésig  a világ  elé  tárták  életük 
kicsinyes  vonásait.  Tóth  Kálmánnal  szemben  leginkább  hangoz- 
tatja a tanulmányt,  a költészet  örökkévalóságát  s örök  törvényeit. 
A genialitás  nem  a művészet  megvetése,  hanem  épen  legteljesebb 

1 Kritikai  dolgozatok  196—197. 

2 U.  O. 

3 Tóth  Endre  s Zalár  költeményeiről : Kritikai  dolgozatok  209.  skl. 

kifejezésre  juttatása ; a túlzást  Petőfinél  sem  tartja  dicséretre  méltó- 
nak, annál  kevésbé  kisebb  költőnél.  Minden  más  művészetet  hosszú 
gyakorlat  előz  meg,  csak  a költészetben  lehet  egyszerre  nagyot 
alkotni,  hát  ez  nem  kíván  hosszú  és  fáradságos  iskolát?  Költőink 
érzésben,  gondolatban  külön  akarnak  válni  a tömegtől,  pedig  a 
költő  — s ezt  többször  is  hangoztatja  — nem  ebben,  hanem  a 
kifejezésben  és  megnyilatkozásban  tér  el  a közönséges  emberektől. 
Mindenkinek  vannak  költői  gondolatai,  de  azok  nem  jutnak  kife- 
jezésre s az  ilyenek  örvendenek,  ha  a költőnél  megtalálják  azt,  a 
mi  az  ő lelkűkben  másként  vagy  hasonlóan  élt.  — Ez  a költői  egyéni- 
ség tágabb  felfogása,  mely  az  egyén  érvényesülését  a lyrában  nem 
zárja  ki,  csak  a hóbortnak,  bizarrságnak,  természetellenességnek 
megakadályozója  akar  lenni.  Visszahatás  az  egyéniség  túlságos  elő- 
térbe állítása  ellen,  mely  újból  felszínre  vetette  Bajzának  azt  a néze- 
tét, hogy  az  egyéni  fölött  van  valami  általános  is. 

Tóth  Kálmánnak  fantáziájától  sincs  elragadtatva  Gyulai.  Három 
irányban  tekinti  a fantázia  teremtő  működését:  bőven  nyújt  gondo- 
latot és  érzést,  ereje  nyilatkozik  a plasticitásban  és  színezésben. 
Jelentheti  a lyrai  költemény  egységes  compositióját  vagy  harmad- 
szor az  alkotó  erőt  (epika  és  dráma),  mindez  igen  kis  mértékben 
van  meg  Tóth  Kálmán  költeményeiben,  a ki  pedig  annyira  hiú  a 
zseniálitására. 

Olyan  erőteljes  hangokat,  mint  Szépirodalmi  Szemléjében,  a 
lyráról  Gyulai  többé  nem  adott,1  hasonló  eszmegazdagságot  későbbi 
bírálatai  nem  mutatnak  fel.  Talán  hibás  ezért  a kor  is,  mely 
nagyobb  lyrai  tehetséggel  nem  rendelkezett  s háttérbe  szorította  a 
költészetnek  ezt  az  ágát.  A magas  szempontokat  felvevő  kritikus, 
mint  Gyulai,  ilyenkor  hallgatásra  van  kárhoztatva.  De  hatásában 
tovább  működik,  e bírálataival  az  irányt  megszabta  a jövőre,  a 
mi  különösen  Szász  Károlynál  érezhető.2 

Gyulai  legkedvesebb  műfaja  a lyra,  melyet  maga  is  müveit 
s jellemének,  sajátságainak  igen  finom  megérzője  volt.  Szeret  be- 
tekinteni a költemény  belsejébe,  a sorok  mögött  látja  a költő  lel 
két  s ez  alapon  szól  hozzá  a költeményhez.  A műfaj  természete  is 
kívánta  ezt  a legfőbb  mértékben.  Eszméi,  gondolatai  legtöbbször 
töredékesek,  ám  a kritikusnál  gyakran  nem  az  a fő,  mennyi  isme- 
retet helyez  el  bírálatában,  hanem  hogy  széptanja,  ízlése,  hozzá- 
értése alapján  igazságos  Ítéletet  tudott-e  mondani.  E tekintetben 
kifogást  alig  tehetünk.  Egy  sereg  megbírált  költőt  e bírálatok 
óta  eltemetett  az  idő,  a bírálat  sem  jósolt  nekik  hosszú  kort ; más 
részök  él  a költészetben,  nem  ünnepelt,  ragyogó  nagyságként,  hanem 

1 L.  Madáchról  (Összes  müvei  előtt.  1879),  Bartók  Lajos  költeményeiről 
(Bpi.  Sz.  1883.  37  : 309—315.  és  Bírálatok  241)  és  Kozma  Andor  verseiről  (A 
tegnap  és  a ma.  Bpi.  Sz.  1889.  59:  303—309.  1.  és  Bírálatok  342.) 

2 A legújabb  magyar  lyra  (1866 — 73).  Bpi.  Sz.  1874. 

mint  középszerű  tehetség,  akkoriban  a kritikus  sem  volt  nagyobb 
reménynyel  felőlük.  Jött  idő,  midőn  a költészet  még  sivárabb  tért 
mutatott  fel,  a kritikus  is  mind  kevésbé  hallatta  szavát  s Gyulai 
élete  végén  megérhette  egy  újabb  időszak  beköszönését  a lyrában, 
mely  nagy  hű-hóval,  de  mérhetetlenül  kevesebb  tisztasággal  és 
nemzeti  tartalommal  indult  el  útjára. 

Gyulai  e bírálataiban  a népies-nemzeti  költészet  eszméjének 
hatása  alapján  állott,  de  a művészi  szempontok  teljes  érvényesíté- 
vel.  A korok  változó  hangulata  legnagyobb  mértékben  a lyrán  tük- 
röződik vissza,  itt  találjuk  leginkább  az  ingadozásokat  is.  Gyulai 
kora  a fényes  emelkedés  után  meglepő  hanyatlást  tüntet  fel,  ezt  ő 
érezte  s okát  egyformán  találta  meg  a közönségben  és  írókban. 
Közben  és  később  gyakran  fordult  a korábbi  lyrához  is  s részint 
Vörösmarty  életrajzában,  részint  emlékbeszédeiben  szólt  róla.  A 
Petőfi  előtti  lyrát  szigorúan  külön  választja  a Petőfi  s a vele  egy 
irányon  haladókétól.  A kritikus,  kinek  aesthetikai  felfogása  szintén  ma- 
gán hordja  a kort  és  a haladás  bélyegét,  új  alapokról,  felfrissült  ízlés- 
sel tekint  vissza  a múltba,  már  nem  annyira  a széptani,  mint  a 
történeti  vizsgálódás  vezeti,  inkább  történetíró,  a széptan  hangoz- 
tatása elmarad  s érvényesítése  csak  a döntésben  s itt  is  a történeti 
mértéktől  függően  nyilvánul. 

A Petőfi  előtti  lyra  általános  megítélése  az  előbbiekből  hatá- 
rozódik. Általános  felfogása  megegyezik  az  Erdélyi  Jánoséval,  mely 
azután  uralkodó  nézetté  is  vált : conventionalis  a tartalom,  untig 
ismételt  a forma  s túlfinom,  enervált  a költői  nyelv.  Az  ilyen  álta- 
lánosításokban a nagyobb  költőkre  nézve  mindig  rejlik  igazság- 
talanság, melynek  rájuk  vonatkozólag  enyhülnie  kell  vagy  egészen 
megváltoznia.  Gyulai  az  egyes  íróknál  a részletesebb  kifejtésnél 
mellőzi  ezt  az  ítéletet. 

Lyránk  a költői  műfajok  közt  kezdettől  fogva  legtöbb  erede- 
tiséget árul  el.  A magyar  túlnyomóan  ebben  adott  sok  század  óta 
kifejezést  érzéseinek.  „A  magyar  lyra  röviden  a nemzet  története."1 
Gyulai  a hazafias  lyra  változását  és  fejlődését  a legrégibb  időktől 
kezdve  végig  kiséri,2  itt  látja  leghívebben  megnyilatkozni  a nemzet 
lelkét,  melyből  a nemzet  történetét  össze  lehetne  állítni.  Két  feltűnő 
sajátság  ered  a hazafias  hangulatból,  sok  költemény  ódái  színezetű, 
a legszebb  ódákat  a hazafias  érzés  sugallja,  de  innen  ered  lyrai 
költészetünk  gyöngesége  is,  a szónoki  hang.  Á korok  és  egyes  költők 
szembeállításában  nagy  ügyességet  árul  el  Gyulai,  a különbségek 
és  megegyezések  élesen  kiválnak  tárgyalásában.  Legrégebben  a hit 
és  hazafiság  egységben  jelent  meg,  míg  a protestantizmus  a 16. 


1 Vörösmarty  életrajza  248.  1. 

2 A magyar  hazafias  lyráról.  (Politikai  Hetilap.  1865.  6.  sz.  70—3. 1.  tárcza.) 
Részlet  a Vörösmarty  életrajzából.  Pest,  1886.  Még  egy  lenyomása  ennek  a 
Vasárnapi  Újságban.  1878.  730.,  746.  1. 


3' 

szájadban  meg  nem  rontja,  a 16.  század  végén  és  a 17.  század  elején 
aztitán  a kettő  elvált  s a haza  romlása  miatt  reménytelenségbe 
sülyedt  a lyra ; ez  az  uralkodó  hangulat,  mely  a fényes  múlttal 
szemben  a jelennek  csak  nyomorúságát  látja.  Berzsenyi  „A  magya- 
rokhoz" czímü  ódáját  rettentőnek  nevezi,  a szilaj  kétségbeesés 
hangjának,  prófétai  haragnak,  „mely  egy  philosoph  megnyugvá- 
sával végződik,  de  a megnyugvás  csak  rettentőbbé  teszi.  A magyar- 
nak el  kell  veszni,  mert  megromlott ; minden  így  jár  az  ég  alatt, 
forgó  viszontagság  járma  alatt  nyögünk,  ez  a történelem  rendes 
folyama,  hatalmasabb  nemzetek  is  így  vesztek  el."1  Kölcseynek  szin- 
tén ódáit  emeli  ki,  fájdalmas  hangját  a tragikum  szentségéhez  hason- 
lítja, mely  két  énekében  (Zínyi  első  és  második  éneke)  a legkétség- 
beesettebb  hangig  sülyed  az  egész  magyar  lyrában.  E mellett  Kölcsey 
ballada-  és  dalköltészetünk  megindítója  volt,  a nélkül,  hogy  tisztán 
elérhette  volna ; teljesen  új  volt  költészetében  a humor  és  szatyra.2 
Kisfaludy  Károly  lyráját  azért  tartja  figyelemre  méltónak,  hogy  többet 
merített  a néptől,  mint  kortársai.3  Reménytelenségéből,  kétségbeesé- 
ből  Vörösmarty  emelte  ki  a hazafias  lyrát  s a múltra  támasz- 
kodva, még  inkább  a politikai  viszonyok  hatására  reményt,  lel- 
kesedést, bizalmat  igyekezett  kelteni.  A Szózat  az  újjászületést 
hirdeti,  kifejezve  a nemzet  legfőbb  eszméit  s legállandóbb  hangu- 
latát, melyet  aesthetikai  hatásra  nézve  felülmúlhatnak  más  költe- 
mények, de  hatására  nézve  nem.4  Hazafias  költeményei  különben 
műfaj-,  eszme-  és  hangban  nagy  változatosságot  tüntetnek  fel. 
Találó  megjegyzése  Gyulainak,  hogy  bár  az  ódaköltésben  legottho- 
nosabb s egyúttal  legmodernebb,  egyik  és  másik  lyrai  nemben  reme- 
keket alkotott  Vörösmarty,  azért  a nemek  határai  gyakran  elmo- 
sódnak nála  s a dal,  elégia  és  óda  valami  középneme  jön  létre. 
Kitűnőknek  tartja  görög  ízű  epigrammáit,  melyek  a világirodalom 
legkiválóbbjaival  versenyezhetnének ; kiemeli  magyaros  humorát, 
mely  remek  genreképein  enyelgés,  gúny,  szeszély  erősebb  és  gyön- 
gébb változataival  elárad.  Szerelmi  lyráját  nem  az  ifjúság  kitörő 
ereje  jellemzi,  előbb  csak  emlékeiből  táplálkozik,  itt  bús  hangja 
nyilvánul,  utóbb  az  igaz  szerelem  rezegted  meg  a lantja  húrjait  s 
enyelgés,  ábránd  és  epedő  vágy  hangzik  róla.5 

Láthatjuk,  hogy  Kölcsey,  Vörösmarty  megítélésében  az  aesthe- 
tikai szempont  beleolvad  a történelmibe,  hasonlóan  a múlt  lyrájának 
vizsgálatában.  Gyulai  szerint,  s azóta  ezt  általában  valljuk,  költé- 

1 Vörösmarty  életrajza  255.  1. 

2 Vörösmarty  életrajza  255.  1.  és  Emlékbeszéd  Kölcsey  felett.  (Emlb. 
I.  293—4.  U 

3 Kisfaludy  Károly.  (Emlb.  II.  264. 1.) 

4 Vörösmarty  életrajza  260.  1. 

5 V.  ö.  Vörösmarty  életrajzában  a költő  lyrájáról  szóló  részeket  (165. 
175.  258.  266.  stb.  lapokon).  — Emlékbeszéd  Vörösmarty  Mihály  fölött  (Emlkb. 
326—328.  1.) 

széfünkben  e műfaj  a legeredetibb,  legönállóbb  s történelmünkkel 
szoros  kapcsolat  fűzi  össze.  Az  egyedüli  műfaj,  melyet  nagy  voná- 
saiban a nemzeti  s aesthetikai  szempontot  véve  figyelembe  a leg- 
régibb kortól  a maga  idejéig  végig  tekintett  s Vörösmarty  életraj- 
zába beillesztett.  Hazafias  lyránkat  azonban  még  sem  méltányolta 
kellő  módon.  Nem  volt  elég  érzéke  a tüzes,  lángoló  hév  felfogásához, 
mely  a lelkesedés  napjaiban  igen  sokszor  kevés  művészettel  for- 
málódott ki.  Ő,  aki  a tragédiánál  a szenvedély  erejéért  s megható 
voltáért  egy  kis  formátlanságot  is  megenged,  teljesen  mellőzi  Petőfi 
hazafias  lyrájának  hangjait.  Igaz,  Petőfi  sokszor  nyersen,  kicsiszo- 
latlanul dobja  oda  érzéseit  és  gondolatait,  ilyen  költeményei  művészi 
szempontból  nem  méltányolhatok  annyira,  hatás  és  nemzeti  szem- 
pontból több  figyelmet  érdemelnek,  mint  a mennyit  Gyulaitól  kapott. 
Gyulai  eljárása  azért  menthető,  hogy  a czensura  miatt  nem  írhatott 
kedve  szerint  Petőfi  költészetének  erről  az  oldaláról.  Bár  az  utókor 
e hiányt  helyre  pótolta,  a kezdet  mind  máig  érezteti  hatását,  a köz- 
felfogás hajlandóbb  a Gyulai  által  méltányolt  oldalról  tekinteni  és 
méltányolni  a Petőfi  költészetét.  Ennyire  túlsúlyba  került  s ural- 
kodóvá vált  Gyulai  után  az  aesthetikai  szempont.1 

Egyébként  a magyar  kritikusok  közt  Gyulainak  volt  legtöbb 
érzéke  a lyrai  költéshez.  Aesthetikai  alapozását  egészen  ő fektette 
le  s emelte  irodalmunkban  az  őt  megillető  helyre.  Legnagyobb  érdeme 
marad  Petőfi  helyének  kijelölése  az  irodalomban.  Nem  kevésbé  fon- 
tosak a lyrai  művekre  alkalmazott  eszméi  és  megfigyelései  a mü- 
és  népköltészetre  egyaránt,  melyek,  ha  nem  is  mind  az  övéi,  alkal- 
mazásuk módja  eredeti,  a szigorú  megválogatottság  jellemzi,  mely 
aesthetikai  meggyőződéséből  és  fejlett  ízléséből  ered. 

Gyulai  újabb  lyrai  költészetünk  legfőbb  eredményének  a dalt 
(Petőfi)  és  a balladát  (Arany)  tartja.  A Petőfi  után  fellépő  dal-özön 
ellen  harcol  s megrója  a költőket  a lyrai  költés  más  ágainak,  így 
az  elégiának  és  ódának  elhanyagolásáért.  De  méltán  nagyra  tartja 
a balladát,  mely  szintén  a népköltészetből  jutott  a müköltészetbe, 
ha  nem  is  közvetlenül,  hanem  idegen  hatásokkal  átszőve.  E „modern 
műfaj “-t  Gyulai  nem  számítja  egészen  a lyrához,  félig  az  epikához, 
talán  legjobb  átmenetül  tekinteni  az  elbeszélő  költészethez,  a mint 
ő is  Arany  emlékezetében  tette. 

Greguss  kimerítő  fejtegetése  után  (1865)  nehéz  lett  volna  e 
műfaj  új  elméletét  adni.  Gyulai  felfogása  nagyobb  vonásaival  meg- 
egyezik a Gregusséval,  csak  egyes  részleteiben  tér  el  tőle.  Szerinte 
is  a ballada  „dráma  dalban“,  mint  Gregussnál,  de  inkább  kiemeli 
epikai  jellegét,  mint  Greguss.  Az  elnevezésben  sem  egyezik  meg 
egészen  Gregussal,  ki  a balladát  és  románczot  egymástól  szorosan 
igyekezett  megkülönböztetni.  Ő inkább  nemzetiségi,  mint  műfaji 
különbséget  lát  köztük.  Szerinte  a műfajok  elnevezései  általában 

1 Különben  Gyulai  csak  1847-ig  tárgyalja  Petőfi  pályáját. 

nem  zárják  ki  al-  és  válfajok  léteiét,  anélkül,  hogy  ezekre  külön 
elnevezéseket  használnának.  A különbözőséget  ugyanazon  műfajok 
közt  is  gyakran  a nemzetiségek  s éghajlat  más  volta  okozza,  így 
az  északi  és  déli  népek  lyrája  és  drámája  sokban  különbözik  egy- 
mástól, mégse  keresünk  más  elnevezést;  hasonlóképen  vagyunk  a 
balladával  is,  az  északi  népek  balladája  délen  románcz  s minde- 
nikhez  egy  csoport  oly  rokon  költemény  csatlakozik,  melyekre 
egyik  elnevezés  sem  illik  szorosan.  Ö tehát  csak  a ballada  elne- 
vezést tartja  meg. 

Meghatározása:  „A  ballada  a lyrai,  epikai  és  drámai  elem 
sajátságos  vegyülete  s tökélye  e vegyület  aránya-  és  módjától  függ".1 
Ha  a lyrai  elem  túlnyomó,  inkább  lyrai  költemény,  ha  az  epikai  és 
drámai,  akkor  költői  beszély.  A három  elemnek  át  is  kell  hatnia 
egymást.  „A  lyra  a dallamosság-  és  hangban  nyilatkozik  kiválóbban  ; 
az  epikai  elem  elveszti  nyugalmát,  lyrai  erőszakosság-  és  drámai 
gyorsaságba  olvad ; a drámai  elem,  hol  lyrai  felkiáltások,  hol  epikai 
töredékek  segélyével  rejtélyesen,  sejtetőn  fejlődik  s egy-egy  szag- 
gatott magán  vagy  párbeszédben  világítja  meg  hol  a küzdő  szen- 
vedélyeket, hol  magát  a bonyodalmat,  mint  a villám  az  éjbe  sülyedt 
tájat."2  Formája  kicsiben  olyan,  mint  a drámáé,  csakhogy  lyrai  és 
epikai  elemek  vegyülnek  bele  s négy  alakját  lehet  megkülönböz- 
tetni. Az  elsőben  a ballada  végig  futja  a drámai  fejlődés  főbb  moz- 
zanatait, az  expositiot,  bonyodalmat  és  katasztrófát;  a második 
szerkezet  a bonyodalom  közepétől  indul  a katasztrófa  felé;  a har- 
madik a katasztrófán  kezdődik,  mely  egyúttal  az  egész  bonyodalmat 
megvilágítja ; negyedik  a párbeszédes  szerkezet,  mely  lyrai  utóhangja 
a bevégződött  drámának.3 

A műfaj  meghatározása,  mint  Gregussnál,  itt  is  nagyobb 
részt  Arany  balladáit  tartja  szemmel,  bár  Gyulai  az  idézett  helyen 
inkább  a népballadákat  tárgyalja.  A magyarországi  s erdélyi  bal- 
ladák közt  több  tartalmi  és  külformai  különbséget  lát.  Az  erdélyiek- 
nek van  némi  történeti  hátterük,  a magyarországiak  inkább  a jelen 
vagy  közelmúltból  táplálkoznak;  az  erdélyiek  inkább  epikai,  a 
magyarországiak  lyrai  folyásuak,  versszakosak  és  rimesek,  az  erdé- 
lyiekben ezt  többnyire  a sormetszet,  hangsúly,  betürim  s gondolat- 
ritmus pótolja.  Ez  utóbbi  régiségüket  is  bizonyítja.4  Lyrai  eleme 
a balladának  a refraine  is,  de  mint  népdalainkban,  balladáinkban 
is  ritka. 

1 Magy.  Népk.  Gyűjtemény  I.  542.  1. 

2 U.  o. 

3 L.  Gyulai  Balladák  és  rokonneműek  ez.  értekezését  az  Arany  L és 
Gyulai  P.  szerkesztette  Magyar  Népköltési  Gyűjtemény  1872.  I.  évfolyamában. 

4 V.  ö.  e tekintetben  Arany  János  híres  dolgozatával  „A  magyar  nemzeti 
versidomról",  honnan  Gyulai  a gondolatritmusra  vonatkozó  részt  átvette  s ő 
is  elfogadja,  hogy  költészetünk  eredetileg  csak  a ritmust  ismerte  s a régiség 
vagy  eredetiség  megitélésében  hajlandó  ezt  bizonyítóknak  venni,  mint  a dalnál 
is  teszi  (v.  ö.  az  ottani  fejtegetését).  Azonban  oly  eredeti  sajátságnak  feltüntetni 

Több  újat  nem  tesz  ehhez  Arany  balladái  tárgyalásakor  sem. 
Arany  lyrai  tehetsége  ezekben  érte  el  tetőpontját,  „e  fél  lyrai,  fél 
elbeszélő  műfajban,  mely  a drámából  is  olvaszt  magába  valamit*.1 
A míiköltők  addig  idegenből  merítettek,  ő a magyar  népballada 
alapján  teremtette  újjá.  Változatos  dallam,  tárgy  és  hangulat  jel- 
lemzi, egyszerűség,  közvetlenség  és  plasztikaiság.  A legnagyobb 
dicséret,  mit  reá  mondhat:  a ballada  Shakespeareje,  azon  tragikai 
erő  miatt,  melyben  Goethét  is  felülmúlja.  Kis  helyen  egész  tragé- 
diát tár  fel,  a szenvedély  démonismusát,  monomaniáját,  a lelki- 
furdalást szenvedők  látomásait  költői  érzékkel  s erővel  jeleníti 
meg.2  Arany  egészen  beleéli  magát  balladái  világába,  innen  magya- 
rázza Gyulai  a ritmus  szenvedélyes  mozgékonyságát,  a merész 
átmeneteket,  az  indulat  tördelt  nyelvét,  a búskomor  sötétségű  hát- 
teret, melyből  élesen  válik  ki  a lelki  küzdelem.  De  árnyalat  nála 
is  van,  nem  mindig  komor  és  sötét,  hanem  derültebb  hangulatú, 
sőt  a komikum  felé  is  hajlik  ilynemű  költeményeiben.  A természet 
finom  érzékítése  balladáiban  is  megtalálható,  mint  epikájában,  csak- 
hogy ezekben  idegesen  rajzolja  s az  emberi  szivet  látja  a termé- 
szetben.3 


a gondolatritmus  bármely  faj  t,  mint  Hunfal vy  Pál  a finn-ugor  népnél  teszi, 
nem  fogadja  el,  mert  az  minden  nép  ősköltészetének  sajátsága  s legfeljebb 
egyik  vagy  másik  faja  nagyobb  mértékben  kifejlődött.  (L.  M.  Népkölt.  Gyűjte- 
mény 543.,  547.  1.) 

1 Arany  J.  emlékezete.  (Kisfaludy-Társ.  Évkönyvei  19.,  303.  1.). 

2 U.  o.  304.  1. 

3 U.  o.  306—7.  1. 


AZ  EPIKUS  KÖLTÉSRŐL. 


Epikai  költészetünkben  Gyulai  két  korszakot  különböztet  meg, 
az  Arany  előttit,  Aranyt  és  az  utána  következőket;  e két  korszak 
egyúttal  két  epikai  irány  feltüntetője,  az  előbbi  a müeposzé,  az 
utóbbi  — a mint  Gyulai  is  nevezi  — a naiv-műeposzé.  Az  eposz 
természetének  csak  az  utóbbi  felel  meg,  a másik  kora  teljesen 
lejárt,  eredetileg  is  csak  szükebb  körnek  szólott ; történeti  szem- 
pontból méltányolja,  aesthetikai  szempontból  téves  irányúnak  mondja. 
E mellett  megkülönbözteti  a romantikus  eposzt  is,  melynek  külö- 
nösen külföldön  vannak  hívei,  nálunk  nyomai  Kisfaludy  Sándor 
regéiben  mutatkoznak. 

A „valódi"  eposz  nem  egy  költő  műve,  hanem  egy  egész  nép 
terméke,  a mint  a név  is,  eposz  vagy  epopoeia  mondát  vagy  monda- 
költeményt jelent.  E szerint  legnagyobb  epikus  a nép.  Az  eposz 
anyagát  hagyományok  teszik  a nép  ifjú  korából,  mikor  a valóság 
és  képzelet  szülte  dolgok  egységes  színben  tűntek  fel  sa  nép  min- 
den szellemi  tulajdonsága  rajtuk  kifejeződött.  „E  hagyományok  a nép 
szép  álmait,  megaranyozott  emlékeit  foglalják  magokba,  egész  tör- 
ténetét és  vallását,  minden  büszkeségét  és  bölcseségét.  Mindig  örö- 
mest emlékszik  rájok,  önkénytelenül  toldja,  átalakítja,  kiegészíti, 
versekbe  önti  és  folyvást  lelkesül  általuk.  E nemzedékről-nemze- 
dékre  szálló  dalokon,  a leendő  epopoeia  részein  sok  év,  egész  kor- 
szakok dolgoznak,  míg  végre  előáll  egy  ember,  ki  a szétszórt  része- 
ket költői  egészszé  önti,  avagy  csak  pusztán  összegyűjti  s a rhap- 
sodiákból  Ilias  alakul,  a rúnákból  Kalevala.  Ez  a valódi  eposz,  ez  a 
valódi  epikus ; de  ily  mű  és  költő  csak  oly  korban  állhat  elő, 
midőn  a nép  már  polgárosodni  kezd,  anélkül,  hogy  még  elvesztette 
volna  ifjúsági  emlékeit  s így  az  epikus  múlt  kihalt  volna  öntuda- 
tából."1 

Ebben  benne  van  az,  a mi  Gyulai  egész  elméletének  magvát 
alkotja.  A mint  első  pillanatra  látszik,  nem  eredeti  eszmékből  áll, 
hanem  kifolyása  az  eposzt  tárgyaló  nagy  irodalomnak,  mely  Wolf 
Prolegomenáin  tovább  indulva,  a naiv  eposz  lényegét  érintő  kérdé- 
seket meg  akarta  fejteni.  Annyi  bizonyos,  hogy  a viták  és  különféle 

1 Kritikai  dolgozatok  39.  1.  E fejtegetés  egyik  közvetlen  elődjére  mutat- 
hatunk Csengery  Antal  „A  hőskölteményről  általában"  czímű  dolgozatára. 

nézetek  az  epikus  költésről  való  felfogásunkat  módosították.  E sze- 
rint epikus  a nép,  az  eposz  anyaga  a hagyomány,  mely  részenként 
fejlődik  s utóbb  e részek  egységes  művé  állnak  össze.  Gyulai 
mintegy  elsurranni  látszik  ama  lényeges  kérdés  fölött,  illetőleg  mind- 
két véleményt  egymás  mellé  állítja,  hogy  az  előálló  költő  a része- 
ket egészszé  alkotja  vagy  csak  ügyesen  rendezi.  Mégis  ha  meg- 
határozására valamit  építni  lehet,  a szétszórt  részek  költői  egész- 
szé öntésében  csak  teremtő  szellemet  gondolhatott,  mivel  a Kale- 
vala óriási  terjedelme  miatt  művészi  egész  hatását  szerinte  sem 
költheti  fel. 

A fentebbi  elmélet  szerint  az  eposz  ideje  valamely  nép  átme- 
neti kora,  midőn  ifjúságából  kibontakozva  a magasabb  fejlődés  felé 
az  első  lépéseket  megteszi.  Ez  a korszak  minden  népnél  lejárt, 
csak  természetes,  hogy  vele  együtt  az  eposz  kora  is  elmúlt.  Gyulai 
szerint  ez  s nem  a regény  fellépése  magyarázza  meg,  hogy  miért 
nem  kedveli  korunk  az  epikus  költeményeket.  Fontos  kérdés  ezzel 
szemben,  vájjon  újabb  költő  micsoda  módon,  micsoda  szabályoknak 
hódolva  veheti  fel  ismét  e műfajt. 

Gyulai  így  találja,  hogy  két  módon.  Az  egyik  inkább  meg- 
felel az  eposz  eredeti  sajátságainak,  de  nehéz  és  ritkán  sikerül. 
A költő  ragaszkodik  az  ősi  mondákhoz  és  hagyományokhoz,  melyek 
a történetből  kihüvelyezhetők  vagy  a nép  öntudatában  valahogy 
fennmaradtak ; ezekhez,  mint  alaphoz  ragaszkodik,  szellemükben  teszi 
pótlásait,  alakítja  egész  anyagát,  műve  meséjét,  hangulatát,  színét, 
versalakját  mind  a hagyományokból  meríti.  Ilyenformán  művészi 
úton  hozza  létre  művét,  melynek  esetleg  pótolni  kell,  mit  az  előbbi 
századok  az  eposz  valódi  korában  elmulasztottak.  Eredménye  a 
naiv  műeposz  — e nevet  a németektől  veszi  át  Gyulai  — vagy  a 
mint  nálunk  nevezik,  a népies  műeposz.1 

Lássuk,  mily  akadályokkal  kell  az  ily  költőnek  megküzdenie. 

Első  a tárgyválasztás.  Nehézzé  teszi,  hogy  míg  a valódi  epikai 
korban  a népmonda  önkéntelenül  kínálkozott  a költőnek,  most 
elmélkedve,  bizonyos  tapintattal  kell  válogatnia  a hagyományokból. 
A költői  hatás  emelésére  szolgálhatnak  e mondák,  ha  élénken  emlék- 
szik rájuk  a nép  s általánosan  ismeretesek.  Némely  monda  a jelen 
korra  vonatkozása  miatt  lehet  fontos.  Viszont  ha  inkább  történeti 
az  alap,  megkívánható,  hogy  a mondával  rokon  jelleme  legyen, 
mert  szélesebb  körben,  az  egész  népnél  így  válhatik  kedveltté. 

Második  a felfogás,  mely  a hatás  szempontjából  fontos.  Az 
idegen  minták  utáni  felfogást  Gyulai  ha  nem  zárja  is  ki,  de  mel- 
lőzi, mivel  „csak  saját  nemzeti  felfogásunk  természetéről  lehet  szó. 
Minél  mondaibb  a tárgy,  a felfogás,  annál  naivabb,  azaz  népiesebb 
lehet. “ 2 Ha  inkább  történeti  a tárgy,  akkor  a népies  a nemzetibe 


1 Kritikai  dolgozatok  91.  1. 

2 Kritikai  dolgozatok  103.  1. 

olvad,  de  éles  megkülönböztetéssel  a regény  és  drámától,  ne  úgy, 
hogy  történetileg  tárgyilagos  legyen. 

Az  alkotás  szintén  erősen  megpróbálja  a költőt,  mivel  kora 
ezer  szállal  fűzi  magához  s mégis  egy  másikba  kell  helyezkednie. 
Bajos  a mondák  megválasztása,  mit  hagyjon  meg.  mit  mellőzzön, 
a hiányokat  kiegészítse,  az  egészet  alakítsa,  hogy  korával  se  jöjjön 
ellenkezésbe,  esetleg  a mondában  rejlő  különöst  az  állandó  helyett 
uralkodóvá  ne  tegye  s elavult  világnézeteknek  ne  legyen  hirdető- 
jévé. Két  nagy  akadály  van  itt  egyszerre,  hogy  mondái  vagy  törté- 
neti tárgyilagossága  miatt  érthetetlen  lesz,  vagy  pedig  modern  eljá- 
rása miatt  az  epikait  áldozza  fel.  A valódi  epikus  költő  egyrészt 
a régi  naiv  dalnok,  másrészt  újkori  művész.  A jelen  világnézete, 
erkölcsi  felfogása  s a múlt  közt  közvetítőként  szerepel,  s ha  a 
leválasztásban  és  mellőzésben  nem  tanúsít  kellő  erkölcsi  érzéket 
s műizlést,  az  érdeklődésnek  s megindításnak  tényezőit  elveszítette. 
A helyes  mértékben  alkalmazott  erkölcsi  érzéknek  és  műizlésnek 
teljes  mértékben  érezhetővé  kell  hogy  váljon  a mű  alapeszméjén, 
cselekvésén  és  jellemrajzain.  „Ez  az  a pont,  mely  által  műve  a vál- 
tozó korviszonyok  közt  létezési  jogot  ví  ki  magának.  Ezért  kell  az 
epikusnak  inkább,  mint  akármely  költőnek,  mélyen  behatolnia  a 
népszellembe  és  történeti  tanulmányokba.  Neki  ép  úgy  kell  ismer- 
nie a jelent,  mint  a múltat,  honfitársai  gyöngéit  és  erényeit.  A nép 
rokonszenvei-,  szokásai- és  kedvencz  eszméiből  kell  merítenie  és  min- 
dig eszményi  világát  tüntetnie  fel.  A jellemrajzoknak  azon  egyes 
vonásokból  kell  megalakulniok,  melyeket  a népélet  egyes  feltűnőbb 
egyéniségei  nyújtanak.  A múlt  és  jelen  népélet  eme  hosszában- 
széltében  felfogásából  áll  elő  aztán  azon  bizonyos  varázs,  mely  a 
múltat  a jelenbe  s a jelent  a múltba  játssza. 

Amint  az  epikai  költemény  belső  tartalmának  a monda  és 
hagyomány  szellemében  öntudatos,  művészi  módon  kell  felépítve 
lennie,  a külalakot  illetőleg  is  e kívánságok  állanak  fenn.  Nyelvén 
és  formáján  is  a népies  szellemnek  kell  uralkodnia ; a nép  dalai- 
ból, adomáiból,  tréfáiból,  szójárásaiból  s hasonlataiból  merít,  vers- 
alakját is  a néptől  veszi,  de  lényeges  az,  hogy  midőn  naiv  költő 
akar  lenni,  ne  legyen  gyermekes,1 2  népies  hangja  ne  pórias,  ha  a 
régi  nyelvet  eleveníti  fel,  ne  különczködő  és  vegye  figyelembe,  hogy 
fejlettebb  irodalommal  bíró  nemzetnek  ír.3 

Mielőtt  tovább  haladnánk,  egy  kissé  álljunk  meg  e fejtege- 
tésnél. Annyi  bizonyos,  hogy  egészében  véve  vázlat,  „nagyjában* 
adott  elvek  s csupán  ezek  alapján  alig  foghat  valaki  naiv  eposz 
írásába.  A mi  szembeötlő  és  igen  lényeges,  az,  hogy  eposzírásunk- 


1 Kritikai  dolgozatok  104.  1. 

2 Gyulai  többször  használja  e szót, 
Kölcseynél  is  előfordul. 

3 Kritikai  dolgozatok  102—105.  1. 


ha  a népies  költészetről  ír,  különben 

nak  a régi  móddal  szakítnia  kell  s a népies  alapokon  indulva,  új 
irányba  térnie. 

Irodalmunk  művelőit  már  korán  bántotta,  hogy  a magyarok 
őskora  nem  mutat  fel  oly  költői  művet,  mint  több  más  nemzeté. 
Eposzunk  nincs  s még  töredékeiben  sem  maradt.  S feltámadt  az 
óhaj,  hogy  az  utókor  pótolja  valamiképpen  e hiányt.  Kölcsey  fáj- 
dalommal érzi,  hogy  „nincs  írónk,  aki  őseinket  az  ő egyszerű,  ere- 
deti nagyságukban  előállította  volna".1  Szerinte  ily  írónak  a hős- 
korban kellett  volna  születnie,  vagy  a hőskor  határain,  mert  a 
műköltő  a jelenkor  vonásaival  akarja  rajzolja  a múltat  is.  Zalán 
futása  megjelenése  után  Toldi  azt  meri  megkoczkáztatni,  hogy  az 
eposzban  közel  jutottunk  a tökéleteshez  s nem  sok  választ  el  attól. 
Kölcsey  kételkedik  benne.2  Kételkedése  nem  volt  oknélküli.  A köl- 
tészet népies  iránya  új  törekvéseket  vetett  felszínre  s arra  a reményre 
adott  jogot,  hogy  a népies  szellemében  naiv  eposzunk  feltámasztása 
sikerül.  Az  új  epikus  költészet  első  fecskéje  Petőfi  János  vitéze. 
Ennek  sikere  ösztönözhette  a Kisfaludy  Társaságot,  hogy  népies 
formájú  és  szellemű  elbeszélésre  írjon  ki  pályázatot.  A pályázat  ered- 
ménye Arany  Toldija  és  ezt  követőleg  Toldi  estéje.  Az  elmélet  ezek 
nyomában  jár,  de  nem  visszahatás  nélkül  a költőkre  s itt  ismét 
Arany  az,  a kit  különösen  figyelembe  kell  vennünk. 

Csengery  Antal  1853-ban  a hőskölteményről  írva,  a Kölcsey- 
nyujtotta  eszméket  is  alapul  veszi  rövid  elmefuttatásában  s teljesen 
hódol  azonkívül  a népies  iránynak.  A hősköltemény  — úgymond  — 
terem,  mint  a népdal,  „csakhogy  a népdal  ezer  meg  ezer  forrásból 
fakad  szüntelen,  míg  a hősköltemény  óriás  folyam,  melynek  kez- 
dete századokkal  vezet  vissza  mesés  világba,  túl  a történet  hatá- 
rain".3 Az  epikus  kor  elmúlt,  de  azért  léphet  fel  oly  költő,  ki  ezt 
a kort  fel  akarja  támasztani.  Minél  inkább  a „valódi  költemény" 
a czélja  az  ilyen  költőnek,  annál  inkább  kell  ragaszkodnia  a hagyo- 
mányokhoz és  mondákhoz,  melyek  a történeti  szellem  kifejlődése 
után  is  élnek  a néptudatban.  Ha  pedig  a történetből  veszi  tárgyát, 
szükséges  magát  beleélnie  a megénekelt  korba,  legyen  áthatva  a 
tárgytól  s népe  szellemétől,  úgy,  hogy  ez  adja  a költeménynek  a 
formát,  a színt  és  a hangot. 

Csengery  ekkor  Aranynak  még  csak  a Toldija  után  indult, 
de  már  látja,  hogy  Arany  ezt  az  útat  követi. 

Gyulai  a Csengery  nyomdokába  lép  s még  határozottabban 
kijelöli  az  útat  a naiv  müeposz  felé.  Ösztönzést  erre  Aranytól  nyert. 
Ezekről  az  eszméiről  bevallja,  hogy  nem  a légből  vette,  hanem 
nagyrészt  „legnagyobb  epikusunk",  Arany  műveiből  vonta  el.4 

Mi  bátorította  Gyulait  erre  ? Egyedül  költészetünk  népies  iránya 

1 Nemzeti  hagyományok. 

2 A „Kritikádról  szóló  dolgozatában. 

3 Csengery  Összes  művei  V.  326.  1. 

4 Kritikai  dolgozatok  105.  1. 

vagy  Arany  epikai  müveinek  nagysikere?  Bizonyosan  egyfelől  ez,  de 
még  inkább  az,  hogy  ismerte  Arany  törekvéseit  és  terveit  eposzköltésze- 
tünkre vonatkozólag.  Nem  is  igyekszik  Gyulai  semmi  eredetiséget  tulaj- 
doniéi magának.  Arany  emlékezetében  már  egyenest  azt  mondja  el, 
hogy  igyekezett  Arany  az  eposzt  újjáalakítni.  „Hitte  (t.  i.  Arany),  hogy 
a magyar  nemzet,  mely  nemzetisége-  és  létéért  küzd  s a múltból 
merít  erőt  a jelen  és  jövő  küzdelmeire,  fogékonyabb  az  eposzra, 
mint  Európa  bármely  más  nemzete.  De  arról  is  meg  volt  győződve, 
hogy  a magyar  eposznak  más  úton  kell  haladnia,  mint  a melyen 
elődei  a jelen  század  elején  megkisérlették.  Először  is  el  kell  vetnie 
a klasszikái  eposz  külső  czafrangjait  A nemzeti  tartalom  öltsön  fel 
nemzeti  versidomot,  melyet  nemcsak  egy  osztály,  hanem  az  egész 
nemzet  élvezhet.  Egy  kissé  el  kell  fordulnunk  Virgil  és  Tasso 
müeposzaitól  és  sokkal  többet  tanulnunk,  mint  eddig  az  Iliászból  és 
Nibelungen-énekből.  Ugyanazt  a naiv  hangot  és  fölfogást,  a mű- 
alkat  ugyanazon  módját  kell  keresnünk  népköltészeti  hagyomá- 
nyainkban és  mondatöredékeinkben. ...  A magyar  eposz  csak  mint 
nemzeti  egyéniségünk  megtestesítése,  föléleszthető.  A monda  szür- 
külete nagyíthat,  de  csak  való  vonásokat,  a képzelem  szabadon  alakít- 
hat, de  csak  a hagyomány  nyomán,  melyet  az  élet  benyomásainak  kell 
megelevenítenie.  A csodálatos  csekély  mértékben  s csak  annyiban 
használandó,  a mennyiben  kapcsolatba  hozható  az  élő  hagyomány- 
nyal vagy  az  illető  személy  lelkiállapotával. “ Azt  Gyulai  nem  említi, 
hogy  ő ezt  mind  érintette  Szépirodalmi  Szemlé-jében  a Toldi- 
estéjéről  szólva.  így  e gondolatok  1855-ig  nem  is  éltek  nálunk,  a 
jövő  útját  ily  tisztán  senki  sem  mutatta  meg,  az  Arany  levelezései- 
ből annyi  kivehető,  hogy  szándékozott  oly  eposzt  írni,  milyet  több 
nép  őskora  felmutathat,  de  részletesebben  erről  nem  szólott.  Töre- 
dékes gondolatok  sejtetik  terveit.  Egyik  Gyulaihoz  intézett  levelé- 
ben (1854)  évődő  bosszankodással  mondja,  hogy  nálunk  az  Árpá- 
dok s Lajos  és  Mátyás  alatt  még  olyan  epikusunk  sem  akadt, 
mint  Firdúszi.  Itt  árulja  el,  hogy  nem  rokonszenvez  kora  eposzával, 
mely  „mondva  csinált  virág:  a költőnek  magát  is,  publikumát  is 
vagy  hat  századdal  hátra  kéne  vinni,  hacsak  hexameterekben 
floszkulusokat  nem  akar  pattogtatni  s az  nem  oly  könnyű  dolog".1 
Aztán  panaszkodik  az  anyag,  gazdag  mondakör,  mythologia  hiánya 
miatt,  mit  csinálni  nem  lehet,  mert  csinálódik.  Itt  veti  fel  először  az 
„eposzi  hitel"  kifejezést.  „Nem  tudom,  benne  van-e  az  aesthetika 
szótárában  e terminus:  „eposzi  hitel",  de  én  annyira  érzem  ennek 
hatalmát,  hogy  történeti  vagy  mondái  alap  nélkül  nem  vagyok 
képes  alakítani."2 

Gyulai  is  hasonló  nézeten  van,  mint  Arany.  A korábbi  mű- 
eposzt  elítéli,  a hagyomány  nagy  fontosságát  látja,  ennek  alap- 

1 Arany  Hátrahagyott  iratai  és  levelezése  IV.  39.  1. 

2 U.  o.  70.  1.  (1854.) 


— 45  — 


ján  szabad  csak  mythologiánkat  kifejteni,  átveszi  az  eposzi  hitel 
kifejezést,  „mely  a századok  ködéből,  sírok  mohaiból  és  kunyhók 
meséiből  táplálkozik".1  Gyulainak  ez  az  elméleti  fejtegetése  minden- 
esetre támogatta  a költőt,  az  elismerés  sarkalta  a kitűzött  czél 
felé  haladni.  S Arany  tényleg  igyekszik  az  eszményt  megközelíteni. 
Másfelől  az  elméletben  szintén  tovább  halad  a kijelölt  nyomokon, 
Gyulai  egyetlen  eposz  töredéket  sem  lát  irodalmunkban  az  ősi 
naiv  eposzból  (Kritikai  dolgozatok  89. 1.),  Arany  két  év  múlva  (1857) 
a magyar  naiv  eposzról  értekezik  s annak  töredékeit  igyekszik  ki- 
fejteni a régi  feljegyzésekből.2 

Gyulai  fejtegetését  az  újabb  eposzról  így  fontosabbnak  kell 
tartanunk,  mintha  egyszerűen  elhaladtunk  volna  mellette.  Érdeke- 
sen kapcsolódik  bele  a kérdés  történeti  fejlődésébe.  Arany  némely 
gondolatán  s első  eposzi  müvein  alapul  elmélete,  de  visszahatott  a 
mesterre  is.  Nem  utolsó  érdeme  az  sem,  hogy  midőn  az  általános 
felfogás  azt  hirdette,  hogy  az  eposz  kora  lejárt,  ő a régi  alapot 
elvetve,  új  alapokon,  természetének  inkább  megfelelően  megengedi, 
sőt  szükségesnek  tartja  az  eposz  költést.  Ezzel  elébe  vág  epikánk 
elhallgatásának  s még  serkentőleg  is  hat  a tehetségre. 

Azelőtt  csak  népies  eposzról  vagy  elbeszélésről  volt  szó, 
maga  a népies  szó  körülbelül  azt  jelentette,  hogy  a nép  nyelvéből, 
költészetéből  és  sajátságaiból  többet  merít  a költő  s így  nagyobb 
körnek  dolgozik,  mint  a régebbi  eposzköltő.  Gyulai  az  elbeszélő 
költészetben  is  kimutatja  e fogalom  aesthetikai  értékét.  A fejlődés 
alapján  mondja  ki,  hogy  a népies,  a mint  nálunk  kifejlett,  meg- 
közelíti azon  elveket,  miket  a széptan  egyéni  és  jellemző  néven 
nevez.  Mi  tehát  az  eposzra  nézve  a jellemző?  „A  népies  eposz 
sem  több,  sem  kevesebb,  mint  a naiv,  a nemzeti : tehát  a valódi 
eposz  megközelítése,  a mennyire  az  korunkban  lehetséges."3  Rövid- 
ben foglalatja  az  újabb  eposzköltés  lényegének. 

Toldi  Estéje  részletes  tárgyalásában,  összehasonlítva  azt  Toldi- 
val, úgy  találja,  hogy  a költő  több  akadálylyal  állott  szemben,  mert 
igen  kevéssé  támaszkodhatott  a hagyományra.  Mind  a mellett 
kiválóan  sikerült  megalkotnia  e művét.  Alapeszméje,  hogy  a királyi 
udvarban  új  és  idegen  világ  divatba  jöttével  a nemzeti  sajátságok- 
hoz szívósan  ragaszkodó  agg  leventére  nincs  szükség,  utolsó  fel- 
lobbanása  is  ezt  érezteti  Toldival,  olyan  gondolat  — mint  Gyulai 
mondja,  — „mintha  csak  százados  hagyomány  s a népkedély  leg- 
költőibb  megnyilatkozása  szőhetett  volna  a mondához".4  A sikerül- 
tén megválasztott  alapeszméhez  járul  a mély  lélektani  jellemzés,  a 
cselekvés  egyöntetűsége  és  drámai  volta.  Gyulai  e helyen,  de  még 


1 Kritikai  dolgozatok  90.  1. 

2 V.  ö.  levelét  Gyulai  Pálhoz  (Arany  hátrahagyott  iratai  és  levelezése 
IV.  48.  1.)  és  később  megjelent  értekezését  naiv  eposzunkról. 

3 Kritikai  dolgozatok  114. 1. 

4 Kritikai  dolgozatok  117.  1. 

inkább  későbbi  epikai  müveiről  szólva  Aranynak,  kiemeli  a cselek- 
vény  drámai  menetét,  — előbb  már  Erdélyi  és  Kemény  is  szóltak 
e sajátságáról  — melylyel  a cselekvény  folyását  élénkebbé  tette  s 
érdekesebbé  a bonyodalmat.1  Ugyanazt  tette  az  eposszal,  mint 
Byron,  ki  a lyrai  elemet  vitte  bele,  míg  ő a drámai  elemmel  újí- 
totta meg. 

Gyulai  felogása  Toldi  estéje  szerkezetét  és  jellemzését  illető- 
leg nagyrészt  megegyezik  a Kemény  Zsigmondéval,  ki  1854-ben 
Arany  Toldi-ját  behatóan  tárgyalta.2  Egy  kis  összevetés  pontosan 
meggyőzhet  erről,  bár  Gyulai  maga  is  utal  arra,  hogy  ismeri 
Kemény  e dolgozatát.3 4  Kemény  mélyen  járó  jellemzését  Toldiról 
Gyulai  nem  mellőzhette  Toldi  estéje  bírálatában  sem,  eljárását  azon- 
ban saját  szavaival  úgy  jellemezhetnők,  hogy  az  eszmékben  nem 
mindig  eredeti,  de  alkalmazásuk  módja  az  övé. 

Arany  elbeszélő  műveit  az  elméletnek  ezen  új  álláspontjáról  lehet 
és  kell  tárgyalnia  az  irodalomtörténetnek.  Arany  később  is  ez  ala- 
pokon dolgozott  tovább ; egész  epikájának  a hagyomány  teszi  alap- 
ját, nemzetileg  egyénibbé  varázsolta  az  eposzt,  alkotó  erejével  a 
művészet  legfelső  fokán  képes  azt  megjelentetni.  Gyulai  sajnálja, 
hogy  a megújult  magyar  eposz  megteremtése,  mely  Aranynak  hő 
vágya  volt,  csak  részben  sikerült,  mivel  a hún-magyar  monda  fel- 
dolgozásából csak  az  első  rész  készült  el.  Buda  halála  így  is  sokat 
valósított  meg  Gyulai  szerint  a magyar  eposzból.  „A  nyugalmas 
epikai  hang,  mely  kerüli  a lyrai  hevületeket  és  eldob  minden  szó- 
noki ékítményt,  az  egyszerű,  de  erős  cselekvény,  az  éles  és  eleven 
jellemrajz,  a naiv  eposzokra  emlékeztetnek,  de  a fordulatok  erős- 
bülő  drámaisága  s a szenvedélyek  fejlődésének  beható,  szabatos 
rajza  az  újkori  művészt  tanúsítják.  A költő  mindenütt  a monda 
nyomain  halad,  keveset  vesz  a történetből,  de  tele  olvaszt  a 
magyar  hagyományból,  népéletből,  jellemből  mindent,  a mi  csak 
beolvasztható/44 

Felfogása  az  eposz  költésről  1855  óta  sem  változott  meg,  Arany 
emlékezetében  ugyanez  alapon  tárgyalja  a költő  epikáját  s a reá 
vonatkozó  minden  törekvést  Aranynak  juttat.  Aranyt  ő nem  bírálatra, 
hanem  tanulmányozásra  tartja  méltónak. 

Az  eposzírás  másik  módja,  a mit  Vergilius  óta  a műköltők  gyako- 
roltak. A mondái  alapot  tekintetbe  veheti  az  ily  költő,  de  mellőzni  is 
szokta,  nem  annak  szellemében  alakít,  tehát  az  egyszerű  naiv  felfogás 
híjával  van ; szellemet  maga  az  író  költ  vagy  kölcsönzi  idegen  nép 


1 L.  Arany  János  emlékezetét. 

2 Kemény  Összes  művei  X.  319.  stb.  1. 

3 Kemény  Összes  müvei  X.  322.  1.  — Gyulai,  Kritikai  dolgozatok  115.  1. 

343.  1.  - _ „ 117.  1. 

„ „ „ 344.1.—  * „ . 118.1. 

„ „ * 344.  1.  — „ . 119.  1. 

4 Gyulai  Pál,  Arany  J.  emlékezete. 

eposzából  s gyakran  a jelen  nagy  eszméjének  kifejtésére  szolgál  a 
múlt.  Az  ily  eposz,  az  úgynevezett  müeposz  vagy  a mint  nálunk 
nevezik : a hősköltemény,  nem  az  egész  népnek  szól,  hanem  egy 
szűkebb,  mondjuk : irodalmi  körnek  s csakhamar  kommentátorokra 
szorul.  Ellentéte  a naiv  eposznak  s minthogy  az  eposz  keletkezése 
eredeti  feltételeinek  nem  felel  meg,  Gyulai  nem  is  barátja  a mii- 
eposzoknak.1 

Ugyanaz  a nézete,  amit  előbb  Arany  megpendített  egy  hozzá- 
intézett levelében.  Arany  nem  tartja  lehetőnek  régi  alapon  a jövő 
epikus  működést  s költői  beszélyeiben  más  útra  tör;  Gyulai  a régi 
alapot  teljesen  elveti,  az  ősit  kívánja  vagy  annak  megközelítését 
művészi  gonddal.  A müeposz  vagy  hősköltemény  elméletéből  bár- 
mely kézikönyvben  többet  találunk,  mint  amennyit  Gyulai  ad,  de 
nála  nem  is  az  elmélet  a fő,  hanem  a naiv  és  műeposz  közt  nagy 
vonásokban  az  ellentét  kimutatása : azért  a műeposzt  csak  mellé- 
kesen érinti  s e helyen  Zrínyi  és  Vörösmarty  művének  sem  szentel 
sok  időt.  Mindkettőt  a fentebbi  körvonalakba  szorítva  tárgyalja  s 
inkább  mondanivalói  előadásában  van  új,  mint  a tartalmában.  A 
Zrínyiászban  szerinte  az  alkotás  ereje  lep  meg,.  Zalán  futásának  az 
alkotás  hiánya  a legnagyobb  hibája ; ezen  kívül  a kiválóságot  és 
hiányt  illetőleg  mindkét  műben  nagy  ellentétek  a szembeszökők  s 
Gyulai  a saját  felfogásából  kiindulva,  nem  aesthetikai  becsüket  hang- 
súlyozza, hanem  irodalomtörténeti  fontosságukat  tartja  kiemelendőnek. 

Epikánk  régebbi  fejlődésében,  Arany  előtt,  szintén  megkülön- 
böztet egy  új  irányt,  mely  Aranyosrákosi  Székely  Sándor  „Székelyek 
Erdélyben"  czímű  epikai  kísérletével  köszönt  be,  a Zrínyit  követő  nagy 
sülyedés  után  ismét  emelkedést  jelezve.  Székely  az  elődeivel  nagy- 
részt szakít,  nem  a történeti  múltból,  hanem  a regék  és  mondák 
korából  veszi  a tárgyat,  magyar  mythologiát  költ  hozzá,  de  formá- 
jában már  mellőzi  a hagyományt  s hexametert  használ,  tehát  még 
nem  tisztán  nemzeti,  tárgyában  s felfogásában  az,  de  formájában 
nem.  Mintaképpé  már  azért  sem  válhatott,  minthogy  az  eposzi  szer- 
kezetre kevés  tehetséget  mutatott.  A továbbfejlődésnek  aztán  úgy 
kellett  történnie,  hogy  a nemzeti  tartalom  a hagyomány-nyujtotta 
formát  öltse  magára.  Ezt  Arany  végezte  el,  a mint  föntebb  is  láttuk. 

Vörösmarty  Zalánja  keletkezését  ép  úgy  a korabeli  történetből 
magyarázza,  mint  a Zrínyiászt.  Az  eszmék,  érzések  és  események 
harcza  sugallta  a költőnek,  hogy  művében  a múlt  nagyságával  jós- 
ként ihlesse  küzdő  nemzetét  a szebb  jövő  reményére.  Említi,  hogy 
a költő  aránylag  hamar  elvégezte  munkáját;  Bajza  szerette  volna, 
ha  Vörösmarty  ragaszkodik  a nonum  prematur  in  annum  elvéhez, 
mert  félt  a sikertelenségtől ; Gyulai  az  eposz  eredetét  tekintve 
ugyanezt  kívánta  volna,  nem  azért,  mintha  féltené  a költőt,  hogy 
a gyors  dolgozás  miatt  nem  sikerül  műve,  hanem  mivel  az  eposz 


1 Kritikai  dolgozatok  91.  1. 

természetének  mélyebb  vizsgálatából  indul  ki.  Bajza  csak  „féltette 
pályatársát,  de  nem  arra  gondolt,  hogy  egy  nagytehetségű  fiatal 
költő  írhat  a költészet  nem  egy  fajában  remekművet,  sőt  egy  s más 
tekintetben  geniális  eposzt  is,  de  olyat  nehezen,  mely  az  elsőrendű 
eposzok  mellett  foglalhasson  helyet,  mert  az  ily  eposzokat  a nép- 
költészetben  századok  teremtik,  a műköltészetben  pedig  hosszú  évek, 
sőt  egy  egész  élet.“l 

Vörösmarty  költészetét  fordulópontnak  tartja  a magyar  köl- 
tészetben, mely  részben  előkészíti,  részben  végre  hajtja  az  átala- 
kulást. Jellege  miatt  megkülönböztetésül  az  előbbitől  romanticus* 
nak  nevezi  az  irodalomtörténetet.  Gyulai  ezt  Vörösmarty  költésze- 
tére nézve  igen  jellemzőnek  mondja.  Hazai  tárgyat  vesz  alapul,  a 
monda,  a történet  a főforrása,  erős  hazafias  érzés  olvad  bele 
túlfinoman  kiművelt  érzés  nélkül,  az  elvont  eszményiségen  felülemel- 
kedve, nem  akar  az  egyetemes  közszellembe  olvadni,  hanem 
törekszik  az  egyéni,  a jellemzetes  felé.  A forma  azonban  még  el- 
lentétben van  a tartalommal,  a régi  és  új  vegyül,  klasszikái  for- 
mákba öntve  a romantikus  és  nemzeti  tartalom  egyéb  klasszikus 
színezet  nélkül ; klasszikái  a műgond,  de  az  alakok  egyénibbek 
vagy  épen  fantasztikusak  s keleties  ragyogás  ömlik  el  rajtuk;  a 
költészet  előbbi  szűk  tere  nála  kiszélesül,  majd  minden  műfajt 
gondozni  kezd.  Ez  irány  jellemző  Vörösmarty  epikájára  is,  mint 
általában  egész  költészetére.  A mint  Gyulai  kifejezi,  több  jellemző 
vonást  szolgáltat  e mozgalomhoz,  de  nem  uralkodik  egészen  rajta, 
költői  ereje  itt-ott  megtörik.  Míg  a költőiség  kifogyhatatlan  forrás- 
ból árad  ki  belőle,  szelleme  gazdagon  ontja  kincseit,  alakitó  ereje 
nem  képes  azt  fölérni,  olykor  a formát  nem  találja  meg,  széttöri  a 
tartalmat  s inkább  a részletekben  tűnik  ki  művészi  volta,  mint  az 
egészben.  Epikájára  ez  még  jellemzőbb,  mint  költészetének  más 
irányaira. 

Zalán  futása  a mily  gazdag  költői  nyelvét  tekintve,  annyira 
szegény  a szerkezete.  Gyulai  azt  tartja,  hogy  bármely  része  sike- 
rültebb, mint  az  egész.  Azután  vizsgálja,  mi  lehet  az  oka.  Nagy- 
szerűnek tartja  a tárgyba  bevitt  eszmét,  hogy  a honfoglalás  dicső 
tényét  összekötötte  a sülyedő  jelennel,  csakhogy  ezt  az  eszmét 
nem  táplálta  gazdag  mondakör  s költői  hagyomány,  a mely  nélkül 
felfogása  szerint  kitűnő  eposzt  nem  is  lehet  teremteni.  Az  Árpád 
szegény  mondakörével  szemben  újból  kiemeli  a húnmondák  gazdag- 
ságát,2 mely  értékesebbé  válhat  az  által  is,  hogy  össze  lehet  kötni 
a germán  és  román  mondákkal.  Attila  alakját  a monda  és  törté- 
nelem egyéni  vonásokkal  domborítja  ki,  míg  az  Árpádé  elmosó- 
dik s csak  a hősiesség  elvont  eszményképe  lehet.  A mythologia 


1 Vörösmarty  életrajza  1879.  93.  1. 

2 Vörösmarty  életrajza  168.  1.  Tíz  évvel  azelőtt  már  a Kritikai  dolgoza- 
tokban is  (102.  1.). 


— 49  — 


költött,  pedig  csak  századok  hozhatják  létre,  költött  volta  miatt  nem 
is  olvadhatott  bele  a cselekvénybe.  Azt  elismeri  Gyulai,  hogy  a 
nemzeti  epopoeia  felé  nagy  lépést  tett,  de  az  anyagszegénység 
miatt  sem  érhetett  czélt.  „Visszavezette  a magyar  eposzt  a mondá- 
hoz, de  az  nem  nyújtott  elég  anyagot,  allegória  helyett  a mythosz- 
hoz  fordult,  de  anyag  helyett  még  csak  neveket  is  alig  talált.  Egy 
mondával  vegyülő  történelmi  nagy  tény  állott  előtte,  melyben  a 
költői  lelkesülésnek  sok  eleme  rejlett,  de  a mi  fő,  az  hiány- 
zott belőle,  egy  kerek  mesének  bár  elmosódott  váza.  Már  az 
anyag  magával  hozta  a mű  egy  pár  főhiányát.  Vörösmarty  költői 
szelleme  mindent  összeolvaszt:  eget,  földet,  mondát,  történelmet, 
fantasztikust  és  valót,  hősiest  és  idyllit,  egyénit  és  eszményit ; a han- 
gok és  színek  egész  új  világát  nyitja  meg  a magyar  költé- 
szetben; megzenditi  a legkülönbözőbb  szenvedélyek  húrjait;  hősei 
az  őskor  levegőjében  tűnnek  föl  s meglátszanak  rajtok  a nem- 
zeti és  egyéni  vonások : de  mindez  nem  egy  erős  organismus- 
ból  nő  ki,  hanem  inkább  egymáshoz  tapad,  rakódik.  Az  ese- 
mények nem  emelkednek  kerek  cselekménynyé,  mi  megbénítja 
a jellemek  fejlődését,  a fő  hős  nem  kelt  elég  költői  érdeket,  mi 
gátolja  a fő-cselekvény  szilárd  megalakulását.  Nem  az  a baj,  mint 
állítják,  hogy  episodokkal  terhelt,  hanem  hogy  a fő-cselekmény  nincs 
megalkotva.  Az  sem  alapos  vád,  hogy  mythologiai  leleményeiben 
nincs  elég  rendszer;  a mi  van,  elég  volna,  ha  maga  a cselekvény 
tevékenyebb  és  plasztikaibb  alakban  emelné  ki  Hadúrt  és  Ármányt. 
Egy  szóval,  Zalán  futása  geniális,  de  elhibázott  mű,  megvannak 
benne  egy  nemzeti  epopoeia  elemei,  sőt  részletei  is,  de  mint 
egész,  nem  válhatott  azzá.*1 

Gyulai  e nézetét  ma  már  általánosan  valljuk.  Nem  is  újsága 
lep  meg,  hanem,  hogy  mily  alapon  mondja  ki  Gyulai.  Kétségtele- 
nül van  benne  a korábbi  bírálatokból  valami,  de  a mint  Gyulai 
elmondja,  egész  máskép  hangzik.  Az  igazi,  a valódi  eposz  lebeg 
előtte,  a miből  csak  egy-kettőt  mutat  fel  a világirodalom,  a milyet 
a nemzetek  naiv  kora  teremthet  s erről  szabja  a mértéket.  Itt  a 
minta  ép  oly  fontos,  mint  az  új  ruha,  mely  a maga  tulajdonosá- 
hoz van  alkalmazva. 

Vörösmarty  eposza  fénypontjainak  tartja  a lyrai  helyeket,  de 
az  eposzban  nincs  helyök,  mert  kizökkentik  a cselekvény  folyását 
epikai  nyugalmából,  megakadályozzák  a jellemek  kidomborítását  s 
úgy  tűnnek  fel  legtöbbször,  mintha  önmagukért  volnának,  vagy  a 
költő  czél  és  határ  nélkül  pazarolná  gazdagságát.  Természetesen  ez 
is  egyik  akadálya  biztos  és  erős  szerkezet  megalkotásának. 

Gyulai  szerint  Vörösmarty  egyéb  epikus  müveiben  szintén 
ritkán  szabadul  meg  két  fő  hibájától,  a szerkezet  gyönge  marad,  a 
jellemzés  nem  biztos.  Erdélyi  és  Kemény  felfogását  követve,  leg- 


1 Vörösmart/  életrajza  169 — 70.  1. 


4 


— 50  — 


sikerültebbnek  tartja  a „Két  szomszédvárM  mind  alapeszméjére, 
mind  szerkezetére  és  jellemrajzára  nézve.  Toldyval  szemben  védi 
a szertelenség  vádja  vagy  tárgyának  megrendítő  volta  miatt,1  bár 
elismeri  ezt  róla,  de  nem  vádlólag,  hiszen  a világirodalomban  sem 
áll  példák  nélkül.  Sőt  a Nibelungenlied  második  részéhez  hason- 
lítja. A „Két  szomszédvár“  is  a gyűlölet,  a bosszú  költészete,  hol 
a hős  bosszúja  kielégítésével  önmagát  emészti  fel.  Nevezetes  műve 
Vörösmartynak  azért  is,  hogy  romanticismusa  itt  nyilatkozik  a leg- 
tisztábban, a mint  Gyulai  kifejezi,  „a  legmerészebben  és  legmű- 
vésziebben".  Tomboló  szenvedélyek,  mély  küzdelmek  alkotják  a 
tárgyat,  de  van  mély  alapjok,  benne  „az  örök  emberi  nyilvánul  s 
a katasztrófán  az  erkölcsi  eszme  fönsége  uralkodik".2  A költő  phan- 
tasiája  ifjúsága  kezdetén  túl  van,  nem  csapong  czél  nélkül,  a lyrai- 
ságot  száműzi,  a cselekvés  biztosan  halad,  az  alakokat  határozott 
vonásokkal  rajzolja.  Gyulai  Vörösmarty  egyetlen  müvében  sem  lát 
ilyen  erős  tragikai  összeütközést,  melyhez  a megoldást  oly  fenséges 
költői  igazságszolgáltatás  nyújtaná,  mint  itt.  Legnagyobb  dicséret 
tőle,  hogy  megtalálja  a költeményben  azt  a tiszta  belső  formát,  mit 
legtöbbször  nélkülözni  kénytelen.3  Sajnálattal  említi,  hogy  Vörös- 
marty épen  e műve  után  hagyta  el  az  epikai  költést. 

Midőn  Vörösmarty  epikáját  nagy  vonásokban  a Gyulai  szem- 
üvegén át  megtekintettük,  az  a czél  vezetett,  hogy  felfogását  ne 
széttördelve,  hanem  egészében  ismerjük  e költő  epikus  működésé- 
ről. Nem  feltétlen  dicsérője  Vörösmartynak ; a mit  művészi  voltánál 
fogva  sikerültnek  talál,  teljesen  méltányolja,  egyebeket  költői  tehet- 
sége rovására  ír.  Megtudjuk  tőle,  hogy  élénk  phantasia,  gazdag 
költőiség,  művészi  nyelvérzék  mellett  alakító  tehetségre  is  szüksége 
van  kivált  az  epikus  költőnek.  A mily  mélyen  ismeri  Gyulai  a 
Vörösmarty  költői  lelkét,  a mily  mélyen  behatolt  művei  szellemébe, 
a mily  művészi  tapintattal  érti  meg  gazdag  szépségeit,  alig  hisszük, 
hogy  aesthetikai  alapon  Vörösmarty  epikájának  megítélése  változzék. 

Arany,  Zrínyi4  és  Vörösmarty  után  a magyar  eposzokról  alig 
van  mondani  valója,  már  csak  azért  is,  hogy  a naiv  eposzról  kifej- 
tett nézeteivel  ellenkező  irányt  képviselnek.  Mégis  az  alkalom- 
szerűségnél fogva  Szépirodalmi  Szemléjében  bővebben  figyelmére 
méltatta  Vajda  János  Béla  király  királyfi-ját  és  Debreczeni  Márton 
Kióvi  csatá-ját.5  Ezek  azonban  elméletéhez  újabb  szempontokkal  nem 
járultak,  azért  mellőzhetők.  Hasonlóképen  vagyunk  a kisebb  epikai 
művekről  adott  bírálataival  is. 


1 Tulajdonképen  Berzsenyitől  eredő  vád. 

2 Vörösmarty  életrajza  173.  1. 

3 V.  ö.  Kemény  Zs.  Összes  művei  XI.  157.  1. 

4 Zrínyivel  külön  nem  foglalkozik,  csak  Zalán  futásával  szembeállítva 
emlékezik  meg  róla. 

5 Az  előbbi  1854-ben  jelent  meg,  az  utóbbit  szintén  ez  évben  adta  ki 
gr.  Mikó  Imre,  tehát  a Toldi  Estéje  megjelenési  évében. 


— 51  — 


Végül  szólania  kellett  Gyulainak  az  eposzköltés  egy  harmadik 
neméről,  a romantikái  eposzról,  mely  Angolországból  kiindulva, 
Európa  több  nemzeténél  utánzásra  talált.  Ez  az  eposz  tartalomban 
és  formában  egyaránt  eltér  a régi,  valódi  eposzoktól.  Egészen  új 
is,  csak  a 18.  században  keletkezett.  Gyulai  szerint  nem  más, 
mint  elbeszélés  versekben,  vagy  a mi  elnevezésünk  szerint  költői 
beszély.  Közeledik  a regényhez,  melytől  „csak  eszményibb,  költőibb 
tartalma  és  ritmusos  alakja  különbözteti  meg".1  Két  egymástól 
eltérő  képviselője  a romantikái  eposznak  Scott  Walter  és  Byron, 
az  előbbi  a hagyományok  szellemében  költött,  az  utóbbi  megvetette 
a hagyományt.  Bővebben  a Byron  irányát  ismerteti.  Irodalmunkban 
szerinte  Kisfaludy  Sándor  indult  regéiben  Scott  nyomán  ; innen 
viszont  csak  magát  hagyta  el,  ki  befejezetlen  maradt  Romhányijában 
Byron  Don  Juan-ja  után  dolgozott.2 

Újabb  költői  beszélyeink  közül  is  megbírált  nehányat  Gyulai. 
Nem  időzünk  ezeknél  hosszasabban,  mert  nézetei  inkább  az  illető 
költőkre  nézve  fontosak,  mint  általános  szempontból.  Érezniök 
kellett  a költőknek,  hogy  valami  meglepőt,  újat,  leleményest  kell 
adniok,  hogy  híveik  megfogyott  táborát  gyarapíthassák.  E törekvé- 
sekben mintegy  figyelmeztetőül  áll  előttük  Gyulai,  bármit  meré- 
szelhetnek, de  a természethez,  az  emberi  szívhez,  a társadalomhoz 
maradjanak  hűek.  A költészet  alapvető  törvénye : mélyen  belenézni 
az  életbe  s így  adni  az  újat,  több  értékűt.  Számtalanszor  hangoz- 
tatott nézete  ez  Gyulainak. 

Úgy  látszik  azonban,  minden  epikai  törekvés  mellett,  akár  a 
költők,  akár  a kritika  részéről,  a kötött  formájú  epikai  költés 
mindinkább  háttérbe  szorult.  Ideig-óráig  tarthatta  csak  magát,  leg- 
többször a középszerűségbe  merült,  de  a legkiválóbb  művek  sem 
számíhattak  oly  feltétlen  uralomra,  mint  a naiv  költés  őskorában. 
Az  új,  modern  szellemmel  került  szembe,  melynek  felfogása,  világ- 
nézete, eszménye  egészen  más  volt,  különbözött  a hajdan  korétól 
és  fejlesztett  egy  új  műfajt,  melyben  a maga  képét  látta  s azért 
jobban  szeretett  minden  más  műfajnál.  Ez  volt  a regény. 

A regény  szálai  visszanyúlnak  az  ókorba,  de  jelentősége  vajmi 
kevés  volt.  Nagyobb  fejlődést  csak  a 17.  és  18.  században  vett, 
de  a 19-ikben  aztán  feltétlen  uralomra  jutott  a külföldön  ép  úgy, 
mint  nálunk.  Gyulai  működése  épen  abba  a korba  esik,  melyben  a 
magyar  regény  megizmosodik,  sőt  a fejlődés  oly  fokára  jut,  mely  a múlt 
századbeli  irodalmunk  legfényesebb  eredményeivel  bátran  összevethető. 

Az  elmélet  azonban  sokkal  szegényebb,  mint  a termelés  után 
várni  lehetne.  Oka  kettő  lehet,  a műfaj  új  volta  és  jellemző  saját- 
ságai, melyek  korántsem  oly  áttetszők  és  véglegesek,  mint  egyéb 

1 Kritikai  dolgozatok  95.  1. 

2 Riedl  Kr.  Gyulairól.  (0.  K.).  Angyal  Dávid  (Gyulai  Pál.  0.  K.  1654—6. 
sz.  23.  1.)  a byroni  tulajdonságokat  Puskin  hatásának  tartja,  a mi  a lényegen 
nem  változtat. 

költői  műfajoknál.  Az  elméletnek  még  nem  volt  ideje  a művekből 
elvonni  a szabályokat  s azokat  minden  szempontból  megvizsgálva, 
állandó  érvényüket  sem  állapíthatta  meg.  Sőt  kétségbe  vonták  köl- 
tőiségét  s így  természetesen  művészi  voltát  is.  Formában  minden 
esetre  kevésbé  kötött,  mint  más  költői  nemek,  s egészben  a tar- 
talom túlsúlyba  jutását  mutatja,  mely  kényelmesen  hömpölyög  a 
tág  formák  között.  Közönségesen  az  eposz  utódjának  tartják,  de 
helyesebb  az  eposz  és  dráma  közé  helyezni.  Az  első  műbírók  szí- 
vesebben alkalmazták  reá  a dráma  törvényeit,  mint  az  eposzét,  s 
gyakrabban  állították  szembe  a drámával,  mint  eposszal. 

Az  elmélethez  a fogót  talán  Goethénél  találhatjuk  meg.  Ő 
ajánlja  az  íróknak,  hogy  nyúljanak  bele  az  életbe  s a mit  kimar- 
koltak belőle,  az  a regény.  Ilyen  irányban  haladtak  az  összes  nem- 
zetek regényírói  s e nyomon  indult  el  a kritika  is.  Goethe  életírója, 
Lewes,  a regény  értékét  nem  czéljától,  irányától,  tanulságaitól  teszi 
függővé,  hanem  az  élettől,  melyet  benne  tükröződve  látunk,  a jel- 
lemektől, mik  élnek,  fejlődnek  és  cselekednek.  Egy  kritikusunk 
sincs,  a ki  többször  hangoztatta  volna,  mint  Gyulai,  hogy  a költészet 
forrása  a természet  és  emberi  szív;  de  ép  úgy  forrása  az  aesthe- 
tikának  is.  A költő  innen  meríti  lelkesülését  és  erejét,  az  aesthetikus 
elveit  és  törvényeit;  a mi  ezzel  ellenkezik,  ép  oly  kevéssé  költői, 
mint  aesthetikai.1  Ha  Gyulai  ennyire  megköveteli  a valóságot  a 
költészet  minden  nemében,  hogyne  követelné  meg  a regényírótól, 
ki  az  életet  több  oldalúan  és  apróbb  részleteiben  kell,  hogy  felfogja 
és  visszaadja.  Jókairól  mondja  egy  helyen  : „A  regény,  melynek 
történelmi  és  társadalmi  feladatokkal  kell  megküzdenie,  mely  kedveli 
a viszonyok  és  szenvedélyek  részletes  rajzát,  több  ember-  és  világ- 
ismeretet, behatóbb  szellemet  s alapjában  több  komolyságot  kíván, 
mint  a mennyi  Jókaiban  van,  kinek  csak  elbeszélő  tehetsége  gazdag  s 
ki  épen  azért  mindig  kész  elbeszélő,  még  akkor  is,  midőn  nem 
igen  van  elbeszélni  valója. “2  A tárgy  vizsgálata  behatóbb  tehát 
Gyulainál,  mint  a kifejezés  művészi  volta.  Mennyire  irányadó  ez 
ítéletében,  épen  a regényírókról  adott  bírálatából  tűnik  ki  leginkább. 
Keményben  kevesebb  kifejező  művészetet  lát,  de  mélyebb  vizsgá- 
latát az  életnek  és  emberi  szívnek,  azért  többre  becsüli  Jókainál, 
ki  a formában  tökéletesebb,  művészibb,  de  inkább  jár  képzeleté- 
nek, fantáziájának  szárnyain,  mint  a valóság  útjain  ; elítéli  Jósika 
hűtlenségét  korrajz-  és  jellemfestésben,  viszont  kiválónak  tartja 
mindebben  Kemény  hűségét.  Gyulainak  nagyobb  érzéke  volt  a 
valósághoz,  mint  a magasan  szárnyalóhoz,  mely  nem  minden  eset- 
ben keresi  a legszorosabb  kapcsot  a való  élethez.  Gyulai  is  kívánja 
az  eszményítést,  de  túlságosan  megköti  a fantáziát,  melynek  művészi 
ereje  ép  abban  áll,  hogy  meglevő  ismerete  alapján  gazdag,  új 
világot  tár  fel. 

1 Bírálatok.  1^2.  1* 

2 Bírálatok  105.  1. 

Tekintsük  egy  pár  bírálatát,  hogy  nézetei  részletesebben  és 
különösen  a regényre  vonatkozóan  domborodjanak  ki. 

Jósikát  a modern  regény  megalapítójának  tartja  irodalmunk- 
ban s mint  ilyent  méltányolja  emlékbeszédében,  de  tulajdonságait 
a maga  aesthetikai  felfogásához  viszonyítva  írja  le.  A történelmet 
inkább  külsőségeiben,  mint  belső  lényegében  fogta  fel,  azért  kor- 
és  jellemrajza  nem  elég  mély,  bár  változatos,  széleskörű.  Gyöngíti 
a történelmi  felfogást,  hogy  általános  erkölcsi  és  lélektani  feladatok 
kifejtésére  használja.  Világismerete  nagy,  de  az  sem  elég  mély. 
Cselekvénye  ha  nem  is  elég  erős,  érdekesen  tudja  szőni ; stílusa 
kissé  szenvelgő,  néha  dagályos,  de  ha  belemelegszik  az  elbeszélésbe 
— s ez  külön  kijáró  dicséret  — a régi  jó  erdélyi  mágnásra  isme- 
rünk, kinek  magyar  volt  az  anyanyelve.  Elbeszélésmódja  néha 
modoros,  de  élénken,  könnyen  beszél  el  s ritkán  unalmas,1 

Eötvös  kevésbé  volt  a forma  embere,  inkább  a nemes,  nagy 
eszméké,  s innen  erednek  regényeinek  hátrányai  is.  De  nagy  ered- 
ménye, hogy  a magyar  regényt  közelebb  vitte  az  élethez  s a tár- 
sadalom rajzává  és  bírálójává  tette.  Helyesebben,  jellemzőbben  fogta 
fel  a kort  és  eszméit,  mint  alakjait;  fantáziája  hamar  kimerül,  de 
az  igazi  géniusz  lehellete  érzik  meg  művein.2 

Már  nagyobb  művészi  tapintattal  dolgozott  Kemény.  Regé- 
nyeibe sem  erkölcsi,  sem  politikai  czélzatot  és  irányt  nem  vegyít, 
mint  Jósika  vagy  Eötvös.  Minden  regényírónk  fölött  áll,  hogy  az 
életet  önmagában  és  oly  mélyen  festi,  mint  senki  más.  A külső, 
a kivételes  nála  nem  jön  számba,  behatol  emberei  leikébe,  szivük- 
nek legbelső  rejtekébe,  érzésüket,  gondolatukat,  szenvedélyeiket, 
indulatjukat  mind  onnan  hozza  elé,  innen  mutatja  ki  az  eszmék 
és  tettek  nemezisét.  Nem  látja  az  élet  derült  vonásait,  csak  a söté- 
teket s közben  tragikaibb,  mint  sok  tragédia  író.  Csakhogy  a regény 
nem  dráma,  a mi  itt  röviden  kifejezve,  élénk,  megkapó  az  a regény 
részletező  rajza  mellett  unalmas,  fárasztó.  Ez  is  egyik  oka  nép- 
szerűtlenségének. A másik  okot  Gyulai  a formahiányban  látja.  Hiány- 
zott Keménynél  a külső  forma  adománya,  az  élénk,  eleven  folya- 
matos elbeszélő  mód  s a kellő  stilusérzék.  így  a külforma  folytonos 
harczban  áll  a belső  formával,  a cselekvénynyel  és  jellemrajzzal, 
melyeket  ha  körvonalaiban  nem  is  bánt,  de  részleteiben  mégis 
megront.3  S különösen  jellemeinek  kiválóságát  emeli  ki,  melyeket 
a nehéz,  darabos  kidolgozás  sem  tud  élvezhetetlenné  tenni.  Más- 
kép úgy  fejezhetnők  ezt  ki,  hogy  Kemény  a felfogásnak  teljes 
hatalmában  van,  de  a kivitelben  sok  gyengeséget  árul  el.  Az  első 
jobban  tetszett  Gyulainak,  de  a formai  tökéletlenséget  még  sem 
tudta  megbocsátni. 

Gyulai  Keményt  a történeti  regény  mintaképének  állítja  oda, 

1 Emlb.  I.  418,  419.  1. 

2 Emlb.  I.  54,  55.  1. 

3 Emlb.  I.  164—5.  1. 

épen  a jelzett  tulajdonságai  miatt.  Kemény  a történetben  sem  az 
esetlegest  látja,  hanem  a kort  belső  mozgató  eszméivel,  gondola- 
taival és  érzelmeivel,  melyeket  híí  és  élénk  vonásokkal  emel  ki. 
„Beleéli  magát  a múltba  s együtt  érez  személyeivel.  Összeolvasztja 
a művészeti  czélt  és  a történeti  igazságot,  az  egyénekben  rajzolva 
a kor  eszméit,  szenvedéseit.  E módban  rejlik  a valódi  történeti  regény 
titka,  mert  az  egyének  iránt  fejlődő  költői  érdek  közelebb  hozza 
a kort  is  szívünk-  és  értelmünkhöz  egyaránt.  Ebben  Kemény  mester 
s gyakran  a legélesebb  világot  veti  egy  egész  korszak  szellemére, 
vallásos  és  politikai  irányára."  1 

Eötvös  és  Kemény  mellett  harmadik,  legkitűnőbb  regényírónk- 
nak Jókait  tartja  Gyulai.  Ismeretes  a viszony,  mely  a költő  és  kri- 
tikusa közt  életük  végéig  fennállott.  Az  ellenségeskedés  már  jó 
korán  megkezdődött,  mely  melegebbé,  bensővé  válni  a viszonyt 
köztük  soha  sem  engedte.  Ha  az  ország  Jókait  legnagyobb  költő- 
jének tekintette,  ha  népszerűségével  S' nki  sem  versenyezhetett, 
Gyulai  mindvégig  ellenzéke  maradt  s szembe  mert  szállani  az  egész 
ország  közvéleményével.  Mintegy  megvetni  látszott  a népszerűségét, 
vagy  inkább  féltette  tőle,  mert  költőiség  szempontjából  igen  sokszor 
kárára  van  az  írónak.  Kifogásai  azonban  szigorúan  alapfelfogásából 
erednek  és  álláspontján  magyarázhatók.  Azt  is  el  kell  ismernünk, 
hogy  Jókai  tehetségét  akár  gyöngéivel,  akár  jelességeivel  leginkább 
kiemelte  a korabeli  felsőbb  kritikában  s ítéletének  körvonalai  az 
ellentétek  áthidalásával  valószínűen  megmaradnak,  ha  végső  ítéleté- 
vel nem  is  fogunk  egyetérteni. 

Gyulai  látta  Jókaiban  azt  a tehetséget,  melyet  mindenütt 
kiemelt,  nagy  elismeréssel  szólt  róla  s a legtöbbet  érő  költői  ado- 
mánynak tartott:  elbeszélő  tehetségét  és  stílusát.  „Jókainak  kitűnő 
elbeszélő  tehetsége  van  s e tekintetben  egyetlen  regényírónk  sem 
versenyezhet  vele.  Egyszerű,  folyamatos  s egy  pár  találó  vonással 
hol  plasztikailag,  hol  festőileg  emeli  ki  tárgyait.  Valami  kedves  ele  - 
venséggel, lankadni  nem  tudó  mozgékonysággal  ragadja  magával 
olvasóit,  anélkül,  hogy  fárasztaná.  Átmenetei,  fordulatai  minden 
erőltetés  nélküliek,  mintegy  ösztönszerűek.  Könnyedén  lebeg  az 
elbeszélés  folyamának  kanyarulatain,  melyeket  nem  tartóztat  föl  a 
reflexiók  tömege  s hol  rohamosan,  hol  csendesen  hömpölyögve 
halad  tovább  s nyit  meg  egy-egy  újabb  völgyet,  de  ritkán  árad  ki 
vagy  sülyed  posványba.  És  e ritka  adományhoz  járul  stíljének 
ereje,  hangzatossága,  jellemzetessége  és  magyarossága.  E tekintet- 
ben is  felülmúlja  regényíró  társait.  Ment  Jósika  idegenszerűségétől 
vagy  affektált  magyarságától,  nem  találhatni  benne  Eötvös  áradozó 
nehézkességét,  sem  Kemény  szófűzési  gondatlanságát  s egyenetlen- 
ségeit. Egyetlen  elbeszélő  írónk  sem  olvasztotta  össze  oly  szeren- 
csésen a népies  és  mívelt  magyar  nyelv  bájait,  mint  Jókai.  Valódi 
magyar  hangsúly  vezérli  szófűzéseit  s a kifejezések  árnyalatainak 

i Emlb.  1.  173.  J, 

egész  kincstára  áll  rendelkezésére. ul  Oly  tulajdonságai  ezek  a regény- 
írónak, miket  aesthetikai  szempontból  valódi  érdemnek  tart,  annyira, 
hogy  velük  sok  más  hiányt  el  bír  takarni  az  író. 

Nem  szereti  Jókaiban,  hogy  a valóság  iránt  kevés  érzéket 
árul  el  s a költészet  lényegét  nem  keresi,  mint  ő,  a valóság 
eszményítésében,  hanem  az  életet  inkább  meghamisítja  vagy 
túlozza  a képtelenségig.  Hajhássza  a különös,  bizarr  és  kivé- 
teles szenvedélyeket  s közben  elvész  a természetes,  igaz,  álta- 
lános emberi.  Talán  kiváló  érdeket  akar  gerjeszteni?  Hiszen  ez 
alatt  szerinte  nem  azt  értjük,  hogy  különleges,  kivételes  legyen, 
nem  is  ez  által  emelkedik  ki  a köznapi  életből  a cselekvény, 
mert  a bizarr  és  kivételes  csak  a kíváncsiságot  tartja  ébren, 
de  nem  hat  mélyebben  a lélekre.  Ha  fantáziáját  tekinti,  véle- 
ménye az,  hogy  a tárgyra  vonatkozóan  nem  merít  az  alapos  mívelt- 
ség  és  világismeret  forrásából,  hanem  a különöst  keresi  össze  a 
világ  minden  tájáról;  ha  alkotó  fantáziáját  tekinti,  akkor  nem 
becsüli  sokra,  mert  leleménye  nem  mindig  szerencsés,  meséje  nem 
erős  alkotású,  jellemrajza  nem  elég  biztos.  A menyire  kevés  érzéket 
árul  el  a valóság  iránt,  ép  annyira  meghamisítja  a történetet  is  s 
ez  ugyanolyan  megrovásokra  talál  Gyulainál,  mint  az  előbbi.  Mert 
így  Jókai  két  múzsát  sért  meg:  a történet  múzsáját,  de  vele  együtt 
a költészetét  is,  mely  gazdag  adományaival  halmozta  el  őt.  És 
nem  látta  Jókainál  azt  a műgondot,  mely  a remekművek  létrejötté- 
ben közremunkál,  megrótta  könnyelműségét,  szapora  munkáját,  mely 
művészetének  mind  csak  hátrányára  válik.  Végül  sem  egyezik  néze- 
tével a közfelfogás,  melyet  helyette  Beöthy  tekintélye  tolmácsolt  az 
aesthetikusok  közt,  hogy  Jókai  egy  sorba  helyezendő  Petőfivel  és 
Aranynyal.  Gyulai  erélyesen  tiltakozik  ellene:  „Petőfi  és  Arany 
nagy  költők,  Jókai  csak  nagy  termékenységü  s az  elbeszélés  kitűnő 
adományával  megáldott  író,  a ki  azonban  nem  igen  hagyott  hátra 
remekműveket.  Petőfi  legsikerültebb  dalai,  ódái,  elégiái  és  genre- 
képei  kiállják  a versenyt  az  európai  lyrikusok  bármelyikével,  Arany 
balladái  vetekednek  a Goethéivel,  de  Jókai  regényei  nem  tartoz- 
nak az  európai  irodalom  remekei  közé.  Nem  hisszük  például,  hogy 
Beöthy  Jókainak  bármelyik  regényét,  bármely  aesthetikai  furfanggal, 
egyértékünek  bizonyítsa  be  Dickens  és  Thackeray  legjobb  regé- 
nyeivel. “1  2 Gyulai  oly  erősen  áll  a valóság  követelésénél,  hogy 
semmi  más  jelesség  elvonni  nem  tudja,  még  viszonylagosan  sem. 
Jókai  sem  a mese  alkotásában,  sem  a jellemei  festésében  nem  ragasz- 
kodott ahhoz  a szilárd  valósághoz,  mit  Gyulai  megkívánt.  És  Gyulai 
más  értéket  nem  fogad  el,  ha  még  annyit  ér  is,  mint  Jókai  elbeszélő 
tehetsége  és  stílusa. 

Gyulai  e nézetei  Jókairól  a felsőbb  kritikában  mindig  irányadók 


1 Bírálatok  81.  1. 

2 Budapesti  Szemle  1904.  119.  459.  J. 

voltak.  Átvették,  kiszélesítették,  alkalmazták  Jókai  egész  regény- 
költészetére. Közben  nem  gondoltak  azzal  az  alappal,  mely  ennek 
is,  de  általában  Gyulai  költészettani  nézeteinek  alapját  képezte, 
a reális  valósághoz  vonzódásával.  Tehát  ugyanaz  a kiinduló  pont, 
a mit  Goethe  kifejez.  Az  irányok  azonban  különbözők.  Míg  az  angol 
regényírók  teljesen  megfelelnek  Goethe  kijelentésének  s míg  az 
angol  regényköltészet  leginkább  a Gyulai  felfogásának,  a franczia 
némileg  eltér  ettől  s Jókai  egész  regényköltészete  több  rokonságot 
árul  el  a francziával,  mint  akár  a némettel,  akár  az  angollal.  Az 
alap  ehen  semmiesetre  sem  lehet  kifogás,  az  minden  időben  egy 
és  ugyanaz  marad,  az  élet  a valóság.  De  a valósággal  úgy  meg- 
kötni a képzeletet,  a phantasiát,  a szárnyalást,  mint  Gyulai  akarta, 
a költést  olyan  egyformává  alakítni,  oly  egy  mederbe  szorítni,  bizo- 
nyára árt  a költészet  szabadságának.  A való  és  eszményi  alsó  és 
felső  határa  amúgy  is  különböző,  általánosan  meghatározhatatlan, 
itt  már  többnyire  az  egyéni  Ízlés  dönt,  a mint  ez  vagy  amaz  elégíti 
ki,  de  az  egyéni  ízlést  általánossá  tenni  soha  és  sehol  nem  lehet. 
A mit  Gyulai  tisztelt  Jókaiban  minden  megkülönböztető  szigorúsága 
mellett,  a minek  uralmát  érezte  hibái  és  hiányai  mellett,  a genius 
lehellete,  többet  ér,  mint  az,  a mit  hibául  és  hiányul  hozott  fel.  Ne 
feledjük  itt  még  azt,  hogy  Gyulainak  bírálatai  alapjául  nem  a Jókai 
legjobb  regényei  szolgáltak,  bár  többre  hivatkozott,  igazságtalan- 
sága is  onnan  ered,  hogy  e nézeteit  általánosította.  Pedig  maga 
vallotta  leginkább,  hogy  remekmű  a nagy  íróknál  is  kevés  akad. 

Gyulai  regénybírálataira  fontos,  hogy  a költészet  lényegéről 
vallott  fölfogását  alkalmazta  e műfajra  is  s így  oly  szorosan  a köl- 
tészet birodalmába  vonta,  mint  a hogy  helyet  foglalnak  ott  a többi 
költői  műfajok.  A műalkotásra  nézve  a dráma  formáját  veszi  irány- 
adóul, de  a regény  széles,  epikai  menetéhez  alkalmazva;  a meg- 
oldás a regényben  is  lélektani  alapon  történik,  de  a helyzetek  és 
részletek  bő  festése  miatt  a cselekvény  nem  oly  rohanó  folyású, 
jellemzése  nem  oly  biztos  és  határozott,  az  összeütközés  nem  szük- 
ségképen erős;  tehát  nem  oly  erős,  szilárd  a müformája,  mint  a 
drámai  műveké,  de  soha  sem  hiányozhatik.  A személyeknek  érde- 
ket kell  maguk  iránt  kelteniök,  a jellemeket  tisztán  fesse  a regény- 
író, hogy  kulcsunk  legyen  hozzájuk,  a cselekvényt  táplálja  a jel- 
lemrajz, mert  a kettőnek  összehatásától  függ  az  epikai  müvekben 
is  a költői  hatás,  valamint  a drámákban  is.  (Budapesti  Szemle 
1895.  80.  köt.  156.  1.) 

A magyar  regényirodalomban  legkitűnőbbek  a jelzett  tulaj- 
donságaiknál fogva  Eötvös,  Kemény  és  Jókai ; az  újabb  regénynek, 
midőn  túlnyomóan  a jelenhez  fordult  és  a nemzeti  tárgyakhoz, 
legalább  irányt  szabott:  „Bele  zökkentünk  a magyar  élet  rajzába  s 
mindent  fel  akarunk  ölelni.  Jól  van,  de  igyekezzünk  a sajátságos- 
nak általános  érdeket  adni  s a nemzetit  összhangzásba  hozni  az 
emberivel,  az  eszmék  világánál,  az  érzések  erejével,  az  Ízlés  sugal- 

mai  szerint.  Egész  új  társadalom  kezd  képződni  a régi  romjain  a 
fővárosban  és  vidéken  egyaránt.  Az  élénk  politikai  élet  új  helyzeteket 
és  typusokat  szült.  Tartsátok  élőnkbe  a magyar  társadalom  tükrét, 
rajzoljátok  erényeinket,  bűneinket,  bohóságainkat,  az  aristokratia, 
a középosztály,  a polgárság,  az  írói  s művészi  világ,  nép  és  nem- 
zetiségek sajátságait,  beléletét;  az  örök  emberi  szenvedélyeket 
vegyítsétek  az  új  helyzetek  és  törekvések  elemeivel.  Legyetek  valódi 
regényírók,  a társadalom  bírálói,  erkölcsrajzolók  s az  eszmény 
őrei.  Mi  ezt  várjuk  a magyar  regénytől  ma  vagy  holnap,  de  ez 
időnek  el  kell  jönnie."1  De  már  csak  egyik-másik  újabb  regényhez 
szólott,  általános  megítélését  másokra  hagyta.  Nincs  is  róla  oly  biztos, 
határozott  ítéletünk,  a milyet  ő adott  Eötvös-,  Kemény-  és  Jókairól. 

A prózai  költés  kisebb  nemeiről,  a tárczaelbeszélésekről  egy 
felolvasást  tartott  Gyulai  a Kisfaludy-társaságban.2  Összefüggésben 
állott  felszólalása  azzal  a túltermeléssel,  mit  a napilapok  tárczái 
mutattak.  Szerinte  ez  két  irányban  érezteti  káros  hatását,  árt  a műfaj- 
nak s egyedül  magának  köti  le  a tehetségeket.  Magát  a műfajt 
nem  ítéli  el,  ha  tisztán  aesthetikai  becsű,  vagyis  ha  a hatás  a tar- 
talom és  műforma  összhangjából  ered,  csak  abban  az  esetben,  ha 
politikai  vagy  társadalmi  napi  érdeket  szolgál.  A baj  ott  van,  hogy 
a tárcza  az  oly  írókat  is  a maga  szolgálatába  fogadja,  kik  tehet- 
ségének nem  felel  meg  a vázlat,  rajz,  genrekép  és  beszélyke, 
melyek  a tárczákban  helyet  foglalnak.  Másfelől  nem  minden  tárgy 
alkalmas  a tárczába,  melyet  a szükség  miatt  belekényszerítnek  az 
írók.  Megengedi  hogy  a műfaj  széleskörű,  változatos  és  különféle 
formákat  vehet  fel,  de  mindamellett  a tartalomnak  és  formának 
összhangzásba  kell  lennie  s nem  szabad  megtörténnie,  pedig  gyak- 
ran megesik  a szapora  és  bő  termelés  miatt,  hogy  vagy  a tárgy 
töri  össze  a formát,  vagy  a tárgyat  zsugorítja  össze  a forma.  A 
műfajok  közötti  viszonyt  tekintve,  átváltozások  lehetnek,  az  óda 
összeszorulhat  epigrammává,  a dráma  dalban  elbeszélve  ballada 
lesz,  de  mindkét  műfaj  a saját  természeti  törvényeit  követi ; a 
tárczaelbeszélések  és  a regény  közt  ilyen  viszony  nincs,  nem  a 
regény  alakult  át,  legfeljebb  egyes  helyei  vagy  epizódjai  válhatnak 
rajzzá  vagy  beszéllyé,  a bonyodalmas  és  részletes  lélektani  rajzra 
hajló  regény  vagy  beszély  rövidre  fogva  események  halmozása 
volna  műforma  nélkül,  tehát  visszasülyedne  a kezdetleges  állapotra. 
„A  műformák  figyelembe  vétele  e téren  sem  elméleti  önkény,  hanem 
a dolog  természetéből  folyó  kívánság,  sőt  követelmény."3 

így  terjed  ki  Gyulai  figyelme  a költés  egész  területére  s 
állítja  fel  mindenütt  a aesthetika  követeléseit.  A müformát  épen  a 
regénynél  a műfaj  természete  miatt  kevésbé  vehette  figyelembe  de 
már  a drámai  költésben  teljesen  érvényesülve  mutatja. 

1 Bírálatok.  130—131.  1. 

2 1898. 

8 Emlékbeszédek  II.  353.  1. 


A DRÁMAI  KÖLTÉSRŐL. 


Legkiadósabb  volt  dramaturgiai  működése.  Két  vaskos  kötetet 
tesznek  ki  e nemű  dolgozatai  s még  így  sem  mondhatjuk  teljesnek 
a gyűjteményt.  Az  elhagyottak  kisebb  értékűek,  de  nem  annyira 
értéktelenek,  hogy  sokkal  gyengébb  ne  foglalna  helyet  a felvettek 
közt.  Ezek  a mennyiséget  szaporítnák,  de  az  bizonyos,  dramaturgiai 
munkásságának  általános  jelleméhez  nem  sok  új  vonással  járulnak. 
Sokkal  bosszantóbb,  hogy  a kiadás  kritikátlansága  lépten-nyomon 
megrovásra  ad  alkalmat,  különösen,  ha  tanulmány  szempontjából 
foglalkozunk  vele. 

A színi  kritika  legtöbbször  napi  érdeket  szolgál  s a napi  érté- 
ken nem  is  emelkedik  felül.  Gyulai  e tekintetben  kivétel.  Nem  ír 
sokat,  a nagy  mennyiséget  inkább  sok  év  összegyűjtött  munkája 
adja ; ír  a napi  sajtóba,  szívesebben  a nagyobb  időközökben  meg- 
jelenő újságokba,  így  a heti  lapokba,  de  természetének  leginkább 
a revue,  a folyóirat  felelt  meg.  Nem  tud  könnyű  lenni,  de  sokkal 
jobban  kedveli  a művészetet,  a művészi  formát,  minthogy  a tudós 
szárazságába  és  nehézkességébe  süllyedjen.  Nála  a nehézkességet 
gyakran  a műgond  okozza,  mellyel  a teljességet,  bevégzettséget 
igyekszik  munkáira  önteni,  máskor  a gondosság,  hogy  a mű  mélyére 
hatoljon  és  megértse,  azonkívül  eszmét,  gondolatot  adjon  a költé- 
szet s a műfaj  lényegét  illetőleg.  így  válnak  kritikái  a széptani 
nézetek  tárházaivá,  melyek  az  elméletnek  és  gyakorlatnak  egyaránt 
értékes  adatokat  nyújtanak,  drámairodalmunk  történetének  meg  épen 
alapját  teszik  e dolgozatok  a múlt  század  második  felére  vonat 
kozólag.  E mélyreható  dramaturgiai  működés  számbavételére  három 
szempont  szolgál  vezetőül,  hogyan  vélekedett  e műfajról,  kik  voltak 
a mintaképei  és  mikép  ítélt  a magyar  drám.ii  költésről. 

Mint  annyi  aesthetikus,  Gyulai  is  a drámaköltést  tartja  a köl- 
tészet legmagasabb  fokának,  azért  természetéből  eredőnek  tartja, 
hogy  műfaji  tisztaságát  a legteljesebb  mértékben  megőrizzük.  A 
tisztán  költői  szempontok  kitűzése  és  követelése  minden  műben 
Gyulai  elvitathatatlan  érdeme  marad,  különösen,  ha  a drámairoda- 
lom ötvenes  évek  körüli  állapotát  tekintjük.  Kemény  Zsig- 
mond  aggodalommal  néz  a dráma  jövője  elébe ; a veszedelem  egyik 
nagy  okául  a regényt  mondja,  mely  a drámát  épen  drámai  voltából 
segíti  kivetkőztetni.  Ugyancsak  ő állítja  oda  másik  veszedelemül  a 
színszerüséget,  mely  a színdarabot  az  igazi  költészettől  mindinkább 


— 59  — 


eltávolítja  s színházi  látvánnyá  sülyeszti.1  Nem  kevésbé  jogos  a 
franczia  kritika  feljajdulása,  mit  a Revue  des  Deux  Mondes  kritikusai 
nyomán  a Budapesti  Szemle  is  ismertetett.  Oly  szorosnak  tartják 
a franczia  szellem  és  színpad  közötti  kapcsolatot,  hogy  a színköl- 
tészet elfajulása  a szellem  megbélyegzését  vonja  maga  után ; a 
színmüvek  különböző  elemek  zagyva  keverékei,  a tetszés  hajszolói 
s közben  elvész  a költőiség,  a művek  mulatsággá,  a költők  a 
közönség  szolgáivá  válnak  ; így  sok  tapsra  tesznek  szert,  de  a valódi 
érték  és  siker  közt  a legnagyobb  ellentétek  mutatkoznak.  Fenye- 
getés nálunk  a jelenben  és  jövőben,  minthogy  színházaink  műsorá- 
nak jelentős  részét  tették  a francia  színmüvek.  Gyulai  bírálatainak 
is  egy  tekintélyes  hányada  franczia  művekről  szól.  Ilyen  viszonyok 
közt  Gyulai  ingadozás  nélkül  tűzi  ki  alapelvül  a költőiséget,  az 
igazi  művészetet.  Tudja,  hogy  némelyek  gúnyosan  kétféle  költészetet 
emlegetnek,  egyik,  a mi  a kritikusnak  tetszik,  a másik,  mely  a 
közönségnek,  de  erélyesen  visszautasítja  ez  állítást,  mert  szerinte 
csak  egy  költészet  van,  melynek  minden  sajátságát  a maga  lényege 
fejti  meg.  A színszerűséget  csak  eszközül  engedi  felhasználni,  a 
mennyiben  az  előadás  technikája  megköveteli ; küzd  a nemek  össze- 
vegyítése ellen  s a népszínművel  szemben  is  a fejlődés  útját  a 
benne  össze  nem  forrasztott  elemek  különválasztásában  látja,  a 
melylyel  magyarföldben  kihajtott  tiszta  drámai  nemek  keletkeznének. 
Leginkább  a tragédiára  vágyik,  mélyreható  fejtegetései  körülötte 
járnak  s midőn  német  földön  Signora  Ristori  játékában  gyönyör- 
ködik, elragadtatása  gondokba  borul,  akkor  is  „árva  tragédiánk 
sebeit*  kötözgeti.2  Árvának  mondja,  mert  drámairodalmunk  sem 
oly  múltat,  sem  oly  jelent  nem  tüntetett  fel,  mint  lyránk  vagy 
epikánk.  Nem  volt  Petőfije,  nem  Aranya,  színikritikánk,  drama- 
turgiánk még  nem  fejlődött  oda,  hogy  Katona  szellemét  értékelni 
tudta  volna.  Ezért  a magyar  kritikus  idegenbe  fordult  mintaképért 
s megtalálva  Shakespeareben,  szeretett  volna  hasonlót  látni  otthon 
is.  Shakespeare  tökéletes  megértésével  fölfedezte  Katonában,  a mit 
keresett  s mily  különös  szeszélye  a sorsnak,  nem  a jövő  termette, 
hanem  az  igazságtalan  múlt. 

Ezután  a kritikus  képzeletébe  mintegy  triászként  fonódik  három 
név,  Petőfi,  Arany  és  Katona  neve. 

Gyulai  a dráma  lényegét  alkotó  kérdéseket  először  Szigligeti 
Diocletiánjáról  szóló  bírálatában  adta  bővebben.  Mindjárt  a leg- 
mélyebbre hatolt,  mint  a kinek  semmi  szüksége  sincs  arra,  hogy 
hosszú  fejtegetés  után  térjen  a dolog  lényegére.  A dráma  három 
legfontosabb  alkotója : a hős,  a cselekvény  és  a drámai  egység. 
A hősnek  drámainak  vagy  tragikainak  kell  lennie,  a cselekvényben 
belső  életnek  és  a belső  élet  által  előidézett  drámai  egységnek. 
E három  dologtól  függ  a mű  drámai  volta. 


1 Kemény,  Szín  művészetünk  ügyében.  1853.  Összes  müvei  11.  köt. 

2 Dramaturgiai  dolgozatok.  I.  Í38.  1. 


— 60  - 


A drámai,  a tragikai  hősnek  három  lényeges  sajátsága  van, 
mely  nélkül  nem  létezhetik.  „Először  ...bírnia  kell  teljes  rész- 
vétünket, jeles  vagy  nagyszerű,  vonzó  vagy  megdöbbentő  tulajdonai 
miatt.  Emelkedett  jellem  nélkül  nincs  dráma  s a hitvány  bűn  vagy 
gyáva  erény  épen  olyan  kevéssé  költői,  mint  drámai  becsű,  mert 
csak  undort  és  sajnálkozást  gerjeszt.  Másodszor  szükséges,  hogy 
a hőst  erős  és  határozott  szenvedély  vezesse,  mely  összeütközik  a 
jogos  viszonyokkal,  a hagyományos  erkölcsökkel,  a kegyelettel,  a 
kötelességgel : szóval  azzal,  a mit  társadalmi-,  erkölcsi-  vagy  világ- 
rendnek nevezünk.  Ez  az  összeütközés  a cselekvény  magva,  a katasz- 
trófa eleme  s minél  jogosítottabb  egyénileg  a Szenvedély,  mely 
keztyűt  dobott  a világrendnek,  annál  erősebb  a drámai  érdek  s annál 
tragikaibb  a katasztrófa.  E pont  a költői  tehetség  próbaköve,  mert 
míg  egyfelől  az  alkotás  erejét  vagy  gyöngeségét  tárja  föl,  addig 
másfelől  bizonyságot  tesz  a világnézet  felületességéről  vagy  mély- 
ségéről. Harmadszor  a hős  csak  cselekvő  jellem  lehet.  Attól  a pilla- 
nattól kezdve,  melyben  az  összeütközés  kezdődik,  folytonosan  fej- 
lesztőén kell  hatnia  a cselekvényre,  bonyodalmakat  idéznie  elő  s 
fölkeltenie  bűneivel,  tévedéseivel  vagy  vakmerőségével  a nemezist. 
a bukást,  a katasztrófát,  mely  megrázóan  hat  reánk,  mert  egy  kitűnő 
egyént  látunk  bukni,  mely  kiengeszteli  szivünket,  mert  a bűn,  téve- 
dés vagy  vakmerőség  bűnhődését  látjuk.  De  a katasztrófának 
nemcsak  megrázónak  és  kiengesztelőnek  kell  lennie ; szükséges 
egyszersmind,  hogy  jellemző,  erős  legyen  s valami  tényben  mutat- 
kozzék. el  Három  fontos  dolog  emelkedik  ki  e rövid  jellemzésben  : 
a tragikai  hős,  a tragikai  összeütközés  és  a tragikai  katasztrófa. 
Mindenik  egyaránt  próbára  teszi  a költőiséget,  hiszen  olyan  szoros 
összefüggésben  vannak,  hogy  el  sem  választhatók  egymástól.  Főkép 
ez  utolsó  fontosságát  hangsúlyozza  Gyulai,  melytől  a tragikai  hatás 
függ,  az  a tragikai  hatás,  melyben  a tragédia  egész  lényege  össze- 
pontosul.  A főhősnek  e szerint  egyesítnie  kell  magában  mindazon 
tulajdonságokat,  melyek  a jó,  a sikerült  tragédiát  teremtik.  Ezzel 
Gyulai  azt  a látszatot  kelti  föl,  mintha  Aristotelestől  eltérve,  a jel- 
lemzést, nem  pedig  a cselekményt  tartja  a dráma  alapjának.  Föl- 
fogását azonban  a jellemről  nem  viszi  következetesen  keresztül,  a 
jellemzés  és  cselekmény  szoros  összefüggésére  utal,  talán  azon 
gyakorinak  látszó  kényszertől  hajtva,  hogy  vannak  szilárd  compo- 
sitiójú  drámák,  melyekben  a jellemzés  és  cselekmény  szorosan 
összeölelkezik,  ezek  az  aesthetikai  követelést  teljesen  kielégítik  és 
vannak  erős  színpadi  hatást  kereső  jó  szerkezetű  drámák  s nagy 
számmal  az  újabbak  közt,  melyek  csupán  a cselekmény  ügyes  elren- 
dezésében keresik  az  érdemet.  Emellett  zavarólag  hathatott  maga 
Aristoteles  is,  ki  a cselekményt  tartja  a dráma  alapjánek,  de  ez  az 
állítása,  mint  a későbbi  magyarázói  bízonyítni  iparkodnak,  nem 


1 Dramaturgiai  dolgozatok  I.  198 — 99.  1. 

zárja  ki,  sőt  megköveteli,  hogy  a cselekményt  és  jellemzést  elvál- 
hatatlannak  tartsuk. 

Gyulai  szerint  tehát  a drámai,  a tragikai  hős  bizonyos  nagy- 
sággal bír,  erős  szenvedély  vezeti  és  cselekvő.  Az  elsőre  azért  van 
szükség,  hogy  részvétet  keltsen  maga  iránt,  a második  hozza  létre 
az  összeütközést,  ennek  következése,  de  a harmadik  nélkül  nem 
lehet  el  a katasztrófa.  E három  elem  alkotja  a drámai  költészet 
alapját,  nélkülök  sem  drámát,  sem  tragédiát  nem  képzelhetünk. 
A szenvedély  hozza  létre  a drámai  cselekményt,  mert  tisztán  a bűn 
és  erény  nem  drámai  érdekű,  a szerencsétlenség  vagy  halál  nem 
tragikai ; a drámai  hős  hozza  létre  a cselekményben  az  egységet  s az 
ő bukása  idézi  elő  közvetlenül  a tragikai  hatást.  Példáit  Shakes- 
peareből  veszi,  az  ő hősein,  Coriolanon,  Brutuson,  Hamletén, 
Othellon,  Learen  mutatja  ki,  hogy  ezek  a legteljesebb  mértékben 
feltüntetik  a kívánt  sajátságokat. 

A főhős  egyénisége  nemcsak  létrehozza  a cselekményt,  hanem 
egységet  is  visz  bele,  megalkotja  az  úgynevezett  drámai  egységet. 
Az  „egység*  szónak  a drámai  jelzővel  ellátása  azt  jelenti,  hogy  bár 
minden  költői  műnek  életföltétele  a drámai  egység,  mégis  legerő- 
sebb, a legbiztosabb  a költői  egység  a drámában,  hol  az  expositio 
után  minden  jelenet  a fejlődést  szolgálja.  Központjában  a hős  áll, 
mint  fejlesztő  erő,  ki  a legrövidebb,  legtermészetesebb  úton  készíti 
elő  a fejlődést,  hiánya  vagy  határozatlansága  rögtön  megbontja  az 
egységet,  mit  nem  a kritika  állított  fel  önkényesen,  hanem  maga  a 
műfaj  és  színpad  természete.  A drámának  néhány  óra  alatt  kell 
lefolynia  a színpadon,  csak  természetes,  hogy  sietni  kell  a cselek- 
ménynek, nehogy  unalom  legyen  a hatás.  Itt  alkalmat  vesz  egy 
pillantást  vetni  az  eposzra  és  regényre,  melyek  ilyen  követeléssel 
nem  lépnek  fel  s annyira  próbára  sem  teszik  az  alkotó  tehetséget. 

A miket  Gyulai  Diocletian  bírálatában  mondotta  drámai  költé- 
szetről — a saját  véleménye  szerint  — ha  nem  is  kimerítő,  de  több,  mint 
könnyű  hírlapi  czikk.  Ö maga  csak  arra  tartja  jónak,  hogy  polé- 
miát idézzen  elő,  vitatkozást  a tragédia  elméletéről,  mely  már  annál 
fogva  sem  fölösleges,  mivel  irodalmunk  még  keveset  szólott  róla.1 
Reá  nézve  jellemző,  hogy  Egressyt  egyenest  vitára  hívja,  mintha  a 
harcz  tüzében  mélyebben  tudná  járatni  pennáját,  szabatosabban  és 
bővebben  fejtené  ki  elveit  Annyi  bizonyos,  hogy  e nagy  vonásban 
adott  elvek  kiegészítésre  vártak,  a mit  nem  is  mulasztott  el  más 
helyeken  pótolni.  Mielőtt  azonban  erre  térnénk,  nézzük  meg  mi  volt 
az  a 1 gközelebbi  forrás,  melyből  először  merített,  s a mely  még 
későbi  útján  is  hathatott. 

Ugyanazon  a helyen  maga  utal  támadóival  szemben  arra, 
hogy  nem  eredeti  eszméit  hirdeti,  hanem  oly  régi  eszméket,  melyek  a 
drámaköltészettel  egykorúak,  oly  örök  igazságokat,  melyek  a köl- 


1 Dramaturgiai  dolgozatok  I.  207.  1. 


tészet  lényegén  alapulnak,  mi  a kor  és  divatváltozások  közt  válto- 
zatlan marad.  Itt  legközelebb  Arislotelesre  gondolhatnánk,  mint 
a kinek  a nézetei  évezredek  óta  egyedül  állották  ki  a próbát.  Ámde 
mivel  a főhőstés  jellemzést  állítja  előtérbe  a cselekvénynyel  szemben, 
máshova  kell  fordulnunk.  Egy  előbbi  bírálatában  Barriére  és  Thiboust 
„A  márványhölgyek“-éről  mondja,  hogy  a hős  csak  szánalmat 
ébreszt,  a mi  a drámai  érdeknek  épen  ellenkezője.  Ugyanott1  meg- 
magyarázza, mi  az  a drámai  érdek:  „A  tragikai  személy  vonz  vagy 
megdöbbent  s midőn  szenvedélyei  vakmerőségre,  tévedésre,  vagy 
bűnre  vezetik,  aggódunk  érte,  midőn  fölidézte  maga  ellen  a nemezist 
és  megbukik,  a nélkül,  hogy  eltörpülne,  megrázkodunk.  talán 
könnyezünk,  de  egyszersmind  megnyugszunk,  ennek  így  kellett 
történni ; mert  így  kívánta  a világrend  és  kedélyünkben  semmi 
ingerlő,  semmi  fájó  dissonantia  nem  marad  hátra;  mert  felindulá- 
sunk a megnyugvásban  ringatózik  . . Kemény  Zsigmond  1853-ban 
Eszmék  a regény  és  dráma  czímű  dolgozatában  a drámai  érdekről 
kevés  eltéréssel  ugyanezt  mondja:  „S  midőn  az  egyén,  kit  részvé- 
tünk — mint  az  éltető  lég  a földet  — átfogott  és  mindig  körül- 
övezve tart,  meghajlik  egy  bűn,  egy  csáb  előtt  a nélkül,  hogy 
eltörpülne,  vagy  keztyűt  dobott  a jogos  viszonyok,  a társadalmi  és 
világrend  ellenében  — s e két  botlás  valamelyike  által  a nemezist 
fölidézvén,  megbukik  : mi  könnyezni  fogunk  sorsán,  de  egyszersmind 
érezzük,  hogy  a költői  igazságtétel  — a művészeti  világ  gond- 
viselése — nem  hagy  hátra  kedélyünkben  semmi  ingerlő  dissonantiát. 
Megnyugszunk  a tévedés,  bűn,  vagy  vakmerőség  lakoltatásán.“ 
Kemény  az  általa  fölvett  drámai  érdek  három  neme  közül  ezt  a 
legtermészetesebbnek  tartja.  Gyulaira  nézve  fontos  ez  az  átvétel, 
mert  a drámai,  a tragikai  hatást  ő is  aesthetikailag  magyarázza  s 
e magyarázat  eredetét  a fenntebbi  összevetés  kétségtelenül  mutatja. 
Különben  egyéb  nyomok  is  bizonyítják,  hogy  Gyulai  Keménynek  ez 
értekezését  nemcsak  ismerte,  hanem  több  eredményét  is  felhasználta. 

A kezdő  dramaturgnak  mindenesetre  értékes  eszméket  szol- 
gáltatott Kemény  e dolgozatában,  hol  a legdivatosabb  két  műfaj 
sajátságait  és  egymáshoz  viszonyát  igyekszik  kifejteni,  bár  vázlato- 
san, de  a maga  nagy  szellemének  mélyen  járó  látásával  és  érzésé- 
vel. Elméletünk  közszegénységében  az  egyedüli  hazai  forrás,  mely 
drága  értéket  képviselt.  A mellette  tovább  haladónak  sem  oka,  sem 
módja  nem  volt  az  elkerülésére. 

Most  pedig  lássuk,  micsoda  újabb  vonásokkal  járult  Gyulai  a 
drámai  jellem  és  cselekvény  mivoltának  kifejtéséhez.  Az,  a mit 
szeretett  volna,  ellenfelet  találni,  a kivel  a drámai  költészetről  elvi- 
tatkozzék, egyelőre  nem  akadt.  Egressy  az  odadobott  keztyűt  nem 
fogadta  el,  így  Gyulai  kénytelen  volt  egyedül  az  írók  műveiből 
kiolvasott  elvek  mellett  vagy  ellen  harcolni. 

A drámai,  a tragikai  hősnek  bizonyos  emelkedettséggel,  nagy- 
sággal kell  bírnia.  Mit  értünk  a hős  nagysága  alatt,  mert  ez  más 
a classicai  és  más  a romántikai  tragédia  szempontjából  ? A classicai 
iskola  a magas  állású  személyeket  kedvelte,  míg  az  újabb  dráma- 
írás kevésbé  van  tekintettel  a rangra.  Eldöntése  a drámai  hatás 
szempontjából  történhetik,  a mint  általában  ezen  nyugszik  az  egész 
drámai  költés  elmélete.  A tragikai  fönségnek  kedvez  ugyan,  ha 
személyei  királyok,  királynők,  hercegek,  hercegnők,  vezérek,  hősök, 
szóval  a társadalom  legfelsőbb  osztályából  való  emberek,  mert 
náluk  a szenvedély  korlátlanabbá  nyilatkozható,  tragikumuk  is 
megrázóbb  lehet,  minthogy  nagyobb  részvéttel  vagyunk  a magas 
polczról  lebukott  személyek  iránt.  Az  ily  esetek  ritkasága  szintén 
emeli  a tragédia  hatását,  de  épen  ritkaságuk  miatt  kevés  anyagot 
szolgáltatnak  a drámaköltőnek,  azért  kizárólagos  szabállyá  sem 
tehetjük  a nélkül,  hogy  a tragédiaköhészet  határait  meg  ne  szorítnók. 
Ez  nem  lehet  czélja  semmiféle  művészetnek,  azért  Gyulai  a társa- 
dalmi osztályok  közt  korlátokat  nem  állít  fel  a költőnek.  Elfogadja 
Corneille  nézetét,  ki  Don  Sanchenak  előszavában  azt  mondja,  hogy 
a hasonló  sorsbeli  emberek  szerencsétlenségének  inkább  kell  hatnia 
reánk,  mint  az  uralkodókéinak,  kik  nagyobbrészt  kivételességük 
miatt  keltik  fel  részvétünket.  Különben  erre  Gyulai  mintaképénél, 
Shakespearenél  is  talált  példát,  Othelloban  s Romeo  és  Juliá-ban. 
Tehát  az  emelkedettség,  a nagyság  nem  a társadalmi  állásban  vagy 
rangban  nyilvánul,  mert  az  részvétet  nem  idéz  elő,  hanem  a belső 
tulajdonságokban,  a tehetségben  és  szenvedély  erejében.1  E szem- 
pontból a múlt  és  jelen  személyei  egyformán  megjelenhetnek  a 
drámai  költészetben,  a kritikus  nem  is  kíván  itt  szabályt  fölállító, 
csak  a történeti  fejlődést  tekintve,  szűr  le  következményt.  A tragiku- 
sok mindig  szívesebben  fordultak  a múlthoz,  mert  a múltat  idővel 
körülfogja  a képzelet,  melynek  világánál  a körvonalak  megnagyob- 
bodnak, a személyek,  a tárgyak  fönségesebb  színben  tűnnek  fel. 
Mind  oly  tulajdonságok,  mik  a tragikai  fönséget  elősegítik,  tehát 
mintegy  ajánlják  magukat.  „Az  emberi  szenvedély  ugyan  minden 
időben  ugyanaz,  de  a múlt  félhomályában  inkább  nagyíthatni  a 
körvonalakat,  s a hősök,  királyok,  államférfiak  viszonyai  a szen- 
vedélyek fönséges  rajzára  hálásabb  anyagot  szolgáltatnak,  mint  az 
egyszerű  polgári  állás  összeütközései/4  Azonban  kizárólagos  sza- 
bállyá tenni,  hogy  a drámaíró  csak  a múltból  vegye  tárgyát,  mint 
a franczia  iskola  tette,  Gyulai  szerint  egyoldalúságra  vezet  s szűkíti 
a drámai  költészet  körét.  A jelenből  vett  tárgyra  nézve  ugyanaz  a 
felfogása,  mint  Vörösmartynak,  hogy  az  inkább  próbára  teszi  a 
költő  erejét.2 

Azon  általános  elv  mellett,  hogy  a tragikus  hős  kiváló  jellem 

1 Dramaturgiai  dolgozatok  II.  301.  1, 

2 Dramaturgiai  dolgozatok  II.  245,  400  1.,  Vörösmarty  VII.  17.  1, 

s erős  szenvedélyek  vezetik,  fontos,  vájjon  közelebbről  milyen 
tulajdonságokon  épül  föl  a jellem.  Midőn  Szigligeti  Fény  és 
árnyai-t  azzal  is  támadták,  hogy  főhőse  nem  sikerült,  mert  nem 
nemes  szenvedély  készteti  cselekvésre,  Gyulai  védelmébe  veszi  a 
költőt.  A tragédiában  nem  egészen  nemes  szenvedélyek  viszik  a 
főszerepet,  mert  ezek  csak  bámulatot  keltenek,  a mint  a kicsinyes 
szenvedélyek  sem  lehetnek  a komoly  tragédia  elemei,  mert  az  ily 
mű  nem  hatja  meg  szívünket,  nem  ráz  meg,  tehát  drámai  érdekű 
sem  lehet.  A drámai,  a tragikai  hős  a jónak  és  rossznak,  az  erő- 
nek és  gyöngeségnek  vegyülete ; lehet  egészen  rossz  is,  de  akkor 
szenvedélyének  szellemi  nagysággal  vagy  hősiességgel  kell  egyesülnie, 
vagy  egy  nemesítő  eszme  hatása  alatt  kell  állnia ; még  egy  eset, 
ha  egészen  jó  a tragikai  hős,  de  romlani  kezd.1  E tulajdonságok 
nem  külön,  hanem  vegyítve  fordulnak  elő  s épen  vegyítésük  foká- 
tól s a költői  rajz  erejétől  függ  a részvétgerjesztés.2  Ha  csak 
nemes  szenvedély  vezetheti  a hőst,  hogy  Ítéljük  meg  Shakespeare 
Coriolauusát  vagy  Antonius  és  Cleopatráját  ? — kérdi  Gyulai. 
Coriolan  büszke  ambitiója  erős  szenvedély,  de  ez  a szenvedély 
nem  nemes,  midőn  dühében  hazája  ellen  fordul.  Antonius  hazáját 
és  államférfim  állását  feláldozza  kéjvágyáért,  mely  erős  szenvedély 
ugyan,  de  nem  nemes.  Itt  Gyulai  Aristoteles  azon  elvéhez  jut, 
hogy  a tisztán  jó  és  nemes  emberek  nem  lehetnek  a tragédia 
szereplői. 

Számos  helyen  szól  Gyulai  arról,  mennyiben  van  helye  és 
hogyan  jut  kifejezésre  a drámai  költészetben  az  erkölcs.3  Egy  mű- 
fajban sincs  több  tere  a morálisnak,  mint  épen  a drámaköltészet- 
ben, így  követelései  is  a dráma  irányában  fokozottabbak.  Magának, 
Lessingnek,  az  első  igazi  kritikusnak  fejtegetései  végső  következé- 
sükben szintén  az  erkölcsi  czélnak  adnak  igazat  s azonkívül  is  a 
morálisták  követelései  gyakran  irányultak  arra,  hogy  a drámaköl- 
tést az  erkölcs  szolgálatába  szegődtessék.  Gyulai  a legélesebb 
harczot  folytatja  e felfogás  ellen.  A tiszta  költészet  Ilivé  és  szinte 
várjuk,  hogy  a költészet  lényegéből  induljon  ki.  „A  költészetben 
az  erkölcsösség  maga  a költészet,  tiszta  és  költői  felfogása  az  élet- 
nek, embereknek  és  viszonyoknak  s biztos  költői  igazságszolgálta- 
tás, melyet  a világrend  kényszerűsége  parancsol,  azaz  a valódi 
keresztyén  világnézet,  melyet  se  a tudomány,  se  a pietismus,  se  a 
hypocrisis,  se  az  előítélet  tévedései  be  nem  mocskoltak.  S ennek  a 
költői  mű  compositiójában  kell  nyilatkoznia  s nem  phrasisokban,  ben- 
sőleg  működnie  s nem  máskép  reá  kenve. “4  Felfogása  szerint  a 
morális  ugyanolyan  mértékben  alkotja  a költészetet,  mint  az  igaz; 


1 V.  ö.  Kemény  a drámai  érdekről.  Összes  művei  X.  215 — 217.  1. 

2 Dramaturgiai  dolgozatok  247.  1. 

3 L.  példáid  Dramaturgiai  dolgozatok  1.  67,  583  ; II.  146—157  186,  282 
309,  327,  329,  426.  stb.  1.-t. 

4 Dramaturgiai  dolgozatok  I.  67  1. 

a tragédiában  csak  úgy  találhat  helyet,  „ha  a félelem  és  szánalom 
költészetté  olvasztja.  A hősies,  a szenvedély  legyőzése  bámulatra 
indítja  a szivet,  de  se  félelemre,  se  szánalomra.  Az  érdemeden 
szenvedés  szánalmat  kelt  föl,  de  harsgot  és  elkeseredést  az  igaz- 
ságtalanság ellen  s így  a legkellemetlenebb  érzést.  Az  oly  szenve- 
dés, melyet  szenvedély  és  tévedés  idéznek  föl  az  emberre,  mindig 
tiszta  szánalmat  kelt  föl,  melyet  nem  zavar  meg  se  bámulat,  se 
keserűség.  Ez  a tragikai  érzés/41 

Különösen  bőven  tárgyalja  az  erkölcs  viszonyát  a drámai  köl- 
tészethez Moliére  Fösvényéről  adott  bírálatában.  Erősen  bántja  őt, 
hogy  sokan  félreértik  a drámai  költészet  erkölcsi  tartalmát ; okát  is 
kifejti  s mintegy  előre  sejteti,  hogy  maga  a középidőn  találja  meg  az 
igazságot.  Két  irány  van,  a művészi  önczél  s a morális  czélzat 
követelése  s mindkettő  a végletekben  csapong.  A költészetben  van 
morális,  de  nem  egészen  az:  „Ha  a költészetben  minden  morál, 
akkor  tulajdonkép  nincs  szükség  költészetre ; ha  a morál  semmi, 
akkor  a költészet  nemcsak  hűtlen  rajza  az  emberi  szívnek,  hanem 
egészében  véve  nem  is  költészet/42  A morális  ép  úgy  része  a drá- 
mának, mint  a lélekbúvárlat,  jellemrajz,  cselekvény.  Szerinte  nem 
a morális  küszöbölendő  ki,  hanem  a moralisták  követelései.  Azután 
felsorol  egy  pár  ilyen  követelést.  Lehet-e  a főhős  az  erény  képvise- 
lője, az  emberi  tökéletesség  eszménye  ? Már  Aristoteles  kizárja  a 
teljesen  erényes  embereket  a tragédiából,  mert  bukásuk  borzasztó 
hatást  keltene.  Gyulai  szerint  ekkor  nem  állhat  elő  a tévedést  és 
bűnt  előidéző  szenvedély,  következőleg  a tragikum,  a tragikai  hatás 
sem.  Ez  esetben  a hős  csak  szenvedhet,  míg  elnyeri  jutalmát,  de 
hol  akkor  a tragédia?  Corneille  tragédiáit  épen  azért  nem  fogadja 
el  igazi  tragédiáknak,  mert  a hősök  legyőzik  szenvedélyüket,  holott 
megfordítva  kellene  történnie.  A morálisták  követelik,  hogy  a jó 
győzzön  a rossz  felett,  vagyis  a tévedt  és  bűnös  ember  felett  az 
erényes  üljön  diadalt.  A minek  győznie  kell  — mondja  Gyulai  — 
nem  lehet  morális  nélkül,  sőt  maga  a morál,  az  erkölcsi  rend,  de 
tulajdonkép  nem  személy,  hanem  eszme  győz  s csak  a tárgytól 
függ,  hogy  az  eszmére  befolyó  személyek  jelleme  milyen  legyen. 
Az  eszme  győzelmét  is  megmagyarázza  Gyulai ; azt  érti  rajta,  hogy 
a tévedés  vagy  a bűn  magában  hordozza  nemezisét,  mely  a viszo- 
nyok kényszerűségénél  fogva  a tévedőt  vagy  bűnöst  eléri.1 2 3  Az  erkölcsi 
és  művészi  elem  legláthatóbban  egyesül  a katasztrófában,  mely 
nem  is  egyéb,  mint  a megsértett  erkölcsi  érdek  kiengesztelődése. 
„Ezt  támadjátok  meg,  — mondja  Gyulai  — ha  erkölcstelen,  mert 
akkor  művészieden  is,  de  ne  vessétek  latra  azok  erényét,  kik  a 
katasztrófát  előidézték,  mert  akkor  oly  kevéssé  vagytok  lélekbúvárok, 

1 Dramaturgiai  dolgozatok  II.  804.  1. 

2 Dramaturgiai  dolgozatok  II,  327.  1. 

3 U.  o.  331.  I. 

mint  aesthetikusok."1  A morálisták  követelései  már  azért  sem  tart- 
hatók fenn,  mert  a költői  igazságszolgáltatás  fölötte  áll  minden  eré- 
nyes mesterkedésnek.  Vannak  tévedések,  melyek  a közéletben  nem 
büntethetők,  s vannak  bűnök,  pl.  a királyokéi,  melyek  kivonhatják 
magukat  a földi,  de  nem  a költői  igazságszolgáltatás  alól.  Azért 
ebben  is  benne  van  a morális,  de  nem  külön,  hanem  művészi  esz- 
közként szerepel.  Tehát  Gyulai  a morálisnak  sajátos  érvényesülést 
a tragédiában  sem  enged ; a mi  a tragikai  hatás  erkölcsi  magya- 
rázóitól elválasztja,  legélesebben  az  a nyilatkozata  mutatja,  hogy  a 
tragikai  hatást  nem  szabad  az  erényes  emberek  győzelmében  keres- 
nünk, hanem  mindig  a tévedők  vagy  bűnösök  bukásában.2  A kikkel 
igazolni  próbálja  a moralistáktól  eltérő  aesthetikai  felfogását,  nem 
elméletírók,  hanem  Sophokles  és  Shakespeare,  a tekintélyekül  elfoga- 
dott két  nagy  tragédíaíró.  Elektrában  az  anyagyilkos  fiú,  Julius 
Caesarban  a szabadságszerető  s e miatt  orgyilkossá  váló  Brutus 
találó  példákat  szolgáltatnak. 

Éhhez  hasonló  a szerepe  a morálisnak  a drámai  költészet 
másik  nemében,  a vígjátékban.  Nem  önmagáért,  hanem  a művészi 
czél  szolgálatában  jelenik  meg.  Ide  vonatkozó  fejtegetését  egészen 
idézzük  Gyulainak ; igen  jellemző  nem  csupán  a morálist  illető 
felfogásáért,  hanem  a vígjáték  lényegét  illető  eszméiért  is.  A víg- 
játékra nézve  sem  fogadhatjuk  el,  hogy  a főszemélyek  az  erény 
képviselői  legyenek,  nem,  épen  a vígjáték  alaptulajdonságai  miatt. 
„A  vígjáték  hőse  mindig  olyat  akar,  mi  helytelen,  mi  ellenkezésben 
van  vagy  saját  tulajdonságaival,  vagy  az  erkölcs,  társadalom,  élet- 
bölcsesség, közszokás,  illem  követeléseivel.  Személyiségénél  vagy 
viszonyainál  fogva  már  akarata  is  nevetséges,  nem  érheti  el,  a mit 
akar,  vagy  ha  eléri,  el  kell  vesznie,  porul  járnia,  mit  cselszövény  esz- 
közöl a többiek  részéről.  E cselszövényt  önkénytelen  maga  a komi- 
kai hős  is  elősegíti,  mi  emeli  a komikai  hatást,  mind  a jellem  rajzot, 
mind  a helyzeteket  illetőleg.  A komikus  hős  porul  jár ; kijátszodják 
megcsalják,  csúffá  teszik,  meg  is  javul  olykor,  ha  a körülmények 
engedik,  de  csak  akkor,  ha  komikailag  megszenvedett.  Vájjon  eré- 
nyes, jámbor  emberek  képesek-e  valakit  kijátszani,  megcsalni,  hogy 
czéljokat  elérjék?  Nem  kell-e  ide  egy  kis  ravaszság,  gonoszság,  ha 
nem  is  épen  bűn,  de  mindenesetre  mégis  annyi,  a mennyi  a szigorú 
moralisták  kritikáját  ki  nem  állja  ? Mit  csináljon  a szegény  vígjáték- 
író erényes,  jámbor  személyekkel,  kiket  arra  kell  használnia,  hogy 
komikai  hősét  tönkre  tegyék  ? A cselekvény  megindul,  s ha  a jám- 
bor emberek  egy  kissé  nem  gonoszkodnak,  bizony  a bohó,  sőt 
bűnös  ember  fog  győzedelmeskedni  felettök,  mi  aztán  épen  olyan 
müvészietlen,  mint  erkölcstelen.  Azonban  van  egy  más  körülmény 
is,  mi  a komikai  cselszövők  győzelmes  ravaszságát  nemcsak  szük- 


1 Dramaturgiai  dóig.  II..  329.  1. 

2 U.  o.  331.  1. 

ségessé  teszi,  hanem  enyhíti  is,  annyira,  hogy  épen  nem  sérti 
erkölcsi  érzésünket.  A valódi  komikai  hős  maga  idézi  föl  maga  ellen 
a cselszövényt,  saját  hibájával  vagy  bűnével  kelti  ki  környezetében 
a ravaszságot,  a megtorló  szenvedélyt  s így,  midőn  porul  jár,  azt 
az  érzést  költi  fel  bennünk,  hogy  megkapta,  a mit  keresett  és  meg- 
érdemelt, s távolról  sem  azt,  hogy  ama  gonoszok  mily  rútul  bántak 
e szegény  emberrel.  Az  erkölcsi  érdek  itt  is  a katasztrófába  olvad 
s a fődolog  itt  is  az,  hogy  a hős  magában  hordozza  nemesisét, 
mely  eléri,  s nem  az,  hogy  a kik  befolytak  bukására,  hány  próbás 
erényűek."1 

A vígjátékban  a morális  igazi  megjelenésének  feltüntetése 
Moliére  védelmére  szolgált,  kit  különösen  a német  kritika  vádolt 
erkölcstelenséggel  s ennek  nyomán  a magyar  sajtó.  Moliéret  Gyulai 
a dráma  komikus  nemében  ép  oly  tekintélynek  ismeri  el,  mint 
Shakespearet  a tragikaiban.  A vígjáték  jellemző  tulajdonságait,  melyek 
szigorú  tekintetbe  vételével  mutatja  ki  az  erkölcsi  megjelenését,  mintha 
épen  az  ő műveiről  másolná  s fejtegetése  eredményét  ép  az  ő 
javára  fordítja. 

Kétségtelen,  hogy  ezek  a morálisra  vonatkozó  fejtegetései  nem 
annyira  a hőst,  hanem  a drámai  költés  egészét  illetik.  E szerint  a 
morális  nem  önczélként  jelenik  meg,  hanem  mint  a drámai  szép- 
nek egyik  alkatrésze,  beleolvadva  az  alapeszmébe,  a mű  lénye- 
gébe. Á hős  azonban  ennek  nem  kifejezője  vagy  megszemélyesí- 
tője, lehet  rossz  is,  bár  ez  a drámának  nem  okvetlen  követelménye, 
de  ép  oly  kevéssé  egészen  rossz,  mint  egészen  jó.  A hős  rossza- 
sága és  bűne  egyaránt  nagy  megszorításoknak  van  kitéve.  A crimi- 
r.alis  bűnök  egészen  kizárandók,  a törvényszék  elé  tartoznak,  nem 
a drámaíró  művéhez.  A bűnt  is  nagyszerűsége  ajánlja,  ez  úton 
lesz  drámai  érdekű  vagy  még  inkább  akkor,  ha  nemes  és  jogos 
szenvedélyek  korlátlanságából  vagy  tévedéseiből  ered,  a mikor  min- 
dig részvétet  kelt  a néző  lelkében  ? Röviden  nyomon  követve 
a kritikus  fejtegetését  : érdekkeltés  az  első  követelmény,  mely  a 
hős  viszonyai  miatt  részvétté  válik  s mint  a tragikai  hatás  egyik 
alkotórésze  szerepel.  Ennélfogva  a hős  érdektelensége  a műnek  igen 
nagy  hibája,  mert  nem  annyira  aesthetikai,  mint  erkölcsi  érzésünket 
érinti.2 

Milyen  legyen  a jellemzés  módja  ? Erre  nézve  Gyulai  nem  [tér 
el  az  általános  felfogástól.  A jellemek  legyenek  fejlődők.  Nem  azt 
akarja  mondani  Gyulai,  hogy  a hős  jelleme  megváltoztatható,  hanem 
azt,  hogy  bár  a hős  már  az  első  felvonásban,  a mint  fellép,  rendel- 
kezik mindazon  tulajdonságokkal,  melyek  később  nyilvánosságra 
jutnak,  de  akkor  még  minden  csirájában  van.  A jellem  a maga 
valódiságában  csak  a darab  folyamán  fejük  ki. 


1 Dramaturgiai  dolgozatok  II.  331—32.  1. 

2 Dramaturgiai  dóig.  I.  415.  1. 

Az  újkori  dráma  az  egyént  kedveli  s nyilvánvaló,  hogy  az 
első  fellépés  a maga  egészében  nem  tüntetheti  fel,  szenvedélyei 
alakulását,  jövőbeli  tetteit  nem  árulhatja  el.  Az  állandó  jellemeket  adó 
typusos  jellemzés,  a mit  kiválóan  a vígjáték  kedvel,  de  az  ókori 
tragédiában  szintén  úgy  fordul  elő,  mindjárt  a maga  valóságában, 
egészében  mutathatja  be  a jellemet,  tehát  ellenkezően  a maival ; a 
classicus  dráma  cselekvénye  az  expositio  után  mindjárt  a legmaga- 
sabb pontig  jut,  mert  a görög  nem  tűrte  a habozást,  nem  ismerte 
a belső  küzdelmet,  míg  az  újkor  drámája  legtöbbször  a belső  küz- 
delmeket tünteti  fel.  Sok  drámában  a hős  nem  is  akar  semmit, 
csak  a körülmények,  a cselszövények  késztetik  cselekvésre,  ilyenkor 
a hős  jellemének  fejlesztését  nem  az  első  felvonás  szolgáltatja, 
hanem  a későbbiek,  idézi  e helyen  Shakespeare  Othelloját,  melyben 
a hős  jellemének  fejlesztése  csak  a harmadik  felvonásban  kezdődik 
igazán,  de  azért  a költőnek  majdnem  legtökéletesebb  szerkezetű 
drámája.1  A franczia  classicai  dráma  legnagyobb  hibájának  épen  a 
typusos  jellemzést  mondja,  mert  míg  a görög  költőt  a színpad,  a 
színészt  álarcza,  hangcsöve,  cothurnusa  typikus  rajzra  szorította,  ez 
akadályok  megszűntével  mi  sem  állotta  útját,  hogy  a typikus  mind- 
inkább háttérbe  szorulva,  az  egyéninek  adjon  helyet.  A francziák- 
nál  a typikus  jellemzés  annál  inkább  hibáztatható,  mivel  nem  táplál- 
kozhatott abból  a naiv  és  erőteljes  népiesből,  mint  a görög,  s az 
illem  korlátái  közt  a bensőt  nem  tárhatta  fel  oly  mélyen.2 

A jellem  fejlődésre  képes  volta  magában  rejt  egy  másik  lénye- 
ges sajátságot,  a cselekvési  képességet.  A cselekvő  jellem  körül 
épül  föl  a dráma  cselekvénye,  a helyes  cselekvényalkotás  jelenti  a 
dráma  formáját,  mely  belsejét  vagy  külsejét  tekintve,  a színpad 
követelményeinek  tesz  eleget  s egyúttal  hatáskeltésre  törekszik.  A 
drámai  forma  szoros  korlátok  közé  van  szorítva  — mondja  Gyulai. 
Terjedelmét  a két-három  órai  előadás  szabja  meg,  ezen  belül  egy 
kerek  egységet  kell  adnia  a költőnek;  az  eseményeket  csak  nagy- 
jában, inkább  erős,  mint  finom  vonásokkal  tünteti  fel,  a tetteket 
látjuk,  nem  elbeszéléseket  hallunk;  az  események  gyorsan  fejlődnek, 
mintegy  sietnek  a megoldás  felé.  Ennélfogva  epizódokat  nem  igen 
tűr  a drámai  költészet,  vagy  ha  előfordul  is,  a főcselekvény  ural- 
kodik rajta.  A specifikus  drámai  forma  Gyulai  szerint  röviden  elő- 
adva abban  áll,  hogy  a költő  világos  expositioval  felköltse  a vára- 
kozást s a nézőket  a cselekvény  gyors,  de  könnyen  felfogható 
bonyodalmával  folyton  ébren  tartsa.3  Sardou  Victort  megrója,  mert 
nem  törekedett  erre.  Szigligeti  Fény  és  árnyai-t  különösen  azért 
dicséri,  hogy  a cselekvény  fejlődését  semmi  sem  akadályozza,  a 


1 Dram.  dóig.  II.  256.  1. 

2 Dram.  dóig.  II.  302.  1. 

3 Dram.  dóig.  II.  137.  1. 

drámai  emelkedés  rohamosan  tör  a kifejlésre.1  Sardou  „A  Bonoiton 
család “ czimű  vígjátékát,  általában  az  újabb  franczia  vígjátékot 
hibáztatja,  hogy  nincs  bennök  kerek,  fejlődő  cselekvény,  a mi  a 
régebbiben  meg  volt.  Genreképekből  rakják  össze,  melyben  a belső 
organismus  egységet  nem  teremt.  E darabjában  is  két  felvonás  az 
expositio  s csak  a harmadikban  indul  meg  a bonyolódás,  hibáját 
még  azzal  tetőzi,  hogy  a mű  főhősére  nézve  sokáig  bizonytalan- 
ságban hagy.2  Gyulai  pedig  a cselekvény  helyes  megindításában 
már  a siker  felét  látja.  Az  expositiot  nem  tartja  a szorosan  vett 
drámai  cselekvényhez  tartozónak,3  de  azért  azon  tulajdonságán  kívül, 
hogy  világos  legyen,  egyéb  követeléseket  is  támaszt.  így  meghatá- 
rozza, mit  és  mily  mértékben  foglalhat  magában.  Rendesen  elő- 
készíti a cselekvényt  s legtöbbször  a múltat  deríti  föl  egy-két 
vonással,  tehát  azt  adja  elő,  a mi  a mű  kezdete  előtt  történt ; nem- 
csak a cselekvényre,  a jellemre  és  a drámai  hatásra  nézve  is  fontos, 
hogy  mit  tárgyaljon  ebből  a mű.  Minél  kevesebbet  sazt  is  az  expo- 
sitioban,  mert  minél  többet  ad  a múltból,  annál  inkább  árt  a tárgy 
drámaiságának,  melynek  minden  külső  befolyás  csak  árthat.4 
A cselekvénynek  a színpadon  kell  lefolynia  s a jó  drámának  épen 
az  a sajátsága,  hogy  a lehető  legkevesebb  történik  azon  kívül.  A 
tárgyválasztás  pedig  kevésbé  sikerültnek  mondható,  ha  sokat  kell 
utalnia  a költőnek  a színpadon  kívül  történő  dolgokra.  A jó  bonyo- 
dalom megalkotására  szüksége  van  az  írónak  leleményre,  de  Gyulai 
költői  szempontból  ezt  is  meg  kívánja  szorítni ; szerinte  nem  az  a 
valódi  leleményesség,  ha  száraz  értelemmel  van  megkombinálva  a 
bonyodalom,  hanem,  ha  a költő  képzelődése  a képzelődésre  hat, 
czélja  elérésére  megfelelő  eszközöket  választ  s ezeket  az  eszközöket 
nem  erőltetve,  hanem  önkénytelenül  találja  meg.5 

Gyulainak  a cselekvényre  vonatkozó  e megjegyzéseiből,  melyek- 
ből néhányat  egymás  mellé  állítottunk,  világosan 'és  az  egészre 
kiterjedően  emelkedik  ki  az  a követelése,  hogy  egységes  legyen  a 
cselekvény,  a főhős  mintegy  kitérés  nélkül,  nagy  lépésekkel  jusson 
czéljához.  Mégsem  kívánja  azt  a szigorú  egységet,  mit  az  ókori 
tragédia  s a franczia  classicus  dráma,  mely  a gazdag  és  változatos 
cselekvényt,  a bonyodalmat  kizárja  s „kevés  személylyel  a legegye- 
nesebb  vonalban  siet  czélra  s bizonyos  ünnepélyes  magas  stilt 
követel  s innen  egyszerűségében  néha  szegény,  egyhangú  és  szabályos 
ünnepélyessége  bele-bele  esik  a hideg  pompába. “6  A cselekvény 
egysége  megtűri  a bonyolultabb  cselekvényt  is  s igy  elkerülheti  a 
franczia  classicai  drámának  Gyulai  szerint  nem  hibáit,  hanem 

1 Dram.  dóig.  II.  241.  1. 

2 Dram.  dóig.  II.  277.  1. 

3 Dram.  dóig.  II.  415.  1. 

4 Dram.  dóig.  II.  239.  1. 

5 Dram.  dóig.  II.  297.  1. 

6 U.  O. 

hátrányait.  A híres  hármas  egységből  a cselekvény  egységét  még 
leginkább  követeli,  de  a másik  két  egység  felfogásával.  Shakespeare- 
cultusával  nem  egyezett  meg  s Aristoteles  tekintélye  sem  támo- 
gatta. A franczia  classicusok  — úgymond  — tévesen  olvasták  ki 
Aristoteles  költészettanából  s a görög  drámaírókból  az  idő  egységet. 
Aristoteles  csak  azt  tanácsolja,  jó,  hogy  a dráma  cselekvénye  reg- 
geltől estig  történjék,  míg  a görög  tragédiaíróknál  az  idő  megjelölése 
nélkül  folyik  a darab.  A helyegységről  Aristoteles  nem  is  szól ; 
igaz,  a legtöbb  görög  drámában  egy  helyen  történik  a darab,  de 
azt  megkívánta  a chorus  helyhez  kötöttsége  s ha  az  egyes  dara- 
bokban nem  is,  de  a trilógiában  változott  a szín.  A helyegység 
különösen  a tragédiának  ártott,  a vígjáték  tárgyai  inkább  meg- 
tűrték e szabályt.1  Végső  eredményben  az  a felfogása,  hogy  a 
drámai  költészet  nem  tartható  azon  szűk  formában,  mint  a classi- 
cai  iskola  tette,  de  viszont  oly  tág  értelemben  sem  vehető,  mint 
a franczia  romantikusok  vették.2 * 

Nem  szóltunk  eddig  a jellem  és  cselekvény  közti  viszonyról. 
Gyulai  előbb  a jellemből,  a főhős  jelleméből  indult  ki  s úgy  is 
látszott  "mintha  ennek  juttatná  az  első  helyet.  Később  azon- 
ban a felfogását  alkotó  elveket  bővítve,  előbbi  szűkebb  felfogá- 
sából kilépett  s a cselekvénynek  a jellem  mellett  hasonló  szerepet 
juttatott. 

Minthogy  e fejtegetéseit,  mint  általában  összes  idevonatkozó 
nézeteit,  szorosan  a hatás  szempontja  alá  fogta,  mi  is  ez  elv 
szemmel  tartásával  fogunk  tovább  haladni.  Mennyire  fontos  a 
hatás  tekintetbe  vétele  mutatja  az,  hogy  különböző  felfogása  nem- 
csak az  elméletben,  hanem  a gyakorlatban  is  két  ellenkező  irány- 
nak adott  létet,  a kritika  és  írók  egyrészt  a színi,  másrészt  a drá- 
mai hatást  vitatták  és  juttatták  érvényre  müveikben.  Ismeretes 
irodalomtörténetünkben  az  a nagy  vita  a múlt  század  negyvenes 
évei  körül,  melyben  a színi  hatás  és  költői  érték  ellentétbe  jutot- 
tak egymással  s a színi  hatás  merev  előtérbe  állítása  sok  gyenge 
müvet  hozott  létre.  Gyulai  mint  objectiv  szemlélő  nézhetett  vissza 
e harczra,  melynek  a jelen  színpadja  áldásos  eredményét  érezte, 
a kritikusnak  alkalmat  szolgáltatott,  hogy  ne  csupán  a viszonyok- 
nak megfelelő,  hanem  az  idő  folytán  megállapodott  igazságot 
adhassa. 

Drámaíróink  kezdetben  színpad  és  színpadi  ismeretek  nélkül 
inkább  a költőiségnek,  mint  a színrehozatalnak  kedveztek.  Mihelyt 
azután  állandó  színházunk  keletkezett,  szükségszerűen  föl  kellett 


1 Dr.  d.  II.  398,  399.  1. 

2 Dr.  d.  1.  266.  II.  305.  1.  A „romantikus4*  szót  nem  általános  értelemben 

(európai  költészet),  hanem  Hugó  Victor  s az  őt  követő  drámaírókra  érti,  szem- 

ben a francia  classicai  iskolával. 

ötlenie  a színszerűség  elvének  s épen  a költőiség  rovására.  Az 
első  lökést  hozzá  a franczia  romantikái  iskola  adta  meg  s a szín- 
padi hatás  titkait  Gyulai  szerint  a következőkben  állapították  meg : 
„ellentét,  kivételes  lélekállapot,  a szenvedélyek  érzéki  oldala,  a mes- 
terkélt bonyodalom,  a véletlen,  a korlátlanság,  a látvány : szóval 
mindaz,  mi  a franczia  romantikából  a mi  viszonyainkhoz  volt  alkal- 
mazható/41 Mit  csináltak  már  most  a költők?  Nem  az  életet,  ha- 
nem a színpadot  tanulmányozták,  a szív  titkai  helyett  a színészek 
tehetségét,  hogy  nekik  jó  szerepet  Írjanak ; a közönségnek  tetszeni, 
a közönség  kíváncsiságát  kielégíteni  volt  a főelvük.  Mégis,  a mint 
Gyulai  mondja,  egy  jó  származott  e mozgalomból,  hogy  a költők 
megtanulták  a színpadot  becsülni  s bár  túlbecsülték,  tovább  vit- 
ték drámaköltészetünket,  mert  a színpadi  hatás  elmélete  némi 
tekintetben  mélyebben  érinti  a dráma  lényegét,  mint  az  általános 
költői  hatásé.  Erős  érzéket  fejlesztett  a dráma  külső  formája  iránt, 
technikai  készséget  nyertek  íróink  s nem  estünk  abba  a hibába, 
mint  a németek,  kiket  a színpad  lenézése  miatt  saját  színpadjukon 
vert  meg  a franczia  dráma.1 2 

De  Gyulai  az  összhangot  keresve  a költészetben,  az  ellen- 
tétes álláspontoknál  nem  állott  meg.  A színpadi  és  költői  ha- 
tás összeforrasztásában,  a kül-  és  belforma  szoros  összhangjá- 
ban kereste  az  elérhető  tökéletességet,  melylyel  már  most  drámai 
hatásra  törekednék  a mű.  Ide  vonatkozó  nézeteit  Jókai  Dózsa 
György-  ének  bírálatában  s Szigligetiről  írva,  fejtette  ki  bővebben.  „A 
drámai  hatás  mellett  izgatván,  először  is  a színpadi  hatás  elvét 
kell  megtámadnunk  e tragédiában  (Dózsa  György).  A színpadi 
hatás  oly  műszó,  melyet  sokkép  értelmeznek  s mely  alatt  a több- 
ség egészen  mást  ért,  mint  a mit  tulajdonképen  jelent.  A drámá- 
nak hatni  kell  és  épen  a színpadon,  a hová  írták ; ezt  annyira 
nem  lehet  tagadni,  hogy  a drámai  forma  egész  elmélete  ez 
egyszerű  tényen  alapszik.  Innen  a legszorosb  egység,  mely  nem 
tűr  epizódot,  a sebesen  fejlődő  cselekvény,  mely  egyenesen  a meg- 
oldás elé  siet,  — mert  az  előadás  legfeljebb  csak  negyedfélóráig 
tarthat ; innen  a csak  nagy  vonásokban  kivihető  jellemzés,  mint  a 
freskóképeken ; mert  a finom  részletezés  a színpadon  nem  tehet 
hatást ; innen  a pár  excellence  cselekvő  személyek  küzdelme  és  az 
erős  tényben  mutatkozó  katasztrófa,  mert  a költő  csak  személyei 
által  szólhat  s nincs  eszköze  a passzív  személyt,  a hosszú  fejlő- 
dést, a szembeötlőleg  nem  látható  katasztrófát  érdekesekké  tenni, 
mint  például  a regényírónak.  Azonban  a hatás  és  hatás  közt 
különbség  van.  A műben  ott  lehet  a szoros  egység,  ha  alapesz- 
méje bizarr  ötlet  vagy  táv-világnézet,  mely  legfeljebb  csak  izgatni 


1 Dram.  dóig.  I.  266.  1. 

2 Dram.  dóig.  I.  268.  1. 

képes;  a cselekvény  rohanhat,  ha  a véletlen  vezeti,  vagy  egész 
fejlődése  csak  kíváncsiságunkat  ébreszti  föl ; a költő  festhet  nagy 
vonásokkal,  ha  csak  érzékeinkre  tud  hatni,  személyei  lehetnek 
cselekvők,  ha  küzdelmeik  nem  érdemlik  részvétünket,  a katasztrófa 
mutatkozható  erős  tényben,  ha  csak  bosszantani  és  ellágyítni  bír 
s nem  egyszersmind  megrázni  és  fölemelni.  Mégis  a költő  hatni 
fog,  ha  elég  ügyességgel  bírt  a drámai  formának  a szellemtől  meg- 
vált eszközeivel  meglepni  és  kijátszani  a kevésbé  mívelt  nézőt.4*1 
Hová  süllyedhet  a színi  hatást,  a közönség  tetszését  hajhászó  író, 
elég  sötéten  festi  Gyulai.  Enyhébb  formája  e hatásnak,  ha  csak 
technikai  ügyességgel  iparkodik  hatni.  Ilyenkor  a compositio  ere- 
jét felülmúlja  a szerkezet,  a belső  fejlésnél  érdekesebb  a külső 
bonyodalom  s a kidolgozás  többet  ér  az  alapeszménél.  A tragikum 
hiányzik  vagy  gyönge,  azért  inkább  szórakoztatják  vagy  megdöb- 
bentik a nézőt,  de  nem  rázzák  meg  és  emelik  föl.  Hatottak, 
mondja  Gyulai,  mert  alkalmazták  a hatás  eszközeit  s e tekintetben 
haladást  képviselnek,  hibájuk  nem  is  a hatás  eszközeiben  rejlik, 
hanem  az  eszközöknek  hiányos  vagy  félszeg  alkalmazásában  s a 
kórjel  abban  nyilatkozik,  hogy  túlbecsülték  a külsőt.  „A  külső  és 
belső  összhangja,  az  eszmével  összeforrott  forma,  minden  eszköz, 
melyeket  a színpad  természete  nyújt  vagy  parancsol  a szellem  jó 
szolgálatában  és  a szellemhez  irányozva : ez  az,  a mit  drámai 
hatásnak  nevezünk,  a mit  elérni  minden  irodalomban  kevésnek 
sikerült,  de  a hova  törekedni  mindenütt  érdem  s nálunk  kétszeried2 

Tizenhat  évvel  később  (1873.)  Szigligetit  bírálva,  újból  érinti 
ezt  s különösen  a jellem  és  cselekvény  összefüggéséről  beszél.  Itt 
látjuk,  hogy  egyiket  sem  tartja  fontosabbnak  a másiknál : ..a  cse- 
lekvény és  jellemrajz  egymásra  hatása  és  összhangja  alkotja  a 
valódi  drámát : a jellemrajz  e hatás  alatt  válik  drámaivá,  a cselek- 
vénynek  e hatás  adja  meg  belső  szervezetét  és  ez  összhang  alsóbb 
vagy  felsőbb  fokától  függ  valamely  drámai  mű  csekélyebb  vagy 
nagyobb  értéked3 4  Meg  kell  vallanunk,  e sok  vitára  alkalmat  adó 
kérdésben  alig  olvashatunk  véleményt  ily  rövid,  szabatos  és  világos 
fogalmazással ; minden  szavának  súlya  van,  kiérzik  belőle,  hogy 
hosszú  megfontolás  eredménye. 

A mint  a jellemzés  és  cselekvény  szoros  összeolvasztását 
kívánja,  hasonlóan  követeli  az  élet  és  színpad  tanulmányának  szi- 
gorú egymásra  hatását.  Az  élet  adja  a tartalmat,  a színpad  a formát. 
A költő  számára  Lewes  nézetét  ismétli:  tartsa  szemmel  a művészet  maga- 
sabb követeléseit  s igyekezzék  kielégítni  a mulatni  vágyó  közön- 
séget.4 A színész  írótól  fél  leginkább,  mert  az  ismerve  a szín- 
padot és  a közönség  kívánságait,  legkönnyebben  válhatik  mind- 

1 Dram.  dóig.  276 — 7.  1. 

2 Dram.  dől  . I.  268.  1. 

3 Dram.  dóig.  I.  40.  1. 

4 Katona  és  Bánk  bánja,  II.  kiad.  50.  1. 

kettő  szolgájává ; de  viszont  urává  is,  mint  Shakespeare  és  Moliére. 
Az  újabb  idő  azonban  az  előbbire  mutat  több  példát. 

A nálunk  történeti  múlttal  bíró  hatás1  kérdésében  Gyulai  igen 
otthonosan  mozog  s korábbi  fejtegetői,  Erdélyi  és  Kemény  után  maga 
is  az  elődei  által  mutatott  úton  halad  tovább.2  A mióta  Bajza  a 
színi  hatást  követendő  elvül  dobta  oda  a drámaíróknak,  a legtöbb 
figyelem  erre  fordult,  viszont  a költőiséget  alig  vették  figyelembe 
s sok  selejtes,  rövid  életű  darab  született.  Erdélyi  felszólalása  meg- 
döntötte ennek  az  elvnek  aesthetikai  becsét  (1852),  Kemény  fájda- 
lommal panaszolja  a költőiség  hiányát  s egyenesen  kívánja  vissza- 
vételét (1853);  mindketten  a színinek  és  költőinek  megegyezteté- 
sét  óhajtották.  Azonban  az  áramlat  haladt  tovább  a maga  útján  s 
könnyű  eszközeit  nem  volt  hajlandó  eldobni  a nehezebbért.  Gyulai 
határozottan  elismeri  a színi  hatás  termékenyítő  befolyását,  de 
követendő  czélul  a drámait  tűzi  ki  s ezzel  felfogása  lényegében 
megegyezik  Erdélyi  és  Kemény  felfogásával.  A drámai  hatásban 
össze  kell  olvadnia  a színinek  és  költőinek : a drámai  költészet 
több,  mint  mulatság,  épen  azért  a színi  hatás  a mű  értékének 
nem  mérője,  de  nem  is  mellőzhető  egészen,  mert  a drámának 
éltető  eleme  a színpad.  A drámai  művészet  első  sorban  költészet, 
ennek  a törvényeit  is  tiszteletben  kell  tartania,  ha  nevének  meg 
akar  felelni.  Kevésbé  szolgálja  a látványosságot,  a cselekvénynek 
nem  szabad  pusztán  azzá  süllyednie,  hanem  szorosan  egybekap- 
csolódnia a jellemzéssel  s szigorú  egymásra  hatásából  kell  kiválnia 
a drámai  formának,  mely  belsőleg  és  külsőleg  egyformán  szolgálja 
a művészi  czélt;  e czélhoz  azonban  még  az  is  szükséges,  hogy  az 
élettől  nem  szabad  elválnia.  Ne  a színpad  hasson  az  életre,  hanem 
az  élet  a színpadra  ; az  élet  valószínűsége  uralja  a színpadi  való- 
színűséget s a költői  igazság  vezesse  a színszerűséget.3 

így  képzelte  Gyulai  a drámai  hatást  megvalósítva,  melyről  ő 
maga  is  érezte,  hogy  elérése  igen  nehéz,  csak  remekművekben 
várhatjuk.  Legalább  eszményül  tűzte  ki,  kövessük  az  elvet,  mely  a 
tökéletesség  legmagasabb  fokára  vezet. 


1 L.  Bajza,  Henszlmann,  Vachott,  Kimoss,  Erdélyi  ide  vonatkozó  nézeteit. 

2 Erdélyi  czikkei : I.  A színi  hatás  ellen  1840.,  II.  Irodalmi  levelek  1852. 
(Tanulmányaiban.)  — Kemény  legbővebben  „Színművészetünk  ügyében"  ez. 
dolgozatában  foglalkozott  e kérdéssel.  (Összes  művei  11.  köt.) 

3 Nagy  Sándor  tévesen  állítja,  hogy  a drámai  hatás  elméletére  Lewes 
vezethette  Gyulait.  Grdtört.  Közi.  1911.  évf.  8. 1.)  Lewest  Gyulai  Szász  Károly  for- 
dításából idézte  (Budapesti  Szemle,  1859.  6.  köt.  57. 1-járól),  holott  a drámai  hatás- 
ról nézetét  már  két  évvel  előbb  elmondotta  Jókai  Dózsa  Györgyének  bírálatában. 
— A színi  és  drámai  hatás  különben  nálunk  nem  oly  új  elvek,  hogy  a kül- 
földi kritikákban  ne  fordulna  elő ; utalunk  a francziákra,  hol  ugyanabban  az 
időben  (50 — 60-as  évek)  sokat  vitatkoztak  arról,  vájjon  a drámai  művekben  az 
irodalmi  becs  fontosabb-e,  vagy  a cselekvény  igazi  költőiség  nélkül.  Montégut 
pl.  már  a kérdést  is  hibásnak  tartja;  szerinte  irodalmi  értékkel  kell  bírnia, 
minthogy  a költői  műfajok  közé  tartozik  és  jó  szerkezetűnek  lennie,  mivel  szín- 
padra kerül. 

A drámai  hatás  a mondottakon  kívül  feltételezi  a tragikumot 
és  komikumot.  Nemcsak  feltételezi,  szigorúan  kívánja  alapul,  nél- 
küle sem  tragédia,  sem  komédia  nem  létezik.  A tiszta  tragikum  és 
tiszta  komikum  azonban  ritka  dolog,  csak  a legnagyobb  költőknél 
fordul  elő.  E két  alap  elem  szerint  a drámai  hatás  kétfelé  válik, 
tragikai  hatásra  és  komikai  hatásra. 

A tragikum  mivoltát  az  eddigiekben  sok  apró  vonással  job- 
bára meghatározva  látjuk,  most  legföljebb  összefoglalásra  van  szükség. 
A hőst  felköltött  szenvedélyei  összeütközésre  késztetik  a világrenddel, 
küzdelem,  harcz  támad,  melyben  a hős  bukását  leli.  A tiszta  tragikum 
csak  ily  módon  jöhet  létre.  Van  ugyan  olyan  is,  midőn  a szenvedély 
nem  okvetlenül  dönti  katasztrófába  a hőst,  hanem  a hős  nyomja  el 
szenvedélyét,  de  így  igazi  tragikum  nem  származhatik.  Kiváló  tehetség 
szükséges  az  ilyen  kiegyenlítéshez  s a siker  még  abban  az  esetben 
is  ritkán  következik  be ; senki  sem  értett  jobban  az  erős  összeüt- 
közések elsimításához,  mint  Corneille,  de  tragédiái  még  sem  igazi 
tragédiák.  S miért  nem  azok?  Éppen  a hatás  szempontjából.  Jel- 
lemző, amit  Gyulai  Cid  hőseiről  mond:  Rodrigo  és  Chimene  bol- 
dogok lesznek.  „Féltettük  őket,  de  már  nem  sajnáljuk,  meg  nem 
sirathatjuk  s csak  félig  örülünk  boldogságuknak.  Ez  nem  tragikai 
hatás  . . 1 Hasonlóan  nyilatkozik  Feuillet  Montjoye  czímű  drámája 

bírálatában : a tragikai  katasztrófa  hiánya  rosszhírűvé  teszi  a darabot, 
oka,  hogy  bár  a drámai  összeütközések  kibékéltetése  nem  lehetetlen, 
de  igen  nehéz,  mert  az  írók  hatásra  igyekezve,  legtöbbször  nagy 
tévedéseket,  nagy  bűnöket,  erős  összeütközéseket  vesznek  fel,  a 
véghatásra  már  nem  figyelnek  eléggé;  ..az  előzmények  ellenére  a 
katasztrófa  olyan,  mely  az  összeütközést  mintegy  erőszakosan  állítja 
meg  s nagy  tévedés  következményeit,  bocsánat  és  bünbánat  által, 
némi  hamis  sentimentalismussal  jóra  fordítja. “ 2 A tiszta  tragikumhoz 
tehát  szükséges  az  igazi  tragikai  katasztrófa. 

A drámai  felindulást  négy  érzés  alkotja:  a részvét  és  félelem, 
a szánalom  és  megnyugvás.3  Ezek  egymásnak  következményei  s a 
teljes  tragikai  hatást  együtt  idézik  elő.  Két  csoportot  alkotnak,  az 
első  kettő  az  aktív,  az  utóbbi  kettő  a passiv  hősre  vonatkozik ; 
érdeklődésünk,  részvétünk  kiséri  a hőst  cselekvéseiben,  aggódunk 
érte,  féltjük  küzdelmeiben,  sajnáljuk  s szánjuk,  ha  a katasztrófa 
elérte  s elbukott,  de  megnyugszunk  a bukáson,  a költő  igazság- 
szolgáltatásán, mert  a hős  tévedéséért,  vakmerőségéért,  vagy  bűné- 
ért lakolt.4 


1 Dram.  dóig.  II.  308.  1. 

2 Dram.  dóig.  II.  185.  I. 

3 Dram.  dóig.  II.  349.  1. 

4 A „szánaloméra  kell  megjegyeznünk,  hogy  korábban  a tragikai  érdekkel 
állította  szembe,  mint  ennek  az  ellenkezőjét,  tehát  nem  is  sorozta  a trag  kai 
érzések  közé.  (1855.  Dram.  dóig.  I.  73.  1.)  Úgy  látszik,  12  évvel  később  (1867) 
változott  a nézete. 

A tragikai  hatás  ilyen  magyarázata,  tehát  az  egész  tragédiáé 
is  tisztán  aesthetikai  alapon  nyugszik.  Nem  tanít,  nem  tisztít,  hanem 
gyönyörködtet.  Hogy  az  erkölcsi  beleolvad  a katasztrófába,  hogy  a 
lelkünket  felemeli,  az  nincs  ellentétbe  a költészettel,  mely  az  életet, 
az  emberi  szívet  tükrözted  vissza,  nem  a köznapi  értelemben,  hanem 
eszményi  magaslaton.  A tragikai  hatás  élvezet.  Mennyire  vágyik 
utána,  mutatja  az  a nyilatkozata,  hogy  mind  a maga,  mind  közön- 
sége részéről  megbocsátna  egy  kis  forrnátlanságot  és  technikai 
hibát,  ha  valódi  tragikai  hatás  élvezetében  részesülhetne.1 

A komikum  a vígjátéknak  épen  oly  lényeges  alkotó  része, 
mint  a tragikum  a tragédiának  s ép  úgy  a jellemen  alapszik,  mint 
a tragikum.  Ebből  önként  következik,  hogy  a sikerült  vígjátékban 
jellem,  nem  pedig  helyzet  komikumnak  kell  lennie.  A tragikum 
ellentétje  a komikumnak,  amaz  komoly,  ez  vidám,  mindkettő  a 
katasztrófában  éri  el  tetőpontját,  csakhogy  amaz  a hős  pusztulását 
tételezi  fel,  hogy  esetleg  könnyezünk  sorsán,  emennél  is  teljes  a 
bukás,  a hős  lehetetlenné  válik,  de  itt  már  csak  mosolygunk  rajta. 

A vígjátékra  Gyulai  nem  fordított  annyi  gondot,  mint  a 
tragédiára.  Alkalma  sem  volt  úgy  reá.  Az  a magasabb  fajú  víg- 
játék, mit  Moliére  teremtett  meg,  ritka  jelenség  volt,  a sok  selejtes 
darabról  elég  kritika,  ha  nem  szólt  róluk  a kritikus. 

Gyulai  a moliére-i  vígjátéknak  volt  híve.  Legkimerítőbb  fej- 
tegetését idéztük  már  ott,  a hol  azt  tárgyaltuk,  hogy  Gyulai  szerint 
az  erkölcsi  mikép  olvad  bele  a drámai  költészetbe.  Ott  Moliére-re 
volt  tekintettel,  ugyancsak  Moliére  után  értelmezi  a magasabb 
komédiát:  „Mit  értett  Moliére  a magasabb  komédia  neve  alatt? 
Az  élet  hűbb  képét,  mint  a minő  a közönséges  vígjátékoké,  oly 
vígjátékot,  mely  kerüli  a vígjáték  szokott  fogásait,  színpadi  csínyeit, 
megveti  a véletlen  és  félreértés  komikumát,  hol  minden  természe- 
tes ok  kikerülhetetlen  következményt  idéz  idéz  elő,  hol  az  esemé- 
nyek valamivel  komolyabbak,  de  a tárgyalás  vidám,  mely  nem  idéz 
elő  nagy  kaczajt,  csak  mosolyt,  úgyszólva  a lélek  mosolyát.  “2 

A tárgyválasztásra  nézve  megjegyzi,  hogy  a vígjáték  inkább 
kedveli  a jelent,  mint  a múltat.  A múlt  inkább  a tragédiáé,  ez 
azonban  nem  jelenti  azt,  hogy  a jelenből  ne  lehetne  tragédia-,  a 
múltból  a vígjáték-tárgyat  venni.  De  számol  azzal  a körülmény- 
nyel, hogy  a legnagyobb  vigjátékirók  a jelen  tárgyait  dolgozták 
fel,  mint  a mi  annak  inkább  megfelel ; „a  közelség  élesebben  tün- 
teti fel  az  emberek  bohóságait,  a korviszonyok,  társadalmi  állapo- 
tok, divatos  szenvedélyek  a legjobb  anyagot  szolgáltatják  annak,  a 
ki  az  embereket  törpeségök,  balgaságaik  és  nevetséges  tévedéseik 
rajzával  kívánja  gyönyörködtetni. “ 3 Ellenkezőleg  a történelmi  tárgy 


1 Dram.  dóig.  II.  172.  1. 

2 Dram.  dóig.  II.  313.  1. 

3 Dram.  dóig.  I.  557.  1. 

minél  történelmibb,  annál  nagyobb  nehézségeket  támaszt  a vig- 
játékirónak.1  A nagy  események,  a nagy  hősök  meg  épen  nem 
használhatók.  Tóth  Kálmánt  meg  is  rója,  hogy  Lajos  (I.)  királyt 
vígjátéki,  sőt  bohózati  alakok  közt  lépteti  fel.2 

A vígjáték  alsóbb  nemeit  is  becsülte  Gyulai,  ha  elég  értéket 
látott  bennök.  Nézete  nem  födte  a koráét  egészen,  mely  például  a 
bohózatot  egészen  megvetette ; ez  érthető  volt,  ha  tudjuk,  hogy  a 
német  irodalom  gyengébbnél  gyengébb  darabokkal  árasztotta  el 
színpadjainkat  s így  méltán  rászolgált  a kicsinylésre.  A megvetés 
átment  a műfajra  s úgy  látszik,  maguk  a költők  kétségben  voltak 
értéke  felől.  Gyulai  az  egyes  művet  ki  akarja  vonni  az  egészet  illető 
megítélés  alól.  Szigligeti  Liliomfiját  többre  becsüli  vigjátékai  bár- 
melyikénél s csak  sajnálja,  hogy  a költő  nem  próbálkozott  többet 
ilyenekkel.  Kár  — úgymond  — e költést  lenézni,  a becs,  az  érték 
nem  a műfajtól,  hanem  a műtől  függ  s siker  esetén  teljes  elisme- 
rést vív  ki.  Állítása  bizonyítására  hadd  álljon  itt  az,  hogy  Shakes- 
peare Szentivánéji  álmát  és  a Tévedések  vígjátékét  hajlandó  többre 
becsülni  a költőnek  magasabb  rendű  vigjátékainál.3 4 

Van  ezenkívül  Gyulainak  egy  vázlatos  ismertetése  a vígjáték 
történetéről.  Nem  eredeti,  Máhly1  után  készült,  helyesebben  Gyulai 
az  egészet  egy  német  lap  után  közölte.  Annyiban  érdekes,  hogy 
a vígjátékról  való  nézeteihez  egy  s más  tekintetben  támpontul 
szolgált. 

Gyulait  egyéni  hajlamai  a drámai  költészet  tiszta  nemei  iránt 
vonzották;  inkább  komolyabb  irányát  szerette,  a két  fő  nemet,  a 
tragédiát,  hol  a szenvedélyek  győznek,  a szorosabb  értelemben 
vett  drámát,  hol  a szenvedélyeket  kibékitni  igyekszünk  ; elismerés- 
sel szól  két  alsó  neméről,  a vígjátékról  és  a bohózatról.  De  már  sok- 
kal kevésbé  ismeri  el  a középnemek  jogosultságát,  melyek  hol  az 
egyikből,  hol  a másikból  merítve,  tisztaságukat  nem  őrizték  meg 
s igy  tiszta  hatás  keltésére  sem  alkalmasak;  mégis  szólania  kellett 
róla,  mivel  a kritika  nem  annyira  az  egyéni  önkényt  szolgálja, 
hanem  a közízlés  emelésére  törekszik.  Színpadunkon  gyakran  for- 
dultak meg  ily  darabok,  különösen  a francziáktól  átvéve,  de  a mi 
költőink  is  dolgoztak  e nemben  s a közönségnek  sok  kedvelt 
darabja  került  ki  innen.  Népszínműveink  pedig  mind  ide  tartoz- 
nak, róluk  szólani  e kor  kritikusánál  elengedhetetlen  szükség  volt. 

A tiszta  nemekhez  nem  tartozó  müveket  Gyulai  korában 
általánosan  melodrámának  szokták  nevezni.  A név  nem  egészen 
találó  — jegyzi  meg  Gyulai  — a zenekiséret  is  elmaradhat  s mégis 
igy  nevezik  az  oly  darabokat,  melyeknek  stílje  határozatlan  s a 
különböző  nemek  vegyítéséből  származnak.  Az  érzelmes  elem  ural- 


1 Dram.  dóig.  I.  551.  1. 

2 Tóth  Kálmán:  A király  házasodik  ez.  vígjátékéiban.  Dram.  dóig.  552.,  553.  1. 

3 Dram.  dóig.  II.  424.,  425.  1. 

4 Máhly  J. : Wesen  und  Geschichte  des  Lustspiels.  Lipcse,  1862. 

kodik  a melodrámában,  de  azért  tragikai  s komikai  motívumok  kevered- 
nek hozzá.  Hajlik  a drámához,  mert  a szembeállított  érdekeket  és  szen- 
vedélyeket igyekszik  kibékítni.  Szereti  a csodálatos,  kalandos  meséjü 
tárgyat,  látványosságot,  zenét.  Tárgyban  és  formában  változatos, 
moralizáló  törekvése  miatt  majd  a középkori  moralitáshoz  hasonlít, 
majd  a polgári  drámához,  olykor  csak  regény  drámai  alakban,  iránya 
igen  sokszor  politikai  vagy  társadalmi  s legtöbbször  a nagy  tömegre 
törekszik  hatni.  Ide  tartoznak  mindazok  a darabok,  melyeket  a 
drámai  költészetnek  sem  fő-,  sem  alnemeibe  nem  lehet  besorozni, 
leginkább  a francziáknál  divatoznak,  de  van  elég  a németeknél  is, 
nálunk  a népszínművek  egy  része  szintén  ide  sorozható.1  Külön- 
ben Gyulai  elismeri,  hogy  a melodráma  elméletéhez  nincs  elég 
ismerete ; okát  is  elárulja : az  aesthetikusok  keveset  foglalkoztak 
vele,  megvetik,  kétes  becsűnek  tartják,  mely  a valódi  költőhöz  nem 
méltó.  Nem  is  akadt  nagy  költő,  ki  a melodráma  szabályait  meg- 
állapította volna.  Hiányzik  a „törvényhozó  lángész“,  a kritikus  pedig 
csak  annak  nyomában  jár.  Másik  oka  a mellőzésnek  az,  hogy  a 
drámaköltészet  az  a műfaj,  melyben  a határozott  stilt,  a szigorú 
műformát  legkevésbé  adhatja  föl  a költészet.2 

Méltánylással,  bár  elítélően  nyilatkozik  tehát  a genre-ről,  mely 
annyira  hódit  a színpadon.  Méltánylása  azonban  megszűnik,  mihelyt 
ezt  akarjuk  a drámai  költés  súlypontjává  tenni,  mert  kétes  értéke 
miatt  nem  méltó  erre,  mert  túlhajtott  művelése  a többiek  rovására 
a drámairodalom  hanyatlását  okozza.  Ezért  a költőknek  figyelmébe 
ajánlja  a tragédiát,  drámát,  vígjátékot  vagy  épen  bohózatot,  a sze- 
rint, kinek  mihez  van  tehetsége : „Ha  nincs  hajlamotok  vagy  erőtök 
a tragédia  mogasb  szárnyalásához,  fogjatok  a kevesebb  igényű 
drámához,  dolgozzátok  fel  a jelen  élet  kisebbszerű,  de  azért  nem 
kevésbé  érdekes  és  költői  összeütközéseit;  ha  unjátok  a fensőbb 
vígjátékot,  dolgozzatok  a középfajban,  vagy  épen  ereszkedjetek  le 
a bohózathoz.  Aztán  nem  bánjuk,  ha  néha-néha  egy-egy  melodrámát 
irtok,  a tehetség  és  ízlés  itt  is  nyújthat  aesthetikai  gyönyört.  De 
magában  e genre  nem  méltó,  hogy  drámairodalmunk  súlypontja 
legyen ; nem  olyan,  hogy  az  írót  emelje,  inkább  az  írónak  kell 
emelnie  s mihelyt  nem  igyekszik  erre,  könnyen  megronthatja  tehet- 
ségét is“.3  Szigetit  meg  épen  figyelmezteti  arra,  hogy  tehetsége 
különösen  a bohózathoz  vonja. 

A vegyes  nemek  közé  sorolja  Gyulai  a népszínművet  is,  mely 
sem  vígjáték,  sem  dráma,  sem  tragédia,  hanem  mindenikből  valami, 
sőt  azonfelül  az  éneket  és  zenét  sem  veti  meg.  A melodrámához 
viszonyítva,  úgy  találjuk,  hogy  ahhoz  tartozik,  „modern  melodráma 
tragikomikai  alapon,  legtöbbször  társadalmi  iránynyal“.4 

1 Dram.  dóig.  I.  526.  1. 

2 Dram.  dóig.  I.  527.  1. 

3 Dram.  dóig.  I.  532.  1. 

4 Dram.  dóig.  I.  570.  1. 

Azok  a kritikusok,  kik  a népszínműről  szóltak,  a műfaj  meg- 
határozásánál többnyire  a névre  voltak  tekintettel  s valami  külön- 
leges czélt  tulajdonítva  neki,  gyakran  váltak  téves  eszmék  hirde- 
tőivé. Gyulai  egyfelől  szembehelyezkedik  ezekkel  s a népszínmű 
neve  helyett  fejlődését  tekintve,  lényegéből  fejti  ki  jellemét  s hatá- 
rozza meg  aesthetikailag  jogos  határait.  Ilyen  jogtalan  kívánságok 
voltak,  hogy  a népszínmű  nevének  megfelelően  ethnographiai  czélt 
szolgáljon,  csak  egyedül  a népet  szerepeltesse  a maga  különleges 
szokásaival,  a város  kizárásával ; csak  a jelenből  veheti  tárgyát,  a 
tragikainak  és  komikainak  vegyülnie  kell  benne,  tehát  tisztán  víg- 
játék nem  lehet.  Azonban  Gyulai  szerint  a népszínmű  elnevezés, 
valamint  a népdal,  népmese  nem  annyira  a tárgyra  vonatkozik, 
mint  a felfogásra,  mert  ebben  nyilatkozik  meg  a népiesség ; a mint 
a népdalnak  és  népmesének  például  királyok  is  lehetnek  a sze- 
replői, úgy  a népszínműben  a város  sem  okvetlenül  mellőzendő. 
Azonkívül  a népszínmű  nem  népi  termék,  hanem  nagyobb  közön- 
ségnek van  szánva,  annál  inkább  a felfogásban  nyilvánul  a népies- 
ség. És  nem  határozott  faj  neve,  mint  a tragédia  vagy  vígjáték, 
hanem  több  válfajé,  melynek  a különböző  nemzeteknél  más  és  más 
elnevezése  van.  A névből  tehát  bizonytalan  a kiindulás,  azért  veszi 
Gyulai  a fejlődést  vezérfonalul  s határozza  meg  ennek  nyomán  a 
jellemét.1 

A műfaj  korábban  is  megvolt,  melynek  különleges  tartalmat 
és  irányzatot  a politikai  és  társadalmi  viszonyok  szolgáltak,  műfaji 
jellegét  pedig  népies  nemzeti  költészetünk  iránya  adta  meg.  De  az 
a nagy  emelkedés,  mely  lyránkban,  epikánkban,  a regényben  oly 
fényes  korszakot  hozott  létre,  itt  inkább  a külső  formán  érezteti 
hatását,  bensőleg  nem  érintette  annyira.  Ellene  állott  az  a széptani 
szabály,  mely  a műfajok  természetéből  vonható  el,  hogy  kiváló 
remekművek  csak  a tiszta  nemek  határain  belül  érhetők  el.  A nép- 
színmű, mint  vegyes  műfaj,  erre  nem  volt  alkalmas  s Gyulai  ész- 
szerűig fejti  ki,  hogy  létrejötte  a fejlődésnek  csak  egy  fokát  jelenti 
s a helyes  tovább  haladás  az,  hogy  a benne  vegyülő,  gyakran  egy- 
mással szemben  álló  elemeket  külön  választva,  nemzeti  irányban 
tiszta  fajoknak  adunk  létet.  Ott  vannak  egymás  mellett  s legtöbbször 
szemben  a tragikai,  komikai,  az  énekes  részek,  a melyek  csak  a 
legritkább  esetben  s igen  ügyes  kézzel  vegyíthetők,  azonkívül  gyak- 
ran a túlerős  tragikai  összeütközések  kiegyenlítődnek.  Mindezek  az 
aesthetikai  hatást  igen  nagyon  leszállítják  vagy  épen  meg  is  semmi- 
sítik. Hogy  lehet  tehát  akkor  tovább  haladni  ? A kritikus  felteszi 
a kérdést  s meg  is  felel  rá.  Az  énekes  részek  nagyobb  kiterjesztésével 
létre  jön  a magyar  operette,  a komikai  részek  túlsúlyba  jutásával 
a magyar  vígjáték  és  bohózat,  a komoly  rész  uralmával  pedig  a 


1 Dram.  dóig.  II.  434 — 437. 1.  Tíz  évvel  előbb  (1863)  ugyanezzel  a felfogás- 
sal, csakhogy  rövidebben  fejtelte  ki  ezt  (Dram.  dóig.  I.  570—571.  1.). 

polgári  vagy  népdráma.  „Csak  ez  lett  volna  természetes  és  helyes 
útja  a magyar  népszínmű  fejlődésének,  hogy  nyerjen  tartalomban 
és  aesthetikai  becsben/0  Gyulai  ilyen  irányban  egy  kis  haladást  lát 
a forradalom  után  (Szigligeti  Liliomfi-  és  Dalos  Pistája  bohózatok, 
Lelencze  népdráma,  Debreczeni  bírója  magyar  operette),  de  e törek- 
vés elhalt  s midőn  a népszínmű  újra  feléledt,  csak  a régi  kezdetnek 
megismétlését  látja  s fölemeli  ellene  szavát. 

Mit  látunk  a Gyulai  felfogásában?  Míg  ő tisztán  széptani 
szempontból  indul  ki,  a közfelfogásnak  többnyire  más  szem- 
pontok az  irányadói,  a művészin  kívül  egyéb  czélzatok  vezetik ; 
így  mondják  ki,  hogy  idejét  múlta,  újat  nem  tud  adni,  elmúlt  a 
kor,  melyben  hathat  s több  efféle,  tehát  nem  is  élhet  tovább.  Ezek 
ítéletükben  inkább  a tárgyat  tekintik,  mely  varázsát,  újságát  elveszí- 
tette s így  a fennmaradáshoz  való  jogát  is.  Művészi  szempontból 
ez  a felfogás  nem  állhat  fenn,  a tárgy  nem  dönthet  egy  műfajról  sem. 
Hanem  igen  a műfaj  aesthetikai  becse ; ebből  a népszínműnek,  mint 
keverék  fajnak  kevés  van,  ephemer  hatásra  törekedve,  kezdetben 
nagy  hatást  tett,  a létjogosultságot  megnyerte,  de  hogy  azt  meg  is 
tartsa,  a természetes  fejlődés  útjára  kellett  volna  lépnie. 

A cselekvény-,  jellemrajz-,  szerkezetre  nézve,  a mint  nem  tett 
külön  megjegyzést  a vígjátéknál,  a népszínműnél  sem.  Ugyanolyan 
érvényükben  maradnak,  mint  általában  a tragikai,  drámai  költésre 
nézve  kifejtette, 

Két  oly  kérdés  érdekelhet  még  a Gyulai  megvilágításában 
általános  érvénye  miatt,  melyekről  az  aesthetikusok  és  kritikusok 
gyakran  elmondották  véleményüket.  Az  egyik  inkább  formai,  a 
dráma  és  regény  közti  viszonyra  vonatkozik,  a másik  a tárgyra 
tartozik,  vájjon  a történeti  anyag  hogyan  módosul  a költői  felfo- 
gásban. Mindkettő  visszanyulik  az  ókorba,  hol  Aristotelesnél  többé- 
kevésbbé  kifejtve  látjuk;  Aristoteles  az  eposz  és  dráma  közötti 
különbségeket  tárgyalta,  így  találjuk  Goethénél  is,1 2  nálunk  Bajza 
az  eposzt  és  drámát  néha  összefogva  tárgyalta,3  de  a modern 
regény  kialakulása  és  hatása  minden  oldalon  háttérbe  szorította  az 
eposzt  s a dráma  és  regény  élesebb  szembeállítására  adott  alkalmat. 

Annál  jogosabban  tehették,  minthogy  a regény  több  saját- 
ságát a drámától  nyerte,  ép  mint  az  újabb  epos  is  drámai  ele- 
mekkel frisítette  cselekvényét.  Másfelől  a közkedveltté  vált  rjegény 
egyenest  kihívta  maga  ellen  a kritikát,  mert  nemcsak  az  olvasó 
közönséget  vonta  el  a dráma  elől,  hanem  dramatizálva  benyomult 
a színpadra  is.  A szorosan  vett  drámai  törvényeket  azonban  ritkán 
tartották  meg  az  ily  darabok,  részint  a tárgy  természete  miatt, 


1 Dram.  dóig.  II.  430.  1. 

2 Über  epische  und  dramatische  Dichlung  (Deutsche  National-litteratur 
113.  Goejthes  Werke  32.  195—198.  1.) 

3 Összes  művei  (Badics  kiad.)  4.  köt.  128.  1. : eposzban  és  drámában  a 
hármas  egység. 

részint  a regényírók  miatt,  kik  az  átalakítást  is  végezték,  de  fel- 
dolgozásuk ellenkező  természete  miatt  a színpadhoz  és  drámához 
nem  igen  értettek.  A színpadon  a hanyatlás  szembetűnővé  vált  s 
a műbirók  gyakran  kikeltek  a regényből  készült  drámák  ellen. 
Nálunk  Kemény  Zsigmond  fejtette  ki  részletesen  két  tanulmányában 
a regény  és  dráma  közti  különbségeket.1  Gyulai  dramaturgiai  dol- 
gozataiban elszórtan  mond  egyet-mást  róla.  de  annyira  bőven, 
mint  Kemény,  seholsem  foglalkozik  vele.  Szükség  sem  volt  rá, 
minthogy  a Kemény  nézeteit  főbb  vonásaiban  átvette. 

A francziák  különösen  sok  oly  darabot  szállítottak  hozzánk, 
miket  regényből  alakítottak  át  vagy  regényírók  írtak.  Gyulai  humo- 
rosan mondja,  hogy  a franczia  kormánynak  büntetéssel  be  kellene 
tiltania  a regényíróknak  a drámairást,  vagy  hogy  a saját  müveikből 
készítsenek  drámát.2  A régi  franczia  drámáról,  a Hugó  Victor  isko- 
lájáról elismeréssel  szól ; a romantikusok  széttépték  a classicus 
dráma  békóit,  az  iskola  természete  miatt  több  tekintetben  gáncsol- 
hatok, de  legalább  a drámai  formát,  cselekvényt  s jellemzést  meg- 
tartották. Az  újabb  franczia  dráma  regény  tárgyakat  választva,  épen 
a valódi  drámai  formát,  cselekvényt,  jellemzést  támadta  meg. 
A regény  széles  alapon  részletes  festést  szeret,  nagy  tárgykört 
ragad  fel,  a cselekvénynek  nincs  meg  a biztos  haladása,  egy  fona- 
lat elejt  a regényíró,  később  újból  felveszi  s a tárgytól  el-elkalan- 
dozik,  a szerkezet  szétfolyóbb,  pongyolább ; a dráma  mind  az 
ellenkezőt  kívánja : a részletezés  tönkre  teszi  a drámai  hatást,  a 
cselekvény  erős,  biztos  lépésekkel  halad  célja  felé,  megszakadnia 
nem  szabad,  epizódokat  nem  bír  meg,  az  egységet  a legszigorúbban 
megkívánja.  Más  tehát  a drámai  forma  és  a regény  formája.  Regény- 
tárgyat drámává  dolgozva  fel,  a drámában  épen  a drámait  támadja 
meg,  holott  azt  a regényben  sokkal  kifejezőbben  és  hatásosabban 
adhatná.  A drámai  formát  széttöri  az  anyagért,  viszont  az  anyagot 
is  tönkre  teszi  a formáért. 

Ez  elméletben  Gyulai  igyekszik  kimutatni  azt,  hogy  a dráma 
és  regény,  ha  rokon  vonásokkal  bírnak  is,  alapjában  élesen  külön- 
válnak. A regény  anyaga  és  műformája  vagy  — formátlansága 
éles  ellentétben  áll  a drámai  művészetnek  nem  annyira  anyagával, 
mint  a szilárd  cselekvényü  feldolgozással,  a drámai  költés  müfor- 
májával : az  alkotással.  Az  anyag  harcza  az  alkotó  szellemmel  vagy 
az  egyiket,  vagy  a másikat  teszi  tönkre.  Egyet  azonban  ez  össze- 
ütközésben megenged,  a mire  Kemény  nem  volt  hajlandó,  hogy  a 
regény  alapján  is  lehet  jó  drámát  írni.  Ezt  úgy  gondolja,  mint  azt 
a görög  tragédiairók  tették  a mondák  és  eposzok  alapján,  a mit 
Horatius  szabállyá  is  emelt. 


1 Színművészetünk  ügyében  (Tanulmányok  III.  köt.)  és  Eszmék  a regény 
és  dráma  körül  (Tanulmányai  II.  köt.). 

2 Dram.  dóig.  II.  268. 1. 

E szerint  a drámairó  nem  a regényt  dolgozza  át  vagy  dra- 
matizálja, hanem  csak  tárgyat,  egy  pár  félig  kész  részletet  vagy 
jól  alakítható  anyagot  vesz  át  a regényből  s a drámai  conceptio,  com- 
positio  és  jellemzés  már  egészen  a drámairó  feladata.  Ép  úgy  új  művet 
kell  teremtenie,  mintha  a történelemből  dolgozna.1  Gyulai  beismeri, 
hogy  az  új  kor  írójának  az  eredetiség  kérdését  tekintve,  nincs  oly 
előnyös  helyzete,  mint  az  ó-korban,  de  ő inkább  az  alkotásban  és 
szellemben  keresi  az  eredetiséget,  mint  a tárgyban.  Megengedi, 
hogy  mástól  vegye  az  iró  a tárgyat  s hogy  a közfelfogás  se  szól- 
hasson ellene,  olyasféle  nem  épen  tisztességes  szabályt  ajánl  a 
költők  figyelmébe,  mint  Arany  Ars  poétikájában  : költő  lopj,  de 
rajta  ne  fogjanak,  vagy  „a  mit  loptál,  jól  eldugd,  vagy  csinálj 
belőle  valami  egyebet,  hogy  még  gazdája  se  ismerhessen  reá.”2 
Példaképül  hivatkozik  Shakespeare-re  és  Moliére-re,  kik  nem  a 
tárgyban  keresték  az  eredetiséget,  de  eredetibbek  korunk  legerede- 
tibb lángelméinél. 

Másfelől  a regényíróknak,  épen  mint  Kemény,  nem  ajánlja,  hogy 
a saját  regényüket  drámává  alakítsák ; vérökké  vált  szokásukat  akkor 
tagadhatnák  meg  legkevésbé,  ha  a maguk  teremtéséről  van  szó. 

Sokat  vitatott  kérdés  volt  a Gyulai  idejében  a költészetnek  a 
történethez  való  viszonya.  Gyulai  külön  is  foglalkozott  vele3,  a 
drámai  költészetiéi  kapcsolatban  többször  nyílt  alkalma  ide  vonat- 
kozó nézetei  kifejtésére,  minthogy  a drámának,  kivált  a tragédiának 
kedvelt  tárgya  a történet;  történeti  tárgyból  alakult  meg  a máig 
is  legkiválóbb  tragédiánk,  Katona  Bánk  bánja. 

A költészetben  a költőiség,  a költői  igazság  a legfontosabb, 
tehát  a történelmi  elem  e szempontból  vehető  megítélés  alá.  Ha  a 
történeti  hűség  a költőiség  hátrányára  van,  akkor  a költőnek  hűt- 
lenné kell  válnia  a történethez  s inkább  hódolnia  a költői  igazság- 
nak, „a  művészi  világ  a gondviselésének”  ; ha  azonban  a történet- 
hez ragaszkodás  nincs  rovására  a költőiségnek,  sőt  a hatást,  a 
költői  illusiot  emelheti,  akkor  a költőnek  igyekeznie  kell  a kettőt 
egyesítnie.  Gyulainak  e nézete  eltér  Lessingnek  a Hamburgi  dra- 
maturgiában vallott  felfogásától,  mely  nálunk  is  általánosan  elterjedt. 
Lessing  előtt  is  a költői  igazság  a fő,  de  ennek  előnyére  túlságosan 
megnyirbálja  a történeti  hűséget;  a történetet  csak  nevek  repertó- 
riumának tartja,  melyekkel  a drámaíró  bizonyos  jeleneteket  köt 
össze ; ha  azonkívül  a történetből  a helyzeteket  és  körülményeket, 
melyek  alkalmasak  anyaga  díszítésére  és  egyénítésére,  felhasz- 
nálja, jó  de  ez  ép  oly  kevéssé  érdeme,  mint  hibája,  ha  eltér  a 
történettől.4  Gyulaiban  élénkebb  a történeti  érzék,  a történeti  hűt- 

1 Dram.  dóig.  II.  66.  és  68.  1. 

2 Dram.  dóig.  II.  67.  1. 

3 A történelmi  elemről  a költészetben.  1894.  (Emlb.  II.  308—323.  1.) 

4 Lessing  Hamburgi  dramaturgia  33.  darabjában.  Gyulainál  utalás.  Dram. 
dóig.  I.  289  1. 

lenséggel  szemben  csak  egy  bizonyos  határig  engedékeny  s épen 
a költőiség  érdekében.  A hűtlenség  a történethez  a legjobb  költői 
mü  hatását  is  szétrombolhatja,  mert  illusionkat  az  emlékek  iránt 
lesorvasztja,  nemhogy  a költői  feldolgozással  magasabbra  emelje. 
A költő  hű  maradhat  a történethez,  anélkül,  hogy  hűsége  szigorúan 
a történetíróé  volna.  Egy  néhány  gyakorlati  szabályt  is  ad  erre: 
„A  költő  éveket  napokká  tehet,  tetszése  szerint  mellőzheti  a nem 
lényeges  adatokat,  kiegészítheti,  alakíthatja  a lényegeseket,  az  inkább 
regényesen  érdekes,  mint  történetileg  fontos  episodokból  csak  a 
történeti  háttért  tarthatja  meg,  a kétes  és  vita  alatti  kérdésekben 
saját  felfogása  után  indulhat,  sőt  tovább  mehet  s nem  követi  a 
történetírót,  hanem  a hagyományt,  az  oklevelek  daczára  is  ki  nem 
irtható  naiv  hitet.  Mindezt  teheti  a költő  s épen  az  illusio  végett, 
de  azt  nem  teheti,  azt  nem  szabad  tennie,  hogy  ismert  és  neve- 
zetes egyéniségeket  jellemeikkel  épen  ellenkező  világításban  tün- 
tessen föl,  hogy  meghamisítsa  a nagy  tényeket  s meghazudtolja 

a történet  szellemét  s annál  kevésbé,  minél  ismertebb,  minél 

nemzetibb  tárgyat  dolgoz  föl."1  Lényeges  Gyulainak  e nézete,  mert 
igen  sokszor  szolgált  vezérfonalul  ítéletei  megalkotásában.  Jókai 
Dózsa  Györgyét  hibáztatta,  mert  történeti  hűtlensége  a mű 
költőiségének  is  ártott  (1857);  a kettőnek  nagyobb  mértékben 
egyesítése  a költői  érdeket  emelte  volna.2  Egészen  meg  van  elé- 
gedve Katona  eljárásával,  ki  „igazabb  fölvilágosítást  ad  vala  nekünk 
a történelmi  hűségről,  mint  Lessing,  ki  feledte,  hogy  egy  bizonyos 
pontig  a történelmi  hűség  is  egy  része  a költői  hatásnak."3  Ideá- 
lisnak tartja,  a mit  Katona  tett,  a történeti  hűséget  összeegyeztette 
a költői  érdekkel.  Itt  is  vallja,  a mit  előbb,  hogy  a történeti  hűség 

a költői  hatásnak  része  lehet,  ha  a költészet  lényegével  ellentétbe 

nem  jut.  Katona  a történeti  anyagot  czéljának  megfelelően  alakítja, 
de  nem  oly  szabadon,  mint  Lessing  megengedi,  ki  mindent  meg- 
változtathatónak  tart  a jellem  kivételével.  Katona  — szerinte  — 
ott  is  megtartja  a történeti  alapot,  a hol  épen  e miatt 
gáncsra  szolgáltathatott  alkalmat.  így  a Bánk  bán  ötödik  felvonása 
szintén  a történethez  simul  s minthogy  úgy  látszik,  hogy  itt  a 
negyedik  felvonás  mozgalmas  drámai  életével  szemben  a cselekvény 
esést  mutat,  drámaisága  mintegy  megtörik,  művészi  szempontból 
kifogásolták.  Gyulai  Bánk  tragikuma  alapján  helyénvalónak  tartja 
e felvonást  s ez  nemcsak  költői  szükségből  van  így,  hanem  a tör- 
téneti hűség  is  megkívánja.  Mert  az  illusio  csak  úgy  lehet  teljes,  ha  a 
drámaíró  legalább  nagyjában  alkalmazkodik  a történeti  tényékhez. 
E kérdés  felől  Shakespearet  is  megkérdezte ; ő tisztelte  a hagyományt, 
bárhonnan  vette  a tárgyat,  mert  így  a költői  hatás  biztosabb  volt; 
sőt  Shakespeare  a képzeleti  tárgyat  is  igyekezett  a cselekvénynyel 

1 Dram.  dóig.  I.  290.  1. 

2 Dram.  dóig.  I.  288.  1. 

3 Gyulai,  Katona  és  Bánk  bánja.  1907.  2.  kiad.  284.  1. 

és  jellemzéssel  közelebb  hozni  a reális  világhoz.  S ekkor  szembe- 
állítja vele  a mi  drámaíróinkat,  kik  a hagyományt  megvetik,  a tör- 
ténelmet mellőzik  és  „a  képzelet  czéltalan  korlátlanságát  tartják  a 
költői  felfogás  világának".1 

Gyulai  meggyőződése  tehát  az,  hogy  a költő  önkényesen  nem 
járhat  el  a történettel  szemben,  hanem  mindig  a tárgy  természetéhez 
kel!  alkalmazkodnia.  Ez  döntheti  el,  mennyiben  mellőzheti  s meny- 
nyiben kell  tekintettel  lennie  reá.  Az  fontos,  hogy  a közfelfogással 
szembe  nem  helyezkedhetik,  különösen  a nagy  tárgyaknál  és  sze- 
mélyeknél, mert  sérti  a kegyeletet,  megrontja  az  illusiot,  mert  nem 
tudja  igaznak  elfogadtatni,  s így  legeredetibb  feladatát,  a költői 
hatást,  a művészi  czélt  veszélyezteti.2 

A dramaturgiai  dolgozatok  nem  csupán  magyar  művek  bírá- 
latai, sőt  azt  mondhatjuk,  nagy  részükben  idegen,  külföldi  müveké. 
Honnan  ez  az  eltérés  egyéb  műfajoknál  tapasztalt  szokásától,  ahol 
megelégszik  a hazai  lyrikusokkal,  epikusokkal  és  regényírókkal? 
Miért  bírálja  idegen  nemzetek  drámai  műveit,  hiszen  a magyar 
kritikus  szava  úgy  sem  hathat  el  odáig?  A nélkül,  hogy  tovább 
fűznők  a kérdéseket,  a megadott  feleletben  mindjárt  tovább  is 
haladhatunk.  Eredeti  drámairodalmunk  nem  gazdag,  legkevésbé 
kiváló  művekben.  A színpad  ledönti  a nemzeteket  elválasztó  hatá- 
rokat e műfajnál,  mely  egyéni  tulajdonságainál  fogva  is  leginkább 
hajlik  a többi  közt  kozmopolitaságra.  A kritikának  mintája  van  s 
a drámánál  ezt  legkevésbé  találta  meg  itthon.  Színházainknál  mindig 
nagyobb  uralma  volt  a külföldinek,  mint  hazainak ; Gyulai  műkö- 
dése épen  abba  a korba  esik,  midőn  a német  darabok  után  a 
francziák  jutottak  túlsúlyra,  egy  és  más  tekintetben  előnynyel, 
de  nem  látszott  tanácsosnak  minden  kritika  nélkül  hajolni  meg 
uralma  előtt. 

A magyar  drámairodalmat  Gyulai  bölcső  korától  végigtekin- 
tette szinte  a legújabb  korig  s történetének  biztos  aesthetikai  alap- 
ját vetette  meg.  Ez  a munka  ugyan  nem  teljesen  az  övé,  nem  állott 
kezdeményezők  és  munkatársak  nélkül,  ott  van  Vörösmarty  és 
Bajza,  Erdélyi  és  Greguss,  Csengery  Antal,  Salamon  Ferencz,  de 


1 Budapesti  Szemle  1875.  IX.  417.  1.  (Színházi  Szemle.  Dram.  dolg.-ból 
kimaradt.) 

2 Lessing  felfogása  sokkal  ridegebb  a történettel  szemben  ; még  ott  is, 
a hol  közeledik  hozzá,  egy  lépéssel  rögtön  távozik.  „Er  (a  drámaíró)  braucht 
eine  Geschichte  nicht  darum,  weil  sie  geschehen  ist,  sondern  darum,  weil  sie 
so  geschen  ist.  dass  er  sie  sehwerlich  zu  seinem  gegenwártigen  Zwecke  besser 
erdichten  könnte.  Findet  er  diese  Schichlichtkeit  von  ohngefíihr  an  einem  wahren 
Falle,  so  ist  ihm  dér  wahre  Fali  willkommen;  aber  die  Geschichtbücher  erst  lángé 
darum  nachzuschlagen,  lohnt  dér  Mühe  nicht  stb.“  Hamburgi  dramaturgia  19.  db. 
A kérdés  történetét  tekintve,  érdekes,  hogy  az  Akadémia  1874-ben  pályatételt  is 
tűzött  ki  a költésztnek  a történethez  való  viszonya  kimutatására.  Szász  Károly 
pályamunkája  (Bp.  Sz.  1875),  mely  a díjat  elnyerte,  sok  tekintetben  Gyulai  fel- 
fogásának kedvez. 

mindnyájukat  tovább  folytatva,  betetőzte  s mintegy  irodalmilag 
megállapodottá  tette.1 

Az  újkori  dráma  csirája  nálunk  is.  el  volt  vetve,  de  a talaj 
alkalmatlan,  hogy  önmagától  kifejlődjék.2 3  Újabb  fejlődése  a nyugati 
irodalmak  érintésére  indult  meg  értéktelen,  silány  átdolgozásokkal. 
Jobb,  becsesebb  ritkán  akadt  köztük  s színház  nélkül  csak  könyv- 
drámáknak  készültek.  Bővebben  és  kimerítően  tárgyalja  a régebbiek 
közül  Bessenyei  Philosophusát,  Szentjóbi  Mátyás  királyát  és  Gombos 
Eeküvését;  alkalmul  szolgált  erre  az,  hogy  1881-ben  a Nemzeti 
Színházban  mindezek  szinre  is  kerültek.  Úgy  látszik,  mintha  Planche- 
nak  az  eszméje  kelt  volna  életre  ez  előadásokban,  ki  a Theatre 
Francaistól  kívánta,  hogy  e főszinház  a drámai  irodalom  történe- 
tének is  iskolája  legyen.5  Nálunk  e próbálkozás  nem  folytatódott, 
mi  drámai  múltúnkat  nem  állíthattuk  oda  példányképül  a hanyatló 
jelennek,  mint  a francziára  nézve  a franczia  kritikus  megkívánta,  mert 
nekünk  Corneilleünk,  Racineünk  és  Moliéreünk  nem  volt.  De  az 
már  méltánytalanság  újabb  és  kiválóbb  drámaíróinkkal  szemben, 
hogy  feltűnően  mellőzik  és  sokkal  gyengébb  darabokat  játszanak, 
mint  az  övék.  Gyulai  fel  is  emelte  a szavát  ellene  és  gyakran  köve- 
telte a múlt  nagyobb  tiszteletben  tartását.  Miért  ne  lehetne  a régieket 
többször  is  színre  hozni,  miért  szentelnek  csak  évfordulókon  egy- 
egy  előadást  nekik?  A kilenczvenes  években  a Nemzeti  Színház 
műsoráról  azt  Írja  a Budapesi  Szemlében,  hogy  a gyenge  eredeti 
színművek  helyett  gyakrabban  kellene  játszani  régi  jobbakat,  így 
Csatót  és  Szigligetit,  a ki  feltűnően  leszorult  a színpadról.4 

Régibb  drámánknak  még  egyik  főjellemzője,  hogy  nagyobb 
az  irói,  mint  színi  érdemük.  E tekintetben  leginkább  Vörösmarty 
vált  ki,  a kinek  költősége,  páratlan  szép  nyelve  ép  úgy  kiváli-k  drámai, 
mint  egyéb  költői  műveiben.  A színszerűség  azonban  nála  egészen 
háttérbe  szorult,  azért  művei  igazi  drámai  hatást  nem  keltettek. 
Utána  következett  az  az  iskola,  mely  tőle  sokban  különbözött,  mely 
a költőiséget  háttérbe  szorította  s egyedüli  elvül  a színszerüséget. 
színi  hatást  vallotta.  A drámaírók  mohón  kaptak  utána,  mely  egy 
csomó  terhet  leemelt  vállukról  s így  munkájukat  nagyon  meg- 
könnyítette. A jelesebb  kritikusok  azonban  ellene  mondottak  ennek 
az  elméletnek  s a drámaírótól  azt  kívánták,  hogy  a költőiséget  ép 
úgy  érvényre  juttassa,  mint  a színszerüséget.  Azok  közt,  kik  a színi 
hatást  legtöbb  eredménynyel  hagyták  dolgozási  módjukon,  Szigligeti 
a legkiválóbb.  Gyulai  bírálataiban  Szigligeti  többször  szerepel,  mint 
akármelyik  a magyar  szerzők  közül.  Nemcsak  azért,  hogy  termé- 

1 Rövid  összefogta1  ója  drámánk  és  színészetünk  történetének  _A  magyar 
színészetről."  (Emi.  II.  266 — 284.  1.)  szóló  felolvasása  a Kisfaludy-Társaságban 
1889.  febr.  14. ; elveit  is  körvonalozza  benne  egy  néhány  von  ssal. 

2 Karácsonyi  mysteriumok  és  vizkereszti  játékok.  (M.  Népköltési  Gyűjte- 
mény I.  köt.-be  és  Dram.  dolgozatok.  II.  365 — 392.  1.) 

3 L.  Planche  Gusztáv:  A kritika  és  a Theatre  Francais  1855-ben.  (Pesti 
Napló  1856.  jan.  19.  stb.  sz.) 

4 Budapesti  Szemle  1899.  74.  158 — 9.  1. 

kenysége  kifogyhatatlan  volt  és  sokáig  egyedül  uralkodott  a szín- 
padon és  drámapályázatokon.  Vannak  sikerült  darabjai  és  Gyulai 
szerint  ő mutatta  meg  a magyar  színpadon  először,  hogyan  lehet 
ügyes  cselekvényt  alkotni  s a színpad  sajátságainak  felhasználásá- 
val igazi  színi  hatást  elérni.  Azonkívül  a dráma  egy  új  nemének 
megalapítása  fűződik  nevéhez,  a magyar  népszínműé,  melyet  azóta 
sem  tudtak  tovább  fejleszteni.  Mindez  arra  vall,  hogy  Szigligeti 
működése  sokban  kiválik  azon  kisebb  drámaírókétól,  kik  egy-két  mű- 
ben őrizték  csak  meg  a nevüket.  Ha  nem  is  írt  remekművet,  dráma- 
irodalmunk  fejlődésében  jelentős  szerep  jutott  neki  s ennek  számba 
vételénél  Gyulai  fejtegetéseinek  mindig  irányadóknak  kell  lenniök.1 

Dramaturgiai  működését  egy  nagy  munkája  tetőzi  be,  melyet 
nem  is  élete  végén  írt,  hanem  kritikai  működése  első  tízedében, 
mint  a legtöbb  s legértékesebb  müveit.  Non  ő fedezte  fel,  de  meg- 
találta azt  a nagy  tragédiaírót  s azt  a nagy  tragédiát,  melyről  ko- 
rábban azt  hitte,  hogy  nincs  és  a jövőnek  kell  megteremtenie.  Hő 
vágya  teljesült,  megtalálta  s hogy  ne  csak  ő lássa,  hanem  az  egész 
nemzet,  oly  elismerést,  oly  méltánylást  és  oly  művet  szentelt  em- 
lékének, milyen  csak  az  igazi  nagyoknak  jut,  nálunk  a dráma- 
írók közül  csak  neki  egyedül.  Azóta  Katona  szelleme  átvilágít  azon 
a sötét  koron,  mely  annyiszor  megtépte  s a korai  elmúlásba  haj- 
totta ; azóta  él  Katona  oly  fényben  és  nagyságban,  mint  senki  a 
magyar  írók  közül.  De  vájjon  miért  kellett  Katonának  épen  Gyu- 
laira várnia,  hogy  igazi  magyarázóját  megkapja? 

Ha  drámairodalmunk  e korszakát  tekintjük,  könnyen  meg- 
tudjuk adni  a feleletet.  Drámánk  Katona  idejében  s azután  is 
mintegy  két  évtizedig  a német  utánzata,  mely  kevés  művészi,  annál 
több  selejtes  művel  szerepel.  Egy  pillantás  az  előadott  darabok 
sorára,  azonnal  kitűnik  ez.  A színpad  fontosságát  hangoztatják, 
de  legtöbbször  csak  a nyelv  az  irányadó  szempont.  Nagyobb  köl- 
tőink csak  ritkán  szerepelnek  a színpadon.  A későre  induló  s több 
művészetet  követelő  bírálat  szava  hogyan  érvényesülhetne  a sok 
beözönlő  darabbal  szemben  ? Hol  áll  ezen  drámai  költészet  Shakes- 
peare hatalmas  művészetéhez  képest  ? De  hol  van  maga  Shakes- 
peare is  ? Rossz  fordításokban  néha  előadják,  hanem  igazi 
mély  átértésétől  igen-igen  távol  vannak.  Akadunk  ugyan  utánzata- 
ira, de  azok  a külsőségeknél  maradnak,  vagy  belőle  a könnyebben 
megérthető  dolgokat  másolják.  Nagy  szellemét,  az  igazi  Shakes- 
pearet  még  nem  látják.  Ahhoz  időre  van  szükség  és  az  ízlés  ma- 
gasabb fejlődésére,  Hiszen  bár  a mübírók  lépten-nyomon  idézik, 
egyes  részleteiben  felfogják,  de  a teljes  áttanulmányozás,  tökéletes 
megértése  hiányzik.  Hogyan  értették  volna  meg  Katonát,  kinek 
lángelméje  egy  pillanatnyi  betekintést  nyerve  a britt  szellemóriás 

1 Szigligetiről  és  műveiről : Argyil  és  Tündér  Ilona.  (Dr.  d.  1. 31- 1.)  — Diocletián 
(I.  90. 1.)  — Az  eladó  lányok.  (I.  367. 1.)  — Béldi  Pál.  (I.  382. 1.)  — Gritti.  (I.  400. 1.)  — 
Egy  bujdosó  kurucz.  (I.  523. 1.)  — A lelencz  I— II.  (I.  569. 1.)  — Nadányi.  (II.  170. 1.) 
— A fény  és  árnyai.  (II.  237. 1.)  — Szigligeti  és  újabb  színművei.  (II.  395.  stb.  lapok. 

müveibe,  átértette  és  átérezte  az  ő felséges  művészetét  és  annak 
bélyegét  nyomta  Bánk  bánjára.  Ha  igaz,  hogy  a bennünk  élőt, 
vagy  a bennünk  levőhöz  hasonlót  a külvilágban  könnyebben  észre- 
vesszük és  méltányoljuk,  akkor  világos  hogy  Shakespeare  ismerete 
nélkül  mért  nem  ismertük  Katonát  sem.  A könnyen  és  hamar  ki- 
elégíthető ízlés  nem  vágyott  nemesebb  művészetre,  melyért  többet 
kellett  volna  fáradnia,  hogy  élvezze.  Az  ötvenes  évek  felé  változott 
a helyzet.  Shakespeare  otthonosabb  lett  színpadjainkon  s az  ő 
ismeretével  egyformán  nyomult  előre  Katona  is.  Feldedezni  már 
nem  kellett  s nagyságának  elismertetéséhez  sem  feltétlenül  volt 
szükséges  Gyulai,  de  az  már  nem  véletlen,  hogy  olyan  magyará- 
zója és  megértetője  akadt,  mint  ő. 

Aesthetikusaink  és  kritikusaink  közt  még  addig  nem  volt 
egy  sem,  ki  Shakespeare  művészetét  oly  mélyen  nemcsak  értette, 
hanem  érezte  is.  Nem  a kommentátorok  nehéz  fegyverzetével,  bár 
attól  sem  idegenkedett,  hanem  azzal  a csodálatos  megérző  és  meg- 
értő szellemmel  és  finomsággal,  mely  a műbírók  közül  sem  jut  ki 
mindenkinek.  Mennyire  bosszantja,  hogy  törpe  kritikusok  pálczát 
törnek  felette,  ha  egy-egy  gyöngéjét  fedezik  fel.  A lángész  kis 
művei,  kiáltják.  Nem  értik  a lángelmét,  mondja  Gyulai.  A lángel- 
mének is  vannak  közepes  alkotásai,  de  ő ebben  is  nagyobb,  mint 
az  úgynevezett  tehetségesek  legnagyobb  müveikben.  Nem  a leg- 
sikerültebb műveit  válogatja  ki,  hogy  a minden  idők  legnagyobb 
drámaíróját  bemutassa  bennük,  nem  is  a legkönnyebben  magya- 
rázhatót,  a hol  kitaposott  űtakon  járhat.  Gyönyörűségét  találja  a 
nehézségekben  s élvezettel,  művészi  tapintattal  halad  a problema- 
tikus, ingadozó  értékűnek  mondott  darabjaiban  is.  Valóban  a 
Szentivánéji  álomnak  helyesebb  és  önállóbb  magyarázatára  alig 
találhatunk,  a Téli  regét  a gyenge  tárgyválasztás  mellett  a legmü- 
vészibb  feldolgozásnak  mondja ; ez  is,  meg  egyéb  Shakespeare-t  illető 
fejtegetései  és  megjegyzései  nem  csupán  a külföldi  nagy  Shakes- 
peare-irodalom  visszhangja  s számottevőbb  Shakespeare-irodalom- 
ban  is,  mint  a milyen  nálunk  van,  előkelő  helyet  foglalnának  el. 

Nem  alaptalan  tehát  az  a meggyőződésünk,  hogy  Shakespeare 
mély  megértése  tette  alkalmassá  őt,  hogy  Bánk  bánt  oly  behatóan  és 
meggyőzően  fejtegesse.  Szerinte  Katona  helyesebb  magyarázója 
Shakespearenek,  mint  sok  kritikus.  Mintha  ezzel  azt  is  kimondaná,  ha 
Shakespearet  megismertük,  akkor  nem  nehéz  Katonát  is  meg- 
ismernünk. 

Bánk  bán  tragikai  alapjának  felfogásához  is  ez  a tudás  vezette. 
Mi  a Bánk  tragikuma,  a felségsértés-e,  a mint  Gyurmann  magya- 
rázza, avagy  a kielégített  bosszú  kínos  önvádja,  mint  Greguss 
mondja?  Nem.  S ekkor  Gyulai  szeme  megakad  Shakespeare  Ham- 
letján, melyhez  már  előbb  is  próbálták  hozzámérni  Katona  müvét. 
Goethének  Hamlet  jelleméről  odavetett  megjegyzése  mintegy  inspi- 
rálja a fejtegetőt,  hogy  maga  is  e nyomokon  induljon  el  a czél  felé. 

Goethe  szerint  Hamlet  személyében  Shakespeare  oly  jellemet 
akart  felmutatni,  mely  nem  született  arra  a tettre,  mit  véghez  akar 
vinni.  Ez  rejti  magában  tragikumát.  Hasonlóan  vagyunk  Bánk 
jellemével  is.  Gondolkozása,  állása,  rangja,  egyénisége  mind  távol 
állanak  attól  a cselekedettől,  mit  elkövet.  A király  helytartója,  a 
törvény  őre  s puszta  gyanú  alapján  mindkettőt  megsérti ; lovag  és 
egy  ártatlan  nőt  támad  meg,  monarchiái  érzésű  s királynéjára  emeli 
kezét,  hazafi  s ugyanakkor  a forradalmat  segít  kitörni,  büszke 
oligarcha,  kinek  mindig  tisztán  kell  állania,  de  a királyné  megölése 
miatt  a legmélyebbre  sűlyedt  s bukásában  teljes  kíméletlenség  és 
gyűlölet  kiséri.  A sokat  idézett  szavak  szerint:  „íme  Bánk  tragi- 
kuma, ki  önbiráskodva  nemcsak  a társadalmi  rend  ellen  támad  fel, 
hanem  önmagának  erkölcsi  létalapja  ellen  is.  Midőn  meggyalázott 
becsületéért  bosszút  áll,  egyszersmind  megalázza  mindazt,  min 
becsülete  nyugszik,  méltóságát,  hitét,  politikai  elveit,  büszkeségét. 
A nádorból  törvénytapodó,  a király  kegyeltjéből  felségsértő,  az 
alkotmányos  államférfiúból  forradalmár,  lovagból  nőgyilkos,  a 
büszke  úrból  megalázott  szerencsétlen  lesz.  Külső  és  belsőkép  egy- 
aránt elbukik.  A költői  igazságszolgáltatás  teljes,  a tragikum  oly 
erős,  minél  erősebb  alig  lehet/41 

Midőn  Gyulai  a régi  alapot  elvetve,  nem  egy  uralkodó  szen- 
vedélyből fejti  ki  a tragikumot,  ugyanakkor  a főhős  jellemének 
kifejtésére,  e jellemnek  a szerkezethez  való  viszonya  kimutatá- 
sára szélesebb  és  biztosabb  alapot  nyert,  az  előző  bírálók  egy  és 
más  tévedését  helyreigazíthatta.  Valóban  a Bánk  jellemének  felvo- 
násról-felvonásra  követése  legtisztább  feltüntetése  Gyulai  azon  el- 
vének, hogy  a jellemzés  és  compositio  a legszorosabb  kapcsolat- 
ban állnak. 

Mindez  azonban  nem  azt  jelenti,  hogy  Katona  Shakespearet 
másolta.  Gyulai  épen  Shakespeare  igazi  megértése  után  szállhatott 
szembe  azzal  a felfogással,  hogy  Katona  szoros  utánzója  a nagy 
angol  drámaköltőnek  s Bánk  nem  volna  más,  mint  Hamlet  és  Othello 
jellemének  keveréke.  Azt  elismeri,  Shakespeare  hatással  volt  reá, 
de  csak  a jellemrajz  módszerére  nézve,  a mi  eredetiségének  egy 
cseppet  sem  árt,  sőt  ez  magyarázza  több  tekintetben  nagyságát. 
Bánk  jelleme  csak  annyiban  hasonlít  a Shakespeare  jellemeihez, 
hogy  nem  egy  uralkodó  szenvedélyen  épül  fel,  hanem  több  szen- 
vedély uralkod'k  rajta  s hol  az  egyik,  hol  a másik  kerül  túlsúlyra. 
Itt  meg  bizonyos  tekintetben  Macaulay  nyújt  eszmét  Gyulainak.  A 
mint  ez  Shylock  jelleme  szélső  határainak  a pénzvágyat  és  bosszút 
tartja,  Gyulai  a Bánk  bánénak  királya,  hazája  iránti  szeretetét  és  hitvesi 
féltékenységét,  mely  körvonalakat  sok  más  vonás  tölt  ki  és  árnyékol. 

Hasonlóan  összetett  jellemnek  magyarázza  nemcsak  a Gertrud, 
hanem  a kisebb  személyek  alakját  is. 

1 Katona  és  Bánk  bánja  2.  kiadás  1907.  203.  1. 

Gyulai  a jellemzés  e shakespearei  voltát  hivebbnek,  élettelje- 
sebbnek  tartja,  művészileg  előállítni  pedig  a legnehezebben  meg- 
oldható feladatok  közé  sorolja.  Nagy  alkotó  erőnek  kell  közre- 
működnie, hogy  a különböző  vonások  egy  egészben  felolvadjanak 
s ne  rontsák  le  egymást,  vagy  párhuzamosan  haladva  tehetetlenné 
ne  tegyék  a jellemet.  Katonának  egyik  főérdeme,  hogy  ily  irányban 
nem  méltatlanul  követte  mesterét ; a mint  Gyulai  kifejezi : „Több 
szenvedélyből  olvasztani  egyöntetű  jellemet,  helyes  arányban  vegyí- 
tett többnemű  indokokból  fejleszteni  ki  a cselekvényt,  ez  az,  mi  által 
Shakespeare  új  korszakot  nyitott  a drámairodalomban,  ez  az,  mi 
drámaíróink  közt  egyedül  Katonának  sikerült."1 

Shakespeare-rel  méri  össze  Katonát,  midőn  tragédiájának  külső 
technikájáról  beszél.  Úgy  látja,  hogy  Katona  itt  eltért  Shakespeare- 
től,  kinél  a külső  forrna  a modern  színpadhoz  viszonyítva  elavult. 
Katona  fiatalabb  korában  megismerte  az  újabb  színpadot  s müvében 
is  végig  erre  van  tekintettel.  Eszerint  Katona  közeledett  a dráma- 
irodalom  amaz  új  korszaka  felé,  a melyet  Schmidt  Juliánnal  együtt 
Gyulai  is  kíván,  hogy  Shakespeare  nagy  kiválóságait  alkalmazzuk  az 
új  színpadhoz,  hogy  „szenvedélyének  erejét,  erkölcsi  törvényeinek 
mélységét  és  hatalmát,  jellemrajzainak  plasztikáját  egyszerűbb  és 
tisztább  müstilussal  megegyezőbb  eszközökkel"  igyekezzünk  elérni.2 

A tragédiában  Shakespearet  feltétlen  tekintélynek  ismerte  el 
Gyulai,  a ki  mellett  néhányszor  még  csak  Sophoklesre  hivatkozik. 
Az  az  óriási  hatás,  a mit  a nagy  angol  költő  tett  az  újabbkori 
drámára,  nálunk  az  elméletben  még  inkább  érezteti  magát,  mint  a 
költésben  és  talán  mondhatjuk,  drámabírálóink  közt  Gyulainál  leg- 
inkább. Már  a költés  s hasonlóan  a közönség  nem  kedvelte  annyira, 
aminthogy  a nagy  tömeg  a művészetnek  se  szeret  szélső,  legyen 
bár  az  felső,  határain  tartózkodni.  Azonkívül  a színház  sohasem 
felelt  meg  egészen  annak  az  ideális  követelésnek,  hogy  mindig  a 
tiszta  művészet  tanítója  legyen. 

Shakespeare  mellett  a legnagyobb  hatást  a francziák  gyako- 
rolták. Kétségtelenül  otthonosabban  érezték  magukat  a színpadon, 
mint  Európa  bármely  nemzete  s a múlt  század  közepén  megint  oly 
urai  lettek  a színházaknak,  mint  egykor  a classicus-triász.  Győztek 
annak  a Németországnak  színpadján  is,  mely  Lessing  kezdésére 
oly  kíméletlen  és  kegyetlen  harczban  érdemetlenül  űzte  ki  Corneille-t, 
Racinet  és  Voltairet,  de  igyekezett  összezúzni  magát  Moliéret  is. 
Pedig  az  újabb  drámairodalmat  a franczia  aesthetikusok  sem  tar- 
tották hiba  nélkül  valónak  s összehasonlítva  a classicussal,  egy 
csepp  előnyt  sem  adtak  neki,  sőt  folytonos  hanyatlást  észlelve, 
kötelességüknek  tartották  minél  erősebben  szólni  ellene.3 

1 Katona  és  Bánk  bánja.  245.  1. 

2 U.  o.  283.  1. 

3 V.  ö.  az  50-es  és  60-as  évek  francia  kritikáját  (Pjanche,  Montégut, 
Vapereau  stb.). 

A franczia  színmű  színpadjainkon  mindig  kedveltebb  volt,  mint 
bármely  más  nemzeté.  Dramaturgiánkat  ugyan  Shakespeare  és  a 
német  aesthetrkusok  uralták,  csodáltuk  a britt  óriást,  tanultunk  tőle, 
de  a franciát  szerettük.  Kritikusaink  szívesebben  vették  pártfogá- 
sukba. mint  a németet,  mióta  Bajza  Henszlmann-nal  vitázva,  nagyobb 
figyelemre  méltatta,  kivonva  egyszersmind  magát  a német  kritika 
egyoldalúsága  alól,  mely  lépten-nyomon  üldözte  a francziát. 

A sok  franczia  darab  beözönlése  szükségessé  tette,  hogy  nálunk 
is  szigorú  kritika  alá  vegyék.  Ha  megnézzük  az  50 — 70-es  évek 
színikritikusait,  Gregusst,  Salamont,  Gyulait,  azt  fogjuk  látni,  Gyulai 
foglalkozott  legrészletesebben  a franczia  darabokkal.  Részben  Bajza 
örököse,  mert  nem  dob  vissza  mindent,  a mi  franczia;  de  nem  is 
fogadja  el  feltétlenül  remekműnek,  hanem  hibáit  és  jelességeit  egy- 
aránt őszintén  feltárja,  hogy  értéktelen  utánzásától  lehetőleg  meg- 
óvja az  írókat  s alkalmas  példákat  bonczolva,  nemesebb  Ízlés 
keletkezését  segítse  elő. 

Már  1850-ben  — dramaturgiai  dolgozatai  közt  az  elsőben  — 
dicséri  az  „Alföldi  szinműtár“  szerkesztőjét,  hogy  választása  Hugó 
Victor  Borgia  Lucretiájára  esett,  mert  Hugó  a német  kritikusok 
ellenére  is  a legjobb  drámaírók  közé  tartozik.  Minket  leginkább  az 
érdekelhet,  hogyan  vélekedett  a franczia  dassicus  drámáról  s külö- 
nösen Moliére-ről,  kit  a vígjátékban  Shakespeare  mellé  helyezett 
s hasonló  tekintélyül  fogadott  el. 

A franczia  classicus  drámának  Gyulai  egy  hosszabb  dolgozatot 
szentelt,  részint  azzal  a megokolással,  hogy  e tárgyról  keveset  írtak 
nálunk.1  Másrészt  az  értékelésben  középútat  jelöl  ki  a túlzóan  dicsőítő 
franczia  és  igazságtalanul  szigorú  német  kritika  közt.  Nézete  álta- 
lában az,  hogy  Corneille  és  Racine  nagy  tévedések  mellett  sok 
jelességgel  bír  s nehány  remekművel  gazdagította  a költészetet; 
Moliére-re  nézve  Aragonak,  a híres  matematikusnak  nézetéhez  csat- 
lakozik, hogy  Moliére  versenytárs  nélkül  áll  az  európai  irodalomban. 
E véleményt  európaszerte  általánosan  vallották.2 

Dolgozatához  a történeti  alapot  nagyobbrészt  Nisard  irodalom- 
története  szolgáltatta,  de  aesthetikai  felfogásában  egészen  eltér  tőle 
s a shakespeare-i  tragédiához  vonzódását  mutatja  ki.  A híres  hármas 
egységből,  mely  már  abban  a korban  túlhaladott  álláspont  volt, 
csak  a cselekvény  egységet  ismerte  el  kötelezőnek  a drámaíróra 
nézve,  a hely- és  idő  egységét  csak  feltételesen  fogadta  el  szabályul: 
ezek  tekintetbe  vételével  is  lehet  jó  drámát  írni,  de  feltétlenül  nem 


1 A franczia  classicai  drámáról.  Dram.  dóig.  II.  köt.  — Gyulai  nem  vette 
figyelembe  Salamon  Ferencznek  egy  korábban  megjelent  folytatásos  tárczáját  a 
Budapesti  Hírlapban  (1856  decz.  12.,  13.  sz.).  Annyiban  igaza  is  van,  hogy 
Salamon  tárczája  nem  eredeti,  két  beszéd  fordítása,  egyikkel  Ponsard  köszöntött 
be  a franczia  akadémiára,  a másikkal  Nisard  fogadta  az  új  tagot. 

2 V.  ö.  idézését  Salamon  ismertetésében  és  Moliére  vígjátékainak  magyar 
kiadása  előtt. 

szükségesek,  mert  túlságosan  korlátozzák  a költőt.1  A franczia 
classicismus  jármának  tartja  a kötelező  történeti  tárgyválasztást,  mert 
így  sok  alkalmas  an>  ágtól  zárta  el  magát.  E tévedések  azonban 
esetlegesek,  csak  annyiban  hibáztathatok,  hogy  szűkítik  a drámai 
költészet  határait,  de  remekművek  létrejöttét  nem  zárják  ki.  De 
határozottan  elítéli  a typusos  jellemzést,  melyről  azt  tartja,  hogy 
indokolatlanul  vették  át  az  ókori  classicusoktól  s annál  nagyobb 
hibának  tartja,  mert  a francziáknak  nem  állott  rendelkezésére,  mint 
a görögöknek  és  Shakespeare-nek,  a népköltés,  a műköltészet  örök 
forrása.  A korabeli  franczia  drámákkal  szembe  állítva,  Gyulai  a 
régi  jelességeit  hangsúlyozza:  a classicusok  tiszta  tragédiákat  és 
komédiákat  adtak,  a jelen  a középfajokat  műveli ; a jelen  írói  az 
egységeket  elvetették  ugyan,  de  az  ellenkező  végletekbe  csaptak, 
az  egyszerű  cselekvény  a legbonyolultabb  lett;  az  idealismust  a 
legtágabb  realismus  követte;  a magas  stílus  az  utcza  nyelvére  szállott 
le;  a régiség  és  rang  eltűnt,  de  helyébe  a törvényszék  és  börtönök 
titkait  látjuk  a színpadon.  Mindez  nem  tetszett  Gyulainak. 

Érdekes,  míg  Nisard  óvakodik,  Corneillenek  vagy  Racinenak 
adni  az  elsőséget,  Gyulai  habozás  nélkül  Racinet  tartja  tragikaibb 
költőnek.  Corneille  szerinte  nem  is  valódi  tragikai  költő,  mert 
hőseit  jobban  szereti  szenvedélyeiknél  s az  összeütközésekben  a 
hősöknek  juttatja  a győzelmet.2  Ez  nem  ad  tiszta  tragikai  szemé- 
lyeket, tehát  tiszta  tragikumot  sem,  valamint  tiszta  tragikai  hatásf 
sem,  ami  a tragédiának  igen  lényeges  kifolyása. 

Már  Racine  tragikaibb  hatást  idéz  elő.  A szenvedélyek  nála 
élénkebb  színt  nyernek  s le  is  győzik  a hőst,  azért  ami  Corneille- 
nél  hiányzott  a szánalom  felkeltéséből,  az  itt  egészen  megvolt  s 
így  a teljes  felindulást  semmi  sem  hátráltatta.  Ez  szerinte  haladás, 
fejlődés  Racine-nál,  mert  a tragikumot  teljes  erejében  kiképezte, 
hasonlóvá  tette  a Sophokles  és  Shakespeare  tragikumához.  Mennyi 
eltérés  e felfogásban  Nisardtól,  ki  sem  Sophokles,  sem  Shakespeare 
tekintélyét  nem  fogadta  el  irányadóul  s Corneille  és  Racine  tragi- 
kuma közt  azt  a megkülönböztetést  tette,  hogy  a corneille-i  tragédia 
igazsága  magasabb,  a racine-i  tragédiáé  általánosabb,  mert  Corneille 
jellemei  inkább  hősök,  a Racinei  inkább  emberek  s több  ember, 
mint  hős  van  a világon.3  De  eltér  Lessingtől  is,  a kire  hivatkozik. 
Lessing  a Hamburgi  Dramaturgia  nyolczvanegyedik  darabját  azzal 
kezdi,  ki  fogja  mutatni,  hogy  a francziáknak  igazi  tragikai  költőjük 
nincs;  a mit  ők  annak  gondoltak  s a mely  hitökben  meggyökereztek, 
csak  a fejlődés  egy  magasabb  fokát  jelenti,  de  nem  a teljes  kifej- 
lést.  Pontokba  foglalja,  mikben  tért  el  Corneille  Aristoteles  szabá- 
lyaitól, melyek  a tragikai  hatás  legmagasabb  fokára  irányultak.  Az 

1 Csengery  Antal  színi  kritikáiban  ugyancsak  vallja,  a Ponsard  véleménye 
is  ez  (Budapesti  Hírlap  1856  decz.  12.) 

2 Tehát  a tragikai  katasztrófa,  a hős  halála  Corneillenél  nincs  meg. 

3 Nisard  irodalomtörténete  III.  24.  1. 


a lekicsinylő  hang,  mely  utána  a német  kritika  sajátjává  vált,  telje- 
sen elmarad  Gyulainál.  Csak  az  marad  meg  nála,  hogy  ő is  a 
tragikai  hatásra  van  főtekintettel  s e szempontból  becsüli  nagyobbra 
Racine-t  Corneille-nél.1 

A franczia  classicai  drámában  szerinte  legtöbbet  ér  a vígjá- 
ték. Moliére  a komikus  szinte  oly  nagy  a szemében,  mint  Shakes- 
peare a tragikus.  A jelen  vígjátékot,  mely  finom  mosolyt  idéz  elő, 
— ez  Gyulai  ideálja  — ő fejti  ki  először  az  európai  irodalomban  s 
ebben  még  felül  sem  múlták.  Nagyobbrészt  Schlegellel  polemiázik, 
a ki  Moliére  eredetiségét  vonta  kétségbe,  jellemzését  és  erkölcsi 
irányát  támadta;  Gyulai  könnyen  végez  a vádakkal.  Az  eredetiséget 
nem  a tárgy  felhasználásában  kereste,  mely  oldalról  a nagy  írók 
mind  megvádolhatok,  hanem  az  alapeszme,  cselekvény,  jellemrajz 
különbözőségében.  Jellemzését  Shakespeare-ével  veti  össze,  csak  azt 
kifogásolja,  hogy  a bonyolult  jellemekben  néha  nem  tudja  jól  össze- 
olvasztani a különböző  vonásokat.  Az  erkölcstelenség  vádja  ellen  a 
költészet  és  erkölcs  egymás  közti  viszonyának  mélyreható  fejtege- 
tésével válaszol;  Moliére-nél  jobban  a művészi  és  erkölcsi  egyesíté- 
sét a komikumban  senki  sem  értette.  „Főszemélyei  magok  idézik  föl 
a cselszövényt  és  a szenvedélyük  által  felköltött  katastrophba  lelik 
büntetésüket,  bukásukat.*'2  Méltóbban  vádolhatják  szerinte  műveinek 
szerkezete  miatt,  bár  ebben  is  felülmúlja  tragikus  társait.  A cselek- 
vényt  a párbes;  édek  kedvéért  néha  elhanyagolja,  de  máskor  Shakes- 
peare müveinek  szerkezetét  közelíti  meg  s igen  sok  tévedése  egye- 
nest a kornak  tudandó  be.3 

Gyulai  korábban  is  adott  bírálatot  a franczia  classicai  dráma 
egyik-másik  darabjáról,  kivált  Moliére-ről.4  Ily  mélyrehatóan  azon- 
ban egyik  helyen  sem  fejtegeti  ez  iskola  tulajdonságait.  Corneille 
Cidjének  színrekerülése  alkalmával  a fordításról  beszél,  magyar 
forma  választására  ad  tanácsot.  Moliére  Tartuffe-ja  előadásakor  a 
Magyar  Sajtó  kritikusával  polemizál  s kimutatja  járatlanságát  a 
Moliére-irodalomban;  a Fösvény  bírálatában  szintén  szól  a magyar 
újságok  hozzá  nem  értő  kritikáiról,  de  a nagyobbrészt  a schlegeli 
vita  foglalja  el,  melyet  a későbbi,  terjedelmesebb  dolgozatába  is 
behelyezett. 

Gyulai  e dolgozataival  a franczia  classicai  drámát  nálunk  az 
őt  megillető  helyére  juttatta.  így  megakadályozta  a német  kritika 
egyoldalú  befolyását  kritikai  irodalmunkra,  mely  egy  és  más  lapban 
amúgy  is  felütötte  a fejét.  A németek  elitélték  a franczia  classicai 


1 V.  ö.  Blaire  Hugó,  Rhetorikai  és  aesthetikai  leczkéi  (Kis  J.  fordítása- 
Buda  1838.)  II.  köt.  333.  1.:  Racinet  nagyobbnak  tartja  Corneillenél,  de  tragiku- 
muk különbözőségét  nem  említi. 

2 Dram.  dóig.  II.  333.  1. 

3 Dram.  dóig.  II.  336.  1. 

4 Corneille,  Cid.  1853.  Dram.  dóig.  1.  37.  1.  — Moliére,  Tártuffe.  1863.  I. 
384.  1.  — Moliére,  A fösvény.  1864.  II.  144.  1. 

dráma  rendszerét  s kevésbé  voltak  tekintettel  a tehetségre,  Gyulai 
a tehetséget  becsüli  többre,  mely  a rendszer  korlátjai  közt  is  alkothat 
nagy  munkát,  ha  a rendszerben  egészséges  elemek  vannak.  A németek 
a franczia  drámával  szemben  nagyobbra  tartották  a német-görög 
classicismus  drámai  műveit;  a tendencia  nyilvánvaló,  a francziák 
rovására  elismertetni  a magukét.  Gyulai  azonban  ha  nem  is  elvben, 
de  eredményeiben  többre  becsüli  a francia  classicai  drámát. 

E dolgozatában  Gyulai  a franczia  és  német  álláspontot  egye- 
sítve, új  eredményekre  ugyan  nem  jutott,  de  a hogy  elmondta  és 
kifejtette,  nálunk  a legönállóbb  helyet  juttatja  neki.  Egyéb  bírálatai- 
ból, melyeket  a franczia  darabokról  adott,  dolgozási  módjára  vethe- 
tünk világot.  A színházba  lehetőleg  mindig  készülve  ment,  leg- 
alább a müvet  olvasta  el  vagy  előzetes  tájékozódást  szerzett  felőle, 
így  legalább  a meg  nem  értés  a műélvezetben  nem  gátolta,  hanem 
egész  odaadással  figyelhette  a mű  jellemző  tulajdonságait  és  a 
színész  játékát.  A franczia  daraboknál  még  az  az  előnye  is  meg 
volt,  hogy  bírálatot  olvashatott  róla  s a maga  ítélete  kifejtésére 
bizonyos  támaszpontokat  kapott.  Az  ilyen  birálatjaiban  egy-két 
franczia  kritikust  mindig  idéz.  Dumas,  Hugó  Victor  s követőinek, 
majd  a későbbi  franczia  drámairodalom  általános  jellemét  utánok 
adja  meg,  dramaturgiai  nézeteinek  nem  egy  szála  nyúlik  ide  vissza, 
bíráló  módja  nem  egyszer  mutat  hasonlóságot,  de  sohasem  ismétli 
őket,  hanem  tovább  is  folytatja  kritikájukat.  Különösen  a mű 
drámaiságának  megállapítása,  a tragikum  keresése  és  nyomo- 
zása, miben  a franczia  classicai  tragédiánál  is  egyénileg  járt  el, 
teljesen  az  övé  s ezzel  együtt  a kritikai  értékelésnek  legfelsőbb 
foka  is. 

Bírálatai  nagyobbára  a Nemzeti  Színházban  előadott  darabok- 
ról szóinak.  A drámai  felsőbb  nemeknek  itt  volt  az  otthona  s 
első  rangú  művészek  játszottak  benne.  Az  előbbi  a darabok,  az 
utóbbi  a színészek  bírálatára  nyújtott  jó  alkalmat.  Néha  arra  is 
rászánta  magát,  hogy  a budai  Népszínházról  írjon,  kivált  ha  a 
másikban  szünetelt  az  előadás.  Ez  utóbbinak  az  irányával  nem  értett 
mindig  egyet.  Szerette  volna  a művészi  munkát  megosztani  a két 
színház  között : a Nemzeti  a felsőbb  drámai  nemeket  gondozza,  a 
budai  Népszínház  pedig  az  alsóbbakat  és  annak  igyekezzék  sajá- 
tos nemzeti  szellemben  az  irányitója  lenni. 

Drámai  bírálatai  mellett  érdekes  lesz  egy  pillantást  vetnünk 
a szinművészetet  érintő  nézeteire  is. 

Gyulai  túlnyomóan  a drámai  kritikával  foglalkozott  s csak 
igen  ritkán  szorított  helyet  és  időt  a színészetről  írni.  E nemű 
megjegyzései  viselik  magukon  leginkább  az  alkalomszerüség  bélye- 
gét, gyakran  csak  napi  értékűek,  viszont  olykor  kiemelkednek  a 
hétköznapi  világból,  becses  adalékaivá  válnak  színészetünk  törté- 
netének s az  elméletnek  is.  Az  oly  szigorú  kritikus,  mint  Gyulai, 
nem  osztja  hódolón  vagy  épen  pazaron  az  elismerést,  a kevés  nála 

többet  jelent,  mint  másoknál  a sok,  s ha  a jelesség  helyett  több- 
ször emlegeti  a hibát  vagy  gyöngeséget,  nem  ok  nélkül  emlegette, 
ott  bizonyosan  meg  kellett  lennie  az  ellenkezőjének  is.  Különösen 
pályája  első  felében  írt  gyakrabban  a színészekről,  a színészetről, 
később  mind  kevesebbet  és  teljesen  el  is  maradt.  Hogy  soha 
sem  kisérte  olyan  figyelemmel,  mint  dramaturgiai  működése  után 
várni  lehetne,  különböző  okai  lehettek.  Tán  a színészet,  mint  eléggé 
ki  nem  fejtett  művészi  ág,  nem  nyújtott  olyan  erős  és  határozott 
szabályokat,  mint  a dráma,  melyekre  a kritika  habozás  nélkül  támasz- 
kodhatott volna ; tán  az,  hogy  bár  voltak  jeles  színészeink,  nem 
volt  igazi  színészetünk,  különösen  nem  tragikai,  miért  annyira  tudott 
lelkesedni  Gyulai ; tán  ha  a színészek  hiúsága  nem  is  annyira, 
inkább  az  a tény,  hogy  a színészi  nemzedék,  melyért  fiatalabb  korá- 
ban lelkesedett,  lassan  kihalt  s ő az  új,  könnyebb  és  üzletibb  világ- 
gal közelebbi  érintkezésbe  nem  akart  lépni.  Mellőzte  mindinkább 
színészed  kritikát  s egészen  a drámaira  adta  magát. 

Szempontjai  természetesen  a széptanon  alapulnak,  minden 
más  czél  kizárásával.  E tekintetben  Gyulai  soha  sem  ingadozott, 
nem  próbált  kivételt  tenni ; olykor  látszólag  a nemzeti  szempont 
vezeti,  de  csak  annyiban,  hogy  egyes  művészetek  kisebb-nagyobb 
mértékben  a különböző  nemzetek  szerint  korlátoknak  vannak  alá- 
vetve. Vizsgálja  a jellemalkotást  vagy  visszaadást,  melyben  a belső 
felfogásnak  és  külső  alakításnak  összhangban  kell  megjelennie,  egy- 
öntetű játékban.  A színész  a jellemet  nemcsak  visszaadja,  hanem 
meg  is  teremti,  nemcsak  a mű  értelmében,  hanem  azon  kívül 
is,  jóvá  téve  vagy  eltakarva  a költő  hibáját.1  A lángész  a színé- 
szetben is  ugyanazon  sajátságokkal  nyilatkozik,  mint  egyéb  művé- 
szetekben ; az  egészben  keresi  a hatást,  az  egyöntetűségben  a 
szabatosságot,  a természetesben  az  eredetit  és  újat.2  Szól  ezenkívül 
az  egyénítésről  és  eszményítésről,  a külső  alakról,  több  megjegy- 
zést ad  a külső  kifejezésről,  a hangról,  a szavallatról  és  ennek 
tulajdonságairól. 

Az  egyénítésnek  színészetünkben  története  is  van.  Kezdő  szí- 
nészeinknek egyik  főjellemzője  volt  a sok  modorosság  közt,  mely 
a kezdőknek  általános  tulajdonsága,  az  álpáthosz,  mit  sok  egyéb 
hibával  együtt  a nálunk  megforduló  másodrangú  német  színészek- 
től vettek  át.  Az  eszmélkedő  kritika  a pesti  színház  megnyitása  után 
kíméletlen  harczot  indított  ellene,  mely  mindent  egyforma  mázzal 
vont  be,  s az  egyénítést  állította  oda  helyébe.  De  aesthetikailag 
nem  magyarázták  meg  a fogalmat  s a színészek  egyik  végletből  a 
másikba  estek.  A természetességben  puszta  másolásig  mentek  s az 
egyéhit  és  eszményit  úgy  állították  szembe,  mint  a művészetnek 
egymást  kizáró  elemeit;  hibái  különösen  akkor  mutatkoztak,  midőn 


1 Dram.  dóig.  I.  140.  1.  Ristorira  vonatkoztatva  mondja. 

7 Dram.  dóig.  I.  140.  1. 

Shakespeare  lélektani  mozzanatai  helyett  a romantikái  iskola  erősen 
érzéki  szenvedélyeit  kellett  a színpadon  feltüntetni.  Az  egyénités 
még  Gyulai  idejében  is  rosszul  értelmezve  jelent  meg  a színpadon, 
küzd  is  ellene  s eszményi  alapon  tartja  megvalósítandónak.  Az  esz- 
ményítés a színészetben  ép  úgy  helyet  foglal,  mint  egyéb  művé- 
szetekben. Érdekes  végigtekintenünk,  a mint  szellemesen  szembe- 
állítja a fotográfust  és  festőt,  a drámaírót  és  színészt.  A fotográfus 
a szolgaiságig  hűen  és  pontosan  ad  vissza  minden  vonást,  de 
épen  azért  zárul  be  előtte  a művészet  kapuja.  „A  művész  ecsete 
kevésbé  hűen  és  pontosan,  de  igazabban,  szebben  s így  művé- 
szien fest.  Ismerve  a vonalak  titkos  iratát,  az  arczizmok  rejtélyeit, 
a küzdő  szenvedélyek  színvegyületét  s azokat  a kinyomatokat, 
melyekben  az  érzések,  indulatok,  hajlamok,  rögeszmék  megjelennek, 
a lelket  is  odaleheli,  most  válogatva  és  összpontosítva,  majd  mel- 
lőzve és  kiemelve.  Ez  az  eljárás,  melyet  eszményítésnek  neveznek, 
nem  sérti  meg  az  igazságot,  csak  kimagyarázza ; nem  törli  le  az 
egyéni  jegyeket,  csak  czéljaira  használja  föl.  E nélkül  nincs  a fes- 
tészetben iskola,  legyen  az  akár  olasz,  akár  németalföldi,  s csak 
az  eszményítés  kisebb  vagy  nagyobb  fokáról  lehet  kérdés,  s csak 
akkor  szabad  szembe  állítani  az  egyénit  az  eszményivel,  mint  két 
külön  rendszer  ellenséges  elveit.  A legeszményitőbb  festész  sem 
nélkülözheti  az  egyénités  bizonyos  fokát  s a legeszményitőbb  művei- 
ben is  feltalálható  némi  egyénités;  mert  a rideg  valóság  önmagá- 
val soha  sincs  összhangban,  s ezt  mindig  a belévetett  eszme  esz- 
közli, mert  a puszta  egyéni  hajhászása  arra  a tévedésre  vezet,  hogy 
az  esetleges  és  anyagi  erőt  vesz  a lényegesen  és  szellemin  s min- 
den eszmei  jelentőség  veszni  indul. 

A költészetben  sincs  máskép.  A drámaíró,  akár  Sophokles, 
akár  Shakespeare  tanítványa,  mindig  eszményit,  azaz  uralkodik  a 
természeten  és  szabadon  alakítja  a valóság  által  nyújtott  elemeket, 
azon  eszme  szerint,  melyet  ki  akar  fejezni.  Ezért  az  élet  töredékes 
és  elszórt  eseményeit  folytonosakká  téve,  egészszé  olvasztja  össze, 
a jellem  és  szenvedély  nyilatkozatait  gyúpontba  szedi  s a kör- 
vonalakat most  emelve,  majd  arányosítva  igyekszik  elérni  minden- 
nél nagyobb  czélját,  a költői  hatást. 

Idézhetné-e  ezt  más  elő,  mint  emez  a szellem  sugárain  derengő 
élet  megfejtve  és  kimagyarázva,  az  ég  és  föld  összeölelkezése,  ez 
új  és  mégis  ismerős  világ,  melynek  egyik  fele  kívülünk,  a másik 
pedig  bennünk  él.  E szabadság  és  kötelezettség  alól  nem  oldoz- 
hatja  fel  magát  a színész,  kinek  kötelessége  szolgálni  a költőt.  Ha 
a költő  az  eszme  ereje  által  teszi  érthetővé  a valóságot,  a színész 
nem  ölheti  meg  az  anyag  által  a szellemet.  Ha  a költő,  bár  föld- 
höz van  kötve,  ég  felé  tör:  a színész  nem  rohanhat  a prózaiság 
mocsarába.  Ha  a költő  a szép  formák  nemesítő  hatása  alatt  mutat 
föl  mindent:  a színészetnek  nem  lehet  feladata  e formákat  össze- 
törni. Ha  a költőt  a ritmusos  nyelv  nem  akadályozza,  sőt  elő- 

segíti  a jellem  és  szenvedély  festéseiben : a színész  nem  állíthat 
ellenkezőt."1 

A művészinek,  a költőinek  Gyulai  helyesebb  és  szebb  védelmét 
nem  adhatta  volna. 

Az  egyénítés  az  ábrázolt  személyre,  nem  a színészre  vonat- 
kozik. Gyulai  szól  a színészek  egy  igen  elterjedtnek  mondható 
tulajdonságáról,  mely  többé-kevésbé  összefügg  ezzel,  a mennyi- 
ben éppen  ellentétje,  hogy  inkább  magukat  viszik  a közönség  elé, 
vannak  bizonyos  általános  fogásaik,  „typikus  rámáik",  a melyekbe 
beöntik  a hasonló  dolgokat,  tehát  mintegy  letörlik  egyéni  színüket. 
Gúnyosan  említi  e jellemzési  módot,  mely  sok  tekintetben  hozzá- 
járult nálunk  a színpadi  hatás  elméletének  keletkezéséhez.2 

A színésznek  egészen  hatalmába  kell  tartania  külső  alakját, 
hogy  kellően  és  szépen  fejezhesse  ki  mindazt,  a mi  a belsejében 
kifejezésre  vár.  A mozdulat  mindig  együtt  születik  az  érzéssel  s 
mintegy  önkénytelen  pótlására  szolgál.  Az  összes  testrészek  közt 
legfontosabb  szerepet  tölt  be  az  arcz,  azért  ezen  leginkább  kell 
uralkodnia  a színésznek.  Nem  annyira  szép,  mint  kifejező  volta 
fontos,  melyen  a lélek  tükröződik.  Ilyen  értelemben  szól  Ristoriról, 
a híres  tragikai  színésznőről,  ki  vendégszerepléseivel  lázba  ejtette 
a nagyobb  európai  városokat:  „Arcza  bámulatosan  mozgékony  és 
kifejező.  E finoman  metszett  ajkak  és  szemek  s ezek  a jelzett  arcz- 
vonalak  beszélnek;  kimondják,  amit  a szív  titkolni  akar,  de  amit 
többé  nem  titkolhat,  a mit  a szó  képtelen  kifejezni  a sejtelem  leg- 
gyöngébb mozzanatától  kezdve  a küzdelem  és  tett  viharos  kitöré- 
séig s a küzdelem  és  kétségbeesés  perczeiben  mily  erős  és  mély 
fájdalom  nyilatkozik  ez  arczon,  e szemekben.  Kedved  volna  elfor- 
dulni a színpadtól,  de  oda  vagy  bűvölve,  mert  a szenvedélyek  e 
hű  rajza  sohasem  hágja  át  a művészet  határait  s borzadály  helyett 
csak  a legmélyebb  tragikai  hatást  érzed."3  Tovább  pedig  úgy  ír 
róla,  hogy  „mosolyogni  és  sírni,  szeretni  és  meghalni  csak  ő tud 
a világon".  Mindez  azonban  nem  elég  tiszta  hatás  keltésére,  szük- 
séges, hogy  a játékban  élet  legyen.  Az  pedig  úgy  lesz,  ha  a költő 
a szív  melegét  adja  játékába,  beleviszi  egész  testét,  lelkét;  igazán 
érzi,  a mit  játszik,  lelkesülés  ihleti  lényét,  mely  igazi  teremtésre  teszi 
képessé.  Ekkor  a teremtő  erőt  szétválva  látjuk  azon  részektől,  mit 


1 Dram.  dóig.  I.  257—259.  1.  (1857.) 

2 Dram.  dóig.  I.  162.  1. 

3 Dram.  dóig.  I.  141.  1.  Gyulai  Berlinben  hallgatta  meg  a művésznőt  s 
innen  küldötte  haza  czikkét  (1855),  melyben  elsőnek  ad  hírt  Ristori  csodás 
művészetéről.  Eszményképet  akar  a magyar  színészek  elé  állítni  benne,  kitől 
sokat  tanulhatnak.  Itthon  félreértették,  a színészek  hiúsága  meg  volt  sértve,  a 
melynek  eredménye  terjedelmes  polémia  lett  Jókaival  és  Egressyvel.  Teljes  elég- 
tételt kapott  a meg  támadtatásért  akkor,  midőn  Ristori  1856-ban  Pestre  jött  s a pestie- 
ket valósággal  elbűvölte  játékával.  (V.  ö.  a lapok  kritikáit,  Salamon  F.  kifejezetten 
is  elégtételt  ad  Gyulainak ; 1.  még  a Budapesti  Hírlap  1856-ik  évfotyamában 
Tóth  Kálmán  és  Sárossy  Gyula  versét  Ristori  Adélhoz.) 

a természet,  értelem  és  gyakorlat  adhat  meg  a színésznek.  „E  deli 
termet,  e mozgékony  arcz,  e szép  arcz  (Ristoriról)  a természet 
adománya ; e mély  belátás  a szerepekbe  az  értelem  műve ; e kész- 
ség a kivitelben  a gyakorlatból  foly;  de  az  erő,  mely  mindebből 
teremt,  a bűbáj,  mely  mindezt  áljárja,  a szívben  rejlik.  Hathatna-e 
oly  mélyen  reánk,  ha  maga  is  nem  volna  mélyen  meghatva,  ha 
nem  értené  a tragikai  költészet  nagy  eszméit,  ha  nem  visszhang- 
zanának kedélyén  azok  az  érzések  és  szenvedélyek,  melyeknek 
örömét  es  kínját,  tévedését  és  bukását  rajzolnia  kell?  Csoda-e 
tehát,  ha  felindul,  ha  szenved,  ha  sír,  ha  neki  e festett  ház,  e szűk 
színpad  az  élet  tágas  világa?  E nélkül  megszűnnék  művésznő 
lenni,  mert  csak  a lelkesülés  tud  előidézni  lelkesülést,  mert  csak 
a lelkesülés  a művészet  forrása.  Ez  az,  a mi  élessé  és  áthatóvá 
teszi  az  életet;  ez  az,»a  mi  hitet  és  kitartást  önt  a szívbe;  ez  az, 
a mi  mindkettőt  a teremtés  ereje  és  örömével  áldja  meg.  Ez  tulaj- 
donképen a lángész,  a tanulmány,  a dicsőség:  minden. “ 1 

Hogy  a külső  alakításnak  mennyire  a belső  egyén  kifejezé- 
sének kell  lennie,  meglátjuk,  ha  a balletet  illető  nézetét  tekintjük. 
Szerinte  a ballet  nem  csupa  látvány,  jelenetekre  osztott  táncz,  vagy 
nehéz  tánczképletek  bemutatása,  szükséges,  hogy  drámai  cselekvényt 
is  fejezzen  ki.  A drámától  annyiban  különbözik,  hogy  „szó  helyett 
zene  kíséretében  táncz-,  arcz-  és  tagjáték  által  fejezi  ki  az  emberi 
szenvedélyeket".2 3  Ennélfogva  a valódi  ballet  a zenének,  táncznak, 
arcz-  és  tagjátéknak  az  összhangzata  a cselekvénnyel ; az  előadó 
művésznek  leginkább  a lélekállapot  jellemző  kifejezésére  kell  töre- 
kednie. Jellemzés  nélkül,  eszme  és  érzés  kifejezése  nélkül  a leg- 
szebb táncz,  a legszebb  mozdulat  is  csak  félértékü.  Ily  értelemben 
dicséri  Couqui  Claudina  vendégszereplését,  ki  egész  drámai  cse- 
lekvényt fejez  ki  tánczmozdulattal  és  arczjátékkal. :5 

Itt  a cselekvény  szót  nem  szabad  szigorú  drámai  értelemben 
venni ; csak  egy  személyt  illet,  a kinek  a lelki  állapotára  vonatkozik* 
Feltűnő,  hogy  Gyulainál  a nemcsak  kétes  értékű,  hanem  rosszhírü 
ballet  is  méltánylásra  talál;  de  megszorításokkal,  melyek  a mű- 
vészet szélső  határain  kívül  menni  nem  engedik.  Az  auto- 
mimikáról  már  teljesen  elítélően  nyilatkozik.  Egy  személy  több 
szerepet  játszva,  nem  idézheti  elő  azt  a tökéletes  illusiot,  mit  a 
színész  játéka,  sem  azt  az  egyszerű  hatást,  mi  a felolvasó  hatal- 
mában áll.  Mindegyik  jogkörét  átlépve  tehát  tiszta  hatást  kelteni 
nem  tud  és  minél  kevésbé,  annál  inkább  eltér  a művészettől. 4 

A külső  kifejezés,  mozdulatok,  arezjáték,  táncz  mindenesetre 
lényeges  kellékei  a színésznek,  nagyban  hozzájárulnak  tökéletes 
illusio  keltéséhez,  mégis  fő  közlő  eszköz  a színpadon  is  a nyelv 

1 Dram.  dóig.  I.  143.  1. 

2 Dram.  dóig.  I.  404.  1. 

3 Couqui  Claudina  vendégszerepléséről.  Dram.  dóig.  I.  403 — 408.  1. 

4 Dram.  dóig.  I.  379.  1. 

marad  s ép  oly  fontos  a színészre  nézve,  mint  a költőre.  A mint 
a költészetben  a nyelv  fele  a gondolatnak,  néha  maga  a gondolat, 
épen  úgy  van  a színészetben  is.1  Csak  természetesnek  állítja,  hogy 
nemzetközivé  oly  kevéssé  válhatik,  mint  a költészet,  még  ha 
nemzeti  tartalmát  egészen  is  elveszítette.2  Hasztalan  próbálkozás 
és  siker  nem  kisérheti  azt  a törekvést,  ha  a színművész  két  vagy 
több  nemzet  nagy,  színésze  akar  lenni.  Különösen  nem  a szavaló 
művészetekben.  Óva  inti  tehát  akkoriban  legjelesebb  színésznőnket, 
Bulyovszkynét,  hogy  a magyar  színpadtól  megválva,  német  földön 
keresse  azt  az  elismerést,  mely  itthon  teljes  mértékben  nem  követ- 
hette működését.  E közben  mélyen  értelmezte  a művészi  nyelvet, 
vonatkozásban  a költőre  és  színészre  nézve  : „A  nyelvtanból  sokat 
tanulhat  a költő  és  színész,  de  a ritmust  és  szavalatot,  a szen- 
vedély és  hang,  a gondolat  és  kifejezés  titkait  az  élő  és  ezer  vál- 
tozatban élő  nyelvből  kell  ellesnie  s ide,  a tehetségen  és  szorgal- 
mon kívül,  két  nyelvhez  két  emberélet  kellene  még  akkor  is,  ha 
az  alkotó  fantázia  két  formához  szokhatnék  s nem  érezné  magát 
csak  egyben  szabadon.  Mi  a költő  nyelvét  s a színész  szavalatát 
nemzetivé  teszi,  az  mind  oly  számtalan  finom  árnyalattól  függ, 
melyekről  az  olvasó  és  hallgató  hirtelen  számot  sem  tud  magának 
adni,  de  melyekből  ha  egyetlen  egy  is  hiányzik,  már  a legkelle- 
metlenebben érezhető  s egyetlen  egy  is  elég,  hogy  az  egészet 
paralizálja  vagy  épen  nevetségessé  tegye.  S mindezt  soha  sem 
tanulhatjuk  meg  egészen,  be  kell  szívnunk,  mint  a levegőt,  hogy 
vérünkké  válva,  táplálja  fantáziánkat.  E nélkül  költő  és  színész 
örök  meghasonlásbán  fog  szenvedni,  a gondolat  és  forma  átkos 
meghasonlásában,  mi  kihüti  lelkesedését,  megbénítja  alkotó  erejét 
vagy  a legjobb  esetben  szűk  körbe  szorítja,  modorba  ejti.“3 

A szavalatra  nézve  — különösen  a drámaira,  tragikaira  vonat- 
kozólag — azt  jegyzi  meg,  hogy  minden  modorosság  kerülendő, 
így  az  álpáthosz,  mely  színészetünket  első  korszakában  annyira 
jellemezte,  de  a természetességben  sem  szabad  a puszta  másolásig 
menni,  mert  az  művészetnek  nem  czélja  az  életet  úgy  adni,  a mint 
van.  Ristoriról  azt  tartja,  hogy  bírja  a tragikai  szavalat  legnagyobb 
titkát  s ez  szerinte  abban  áll,  hogy  érezhetően  emeli  ki  a ritmust, 
de  mégse  úgy,  hogy  az  értelmesség  csorbát  szenvedjen ; „megköti 
bizonyos  emelkedettség,  mégis  oly  szabadon  rezegted  az  érzések 
árnyalatait,  mintha  csak  akkor  gondolta  volna  ki  a verssorokat. “4 
Ő,  a ki  annyira  lelkesedett  a tragédiáért,  hogy  szinte  elérzé- 
kenyülve  beszél  Ristoriról,  fájdalmasan  állapítja  meg  tragikai 
színészetünk  hanyatlását.  A régiek  kidőltek,  helyükbe  újak  vonul- 


1 Dram.  dóig.  I.  319.  1. 

2 Dram.  dóig.  I.  316.  1. 

3 Dram.  dóig.  1.  317.  1. 

4 Dram.  dóig.  I.  141.  1. 

tak  fel  s elég  nagy  nevek,  de  nem  tragikai  tehetség;  haladás 
észlelhető,  de  más  irányban.  Ne  fájjon  a kritikusnak,  ha  törekvést 
se  lát  a tragikus  felé  s ne  buzdítson  reá,  midőn  a költészet  e 
fenséges  nemétől  annyira  át  van  hatva,  midőn  annyira  várja,  hogy 
a nagy  érzések,  nemes  eszmék  megindítsák  lelkét?  Valóban  senki 
sem  dolgozott  többet  jövő  tragédiánk  érdekében,  mint  épen  Gyulai, 


ÖSSZEFOGLALÁS. 


Gyulai  megnyitói  közt  vannak  oly  beszédek,  melyek  a köl- 
tészetre vonatkozó  elméleti  kérdéseket  tárgyalnak.  Rövid,  tömör 
összefoglalásai  azoknak  az  eszméknek,  melyeket  korábban  bírála- 
taiban szórt  el,  de  aktuálisak  később  is,  midőn  az  irodalmi  jelen- 
ségek aggodalmat  keltettek  a megfigyelőkben.  Megérzik  rajtuk  az 
újabb  idők  érintése,  de  csak  megszilárdította  azokat  az  elveket, 
melyeket.  Gyulai  még  nyomosabban  állít  oda  az  irodalmi  élet 
egyensúlyozójául. 

Gyulai  többször  kinyilvánította,  hogy  a kritikának  elveken 
kell  alapulnia.  Nem  azt  tartotta  fontosnak,  szigorú-e  vagy  méltányló, 
sem  formai  jellegét,  melyet  a kritikai  dolgozatokban  említ,  hanem 
elve  legyen,  tartson  mértéket,  mutatkozzék  pártatlannak  s a tudo- 
mány és  művészet  haladását  és  követeléseit  szolgálja.1  Szempontja 
ideális,  mely  az  önérdeket  kizárja,  czélja  magasztos:  a tiszta  művé- 
szetet és  a nemzetet  szolgálni.  A tiszta  művészetet  kívánjuk  önma- 
gáért és  a nemzetre  való  kihatása  miatt.  A közízlés  megrontása  ellen 
küzdeni,  a közízlést  előmozdítni  nemzeti  érdek;  a művészet  s az 
általa  magas  fokon  tartott  közízlés  szoros  viszonyban  van  a társa- 
dalommal, tudománynyal,  a nemzet  műveltségével,  sőt  erkölcsiségével 
is.2  E szempontot  többé-kevésbé  vallották  elődei,  a kortársak  közül 
is  néhányan,3  de  annyira  uralkodó  eszméjévé  nem  tette  senki  s 
hathatósabban  nem  hirdette  senki  más  a kritikában,  mint  Gyulai. 

Elvei  az  aesthetikában  gyökereznek.  E tekintetben  az  irodalmi 
kritikának  régebbi  irányához  tartozik,  melyet  még  az  ő életében 
túlszárnyalt  a theoretikus  irány,  de  anélkül,  hogy  feleslegessé  tette 
volna.  Dogmatizmusa  azonban  nem  merev,  kötött  vagy  szükkörű, 
csak  a legáltalánosabb  kérdéseket  illeti,  melyek  szerinte  minden 
idő  és  minden  nép  költészetében  irányadók  voltak  s a jelenkori 
költésben  is  megtartották  érvényüket.  Ezek  a lényegbe  vágó  örök 
törvények  annyi  szabadságot  engednek  a költőnek,  hogy  csak  annyira 
érezheti  magát  általuk  megkötve,  a mennyiben  az  első  és  a többi 
nagy  költőnek  önként  irányították  alkotó  tehetségét. 


1 Krit.  dóig.  86.  1. 

2 Krit.  dóig.  86.,  „A  költészet  s az  irodalmi  műveltség".  Emlb,  1880.  II.  köt. 

Kemény,  Csengery,  Salamon. 

A mennyire  világos,  áttetsző  és  könnyen  felfogható  Gyulai 
egész  működése,  ép  oly  egyszerű,  átlátszó  az  aesthetika  felfogása. 

A művészetek  közül  Gyulait  elsősorban  a költészet  érdekelte, 
erre  vonatkoznak  fejtegetései  s csak  kivételesen  tér  ki  a többi 
ágaira.  A költészet  szerinte  a legeredetibb,  legfőbb  és  legkifejezőbb 
művészet,  a lobbit  mind  felülmúlja.  Tárgya,  vagy  a mint  ő mondja, 
lényege  „a  természet  és  az  emberi  szív  eleven  és  szabatos  rajza*4.1 
Nem  szükséges  hangsúlyoznunk,  hogy  a nagy  kritikusok  mily  állha- 
tatosan követelték  az  „emberi  szív“-nek,  az  ember  belső  életének 
kifejezését  a költői  művekben,  Gyulai  meghatározására  vonatkozóan 
mégis  három  írót  idézünk,  kik  reá  hatással  lehettek,  Macaulayt, 
Kemény  Zsigmondot  és  Martha  C.-t.  Az  első  a Byronról  szóló 
essayjében  mondja,  hogy  „a  költészet  forrása  a természet  és  emberi 
szív**.2  Macaulayt  kétségtelenül  ismerte  Gyulaiba  mi  a tőle  vett 
idézetekkel  is  bizonyítható.  Kemény  Zsigmond  „Élet  és  irodalom** 
(1853)  czímű  dolgozatában  ily  meghatározást  ad  : „minden  poesisnek 
tárgya  a szív,  azaz  érzéseink,  indulataink  és  szenvedélyeink**.  A 
harmadik,  a kit  szintén  nem  nevez  meg  Gyulai,  de  felolvasása  elején 
utal  egy  jeles  franczia  kritikusra  s egy  részt  idéz  dolgozatából, 
Martha  C.,  a ki  „A  szabatosság  a művészetben “ 3 4 czímű  hosszabb 
fejtegetésében  a költészet,  általában  a művészetek  szükséges  tulaj- 
donságának tartja  a szabatosságot.  A költészetnek  is  adja  ilyen- 
forma meghatározását : „a  phisikai  és  erkölcsi  dolgok  helyes  megfigye- 
lése s eleven  festése:  maga  a költészet**.4  Nyilvánvaló,  hogyan  csinál 
Gyulai  eclecticus  módon  a maga  felfogásának  tetsző  meghatározást. 

A tartalom  és  a forma  vizsgálatában  aránytalanul  többet  fog- 
lalkozik a tartalommal.  Ez  könnyen  érthető,  ha  arra  gondolunk, 
hogy  a tartalom  folytonos  hullámzása  s változása  szüli  újra  a 
költészetet  és  teszi  minden  korra  nézve  jellemzővé.  Ez  alkotja  a 
költészetnek  tárgyát,  alapját,  mintegy  létfeltételét,  benne  kell  tehát 
keresnünk  lényegét  is.  Mivel  különösen  az  emberi  szív  rajzát  kívánja 
és  az  emberi  lélekben  bizonyos  állandóság  van,  azt  akarja  kiemelni, 
hogy  az  embert  nem  külső,  esetleges  vonásaival,  hanem  belső  tulaj- 
donságaival, érzéseivel,  indulataival,  szenvedélyeivel  és  gondolataival 
kell  feltüntetnie.  A költők  müveiben  ne  kívülről  befelé,  hanem  belülről 
kifelé  lássuk  az  embert.  A belső,  a lényeg  következményként  magya- 
rázza a külsőt.  Ne  változó,  hanem  állandó  vonásaiban  örökítse  meg 
a költészet  az  egyént,  a mint  az  kivált  a drámaíróknál  látszik, 
Sophoklesnél  és  Shakespearenél.  Ez  úton  jutunk  közelebb  és  közelebb 
a lényeghez  s a kik  leginkább  hozzájutottak,  azok  az  emberiség 
legnagyobb  költői. 

1 A költészet  lényegéről.  1885.  (Emlb.  II.  225.  1.) 

2 0.  K.  65.  28.  1. 

3 Magyarra  ford.  Yégh  Arthur,  közölve  Bp.  Sz.  1887.  51.  évf. 

4 Martha  szerint  ez  a szabatosság  törvénye ; ő t.  i.  a szabatosságot  tartja 
a művészetek  kifejlesztőjének. 

Gyulai  felfogásából  önként  következik,  hogy  a költészet  leg- 
tágabbkörű  és  legkifejezőbb  művészet. 

E meghatározás  a reális  valót  teszi  a költészet  alapjává  s 
hűséget  kíván  a költőtől.  Az  ember  külső  és  belső  világának  hű 
rajzát.  A lyrai  költő  nem  tesz  mély  hatást,  ha  állandó  érzések 
helyett  hóbortokat  zeng,  ha  nem  igaz  érzéseket  ad,  hanem  szen- 
veleg,  bár  verseljen  kitünően ; a drámairó  is  csak  akkor  ragad  el 
igazán,  ha  a lélek  küzdelmeit  fejezi  ki,  leleményessége,  technikai 
készsége,  látványai  csak  meglephetnek;  a regényíró  nem  gyönyör- 
ködtet, ha  a társadalmi  viszonyokat  elferdítve  tünteti  fel.  A népmese 
szövését  fizikai  törvények  irányítják  ugyan,  de  az  erkölcsi  törvények 
itt  is  kötelezők.1 

De  tovább  haladva  egy  lépéssel,  a költői  művekben  nemcsak 
a valóságot  kívánja,  hanem  többet  annál.  A valóságot  nem  úgy 
kell  feltüntetnie  a költőnek,  a mint  van,  hanem  egy  magasabb 
fokon,  a hova  eszményítéssel  jut  a költő.  Máskép  azt  jelenti  ez, 
hogy  a művészi  igaz  nem  a valóság  igazsága.  A művészi  igaz  nem 
más,  mint  a való  feldolgozása  a kifejezendő  eszme  szerint.2  így 
adja  egyszerű  és  rövid  meghatározását  az  eszményítésnek,  mit 
Aranytól  vett  át  s az  ő meghatározásán  indult  is  el,  de  ehhez  a 
rövid,  szabatos  meghatározáshoz  csak  a Taine  ismeretével  jutott  el.3 

Megemlítjük  itt  mindjárt,  a valóságnak  ez  a szigorú  megkö- 
vetelése a költői  műben  a kornak  jellemző  sajátsága,  részben 
visszahatás  a korábbi  idealismussal  szemben.  Ez  jellemzi  az  egész 
népies  nemzeti  irány  költészetét,  melybe  az  egészséges  realismust 
a népköltészet  vitte  be.  Ezért  szerepel  Arany  aesthetikai  felfogásában, 
de  ő azt  is  érezte,  hogy  a teljes  való  sohasem  alkotott  és  alkot 
igazi  költészetet,  azért  közép  helyet  foglalt  el  az  idealizmus  és 
realismus  közt.  így  állította  fel  az  eszményítés  elvét.  Gyulai,,  átvette 
tőle  s egész  aesthetikai  felfogásán  meglátszik  a nyoma.  Ö tehát 
oly  kevéssé  idealista,  mint  realista,  az  egyeztető  úton  jár,  mint 
Arany,  a kettőt  közelebb  igyekszik  állítni,  szorosabb  kapcsolatba 
hozni.4  A tisztán  képzeleti  alkotásokra  nem  sokat  adott,  Jókai 
megítélése  legpregnánsabb  kifejezője  realis-idealis  felfogásának.  De 
azt  sem  ismerte  el,  ha  a valót  igaz  vonásaiban  kell  a költészetbe 
bevenni,  hogy  az  esetleges,  lényegtelen,  bizarr  vagy  épen  hóbort 

1 L.  Martha  meghatározását. 

2 Emlb.  I.  259.  1. 

3 Az  „igaz“-at  gyakran  hangoztatja  Byron;  v.  ö.  Petőfi:  „az  igazért  a 
szépet  is  föláldozom*  ; „a  mi  igaz,  természetes,  a mi  természetes,  az  jó  én 
szerintem  is“.  (Arany  levelezése  I.  63.  1.)  Erdélyi  János  is  ezt  hangoztatja. 
(Esztétikai  előtanulmányok.  Hegel  után).  Goethénél  is  előfordul  a művészi  igazság. 

4 V.  ö.  a mit  Gyulai  a művészi  igazról  az  Aranyról  tartott  emlékbeszé- 
dében  mond.  Érdekes  idevonatkozóan  ez  a kijelentése:  „Aranyt  nem  a mű, 
hanem  a naiv  eposz  vonzotta ; érezte,  hogy  abban,  a mit  a nép  századokon  át 
alkot,  több  realismus  és  igazabb  idealismus  van,  mint  a mit  a költőnek 
pusztán  egyéni  képzelnie  teremt." 


— 102  — 


álljon  a lényeges  és  kiemelkedő  helyett.  Engesztelhetetlenül  üldözte, 
épen  mint  a túlságost,  szertelent,  valamint  a költők  nagyképűskö- 
dését vagy  genialiskodását.  Hasonlóan  Carlylehoz,  ki  szintén  tilta- 
kozik az  ellen,  hogy  a költő  más  emberektől  eltérő  tulajdonságokkal 
rendelkeznék. 

Ethikai  oldalát  a tárgynak  nem  mindig  kereste.  Az  erkölcsi- 
séget  ugyan  a költészet  forrásának  tartja,  de  czéljává  nem  tettu  s 
csak  akkor  volt  baj,  ha  nem  találta.  A mint  az  élet  és  az  ember 
nem  képzelhető  el  erkölcsiség  nélkül,  hasonlóan  a tárgyak  sem, 
melyek  a költészetben  az  életet  és  embert  tükrözik  vissza.  Benne 
kell  lennie  a morálisnak  a költészet  tárgyaiban,  önkéntelenül  meg- 
nyilatkoznia, hogy  észre  se  vegyük.  Az  ajkon  hordozását  elítélte, 
mert  akkor  bizonyosan  hiányzik.  Nem  szerette,  ha  oly  tulajdonság, 
melynek  a szívben  kell  megnyilatkoznia,  szóban  nyilatkozik.  Han- 
goztatása a jónak  és  igaznak,  szerinte  e két  dolog  utolsó  mene- 
dékhelyét jelenti.  A jót  és  igazat  a költőre  és  költői  műre  vonat- 
koztatva érdekesen  állítja  szembe  : „Az  igaz  érzés,  az  ember  bél- 
és külvilágának  ismerete  még  nem  tett  ugyan  senkit  költővé,  de 
a valódi  költő  el  nem  lehet  nélküle.  A költemény  sohasem  igaz  a 
szó  közönséges  értelmében,  csak  látszat,  de  az  igaz  látszata ; az 
események  nem  történtek  meg,  vagy  nem  úgy  történtek,  de  a szív 
rajzának,  a jellemek  nyilatkozatának,  a viszonyok  természetének 
igazaknak  kell  lenni.  így  vagyunk  az  erkölcsiséggel  is.  Ez  is  épen 
olyan  eleme  a költészetnek,  mint  az  igaz.  Ez  sem  tesz  senkit  köl- 
tővé, de  ha  a költő  nem  érzi,  hogy  a társadalom  az  erkölcsiség 
alapján  áll  fenn  s az  ember  csak  általa  nagy,  nem  fog  érteni 
művészetéhez  sem.  A költészet  tárgyai  szerint  nem  szükségeskép 
erkölcsös,  de  nem  lehet  erkölcstelen  s ott,  a hol  erkölcsi  viszonyokat 
tárgyal,  az  erkölcsiség  épen  olyan  része  a költői  hatásnak,  mint  a 
lélektan  igazsága. (il 

Tisztán  morálist  keresni  tehát  a költészetben  nem  szabad,  a 
mint  azt  teljesen  kizárnunk  sem  lehet.  A valódi  költészet  önkén- 
telenül összeolvad  az  erkölcsiséggel,  az  egyik  forrása,  de  a költé- 
szetet arra  fektetni  nem  lehet,  mert  akkor  az  egész  tanköltészetté 
válna  s a művek  mind  irányművek  lennének.  Oktatni  akarnák  az 
embert  ott,  a hol  gyönyörködni  szeretne,  tehát  a hol  az  nincs  a 
maga  helyén,  a hol  az  emberi  természet  azt  nem  tűri. 

A költészet  czélja  a szép,  vagyis  aesthetikai  hatást  kelteni  a 
befogadó  lelkében.  Minthogy  a szép  sem  a természetben,  sem  a 
művészetben  nem  létezik  önmagában,  hanem  a tárgyakon  tükrö- 
ződik, azokból  hozható  elő,  a tárgynak  és  tartalomnak  pedig  az 
igazság  és  erkölcsiség  az  alapja,  következőleg  a szépben  a jónak 
és  igaznak  benne  kell  lennie.  Inkább  hajlandó  a szépet  nem  önma- 

1 Művészet  és  erkölcs.  1887.  (Emlb.  II.  252 — 253.  1.)  L.  a drámakölté- 
szetben hogyan  foglal  helyet  az  erkölcsi. 

gában,  hanem  a művel  kapcsolatban  venni.  A költészetnek  czélja 
egyedül  az,  hogy  szép  müveket  alkosson,  így  a lelket  gyönyörköd- 
tesse s „fenséges,  nemes  és  kedves  érzéseket"  keltsen  a szívben. 
A szép  műveknek  tárgya  s tartalma  az  igazság  és  erkölcsiség,  a 
költészetnek  ez  a két  főforrása.  Ezért  nevezi  a költészetet  a művelt- 
ség virágának  s a bölcseség  „édes"  testvérének.1 

Nem  Gyulai  az  első,  ki  az  igaz  mellett  az  erkölcsi  jót  a szép 
alkatrészévé  teszi,  több  hasonló  nézetre  mutathatunk.  Lewes,  Goethe 
életírója  a művészi  valóságot  a lélektani  lehetőségben  látja  és  az 
erkölcsiség  parancsának  tartja,  hegy  a költő  a valóságot  az  ese- 
mények és  jellemek  külső  körülményeiből  kivetkőztetve,  belső  jelen- 
tősége szerint  fogja  fel  és  adja  elő.  Sainte-Beuve  Homeros  halhatat- 
lanságának okát  abban  látja,  hogy  eposzaiban  benne  van  a külső 
érzékek  alá  nem  eső,  a szívből  önkéntelen  kiömlő  s így  legigazabb 
morál.  Montegut,  a ki  finom  művészi  érzékkel  szolgálta  a franczia 
kritikát  a Revue  des  Deux  Mondesban,  ilyen  formán  ír:  „az  igazi 
művészet  egy  bizonyos  erkölcsösségtől  mindig  elválaszthatatlan.  Ez 
meglehet,  nyilván  nem  mutatkozik  szembeötlőleg,  de  egy  vagy  más 
módon  benne  rejlik,  mintegy  ösztönszerüleg,  nem  szabályítva  és 
nem  is  szabályíthatva,  de  működve  és  nyilvánulva  külsőleg  is, 
mint  mikép  az  elszégyenülés,  melyet  a lélek  érez,  a homlok  elpiru- 
lásában mutatkozik.  Ez  az  erkölcsösség  élő  és  nem  tanbölcseleti  s 
az  ember  nem  is  igen  tud  róla,  mint  az,  a ki  teljesen  jól  érzi  magát, 
nem  tud  az  egészségről,  melynek  birtokában  van.“2  Ugyanő  állítja, 
hogy  az  erkölcsiségen  ejtett  sebek  mindig  a művész  középszerű- 
ségéről tesznek  bizonyságot.  — Nyilvánvalóan  ezt  mondja  ki  alap- 
jában Gyulai,  csakhogy  szigorúbban  megokolja. 

Ismerhette  Gyulai  e három  rokon  véleményt  a Budapesti 
Szemlének  korábbi  évfolyamaiból,  ha  nem  említi  is.  De  a hatásokat 
feldolgozta  s a költészet  lényegének  saját  maga  által  adott  meg- 
határozásából indult  el  s szigorúan  a maga  gondolkozásából  és 
megállapodásából  jutott  az  eredményekhez  is.  Nem  szegődik  más 
fáklyavivőjének,  ismeri  a különböző  elveket  valló  irányokat  is  — 
Platót,  a stoikusokat,  epikureusokat,  moralistákat,  az  utóbbiaknak 
abban  a korban  is  sok  hívők  volt  — de  belőlük  merített  ismeretét 
csak  arra  használta  fel,  hogy  maga  előtt  világítson.  így  sikerült  azt 
belátnia,  hogy  a költészet  a tiszta  aesthetikai  felfogás  mellett  szépen 
kiegyeztethető  az  erkölcsiséggel. 

Egész  elmélete  nagy  rokonságot  árul  el  az  Aranyéval,  termé- 
szetesen anélkül,  hogy  átvételről  volna  szó.  Mi  inkább  kölcsönös, 
mint  egyoldalú  hatást  teszünk  fel.  Arany  véleménye  szerint,  az  álta- 
lános morállal  a mű  alapeszméje  nem  ütközhetik  s a költészet 
főczélja  kizárólag  sem  az  igaz,  sem  a jó,  hanem  csak  a szép. 

1 Emlb.  II.  253.  1. 

2 Bp.  Sz.  1860.  10.  228.  lapján  is. 

E nélkül  megszűnik  a költészet.1  Gyulai  eclecticismusa  a szép  meg- 
határozásán is  nyilvánul,  de  nézete  a maga  lelkén,  a maga  meg- 
győződésén keresztül  érvényesül.  Az  a haszna  is  megvolt,  hogy  igy 
az  irányzatosság  ösvényeit  is  elkerülte  s egyoldalúságba  nem  jutott. 

A tárgyat  a költő  a jelenből  és  múltból  egyaránt  veheti. 
A jelenből  való  tárgyakra  általános  elveket  alig  lehet  megállapítani, 
de  a múltra,  a történetre  vonatkozólag  a mübirálók  gyakran  tettek 
megjegyzéseket  a költészettel  kapcsolatban.  Gyulai  különösen  az 
epikai  és  drámai  müveknél  fejtette  ki  nézetét,  de  külön  is  foglal- 
kozott vele  egyik  megnyitójában.2 

Visszapillantással  kezdi.  Régebben  a történelmi  elem  a nem- 
zeti szellem  egyik  főtényezőjeként  jelent  meg  a költészetben.  A tör- 
ténelemből merített  tárgyat  epikánk,  abból  táplálkozva  jött  létre  a 
leghíresebb  magyar  tragédia,  annak  emlőjén  fejlődött  ki  regény- 
irodalmunk  és  a hagyományból  táplálkozva  újult  meg  elbeszélő 
költészetünk  Arany  lantján.  De  a jelenben  (1894)  háttérbe  szorult 
a történet.  Keresi  az  okait,  vájjon  az  érzék  csökkent-e  a törté- 
nelmi elem  költői  feldolgozása  iránt,  vagy  a közönségben  nincs 
fogékonyság  iránta?  Úgy  találja,  hogy  egyik  sem  az  ok.  Részben 
a külföldi  divatot  követjük,  a hol  szintén  ritkán  teszik  a történetet 
a költői  mü  tárgyává,  részben  az  írókban  van  a hiba,  kik  mélyre- 
ható tanulmányt  nem  tesznek  s így  a közönséget  kielégítni  nem 
tudják.  Ha  költői  tehetség  nyilvánul  is  a műben,  hiányzik  a törté- 
nelmi szellem,  mely  a kor  eszméit,  szenvedélyeit  tükröztetné  vissza. 
Pedig  a közönség  látóköre  tágult,  történelmi  érzéke  erősbödött  s 
ha  a költői  mű  ezzel  ellenkezésbe  jut,  akkor  kétessé  teheti  a költői 
hatást,  mely  az  illúzión  alapszik. 

Szükségesnek  tartja  ilyen  körülmények  közt,  hogy  a költői 
tehetséget  komoly  történelmi  tanulmány  egészítse  ki,  de  óvja  a túl- 
ságos hűségtől,  nehogy  megakassza  a költői  szárnyalást.  Meghami- 
sítni  nem  szabad  a történetet,  de  élhet  a költő  a neki  jutott  sza- 
badsággal, hogy  elevenebbé,  teljesebbé,  egységesebbé  tegye  a viszo- 
nyok, a személyek  s az  egész  cselekvény  rajzát.3  A költői  szabad- 
ság fokáról  a cselekvény  megalkotásánál  szól  bővebben.  „A  törté- 
nelem sokfelé  ágazik,  a költői  műnek  egységesnek  kell  lennie,  a 
kisebb  ágazatoknak  is  beolvadnia  a főágazatba ; a történelem  néha 
homályos,  az  adatok  elégtelensége  miatt  határozatlan,  a költői  műnek 
világosnak  és  határozottnak  kell  lennie. “4  Az  ide  szükséges  alakí- 
tásban szabad  keze  van  a költőnek,  de  a kor  viszonyai,  eszméi  és 
szenvedélyei  kötik.  Épen  azért  nehezebb  is  alakítni,  mint  a jelent ; 
az  egyik  megtörtént,  a másik  megtörténhető,5  itt  szabadon  járhat 

1 Arany  Hátrahagyott  iratai.  (IV.  415.  1.)  Összes  munkái.  (V.  494.  1.) 

2 A történelmi  elemről  a költészetben.  1894.  (Emlékbeszédek  II.  308—333. 1.) 

3 Emlékbeszédek  II.  316.  1. 

4 U.  o.  318.  1. 

5 Ez  Aristoteles  poétikájából  való. 

el,  de  az  előbbi  meghatározott  anyag  s sajátságai  megszabják  az 
alakítás  módját  is.  Néha  nincs  akadálya  a költői  alakításnak,  de 
igen  sokszor  engedményeket  kell  adni  a költőnek  a történettel 
szemben.  Ha  az  eseményeket  nem  tudja  költői  kapcsolatba  hozni 
vagy  a hőst  valamely  érdekes  esemény  központjává  tenni,  két  módon 
segíthet  magán.  Történetileg  kevésbé,  de  költőileg  annál  érdeke- 
sebb eseményt  tesz  a rnű  központjává,  összekapcsolva  a történeti 
személyekkel  és  tényekkel  (Kemény  Zs. : Özvegy  és  leánya),  vagy 
egészen  költött  a történet  központja  s ebbe  szövi  be  a történeti 
személyeket  és  tényeket  (Zord  idő). 

Gyulai  a fejtegetésben  részint  Aristotelest,  részint  Kemény  Zsig- 
mondot  követte.  Mint  Aristoteles,  őis  bölcselmibbnek,  eszményibbnek 
tartja  a költészetet  a történetírásnál.  Mennyire  tekintélynek  ismeri 
el  Aristotelest,  érdekes  adatot  szolgáltat  egyik  levele:  „Olvassa  meg 
Aristotelesnél,  hogy  mi  a különbség  a költői  és  történelmi  elbe- 
szélés között;  ez  ma  is  igazság  és  semmiféle  elmélet  nem  fogja 
eldönteni.40  A részletekben,  különösen  az  alakítás  módját  illetőleg 
Kemény  Zsigmondtól  tanult,  ki  Élet  és  irodalom  czímü  dolgozatának 
11.  és  12.  fejezetében  tárgyalja  a költészetnek  a történethez  való 
viszonyát.  Kemény  inkább  a regényíróra  van  tekintettel,  Gyulai 
általánosságban  marad,  Kemény  rendszertelenebb,  Gyulai  szaba- 
tosabb  és  magasabb  szempontból  nézi  tárgyát.2 

Annak  általános  megtekintése  után,  alkalmas-e  a tágy  a 
költészetnek,  magában  rejti-e  mindazokat  a tulajdonságokat,  melyek 
a szép  kifejezésére,  aesthetikai  hatás  keltésére  alkalmasak,  követ- 
kezik annak  megvizsgálása,  vájjon  a költő  a tárgyban  kitüntette-e 
mindazt,  a mit  művészete  a hatás  szempontjából  megkövetel.  Ez 
a tárgy  alakítása,  költői  formába  öntése,  maga  a költői  művészet. 

Tartalomnak  és  formának  Gyulai  szerint  a legszorosabb  kap- 
csolatban kell  megjelennie,  egyiknek  áthatnia  a másikat  és  szigorú 
egységben  tűnnie  fel.  Forma  alatt  rendesen  két  dolgot  ért:  külső 
és  belső  formát.  A külső  a kifejezés,  a nyelv,  verselés;  a belső 
a tárgy  felfogására,  a kivitelre,  compositióra,  jellemzésre  egyaránt 
vonatkozik.  Bő  jellemzését  és  kifejtését  találjuk  a kis  daltól  a leg- 
magosabb művészetü  drámáig,  azért  ismétlésekbe  nem  akarunk 
bocsátkozni. 

Formai  tökéletességet  elérni  szintén  a kor,  különösen  az  Arany 
törekvése  volt.  Ha  nem  is  mondjuk  azt,  hogy  épen  Aranytól  köl- 
csönözte Gyulai  az  ide  vonatkozó  eszméket,  hanem  magának  is 
élénk  fogékonysága  volt  a formák  iránt,  hiszen  több  műfajban 
kivált,  de  Aranynak  része  lehetett  abban,  hogy  Gyulai  aesthetikai 
felfogásában  ez  annyira  fontos  helyet  foglal  el.3  Gyulai  annyira 

1 Haraszti  Gyulához.  Bp.  Sz.  1910. 

2 V.  ö.  Kemény : Ö.  m.  X.  270.  — Gyulai : Emlb.  II.  316  ; 272—318, 
273—318,  274—318,  274—319. 

3 Arany  a formáról  1856-ban.  (Hátrahagyott  iratai  IV.  157.  1.) 

meg  van  győződve  a forma  hatalmáról,  hogy  nemcsak  a költői 
művekben  követeli  meg,  hanem  a tudományos  művekben  is.1  Nem 
emelkedik  ugyan  arra  az  álláspontra,  melyre  Benedetto  Croce.  az 
újkori  aesthetika  megalapítója,  de  közeledik  hozzá,  midőn  a forma 
jogát  vitatja  a tudományokban  s kifejezésüket,  megírásukat  illetőleg 
műalkotást  Iát  bennük.2 

Az  irodalmi  formát  a tudományban  a népszerűsítés  gondola- 
tával köti  össze,  mert  így  jobban  és  többeknek  hozzáférhető,  mint 
irodalmi  forma  nélkül.  Nem  fektetünk  súlyt  e meghatározásra,  bár 
igazság  egy  irányban  van  benne,  mivel  a lényeg  nélkül  csupa  kül- 
sőségen alapszik.  Összefügg  a kort  vezető  gondolattal,  mely  a 
művészetet  is  nem  egy  kiváltságos  osztályra,  hanem  az  egész  nem- 
zetre nézve  tartotta  művelendőnek.  Gyulai  különben  az  irodalmi 
forma  jogát  illetőleg  fokozatokat  állít  fel  a tudományok  közt;  a 
reális  ösmereteknél  nem  nagy  a szerepe,  mindössze  a nyelvre  és 
előadásra  vonatkozik.  Már  az  ethikai  tudományokban  fontosabb, 
sőt  egyik-másiknál  a művészethez  közeledik.  A történetírást  emeli 
ki,  mely  ép  úgy  művészet  ma,  mint  a régieknél  és  a történetírónak 
több  tulajdonságot  kell  bírnia  a dráma-  és  regényíró  sajátságaiból. 
De  a történetíró  a költőtől  mégis  különbözik,  sokkal  kevesebb  sza- 
badsága van,  mint  ennek,  az  eszményítésre  kevesebb  alkalma  és 
így  a hatás  kevesebb  eszközével  rendelkezik,  de  viszont  nyer  komoly- 
ságban. A nagy  adat-  és  anyaghalmaz  még  nem  elég  a történet- 
íráshoz, azt  egységbe  kell  foglalni,  tehát  alakítni,  életet  lehelni  belé. 
ez  már  nagyobb  részt  a forma  művészete,  hol  a költői  sajátságok 
nélkülözhetetlenek.  A kívánságok  ezek : kikerekített  compositio,  tehát 
a részek  arányának  érzése,  a jellemző  dolgok  kiemelése,  az  epikai 
elbeszélés,  élénk  plasztika,  jellemfestés,  csoportosítás  és  nyelv. 

A határok  szigorú  megvonása  nem  tartozik  ide,  de  el  kell 
fogadnunk,  hogy  az  irodalmi  formának  legtöbb  joga  van  a történet- 
írásban,  a mit  előtte  is  tudtak  és  utána  is  általánosan  vallunk. 
Kevésbé  a filosofiai  és  politikai  tudományokban  s megint  inkább 
érvényesül  a széptani  és  kritikai  dolgozatokban,  melyek  közvetlenül 
érintkeznek  a közönséggel.  Ő az  érzésnek  és  képzeletnek  nemcsak  a 
költészetben  tulajdonít  fontosságot,  hanem  az  értelmi  müvekben  is. 
„Valamely  műnek  egészben  felfogását  mindig  az  érzés  és  képzelem 
segítik  elő.“  A kritikában  sem  elég  az  értelem  analysise,  a fel- 
fogásban szükséges  az  érzés  élénksége,  a képzelet  ereje,  ugyanezek 
a hatás  alaptényezői,  a különböző  formák  segítségével.3  A forma- 
érzéket, mint  Arany,  ő is  úgy  fogja  fel,  mint  az  egyetemes  embe- 
riség tulajdonát,  hivatkozva  különösen  az  ókorra,  az  újabb  népek 
közül  kivált  a francziára,  angolra  és  németre. 

1 Hermann  Ottó  „A  magyar  halászat  könyve"  ez.  munkáját  tartalmilag 
érdekesnek,  de  formailag  nem  sikerültnek  mondja.  (Bp.  Sz.  1887.  51.  köt.) 

2 Polemikus  levelek  Erdélyi  Jánoshoz.  1857.  (Kr.  d.) 

3 U.  o. 

A műfajokról  Gyulai  külön  nem  értekezett,  hanem  bírálatai- 
val kapcsolatban  szólt  róluk.  A mint  eddigi  elveit  nem  tartja  önké- 
nyeseknek, hanem  a költészet  lényegéből  eredőknek,  a műfajokról 
és  müformákról  is  az  a nézete,  hogy  nem  önkény  vagy  szeszély 
hozta  létre,  hanem  természetes  fejlődés  eredményei ; a hogy  maga 
mondja : „a  szükségesség,  a kényszerűség  szüleményei,  a melyeket 
czél-  és  törvényszerűség  állapított  meg.*1 

A külformát  illetőleg  a nyelvre  tett  megjegyzései  az  értéke- 
sebbek. Gyulaival  nyelvünknek  oly  harczosa  támadt,  mint  a milyen 
Kazinczy  volt.  Sokszor  nyílt  alkalma  hozzászólni  akár  költői,  akár 
szépprózai  nyelvünkhöz.2  Inkább  aesthetikai  oldalát  vette  a nyelv- 
nek, de  oly  túlságba,  mint  Kazinczy,  sohasem  tévedt  s a szépség 
előnyére  soha  sem  próbált  csorbát  ütni  a magyarosságon,  a nyelv 
természetén,  bár  azt  nem  tisztán  természeti  produktumnak  fogta  fel, 
hanem  oly  terméknek  tekintette,  melyben  a hagyománynak,  szokás- 
nak és  közmegegyezésnek  igen  nagy  része  van.  Ilyen  szempontból 
kiindulva,  gyakran  tett  engedményeket  ott,  a hol  mások  elítélően 
jártak  el.  Mértéke  ugyanaz  volt,  mint  általában  a költészetnél  és 
műfajoknál : a művészinek  és  nemzetinek  teljes  összhangban  való 
megjelenése. 

Szerinte  a nyelv  „nem  valami  külső,  nem  conventionalis  jegye 
a gondolatnak,  mint  a betű  vagy  szám,  hanem  valami  benső,  maga 
a lélek,  szelleme  és  jelleme  egyszersmind  valamely  nemzetnek.*3 
Mindenesetre  ellentmondás  látszik  a nyelvnek  e lélektani  felfogása 
és  a történeti  fejlődés  magyarázata  közt,  melyben  a hagyománynak, 
a közmegegyezésnek,  sőt  erőszakos  mozgalmaknak,  mint  a nyelv- 
újítás, fontosságot  juttat.  De  oe  kell  látnunk,  hogy  a mesterséges 
haladást  a nyelv  természeti  szellemében  követelte  s ha  engedmé- 
nyeket volt  kénytelen  tenni,  épen  a történeti  kényszerűség  előtt 
meghajolva  tette.  A nyelvtisztaságot  a nyelv  főszépségének  tartja, 
ki  kell  küszöbölnünk  tehát  az  idegen  szavakat  és  szólásformákat, 
ha  jobb  van,  ha  nélkülözhetők,  ha  a nyelv  természetével  ellenkeznek. 
De  nem  szabad  e téren  okvetlenül  mindent  üldöznünk,  a meg- 
szokás és  szükség  igazolja  vagy  honosítja  a kevésbé  jót  vagy 
idegent.  A nyelvújítást  sok  hibája  mellett  szükségesnek  tartja,  való- 
ságos nyelvi  forradalomnak,  melynek  túlságai  mellett  sok  érdemét 
se  feledjük.  Különösen  azt  nem,  hogy  költői  nyelvünknek  és  szép- 
prózánknak egyenest  megteremtője. 

Nyelvünk  újabbkori  történetének  áttekintésében  mindenütt  a 
a széptani  oldalt  emelte  ki.  Három  fontosabb  mozzanatot  lát,  az 

1 Emlb.  II.  223.  1. 

2 Összefoglaló  czikkek  : A nyelvtiszlaságról.  (Emlb.  II.)  Költői  és  szép- 
prózai nyelvünk.  (Emlb.  II.)  A nemzeti  nyelv  és  Müller  Miksa.  (Emlb.  II.)  — 
Azonkívül  1.  Vörösmarty  életrajzát,  emlékbeszédeit  Kazinczy,  Vörösmarty,  Kölcsey, 
Arany  stb.  felett. 

3 Emlb.  II.  199.  1. 

egyiket  Kazinczyhoz,  .a  másikat  Vörösmartyhoz,  a harmadikat 
Petőfi  és  Arany  működéséhez  köti.  Kazinczy  adta  meg  az  alapot 
a nyelv  aesthetikai  oldalának  kifejlesztéséhez,  de  nyelvművészetének 
több  hibája  volt:  az  idegenszerűség,  mesterség  és  modosság. 
Vörösmarty  nyelvzsenijének  kellett  jönnie,  hogy  az  ellentéteket,  a 
hibákat  eltüntesse.  Nézete  szerint  Vörösmarty  á nyelvében  alkotott 
a legnagyobbat.  Magyarrá  és  nemzetileg  művészivé  és  tökélete- 
sebbé tette  a Kazinczyéktól  jól-rosszul  művészivé  emelt  költői 
nyelvet,  melyben  a magyar  nyelv  és  saját  költői  géniusza  egy- 
formán jelenik  meg.  Szinte  költői  értékű  a magasztalás,  melyben 
Vörösmarty  nyelvműszetének  adózik.1  Elemeire  bontva,  a költői 
nyelv  sok  jellemző  sajátságát  kiemelve  látjuk. 

Vörösmarty  nemes  komolysága  és  magas  szárnyalása  után 
a népszellem  kezdi  meg  átalakító  munkáját.  Legtipikusabb  kifeje- 
zője, Petőfi,  Vörösmartytól  eltérően  az  egyszerűben  találja  meg  a 
szépet  és  a népköltés  nyelvének  friss  iideségével  tiszta  művészi 
úton  újjítja  meg  a műköltészet  lanyha  nyelvét.  Gyulai  itt  is  leg- 
kivált Petőfi  dalaira  van  tekintettel.2  Azonban  a nemzeti  nyelv 
szellemében  az  igazi  nyelvmüvészt  Aranyban  látja,  mert  nyelvünk 
bámulatos  szépségei  költői  mivoltukban  kristálytisztán  az  ő művei- 
ben tükröződnek.  Mestere  a régi,  nép-  és  irodalmi  nyelv  ujjá- 
szülésének  s mindig  a tárgy  természete  szerint.  A tárgy  tulajdon- 
ságaihoz kell  alkalmazkodnia  a nyelvnek,  e nélkül  hiába  sajátunk 
a nyelv  minden  kincse,  nem  sokat  érünk  vele.  Az  alkalmazkodás- 
ban az  ízlés  és  ihlet  a vezető,  mert  nem  csupán  nyelvi  készség  és 
a tetszetős  szólamok  összetűzése  teszi  a nyelvművészt.  „A  gon- 
dolatnak föl  kell  olvadnia  a képzelem  és  érzés  kohójában,  hogy 
megtalálja  épen  azt  az  alakot  és  színezetet,  melyet  a tárgy  és 
hangulat  megkíván."3  És  arra  is  vigyáznia  kell,  hogy  a nyelv  nem 
czél,  csak  eszköz,  a költészet  gazdagsága,  melynek  segítségével 
elevenebb,  változatosabb  lehet.  Mi  okozza  tehát  a stilkülönbséget? 
Az  író  egyénisége,  a gondolat  és  érzés  sajátságai,  a műnemek  és 
fajok  különbségei. 

Méltán  vetődtek  fel  a nyelvet  illető  e gondolatok  Aranynyal 
kapcsolatban,  a ki  e tekintetben  is  a legnagyobb  és  legöntudato- 
sabb  művész  irodalmunkban.  És  Gyulai  méltán  juttat  a nyelv- 
művészetnek  kiemelkedő  szerepet,  mert  meggyőződése,  hogy  a 
költészet  majdnem  fele  részben  a kifejezéstől,  tehát  a nyelvtől 
függ.4 


1 Emlb.  I.  320—321.  1. 

2 Emlb.  II.  338.  1.  és  Arany  emlékezete. 

3 Arany  emlékezetébe ' . 

4 Emlb.  II.  342. 1.  Jellemző  Gyulaira,  hogy  ugyanazt  a dolgot  többször  el- 
mondja ; a nyelvre  vonatkozó  ezen  nézetei  is,  hol  rövidebben,  hol  bővebben 
ismétlődnek  dolgozatai  különböző  helyein. 

A fejlett  művészi  nyelv  nemcsak  a költészetre  nézve  fontos, 
hanem  szépprózánk  fejlődésére  nézve  is,  mely  ösztönt  és  ihletet 
egyenest  a költészettől  nyer  s csak  általa  lesz  művészivé.  Itt  is 
szükséges  a művészi  és  magyaros  összeolvadása,  bár  természeténél 
fogva  a széppróza  nemzetközibb,  stílusának  szintén  tárgyszerűnek 
kell  lennie,  bár  ez  is  nehezebben  valósítható  meg,  mint  a költői 
műfajokban.  Ajánlja  a köznapitól  az  óvakodást  s műgondot  kíván 
a prózaírótól,  mit  az  újságok  kedvéért  hajlandók  elhagyni.  Nem  a 
köznapi  adja  a szépprózától  megkívánandó  egyszerűséget  és  ter- 
mészetességet; a gondatlanság  bőbeszédűséget,  modorosságot  okoz, 
a szépprózának  ellenkezőleg  könnyedség,  világosság,  erélyesség  vagy 
tömörség  szükséges,  a mit  épen  a műgondnak  köszönhet.  Hosszas 
gyakorlás  és  fáradság  segít  az  eleven  és  jellemző  Írásmódhoz. 

Szól  Gyulai  arról  is,  mi  a költő  forrása  nyelvének  megalkotá- 
sában. Az  egész  nyelvterület:  a régi  nyelv,  melynek  fontosságát 
széptanilag  különösen  Kemény  hangoztatta,1  a megújított  nyelv, 
melyért  még  mindig  zajlottak  az  irodalmi  kedélyek,  a népnyelv, 
melyből  ezután  öntudatosan  kell  merítenie  a költőknek  s a művészi 
szigoiú  kitűzésével.  Nyelvfejlesztőnek  tartja  az  idegen  nyelveket  is, 
melyek  kivált  fordítások  segítségével  hatnak.2  Csakhogy  e fordítá- 
sok valóban  irodalmi  czélt  szolgáljanak.  A műfordító  példaképét 
Aranyról  rajzolja  meg:  a fordító  nem  okvetlenül  ragaszkodik  az 
eredeti  külalakjához,  hanem  olyannal  helyettesíti,  mely  azon  a nyel- 
ven a szokottabb,  de  az  iró  és  műfaj  sajátságait  nem  hagyja  figyel- 
men kívül.  Ugyanez  az  eljárásmód  a nyelvi  fordulatok,  átvitelek, 
árnyalatok  átültetésében,  melyeknek  a magyarban  ugyanazt  a hatást 
kell  tenniök  vagy  megközelítniök  azt,  a mit  az  idegen  kifejez.  Ezen 
a ponton  az  író  és  fordító  majdnem  összetalálkozik.3 

Nyilván  a széptani  szempont  uralkodik  a nyelvről  szóló  meg- 
jegyzéseiben és  a grammatikait  mintegy  mellőzni  látszik.  Téved- 
nénk, ha  egyoldalúságnak  tudnók  be  ; ő ezzel  épen  ellenhatást  akart 
kelteni  a túlsúlyra  jutó  nyelvészekkel  szemben,  kik  egyedüli  veze- 
tőjüknek a nyelvtant  tekintették.  Szilárd  meggyőződéssel  vallotta, 
hogy  a nyelvnek  nemcsak  grammatikája  van,  hanem  művészete  is. 
A tiszta  magyarost  még  nem  tekinti  művészinek  s a költőnek 
a grammatikán  felül  meg  kívánta  adni  a neki  jutó  szabadságot.4  Ily 
felfogással  volt  ellenfele  a Nyelvőrnek  s hadakozott  különösen 
az  orthologia  ellen. 

1 Összes  művei.  X.  240.  1. 

2 Tévesen  állítják,  mintha  Gyulai  az  idegen  hatások  elől  elzárkózott  volna, 
hiszen  többször  hangoztatott  nézete,  hogy  a teljes  eredetiség  vagy  önállóság  a 
legnagyobb  szegénység.  Ha  a nemzet  elszigeteli  magát  az  európai  áramlatoktól, 
eszme-,  forma-  és  tartalomban  elszegényedik,  anélkül,  hogy  egyéniségét  jobban 
megerősítné  vagy  kifejezhetné.  A nemzeti  eszme  kifejlődésének,  melyet  Gyulai 
az  irodalomban  annyira  kivánt,  igy  épen  elősegítője. 

3 V.  ö.  Arany  János  emlékezete  és  A fordításokról.  (Emlb.  II.  214 — 216. 1.) 

4 Bp.  Sz.  18°'7.  51.  479.  1. 

Főbb  elveiben  e néhány  vonással  jellemezhető  Gyulai  aesthe- 
tikája.  Az  erős  vonások,  a határozottság  első  pillanatra  szembe- 
tűnő s egészen  jellemző  egyéni  színezetet  adnak  Gyulai  minden 
sorának.  Nem  hiányzanak  dolgozataiban  a finom  megfigyelések, 
lehelletszerű  odavetések,  de  ezeket  Gyulai  rendesen  a vezető  szem- 
pontok alá  foglalja  s óvakodik  a lényegest  velük  bármi  tekintetben 
elhomályosítni.  Ennek  köszönheti  a kifejezés  világosságát,  könnyű 
áttekinthetőségét,  szabatosságát.  Nála  a mellékesek  nem  zavarják 
az  olvasó  vagy  hallgató  figyelmét  s nem  is  valók  egyébre,  mint  a 
vezéreszme  megvilágítására  és  kiemelésére.  Ötletekkel  nem  sokat 
bajlódott,  eszméi  sem  fakadtak  túlbőven,  mindamellett  elemző  tehet- 
sége mély  és  erős  logikájú,  ismerete  széleskörű  és  biztos,  felfogása 
tiszta  és  határozott. 

Nem  csatlakozott  irányzatokhoz,  nem  alkalmaz  mereven  aesthe- 
tikai  tanokat,  csak  oly  elveket  és  nézeteket,  melyeket  a költészet 
czéljából  és  természetéből  eredőknek  tart.  Tudja,  hogy  a bírálatban 
okadatolás  kell,  mely  elveken  épül  fel,  mert  az  ítélet  indokolás 
nélkül  nem  Ítélet,  a polémiában  is  megköveteli  ellenfeleitől,  de 
attól  óvakodik,  hogy  szűkkörűvé  váljon  s a költő  kezét  megkötve, 
a művészet  szabadságának  ártson.  De  a mint  a teljes  aesthetikai 
dogmatismusnak  nem  volt  hive,  elítélte  az  aesthetikai  nihilismust 
is  és  a kettő  között  középutat  ajánlott  a költőknek. 

Nem  emeltük  ki  oly  erősen  Gyulai  aesthetikájának  ethikai 
jellemét,  mint  eddigi  bírálói.  Az  igaz,  Gyulai  jellemének  ethikai  oldala 
inkább  kiemelkedig,  mint  a művészi.  Talán  nem  volt  elég  bohémé, 
vidám,  könnyelmű,  bohó,  talán  következetlen,  a naiv  kedély,  kicsapon- 
gások hiányzottak  belőle,  a miket  közönségesen  a művészek  jellemzői- 
nek tartanak  s szellemük  kiválóságaiért  rögtön  hajlandók  meg  is 
bocsátani.  Gyulai,  mint  költő  sem  akart  eltérni  a rendes  emberektől, 
ki  nem  állhatta  a nagyképűséget,  feltűnést  és  modorosságot  és  haj- 
landó volt  másban  is  megróni.  A költő  se  külsőleg,  se  belsőleg 
nem  különbözhetik  embertársaitól,  ugyanazok  az  érzései,  gondolko- 
zása, a különbség  legfeljebb  az,  hogy  mindenikből  nagyobb  adag 
jutott  nekik  és  hozzá  a kifejezés  képessége.  Mindamellett  Gyulaiban 
jellemének  erős  ethikai  oldalával  finom  művészi  ér  és  művészi  érték 
párosult,  mely  ha  erős  hatást  is  vett  amattól,  szabadságát  és 
függetlenségét  megtartotta.  Irodalmunkban  nincs  addig  oly  kritikus, 
kinek  felfogásában  a költészet  szabadsága,  a művészi  önczél  any- 
nyira  előtérbe  volna  állítva,  mint  nála. 

Az  aesthetikai  elvek  jellemezhetnek  valamely  kritikust,  mutat- 
hatják bírálatainak  alapját,  de  még  semmi  esetre  sem  jelentik  a 
kritikust.  Hány  a nagy  elméleti  készültséggel  bíró  aesthetikus,  a ki 
még  sem  bír  elég  támasztékot  a bírálatra,  elég  biztosságot  és  erőt 
az  ítéletre.  A kritikusnak  is  születni  kell.  Finom  ízlésűnek,  mély 
érzésűnek  kell  lennie,  oly  tulajdonságokkal  bírnia,  melyek  a köl- 
tőkével rokonok,  e mellett  oly  képességekkel  rendelkeznie,  hogy 

bő  és  alapos  ismeretszerzéssel  e tulajdonságokat  a legöntudato- 
sabbakká  tegye.  Bírjon  azonkívül  oly  szilárd  jellemmel,  hogy  meg- 
győződését ki  merje  mondani  és  a kimondott  szónak  ura  tudjon 
lenni.  S mégis  mily  különböző  az  ízlés,  melyet  külön  nem  hatá- 
rozhatunk meg,  hanem  legfőbb  jellemzőjének  kell  tartanunk  a 
megbírált  műveket  és  az  ítélet  minőségét. 

Mit  tartsunk  tehát  Gyulai  működéséről?  Korának  eszményi 
kritikusa  volt,  benne  testet  öltöttek  mindazok  az  eszmék  és  nézetek, 
melyek  e korban  az  irodalom  legkiválóbb  művelőit  jellemezték. 
Oly  tisztán,  menten  minden  esetlegességtől,  a mint  az  elméletbe 
csak  lehetséges  volt.  Elvekre  épített  kritikája  nem  volt  objectiv, 
a minthogy  nem  is  lehet  soha  az.  Úgy  tűnik  fel,  mintha  egy  költői 
iránynak  volna  híve,  a népies  nemzetinek.  Ez  kritikájának  subjecti- 
vismusa,  de  egyúttal  objectivismusa.  Nem  azért  hive,  mert  a leg- 
újabb s maga  is  annak  hatása  alá  került,  hanem  mert  ez  irányban 
látta  irodalmunkban  leginkább  megtestesülve  a művészet  örök  tör- 
vényeit, következőleg  az  addigi  fejlődés  legmagasabb  fokát.  A 
tényeken,  a reális  alapokon  nyugvó  kritika,  mint  a Gyulaié,  nem 
követhetett  más  útat  és  irányt,  mint  a mit  követett.  A múltat 
ismerve,  a jelent  vette  alapul  s a jövőt  tekintette.  Megalapozta  a 
múltat,  állandósította  a jelent,  fejlődésre  képes,  egészséges  esz- 
méket nyújtott  a jövőnek.  Érvényében  és  hatásában  maradandó 
munkásságot  fejtett  ki. 

Gyulainak,  a kritikusnak  képét  többen  megrajzolták  a hozzá- 
értők közül.  Legjobb  jellemzője  talán  ő maga  magának  abban  a 
dolgozatában,  melyben  néhány  szóval  a kritikáról  ir.1  Itt  rajzolja 
meg  a gentleman  kritikus  képét. 

Az  írói  illemet  mindenekelőtt  elválasztja  a társadalmi  illemtől. 
A társadalmi  illem  a magánviszonyok  tiszteletéből  származik,  ezer- 
féle szabálya  nem  köti  az  írót,  már  azért  sem,  mivel  a magán- 
viszony  a keretén  kívül  esik.  A társadalmi  becsület  és  illem  nem 
korlátja  ugyan  az  írónak,  de  joga  nem  korlátlan.  Először  is  a köz- 
élet emberét  szigorúan  el  kell  választani  a magánszemélytől,  melyet 
érintenie  nem  szabad ; második  és  utolsó  korlát  a gúnynak  és 
humornak,  mint  fegyvernek,  kellő  alkalmazása.  Arra  vigyázzon  a 
kritikus,  hogy  a közélet  embere  ellen  alkalmazva,  magán  sértést 
ne  kövessen  el.  Szabályt  erre  fölállítni  nem  lehet,  az  erkölcsi  érzés 
szokta  a módot  eldönteni.  Az  irodalmi  gentlemanséghez  azonban 
ez  még  nem  elég.  A mint  a társadalomban  nem  csak  arra  kell 
figyelnünk,  hogy  a szabályokat  megtartsuk,  hanem  hogy  helyesen, 
tapintatosan  alkalmazzuk,  hasonlóan  van  az  irodalomban  is.  Ez  a 
modor,  mely  az  illőben  a legillőbbet,  a helyes  közt  a leghelye- 
sebbet választja.  „A  gentleman  kritikus  nemcsak  igazságos  Ítéletre 
törekszik,  hanem  igazságos  modorra  is;  érzi,  hogy  ugyanazon  ítélet 

1 Kr.  d.  346—363  1.  és  a következő  czikkek. 

különböző  modorban  elmondva  nem  ugyanaz ; tudja,  hogy  a mél- 
tánylat  és  megrovás,  az  elragadtatás  és  gúny  nyilatkozatait  nem- 
csak az  elvek  logikája  s a hangulat  kényszerűsége  vezérlik,  hanem 
az  esetleges  körülmények  módosító  ereje  is;  Ítéletére  nem  engedi 
ugyan  befolyni  a kegyelet  érzelmeit,  de  igen  a módra,  mely  sze- 
rint azt  kifejezi ; élénken  meg  képes  különböztetni,  hol  van  helye 
a kíméletnek,  hol  erény  a kíméletlenség  s mintegy  megnemesítni 
törekszik  azt  is,  a mit  széttép,  semmivé  tesz ; nem  kerüli,  ha  szük- 
ség, a támadó  küzdelmet,  a szenvedélyes  polémiát,  de  mindig  meg- 
tart bizonyos  mérsékletet,  mely  ott  sem  örömest  sért  hol  kérlelhe- 
tetlen szigort  kell  alkalmazni,  mely  képessé  teszi  igazságosan  átha- 
tolni a kényes  körülmények  tömkelegén  is,  hol  a jog  a jogtalan- 
ságba játszik,  hol  a következtetés  és  felfogás  szabadsága,  szüksége, 
mit  rendesen  gyanúsításnak,  ferdítésnek  neveznek,  könnyen  vehet 
valóban  ferdítési  és  gyanúsítási  irányt  s hol  egy  bizonyos  ponton 
túl  engednünk  kell  jogunkból,  tűrnünk  ellenfelünktől,  bár  egyikkel 
sem  tartozunk/41 

E szavak  egy  pillanatra  betekintést  engednek  a Gyulai  leikébe. 

Figyelemre  méltó,  a mit  a kritika  pártosságáról  mond  ugyané 
czikkében.1 2  Nemcsak  általánosságban  tartott  nézeteiért,  melyek 
magas  szempontból  erednek,  hanem  első  sorban,  mert  a maga 
kritikájára  is  illenek.  Felelet  egyúttal  egyik  méltatójának,  ki  nem 
találta  meg  az  érdektelenséget  benne,  a mit  a kritika  egy  nagynevű 
képviselője  megkívánt  az  eszményi  kritikusban.3  Útmutatás  arra 
is,  hogy  valamely  írót  lehetőleg  önmagából  igyekezzünk  megítélni, 
hol  jelszavakat  nem  szabad  mereven  alkalmaznunk,  mert  azok 
a valóságban  legtöbbször  módosulnak. 

Gyulai  meg  van  győződve  az  irodalmi  pártosság  szükségéről, 
annyira,  hogy  hiányát  egyenest  veszedelmesnek  tartja.  Ezt  nem- 
csak Arany  Szépirodalmi  Figyelőjében  vallja,  hanem  sokkal  később 
is  egyik  felolvasásában.  Az  emberiség  fejlődését  tarlja  szem  előtt. 
A mint  a társadalomban,  a politikában  pártok  állanak  egymással 
szemben,  hasonlóan  az  irodalmi  fejlődés  is  pártok  küzdelmét  téte- 
lezi fel.  A haladást  előmozdítni,  új  igazságokat  létrehozni  csak 
valamely  párthoz  tartozás  esetén  lehet.  Teljes  pártatlanság  nem 
létezik,  divatos  értelemben  véve  e szó  nem  is  jelent  egyebet,  mint 
az  elvtelenséget,  a meggyőződés  hiányát.  Tartozhatnak  párthoz,  a 
nélkül,  hogy  a pártosság  vádját  lehetne  ellenük  felhozni.  Ha  az 
elv  vagy  személy,  szóval  a párt  érdekében  nem  a való  igazságot 

1 Kritikai  dolgozatok  354.  1.  Szerinte  az  irodalmi  gentlemanséget  inkább 
sértik  a költők,  mint  a kritikusok.  Mellékesen  czéloz  arra,  hogy  a külföldön  nem 
kellett  soha  fegyverrel  kivívni  a kritika  szabadságát. 

2 Néhány  szó  a kritikáról.  V.  ö.  még  Szász  Károlylyal  vívott  polé- 
miáját. (U.  o.) 

3 Dr.  Nagy  József : Gyulai  Pál  és  irodalmi  kritikánk  jövője.  Irodalomtört. 
Közi.  1911.  43.  1.,  hol  Sainte-Beuve  indiílerence-át  keresi  Gyulaiban. 

keressük,  hanem  a tényeket  ferdítéssel  vagy  mellőzéssel  meghami- 
sítjuk, a meggyőződést  képmutatással  vegyítjük,  ez  pártosság,  de 
ha  az  elvek  küzdelmét  látjuk,  a szilárd  meggyőződést,  akkor  a 
párthoz  tartozás  nem  tekinthető  pártosságnak.  Ez  már  pártatlanság, 
ha  „a  pártatlanság  alatt  nem  lehet  mást  érteni,  mint  az  igazság 
őszinte  keresését  s az  ez  alapon  emelkedő  erős  meggyőzését. ul 

. Mindenesetre  ellentmondásnak  látszik,  hogy  a pártosság  nem 
zárja  ki  a pártatlanságot.  S ezen  az  alapon  mégis  igazat  kell  adnunk 
neki.  A kritikus  is  a kor  szülöttje  és  neveltje,  tőle  veszi  a hatásokat 
s csak  az  a kérdés,  milyen  erővel  történik  a visszahatás.  Az  elvek  és 
az  ízlés  mindig  kötik  a kritikust,  odacsatolják  valamely  írói  irány- 
hoz s a mennyiben  ez  már  nem  érdektelenség,  viszont  nem  is 
érdekeltség,  ha  érdeke  csak  akkor  kezdődik,  valamint  személyének 
érdeme  és  értéke,  midőn  az  általa  vallott  költői  irány  az  irodalom 
legelső  helyére  jutott.  Ebben  ő többet  látott,  mint  kortársai,  hat- 
hatósabban kifejezte,  a mit  látott,  őszintén  és  igaz  meggyőződése 
szerint : ez  kritikájának  eleven  ereje. 

Vájjon  nézetei  mennyire  alkalmazhatók  önmagára  ? Bizonyára 
Gyulai,  ha  a kritikáról  írt,  nem  akart  fegyvert  szolgáltatni  ellenfelei 
kezébe  s csak  azt  írta,  a mit  a gyakorlatban  maga  is  követett. 
Részben  tehát  a maga  kritikája  igazolásának  lehet  tekinteni.  így 
látta  a külföld  híres  kritikusainál,  így  csinálta  ő maga  is  a legjobb 
szándéktól  vezetve  és  teljes  tehetsége  szerint.  Ha  némelykor  eltért 
a vallott  nézetektől,  azt  jelenti,  hogy  maga  is  csak  ember  volt,  de 
azt  elmondhatni,  kritikusaink  közt  leginkább  megilleti  a gentleman 
jelző  és  leginkább  tartható  pártatlannak.  Az  irodalom  méltósága 
előtte  szent  volt,  a tiszta  művészet  a legfőbb  érdeke.  A népies 
nemzeti  irányban,  Petőfi  és  Arany  költészetében  megtalálta  a tiszta 
művészit  nemzeti  irányban,  ebben  látta  a legnagyobb  aesthetikai 
értéket,  természetesen  ez  iránynak  lett  harczosa.  Lehetlen  volt  s 
nem  is  akart  kora  és  korának  művészete  fölé  emelkedni. 

A mérték  alkalmazásában  a szigorú  következetességet  kívánta. 
Tulajdonképen  Gyulairól  nem  azt  kellene  mondanunk,  hogy  szigorú 
volt,  hanem,  hogy  mértéke  a legmagasabb  szempontokból  eredt  s 
hozzá  folyvást  következetes  maradt. 

A magyar  kritikának  egyik  nagy  hibája  volt  mindig,  hogy  követ- 
kezetlen  a mérték  alkalmazásában,  Gyulai  meg  épen  következetessége 
miatt  túlszigorúnak  tűnt  fel.  Azonban  irodalmunk  aesthetikai  ala- 
pozását csak  így  lehetett  elvégezni,  ugyanazzal  a mértékkel  mérve, 
meghatározni  a művek  értéket  s e szerint  jelölni  ki  a helyét.  Gyulai 
nagy  vonásokban  elvégezte  ezt  a munkát  s mennyire  helyesen, 
mutatja  érvényesülése  az  irodalomtörténetben. 

Gyulai  a magyar  kritikusok  közt  nemcsak  a legkiválóbb, 
hanem  a legönálóbb  is.  Ezt  kiemelték  mindazok,  a kik  vele  foglal- 

i Kr.  d.  359.  1. 

koztak.  Valóban  nem  egy  könnyen  tudnánk  felelni,  ha  azt  kérdez- 
nénk, mily  forrásból  táplálkozott  tehetsége,  kik  voltak  a legnagyobb 
hatással  reá. 

Ma  már  tisztába  vagyunk  azzal,  hogy  egészséges,  gyümöl- 
csöző hatás  csak  az  irodalmi  élet  teljességéből  fakad.  A szellem 
fejlődésének  természettudományi  vizsgálata  után  megváltozott  az 
eredetiség  fogalma,  többé  nem  vesszük  a régi  értelemben,  hogy 
önmagából  is  képes  volna  teremteni.  Goethe  járhatott  a legköze- 
lebb az  igazsághoz,  midőn  azt  mondotta,  ha  mindazt  le  lehetne 
fejteni  a szellemi  működésről,  a mit  tapasztalás  vagy  tanulmány 
után  magáévá  tett,  nem  maradna  csak  azon  erők  összege,  mely  e 
működést  létrehozta. 

Gyulai  az  eszméit  soha  sem  tartotta  sajátjának.  Szerényen 
bevallotta,  ha  eredetiségét  kétségbe  vonták,  hogy  oly  elveket  és 
eszméket  alkalmaz,  melyek  a költészet  lényegéből  erednek,  állandó 
szabályokat,  melyeket  nem  maga  talált  fel.  A teljes  eredetiséget  itt 
is  a legnagyobb  szegénységnek  tartotta.  Bizonyára  nehéz  volna  az 
eszméket  magunknak  lefoglalni,  midőn  tudjuk,  hogy  a szellem 
útjai  annyira  ki  vannak  taposva,  annyira  ismertek,  hogy  alig  talá- 
lunk eszmét,  mely  a nélkül,  hogy  sejthetnők,  máshol  fel  ne 
merült  volna. 

De  Gyulai  magának  követeli  az  alkalmazási  módot  s el  kell 
fogadnunk,  meg  kell  erősítnünk  e nézetében:  Gyulainak  alkalma- 
zási módjában  rejlik  legtöbb  ereje  s ebben  csúcsosodik  ki  legtel- 
jesebben önállósága.  Kritikusi  mivolta  itt  leli  meg  nagyságát. 
Műbírálatai  s különösen  eredményei  a bizonyságok  reá.  A követ- 
kezőkben néhány  vonással  a hatásokat  próbáljuk  összefoglalni.1 

Gyulai  egész  működése  szorosan  kapcsolódik  a maga  korá- 
hoz. Nemcsak  azért,  hogy  a korabeli  irodalmi  jelenségekkel  foglal- 
kozik, hanem  eszméi,  nézetei  is  a korban  gyökereznek,  csak  életre 
keltésük  hiányzott,  hogy  uralkodó  helyet  foglaljanak  el  az  elmékben. 
Ez  életre  hozást  ő végezte  el.  Petőfi  és  Arany  olyan  minőségben 
szerepel  nála,  mint  a külföld  lángelméi.  Arany  hatását  az  elmélet- 
ben is  igyekezett  kimutatni;  beszélhetnénk  itt  még  visszahatásról 
Aranyra,  a mi  véleményünk  szerint  nem  lehet  kevesebb,  mint  az 
előbbi,  de  igen  nehéz,  sőt  majdnem  lehetetlen  a bizonyítása.  Kemény 
Zsigmondtól  is  tanult  Gyulai.  Kemény  az  ötvenes  években  az  iro- 
dalmi élet  főszemélyei  közt  állott  s ép  ez  időben  a politikai  iroda- 


1 Irányadóul  főkép  saját  művei  szolgáltak  s a benne  előforduló  utalások; 
ilyen  összefoglalást  ad  Riedl  s ő utána  dr.  Nagy  József  (1.  idézett  dolgozataikat; 
leginkább  azzal  az  eltéréssel,  hogy  Lessing  hatását  nagyobbnak  képzeli.  Classicus 
kritikust  bajosan  tudunk  Lessing  neve  nélkül  gondolni,  azonban  okvetlen  szoros 
kapcsolatot  keresni  vele,  szükségtelen.  Majd  egész  kritikánk  Lessing  oopiájának 
tűnik  fel,  a mi  egy  cseppet  sem  lesz  hízelgő,  különösen  ha  a dolog  nem  is 
áll  igy.  Újabban  Angyal  Dávid  (0.  K.  1654—56.  sz.  55 — 57.  1.)  kivált  Planclie 
hatását  emelte  ki. 

lomtól  visszaszorítva,  fog  újból  szépirodalmi  munkásságba.  Aestheti- 
kai  czikkei  az  ekkor  fejlődő  és  kibontakozó  Gyulaira  ellenállhatat- 
lanul hatást  gyakoroltak.  Gyulai  emlékbeszédében  is  úgy  említi  őt, 
mint  a ki  barátja  s egyúttal  buzditója  volt.  E sorban  említhetjük 
Csengery  Antalt,  az  irodalom  fáradhatatlan,  sokoldalú  munkását,  ki 
nemcsak  szorgalmasan  dolgozott,  hanem  ösztönözte  az  ifjabbakat  s 
figyelmüket  a külföldi  híresebb  írók  müveire  irányozta.  Az  eposzról 
szóló  dolgozata  hatott  Gyulai  felfogására,  valamint  színi  bírálatai  is, 
melyekben  a franczia  romantikái  iskola  túlhajtásai  ellen  küzd,  Shakes- 
pearet  állítja  velük  szembe  s az  ő tanulmányozását  ajánlja.  Gyulai 
mint  kritikus  sem  áll  jeles  kortársak  nélkül,  de  egyik  sem  szánt 
oly  mélyen  az  irodalmi  életbe  s igyekszik  annyira  termékenyíti, 
mint  ő,  egyik  sem  tartja  kezét  oly  türelmesen  az  irodalom  érverésén 
s figyeli  meg  oly  kitartóan  minden  változását.  Még  legtöbb  meg- 
egyezést mutat  Salamon  Ferencz  kritikája  az  övével,  de  itt  már 
inkább  a Gyulai  hatásáról  beszélhetünk. 

A külföldi  nemzetek  irodalmában  rendszeres  tanulmánya  nem 
volt,  de  ismerte  kiemelkedőbb  jelenségeit  és  nagyobb  íróit  és  be- 
hatóbban a legújabb  áramlatokat.  Sophokles,  de  különösen  Sha- 
kespeare mintaképei  a tragédiában,  Moliére  a vígjátékban.  A 
németeknél  Goethét  tartotta  szem  előtt,  sokra  becsülte  Schiller, 
Lessing  működését,  mint  a kikben  a német  irodalom  virágkorát 
érte  el,  ismerte  újabb  jelenségeit  is,  de  nem  nagyon  lelkesedett 
érte.  Sokkal  szívesebben  foglalkozott  az  újabb  franczia  irodalommal, 
mely  sok  tekintetben  éreztette  befolyását  a magyarra.  Az  angol  írók 
közül  még  Byron  tett  mélyebb  hatást  reá  s a regényírókat  szerette, 
kik  ez  új  műfajban  mesterekké  váltak. 

Az  elméletírók  közül  a kritikusokat  olvasgatta,  nem  találunk 
azonban  egyet  is  közöttük,  a kinek  kizárólagosabb  vagy  tartósabb 
hatására  mutathatnánk.  Eszmekölcsönzés  több  ízben  kimutatható, 
de  azokat  a saját  felfogása  és  czélja  szerint  használta  fel. 

A sort  Aristotelesen  kezdhetjük.1  Gyulai  leginkább  csak  tekin- 
télyül idézi.  A nagy  görög  tudós  poétikája  ott  hagyta  nyomát  az 
aesthetikai  gondolkodók  munkáin  s ha  az  idő  részleteiben  avulttá 
tette  is  munkáját,  főbb  vonásaiban  igaz  maradt,  a minthogy  a 
költészet  lényege  sem  változott  meg  az  idők  folyamán.  Különben 
Gyulai  a hol  közvetlenül  hivatkozik  reá,  se  áll  egészen  az  ő 
alapján.2  Európa  első  kritikusával,3  Lessinggel  sem  tudunk 
szorosabb  kapcsolatot  kimutatni.  Lessing  hatása  kritikusainkra 
Gyulaiig  túlnyomó,  de  nála  először  látszik  megszakadni.  Kétségte- 
tenül  sok  nézete  van  Gyulainak,  mely  Lessingnél  megtalálható,  de 

1 Hunfalvy  Pál  fordításában  1842-ban  jelent  meg  először  magyarul  Aris- 
toteles.  (Kisfaludy  társ.  Évkönyvében  II.  köt.) 

2 V.  ö.  Harasztihoz  írott  levelét  a költészet  és  történet  különbségéről  és 
a maga  fejtegetéseit  e tárgyról. 

3 Macaulay  elnevezése. 

a közvetlen  forrást  hiába  keressük  nála.  Lessing  értékes  eszméi 
benyomultak  az  elméleti  irodalomba,  közhelyekké  váltak,  melyeket 
hivatkozás  nélkül  idézhettek.  Gyulai  kétségtelenül  a Lessing  isko- 
lájából való  classicus  bíráló,  de  a nélkül,  hogy  tanai  szolgai  át- 
kölcsönzőjévé  válna,  az  egyszerű  egyezések  mellett  lényeges  különb- 
ségeket mutathatunk  ki.  Tán  legtöbb  joggal  dramaturgiai  felfogá- 
sához kereshetnénk  hasonlóságot  a Lessingével,  de  mindjárt  a 
legfőbb  dologban,  a drámai  hatásban,  mely  az  egész  elmélet  alapját 
képezi,  igen  lényeges  eltérést  állapíthatjuk  meg,  a mennyiben  Les- 
sing a maga  morális  felfogását  a hatás  magyarázásába  is  belevitte, 
míg  Gyulai  inkább  a Geothétől  kezdeményezett  aesthetikai  felfogást 
vallja,  melyhez  a közvetlen  hatást  Kemény  szolgáltatta.  A történeti 
elem  mennyire  foglalhat  helyet  a költészetben  és  itt  mennyire  tér 
el  nézete  a Lessingétől,  már  az  előzőkben  ismertettem.  Gyakrabban 
hivatkozik  a németek  közül  Schmidt  Juliánra,  kinek  nevét  most 
egyáltalán  nem  vagy  nagyon  ritkán  hallhatjuk,  a múlt  század  közepe 
táján  azonban  a németek  egyik  legolvasottabb  irodalomtörténetirója 
és  kritikusa  volt.  Munkája:  Geschichte  dér  deutsche  Nationallite- 
ratur  im  XIX.  Jahrhurdert,1  az  irodalmi  állapotok  ismeretéhez  nyúj- 
tott bő  anyagot  s a műfajokról  adott  összefoglalásai  a legújabb 
jelenségek  figyelembe  vételével  történtek.  A realismus  hive,  nem 
szigorú  értelemben,  hasonlóan  Lessinghez  és  Gyulaihoz,  kik  a 
reálist  tartották  alapnak,  de  annál  többet  kívántak  a köl- 
tészetben. 

A franczia  kritikusok  közül  Planche  Gusztáv  nevével  találko- 
zunk leggyakrabban  Gyulai  bírálataiban ; úgy  említi,  mint  híres  és 
szigorú  kritikusát  a francziáknak.  Planche  az  ötvenes  és  hatvanas 
évek  közt  nagy  kedveltségnek  örvendett  nálunk.  Csengery  hívta  föl 
rá  előbb  a figyelmet  s állította  mintaképül  a kritikusoknak,  ő maga 
kiválóan  kedvelte,  fordította  és  fordíttatta  kivált  a nagy  festőmű- 
vészekről írt  arczképeit.2  Hatott  Salamon  Ferenczre,  ismerte  Arany, 
gyakran  idézi  bírálataiban  Gyulai,  többször  a neve  elhallgatásával.3 
Planche  figyelmét  nemcsak  a költészet,  hanem  a festészet  is  érde- 
kelte. Teljesen  az  aesthetikai  felfogás  hive,  kinek  a történet  iránt 
semmi  fogékonysága  sem  volt ; ez  hibája,  de  szükkörüvé  sem  vált 
a széptani  törvények  szigorú  alkalmazása  miatt.  Művészeti  és  köl- 

1 Leipzig,  Herbig.  1853. 

2 L.  Budapesti  Hírlap  1856,  Pesti  Napló  1856  és  a Budapesti  Szende 
Csengery  szerkesztette  évfolyamait,  összegyűjtve  az  Olcsó  Könyvtárban. 

3 Salamonra  hatását  említi  Yárdai  Béla  a Salamon  irodalmi  dolgozata 
elé  tett  bevezetésben.  — Hogy  Arany  ismerte,  Gyulainak  Aranyhoz  írt  egyik 
leveléből  tudjuk,  melyben  említi,  hogy  köttetni  vitt  Planche-ját  Csengerynél 
hagyta.  (Arany  hátrahagyott  iratai  IV.  49.  1.  1858.  Ez  a dátum  nem  irányadó, 
mert  korábban  történt,  Gyulai  házassága  előtt,  mikor  gyakrabban  megfordult 
Aranynál  s egy  ilyen  alkalommal  vitte  Pestre  beköttetni.)  — Gyulai  névtelenül 
idézi  a Dramaturgiai  dolgozatok  I.  360.  lapján  „egy  nálunknál  szigorúbb  kri- 
tikus" Scriberől.  V.  ö.  G.  Planche  : Portraits  lilléraires  II.  köt.  15  db. 

téfzeti  nézetei,  hasonlóan  a Gyulaiéhoz,  két  főelvre  vezethetők 
vissza;  a költészet  lényegét  érinti  az  egyik:  a művészet  a létező 
utánzása,  de  nem  szolgailag,  hanem  a képzelet  útján  nagyítva, 
emelve,  vagyis  szerinte  a költés  helyes  és  czélzatos  túlzás.  Ez  az 
eszményítésnek  akar  megfelelni.  A képzelet  kicsapongásait,  a kivé- 
teles hajhászását,  az  üres  vagy  hazug  idealizmust,  valamint  Gyulai, 
üldözte  s kivált  a romantika  túlhajtásait  ostromolta  bírálataiban.  A 
másik  elve  a formákra  vonatkozik:  a művészetek  különböző  formáinak 
határai  meg  vannak  szabva,  büntetlenül  átlépni  nem  lehet.1  Gyulai 
véleménye,  hogy  a műfajokat  és  formákat  czél  és  törvényszerűség 
állapította  meg  s tisztaságát  meg  kell  őriznünk.  A művészet  örök 
törvényeit  Planche  ép  úgy  hirdette,  mint  Gyulai,  az  elveken  ütött 
sértést  hasonló  szigorral  üldözte.  Igazságos,  jellemszilárd,  de  kérlel- 
hetetlenül szigorú  műbiró  volt,  kiről  azt  jegyezték  fel,  hogy  midőn 
egy  alkalommal  Olaszországba  útazott  hosszabb  időre  (1840—45), 
szabadon  lélegzettek  fel  az  irodalom  művelői.  Természetének  leg- 
jobban a folyóirat  felelt  meg  s dolgozatai  nagyobb  részt  a Revue 
des  deux  mondes-ban  jelentek  meg.  Irodalmi  arczképeit2  még 
1836-ban  adta  ki  három  kötetben,  a franczia  irodalom  sok  jelesé- 
ről, Moliére,  Dumas,  Victor  Hugó,  Seribe,  George  Sand,  Sainte- 
Beuve,  olvashatni  benne,  valamint  általános  elméleti  fejtegetésekről, 
mint  a reformált  drámáról,  az  irodalmi  irányokról  és  a költészet 
moráljáról.  Montégut  szerint  senki  sem  hozott  forgalomba  több 
józan  és  helyes  eszmét,  mint  Planche,  már  azért  is  érdemes  és 
hasznos  volt  a magasabb  szempontú  kritikusoknak  őt  olvasni. 

Nem  mutattak  még  reá,  de  különösen  pályája  kezdetén 
hatással  volt  Gyulaira  Macaulay.  A nagy  angol  történet-  és  essay 
irót  szintén  Csengery  és  vele  együtt  Kemény  méltányolták  legbe- 
hatóbban mindjárt  az  ötvenes  évek  után.  Nem  tartozik  ide  rámu- 
tatni, mennyiben  segítette  művészibbé  válni  történetírásunkat,  csak 
utalunk  arra,  hogy  Gyulai  Macaulay-ra  támaszkodva  vitathatta  leg- 
inkább a művészi  forma  jogát  a történetírásban.  Essayinek  eredeti, 
mély  és  szellemes  fejtegetései  megragadok.  Forma  és  eszmekeltő 
hatását  Gyulainál  sem  mulasztotta  el.  Hive  lett  e műfajnak,  meg- 
határozását a Macaulay  szellemében  adja3  s mint  szerkesztő  is  az 
írók  figyelmébe  ajánlta.4  Neki  magának  sikerült  essayje  Petőfi  és 
lyrai  költészetünk,  mely  némileg  Macaulay  Byron-jára  emlékeztet. 

A külföldi  kritikusoknak  közvetlenebb  hatását,  kivált  a 
francziákét,  drámai  bírálataiban  lehetne  kimutatni.  A jelenkori  idegen 
színművek  bírálatánál  tekintetbe  vette  a róluk  szóló  kritikát,  a 


1 V.  ö.  Montégut  jellemzése  Plancheról  a Revue  des  deux  mondes-ban. 
Magyarra  fordította  Salamon  Ferencz.  Budapesti  Szemle  1858.  4.  389.  1. 

2 Portraits  littéraires.  Bruxelles,  1836.  1. 

3 Lukács  Móricz  életrajzában.  Emlb.  II.  86—90.  1. 

4 V.  ö.  Gyulai  levelét  Nagy  Pálhoz  (Erdélyi  Muzeum  1911.  1.  fűz.),  mely- 
ben Macaulay  essayi  modorában  kidolgozott  essayt  kíván  Dickensről, 

nélkül  azonban,  hogy  önállóságának  ártott  volna.  Rajtuk  építi  fel 
bírálatát,  de  náluk  tovább  jut,  mélyebbre  tekint,  olyan  sajátságo- 
kat tárgyal,  miket  azok  elmulasztottak  vagy  nem  vettek  észre. 
Különösen  a tragikum  meglétének  vagy  hiányának  kimutatása 
képezi  főgondját,  a jellemzésen  alapuló  cselekvény  kutatása  s ez- 
zel együtt  tiszta  művészi  hatás  elérése  nála  lényegesebb  minden 
egyéb  dolognál. 

Gyulai  nem  volt  tudományosan  képzett  aesthetikus.  Nem 
szegődött  irányai  közül  egyikhez  sem  s maga  sem  képvisel  az 
aesthetika  történetében  külön  irányt.  Érdemét  tehát  nem  kereshetjük 
itt.  A tiszta  elméletet  nem  kedvelte  s úgy  látszik,  művelőivel  sem 
foglalkozott  behatóan,  de  az  elmélet  eredményei  megtisztítva  a 
gyakorlati  szempontból  felesleges  dolgoktól  és  kiegyenlítve,  aesthe- 
tikai  felfogásában  benne  vannak.  A mint  a költészetben  a reális- 
ideális irányt  becsülte  legtöbbre,  széptani  nézetei  is  első  sorban  a 
tapasztalaton  alapulnak.  Adatait  szolgáltatják  megfigyelései : leg- 
fontosabb saját  lelkének  és  költői  tevékenységének  vizsgálata, 
melyhez  szorosan  hozzákapcsolódik  a remekművek  tanulmányozása 
s mindehhez  támaszpontokat  nyújtanak  az  elméletírók,  különösen 
a nagyobb,  híresebb  kritikusok.  Az  első  magyarázza  eredetiségét, 
a második  ízlése  fejlettségét,  a harmadik  az  irányzatokhoz  kap- 
csolódását, a melyek  mögött  még  ott  áll  ő maga  a hamisítatlan 
egyéniségével.  A költők  egyéniségének  felfogása  és  a költői  művészet 
tárgyalása  ezekből  szorosan  következik.  A nagy  költőnek  istenadta 
tehetség  és  tanulmány  szükséges;  a műalkotásban  a lélek  két  tehet- 
sége fontos:  az  érzés  és  képzelet.  Az  érzés  teszi  a költő  sajátjává 
a tárgyat,  a képzelet  másoknak  is  felfoghatóvá  vagyis  alkotássá. 
A kettő  munkája  elválaszthatatlan : a tárgyban  az  új  jelentés  fel- 
találása (felfogás),  a tárgynak  az  ő sajátos  szellemében  formába 
öntése  (belső  forma,  alkotás)  és  megérzékítése  (külső  forma).  A 
teljes  költői  alkotás  így  előttünk  áll.  A szép  az  alkotásban  valósul 
meg,  melyhez  az  alapot  a jó  és  igaz  szolgáltatta.  A mű  élvezetében 
szintén  az  érzelem  és  képzelet  játszák  a főszerepet.  A hatást  Gyulai 
bővebben  nem  elemezte,  főrészei : a kedves,  kellemes  érzés,  a 
gyönyörködtetés. 

Aesthetikai  fölfogásában  szorosan  összeolvadnak  az  ideális 
(tartalmi)  és  formális  aesthetika  alapelvei,  épen  mint  Aranynál.1 
Mondhatjuk  ezt  a mi  viszonyaink  közt  önállóságnak,  fejlődésnek, 
eredetiségnek,  de  főérdemét  abban  fogjuk  látni,  hogy  elveit,  melyek 
akkor  a vezető  irányt  képviselték,  nemzeti  irodalmunktól  áthatva 
és  abba  beleszőve  tüntette  fel.  Az  újabb  fejlődés  vehet  más  irá- 
nyokat, az  ízlés  változása  hozhat  újabb  értékeléseket,  de  Gyulai 
munkája  az  irodalomtörténetben  nem  tűnhet  el  nyomtalanul. 

1 V.  ö.  Arany  e meghatározását:  „a  szép  a formában  és  forma  által 
nyilatkozóigaz  és  jó“. 

